
Elize  Botha 

Moraliteit  en  die  roman 

of:  weer  eens  na  Welgevonden 

(Nasionale  Leeskringseminaar,  Welkom,  26/27  September  1 989) 

“Moraliteit  en  die  roman”:  in  my  situasie  bring  ’n  tema  soos  dié  dwingend  en 
onvermydelik  ’n  herinnering,  en  daarom  ’n  bepaalde  reaksie,  na  vore.  Morali- 
teit  en  ’n  roman  was  selde,  indien  ooit,  in  my  ervaring  as  leser  so  intens 
vraagstellend  op  mekaar  betrokke  as  gedurende  die  eerste  helfte  van  1 964, 
tussen  ongeveer  Maart/April  en  Junie.  Gedurende  dié  paar  maande  het  daar 
een  van  die  mees  verwoede  polemieke  in  die  Afrikaanse  literatuurgeskiede- 
nis  losgebrand,  oor  ’n  roman,  en  oor  sy  (en  ook  sy  skrywer  se)  morali- 
teit. 

Sover  ek  my  herinner,  het  dit  begin  op  ’n  winteroggend  in  ’n  teekamer  op  die 
Wits-kampus,  toe  N.P.  van  Wyk  Louw,  destyds  hoof  van  die  departement 
Afrikaans-Nederlands,  onthuts  vertel  het  dat  hy  verneem  het  dat  die  raad  van 
die  S.A.  Akademie  vir  Wetenskap  en  Kuns  weifel  om  die  aanbeveling  van  die 
keurkomitee  vir  die  Hertzogprys  vir  Prosa  te  bekragtig,  dat  dié  prys  toegeken 
word  aan  Etienne  Leroux  vir  sy  roman  Sewe  dae  by  die  Silbersteins.  Saam 
met  Van  Wyk  Louw  by  die  teetafel  was  ekself,  Ernst  van  Heerden,  P.G.  du 
Plessis,  Anita  de  Kock  (later  Lindenberg).  Miskien  mag  ek  sê  dat  ek  by  die 
aanhoor  van  die  nuus  besondere  rede  tot  ontsteltenis  gehad  het.  Ek  het  die 
roman  by  sy  verskyning  laat  in  1 962  met  geesdrif  gelees  en  was  lid  van  die 
keurkomitee,  een  van  vyf  lede;  A.P.  Grové  was  die  sameroeper,  die  ander 
was  C.J.M.  Nienaber,  F.E.J.  Malherbe  en  P.C.  Schoonees.  Ons  aanbeveling 
was  nieeenparig  nie;  dr.  Schoonees  het  ’n  minderheidsverslag  ingedien  téén 
ons  aanbeveling  in,  en  ek  meen  nie  dat  ek  enige  vertroue  (ná  25  jaar!)  skend 
nie  as  ek  sê  dat  Nienaber  en  Malherbe  hulle  taamlik  skoorvoetend  by  die 
entoesiasmevan  Grovéen  Bothagevoeg  het.  Diebeoordelingsprosedurevir 
die  Hertzogprys  was  destyds  anders  as  tans;  die  komitee  het  nie  gesament- 
lik  vergader  nie,  en  die  beoordeling  is  by  wyse  van  briefwisseling  gedoen, 
waaruit  ’n  uiteindelike  skriftelike  verslag  deur  die  sameroeper  opgestel  is. 
Dié  dokumentasie,  sou  ’n  mens  dit  nagaan,  sal  kan  laat  sien  dat  die  polemiek 
eintlik  al  in  die  kiem  aanwesig  was  in  die  onderhandelinge  van  die  keur- 
komitee. 

Aan  die  teetafel  het  Van  Wyk  Louw  aangekondig  dat  hy  ’n  brief  aan  Die 
Vaderland,  die  Johannesburgse  Afrikaanse  middagblad,  gaan  skryf  om  dié 
weifeling  van  die  Akademieraad  om  ’n  belangrike  nuwe  rigting  in  die  Afri- 
kaanse  prosa  te  erken,  aan  die  kaak  te  stel.  (Van  Wyk  Louw  het  reeds  ’n  paar 
jaar  tevore,  in  sy  bekende  werk  Vernuwing  in  die  prosa  van  1 961 ,  op  Leroux 
se  strewe  na  “radikale  vernuwing”  soos  dit  in  sy  eerste  trilogie  na  vore  gekom 
het,  die  aandag  gevestig.)  Die  brief  het  verskyn  (op  1 5  Mei  1 964),  die  rusie 

was  gou-gou  voorbladnuus  in  die  Afrikaanse  dagbladpers,  en  het  versprei 
na  gesins-  en  vaktydskrifte,  na  radio  en  kansel,  waar  voor-  en  teenstanders 
van  die  bekroning  (want  inmiddels  hét  die  Akademieraad  op  bekroning 
besluit)  die  pen  teen  mekaar  opgeneem,  woord  en  wederwoord  in  openbare 
diskussies  laat  klink  het.  En  dít  was  die  moraliteit  van  die  roman  wat  deuren- 
tyd  die  brandpunt  gevorm  het. 

In  haar  opstel  “  ’n  Hoogs  (im)morele  boek”,  wat  in  1 978  verskyn  het  in  ’n 
huldigingsbundel  vir  W.E.G.  Louw  (Britz  1 978: 42-56)  gee  T ruida  Lijphart  ’n 
hoogs  interessante  analise  van  die  morele  argumente  wat  aangevoer  is, 
gehaal  uit  1 20  artikels  en  briewe  uit  dagblaaie  en  40  uit  diverse  tydskrifte  -  ’n 
aanduiding  van  die  hewigheid  van  die  polemiek.  “Morele  argumente”  be- 
skryf  Lijphart,  mét  verwysing  na  J.J.A.  Mooij  se  artikel  “Problemen  rondom 
waardeoordelen”  (De  Gids  1 36,  p.  1 41  e.v.),  as  die  argumente  “wat  ontstaan 
uit  ’n  kultuurkritiese  benadering:  die  kritikus  (’n  mens  kan  ook  sê:  ‘gewone 
leser’  -  EB)  beoordeel  die  werk  aan  die  hand  van  die  morele  beginsels  wat  dit 
beliggaam  en  wat  hy  goed-  of  afkeur”.  “Politieke,  waardige  en  triviale  onder- 
werpe  val  ook  hieronder”,  skryf  Lijphart,  en  sê  later  in  die  opstel  dat  “oor  die 
hele  linie  die  morele  argumente  in  die  stryd  om  die  bekroning  van  Sewe  dae  in 
elk  geval  numeriek  oorheers”.  Lijphart  konstateer  egter  ’n  belangrike  verskil 
in  die  hantering  van  morele  argumente  by  voor-  en  teenstanders.  Die  voor- 
standers,  só  wys  haar  ondersoek  uit,  het  deurgaans  probeer  aantoon  dat 
immorele  dinge,  wanpraktyke,  misstande  in  die  wêreld  van  die  roman,  deur 
die  besondere  samehange  waarbinne  dit  in  die  boek  geplaas  is,  as  sodanig 
uitgewys  word  -  die  outeur  maak  dit  met  ander  woorde  struktureel  duidelik 
dat  hy  die  immorele  wat  hy  in  sy  gerekonstrueerde  wêreld  reflekteer,  nie  wil 
“goedpraat”  nie,  maar  implisiete  kritiek  daarop  lewer.  Die  bekende  voor- 
beeld  hier  staan  in  die  Huldigingswoord  wat  deur  A.P.  Grové  by  die  oorhan- 
diging  van  die  Hertzogprys  op  27  Junie  1 964  in  die  Aula  van  die  Universiteit 
van  Pretoria  gelewer  is:  “...  die  boek  is  ’n  sanerende  aanklag  teen  alle  uitspat- 
tigheid  en  perversiteit,  alle  magte  wat  die  goeie  orde  bedreig,  waardes 
omverwerp  en  die  menslike  geluk  vernietig,  want  terwyl  die  dwase  feeste  hul 
loop  neem,  word  die  skole  en  kerke  afgebrand”. 

Die  teenstanders  het  egter  telkemale  beweer  dat  hierdie  keuse  téén  die 
immorele,  die  ondermynende,  die  bederwende,  glad  nie  so  ondubbelsinnig 
uit  dié  roman  blyk  nie,  en  het  daarmee  hardnekkig  volgehou  teen  die  soms 
nogal  hooghartige  betigting  (soos  Lijphart  dit  in  1 976/77  ervaar  -  die  tydperk 
waarin  sy  met  ’n  werkgroep  studente  in  Afrikaans  en  Nederlands  aan  die 
Universiteit  van  Amsterdam  die  ondersoek  onderneem  het)  van  letterkun- 
dige  verdedigers  dat  hulle  net  nie  weet  hoe  om  die  roman  te  lees  soos  dit 
gelees  behoort  te  word  nie. 

“Soos  dit  gelees  behoort  te  word  ...”  Dit  is  seker  nodig  dat  ek  probeer 
rekonstrueer  wat  dít  beteken  het,  ongeveer  25  jaar  gelede,  ten  opsigte 
van  ’n  roman. 

Die  Afrikaanse  prosakritiek  het  in  dié  jare  nog  baie  naby  aan  die  poësiekritiek 

gestaan,  en  die  literêre  kritiek  as  geheel  in  die  teken  van  die  New  Criticism, 
wat  die  aksent  swaar  laat  val  het  op  die  literêre  kunswerk  as  outonome  of 
selfgenoegsame  geheel. 

Van  Wyk  Louw  se  “popularisering”  of  “verafrikaansing”  van  T.S.  Eliot  se 
kritiese  denkbeelde  en  Wellek  en  Warren  se  Theory  of  literature  in  ’n  reeks 
Huisgenoot- artikels,  sy  stellingname  téén  insluiting  van  “die  mens  agter  die 
boek”  in  die  proses  van  waardebepaling  van  ’n  literêre  werk,  die  klem  op  die 
“literariteit”  van  die  boek,  gedig  wat  hy  geplaas  het,  het,  saam  met  verskeie 
ander  invloedryke  werke  soos  die  “Understandings”  van  Brooks  en  Warren, 
Brooks  se  “Well-wrought  urn”,  en  natuurlik  I.A.  Richards  se  Practical  Criti- 
cism,  die  benadering  van  die  literatuur  gerig.  Dit  het  beteken:  ’n  pre- 
okkupasie  met  samehange,  interne  verhoudinge  binne  die  teks  self,  met, 
soos  dit  geheet  het,  eenheidskonstituerende  elemente,  waar  “eenheid”, 
“unity”  dan  as  besondere  literêre  waarde  beskou  is.  Oor  die  “uitwerking”  of 
“invloed”  wat  die  literêre  werk  in  morele  opsig  sou  kon  hê,  was  daar  binne 
hierdie  soort  benadering  weinig  bekommernis,  al  is  dit  wel  so,  dat  die  uit- 
spraak  meermale  gehoor  is,  dat  die  “welgevoegde”  literêre  werk  (uiteraard?) 
ook  “welvoeglik”  ervaar  sal  word.  Artistieke  kwaliteit,  sou  ’n  mens  kon  sê, 
was  binne  hierdie  benadering  die  hoogste  goed. 

Lijphart,  meer  as  ’n  dekade  later,  en  binne  ’n  “nuwe  paradigma”  in  die 
literatuurwetenskap,  waar  die  aandag  van  die  ondersoeker  die  hele  literêre 
kommunikasieproses  geld:  sender/boodskap/ontvanger/konteks  -  sosiaal, 
kultureel,  ekonomies,  ens.,  ens.,  kom  egter  tot  ’n  heel  ander  slotsom:  “Maar 
vyftien  jaar  na  die  boek  se  verskyning”,  skryf  sy,  “na  veel  en  lange  omgang 
met  Sewe  dae,  na  intensiewe  studie  daarvan  vir  en  met  studente,  en  be- 
studering  van  ander  mense  se  werk  daaroor,  wil  ek  tog  die  vermoede  waag 
dat  die  beswaarmakers  en  die  predikante  destyds,  wat  die  interpretasie  be- 
tref,  die  stok  aan  die  regte  ent  gehad  het,  eerder  as  die  letterkundiges”.  Dit  sê 
sy,  bp  grond  van  wat  sy  as  ’n  aantoonbare  “dubbelsinnigheid”  in  Sewe  dae 
aantoon,  na  aanleiding  van  háár  interpretasie  van  sekere  kern-episodes. 
Laat  ek  dit  so,  en  simplisties  opsom:  die  verdedigers  van  Sewe  dae  het  in 
1 964  aangevoer  dat  die  roman  nie  moralisties  beoordeel,  eintlik  veroordéël 
moet  word  op  grond  van  sekere  inhoude  wat  buite  verband  gehaal  is  nie, 
maar  dat  die  roman  as  geheel  gelees  en  beoordeel  moet  word.  Eq  as  dit  dan 
so,  as  geheel  gelees  word,  sal  die  oplettende  en  kundige  leser  rrierk  cfat  die 
roman,  deur  die  besondere  samehang  van  sake  daarin,  “kant  kies”  vir  die 
goeie  (en  “goeie”  hier  te  verstaan  as:  wat  universeel  én  volgens  heersende 
plaaslike  opvattings  as  goed  en  ordelik  beskou  kan  word). 

Die  teenstanders  het  aangevoer  dat  hulle  dié  uitdruklike  keuse  vir  die  goeie 
en  ordelike  nie  kon  raaklees  nie.  Truida  Lijphart,  1 976-1 978,  gee  hulle  in  ge- 
kwalifiseerde  opsig  gelyk:  dubbelsinnigheid,  ook  genoem  “meer- 
duidigheid”,  is  in  so  ’n  mate  deel  van  die  boek  dat  dit  waarskynlik  nie  vir  die 
gewone  en/of  beroepsleser  maklik  of  selfs  moontlik  is  om  ’n  duidelike  keuse 
“vir  die  goeie”  daaruit  af  te  lei  nie. 

Het  Lijphart  daarmee  gesê  dat  Seive  dae  nie  so  ’n  goeie  roman  is  nie  as  wat 
die  hartstogtelike  verdedigers  daarvan  in  1 964  wou  voorgee?  -  om  hulle  eie 
letterkundige  oordeel  (en  reputasie)  te  verheerlik,  te  beveilig  (op  sy  slegste), 
om  ’n  opreg  bewonderde  boek  (én  sy  skrywer!)  van  verduistering  en  vergui- 
sing  te  red  (op  sy  beste),  en  so  te  verhoed  dat  “vernuwing  in  die  Afrikaanse 
prosa”  onvolprese  sal  bly...  Het  sy  daarmee  gesê  dat  die  teenstanders  beter 
lesers  as  die  voorstanders  was,  omdat  hulle  moralistiese  eise  aan  die  roman 
gestel  het,  en  dit  afgekeur  het  omdat  dit  nie  aan  hierdie  eise  voldoen  het 
nie? 

Natuurlik  is  daar  net  een  weg  om  helderheid  te  probeer  kry  oor  die  (literêre  óf 
morele)  “reg  of  verkeerd”  van  hierdie  beweringe  wat  vrae  word,  en  dit  is  om 
weer  Sewe  dae  by  die  Silbersteins  te  gaan  lees. 

Natuurlik:  Ek  kan  dit  nooit  weer  lees  soos  ek  dit  in  1 962  gelees  het  nie.  Elders 
het  ek  dit  al  gesê:  vandag  se  leser  van  die  romans  van  Etienne  Leroux  het, 
soos  Henry  van  Eeden  op  die  landgoed  Welgevonden,  sy  onkunde  én  sy 
onskuld  verloor. 

Kommentare  op  die  werk  van  Etienne  Leroux  is  van  ’n  feitlik  onoorsienbare 
menigvuldigheid,  hier  te  lande  en  waar  sy  vertaalde  werk  in  die  buiteland 
bekend  is.  Daarby  kom  nog  verder,  dat  die  literatuurwetenskap,  soos  alle 
wetenskap,  juis  in  dié  meer  dan  twintig  jaar  tussen-in,  enorm  uitgebrei  het  en 
aan  die  leser  ’n  nuwe  soort  sensitiwiteit  vir  die  mededelings,  die  boodskappe 
wat  hy  vanuit  die  teks  ontvang,  besorg  het,  bestaande  gevoelighede  anders 
of  minstens  duideliker  gaan  artikuleer  het. 

Maar  dan  -  liewe  hemel!  -  het  ek  self,  die  leser  wat  haar  nou  gaan  aanmatig 
om  as  ’t  ware  vir  u  voor  te  lees,  27  jaar  ouer  geword,  en,  goddank  darem, 
intussen  voortgegaan  met  lees.  Volhardend  geoefen  dus,  onder  andere  ook 
om  romans  van  Etienne  Leroux  te  lees,  wat,  goddank  weer  eens,  voortge- 
gaan  hetom  nog  sewe  ander  romans  te  skryf,  en  sy  lesers  langsamerhand  al 
beter  leer  verstaan  het  hoe  ons  hom  moet  lees.  Daar  is  sekerlik  nog  veel  meer 
wat  ek  aangaande  hierdie  1 989-model  van  ’n  leser  (nee,  “model”  kan  ver- 
keerd  verstaan  word;  kom  ons  sê  1 989 -edisie)  behoort  te  verklaar.  Maar  dan: 
vir  die  oplettende  toehoorder  sal  die  aard  en  herkoms,  en  -  o  gewis  -  die 
beperkingevan  mytoerusting,  my  werktuiegou  genoeg  duidelik  word.  Só  wil 
ek  dan  verslag  doen  van  die  wyse  waarop  ek  Sewe  dae  by  die  Silbersteins  die 
afgelope  dae  gelees  het: 

Ek  het,  soos  dit  onvermydelik  gesteld  is  met  die  verslaafde  romanleser,  agter 
die  storie  aan  gelees.  En  ek  het,  oor  die  1 56  bladsye  heen,  verneem  van  die 
lotgevalle  van  Henry  van  Eeden,  wat,  onder  begeleiding  van  sy  oom  J.J.,  vir  ’n 
week  op  Welgevonden,  landgoed  van  die  Silbersteins,  moes  gaan  kuier 
omdat  sy  ouers  besluit  het  dat  Salome,  dogter  van  die  Huis  van  Silbersteins, 
die  aangewese  huweliksmaat  vir  hom  is  en  hy  haar  in  dié  sewe  dae  moet  leer 
ken.  Hulle  kom  teen  sononder  van  die  eerste  dag  aan  op  die  lieflike  landgoed 
wat  aan  die  bo-ent  van  ’n  Bolandse  vallei  geleë  is;  hulle  leer  die  gesin  Silber- 
stein  ken  wat  vyftien  jaar  tevore  die  plaas  van  die  vorige  eienaars  gekoop  het, 

in  sommige  opsigte  getrou  probeer  bly  aan  hul  voorgangers  (“Ons  probeer 
’n  leefwyse  hier  vestig  -  soos  in  die  ou  Kaap”,  sê  sy  gasheer,  Jock  Silberstein 
op  bl.  1 2:  “’n  Liberale  leefwyse,  beskaafd  en  prikkelend.  Ons  het  elke  aand 
gaste,  jy  sal  vanaand  sien.  Elke  aand  van  die  week.  Hierdie  plek  leef.  lets,  iets 
leef ...”),  maar  hulle  in  anderopsigte  verbystreef  met  ’n  magtige,  fynbeplande 
boerderyorganisasie  -  wingerde  en  wynkelders,  ’n  vloot  van  vragmotors, 
“drieduisend  spekvet  Duitse  merinolammers  wat  in  slenterkampies  wag  op 
bemarking”  (57),  Switserse  stoetkoeie.  Aan  die  huis  en  buitegeboue  kan  agt 
soorte  gewels  onderskei  word  -  dis  ’n  manjifieke  toonbeeld  van  ’n  ou  Kaaps- 
Hollandse  opstal.  Onder  Jock  Silberstein  se  begeleiding  (hoofsaaklik)  word 
Henry  op  die  landgoed  rondgeneem  om  die  opset  te  leer  ken;  die  gaste 
(agtereenvolgens  rykes,  kunstenaars,  boere,  aanhangers  van  die  beweging 
genaamd  Morele  Herbewapening,  intellektuele,  satan-aanbidders)  word 
aanvanklik  telkens  voorgestel  met  die  woorde:  “Henry  en  Salome,  word 
bewus  van  jul  vriende  ...”  (bv.  bl.  23). 

Maar  Salome?  In  hierdie  opsig  volg  Leroux  een  van  die  oudste  bekende  weë 
in  die  vertelkuns  om  sy  lesers  mét  hom  te  hou:  die  tegniek  van  uitstel. 
Telkemale  meen  Henry  dat  hy  Salome  sien:  ’n  enkele  keer,  maar  dan  het  sy 
die  masker  op  van  ’n  takbokkie,  is  sy  aan  sy  sy  met  die  kunstenaarspartytjie: 
hulle  “wandel  in  harmonieuse  swye  deur  die  belowerde  landskap”  (37)  van 
dié  besondere  aand  se  maskerbal.  Teen  die  einde,  héél  teen  die  einde  van  die 
verhaal  eers,  dui  alles  daarop  datSalome  uiteindelik  Henry  tegemoet  kom  op 
die  laaste  feestelike  aand  van  die  week  op  Welgevonden,  maar  die  leser 
maak  dit  nie  mee  nie;  soos  vir  Henry,  bly  dit  ook  vir  die  leser  ’n  kwessie  van 
geloof  en  vertroue,  of  hy  dan,  eindelik,  Salome  sal  sien. 

Naas  hierdie  spanningslyn  is  daar  nog  ’n  boeiende  “grafiek”  in  die  roman:  en 
dit  geld  die  orde,  die  perfekte  organisasie  van  sake  op  Welgevonden.  Oor  die 
eerste  vier  dae  heen  word  hierdie  orde  geleidelik,  ’n  mens  kan  inderdaad  sê 
“stap  vir  stap”  onthul,  want  dit  geskied  terwyl  Henry  saam  met  Jock  oor  die 
landgoed  wandel.  Die  leser  leer  ken  die  vloot  van  groen  vragmotors,  “van 
presies  dieselfde  fabrikaat”,  die  bestuurders  in  eenderse  geel  uniforms 
geklee,  kissies  wyn  en  brandewyn  piramiedvormig  daarop  gestapel  (27).  Hy 
leer  ken  die  staaltenk  vol  stookwyn,  sestig  voet  hoog  en  vyftig  voet  in  deur- 
snee;  die  kelders  waar  “witgeklede  mans  ...  met  ingetoë  toewyding  soos 
priesters  in  ’n  tempel  meedoen  aan  die  ritueel  van  fermentasie  en  volbring- 
ing”  (48);  die  tuin  waar  Hollandse  tulpe  ’n  binneplaas  simmetries  tweekleurig 
verdeel,  geel  aan  die  een  kant,  rooi  aan  die  ander,  ’n  toonbeeld  van  estetiese 
noukeurigheid;  die  geboue,  ’n  model  van  matematiese  patroon  (71).  Maar 
dan  word  Henry,  en  deur  hom  die  leser,  getuie  van  die  ontbinding  van  hierdie 
orde,  en  dit  juis  vanaf  die  aand  van  die  vierde  dag,  gedurende  ’n  feestelike 
hoogtepunt.  In  ’n  manjifieke  rondawel  op  die  landgoed,  die  grootste  in  die 
wêreld  (81 ),  trek  die  bonte  mengelmoes  van  gaste  saam  in  ’n  massale  ronde- 
dans  van  eenheid  en  grynslaggende  vriendskapsvertoon.  En  terwyl  almal 
dié  skyn  van  eensgesindheid  onderhou,  stort  die  orde  van  Welgevonden 

ineen,  die  ligte-enjins  stotter  en  gaan  staan,  in  die  swart  werkerswoonbuurt 
staan  kerk,  skool  en  administratiewe  geboue  in  ligte  laaie  (92).  Vir  twee  dae 
lank  versink  alles  op  die  landgoed  in  chaos;  die  roetine  van  produksie  kom  tot 
stilstand,  die  daaglikse  program  van  die  gaste  raak  in  die  war,  ’n  sfeer  van 
verrotting  en  verval  heers  alom  -  insekte,  adders,  allerlei  ongediertes  maak 
hul  verskyning  op  die  plaas.  Een  van  die  vername  gaste  sterf  aaklig  ten  aan- 
sien  van  almal.  Dan,  wonderbaarlik,  word  die  orde  op  die  sewende  dag 
herstel,  en  die  finale  fees  van  die  koms  van  Salome  kan  voortgaan. 

Maar  daar  is  ’n  ander  opperbelangrike  ontwikkelingsplan  in  die  roman.  Daar- 
van  verneem  die  leser  by  monde  van  die  verteller  in  die  boek,  daardie 
anonieme,  alomteenwoordige  instansie  wat  die  gang  van  sake  begelei  met 
sy  kommentaar,  wat  karakters  ten  tonele  voer  en  aan  die  woord  stel  en  in  hul 
innerlike  samestelling  onthul.  Hierdie  verteller  stel  Henry  aan  ons,  die  lesers, 
aan  die  begin  van  die  gebeure,  op  die  eerste  fees  van  die  week,  die  dans  van 
die  rykes,  voor  as  blank  onskuldig,  die  jongman  met  die  engelgesig,  die 
vlekkelose  klein  robot.  Hier  aan  die  begin  “deel  hy  met  ’n  kind  die  onkunde 
van  liefdeen  die  inkorting  van  gelooftotdie  beperkteglo”(21 ).  Henrygaan  in 
die  huwelik  gepaar  word  met  Salome,  deel  dié  verteller  ons  mee,  “en,  soos 
die  slank  Mrs.  Silberstein  tereg  opgemerk  het”  (gaan  hy  voort):  “Sy  onskuld 
moetvernietig  word.  Hoeandersdurf  hytrou?”  Daarby  voeg  dieverteller:  “En 
hoe  anders  kan  jy  bedorwe  word  as  om  soveel  mense  as  moontlik  te  ont- 
moet?”  (22) 

Ons,  die  lesers,  sal  dus,  en  dit  ook  stap  vir  stap,  die  vernietiging  van  Henry 
van  Eeden  se  paradyslike  onskuld  meemaak.  Dit  geskied,  onder  andere,  op 
die  voorspelbare  en  konvensionele  manier  met  ’n  besoek  aan  die  “Accade- 
mia  d’amore”,  gehuisves  in  huisies  met  asbesdakke  weggesteek  tussen 
bos,  heide,  silwerboom  en  proteas,  onder  instruksie  van  ’n  jong  meisietjie 
met  bleek  gesig  en  wit  lippe,  klinies  en  onpersoonlik,  op  die  sesde  dag  van  sy 
besoek,  op  die  tweede  dag  van  die  bose.  Maar  dit  geskied  ook  onder  instruk- 
sie  van  Jock,  wanneer  hy,  al  wandelende  oor  die  landgoed,  Henry  toespreek 
oor  die  wese  van  goed  en  kwaad,  oor  die  gevaar  van  onkunde:  “nie  ten 
opsigte  van  ’n  gebrek  aan  kennis  van  die  goeie  nie,  maar  die  ewe  groot  sonde 
van  ’n  gebrek  aan  kennis  van  die  kwaad”  (39).  Jock  se  uiteensettinge  word 
aangevul,  dialektiesontwikkel  deurtwee  wyseou  manne,  gaste  van  Biskop’s 
Court,  dr.  Johns  en  regter  O’Hara,  in  ’n  durende  wysgerige  gesprek  wat  hulle 
telkens  opneem  met  Henry  by  die  opeenvolgende  partytjies.  Dié  gesprekke 
vind  Henry  vervelig;  dit  is  ook  duidelik  dat  hierdie  wysgerige  ekskursies,  vir 
die  twee  ou  “wyses”  ten  minste,  maar  net  intellektuele  oefening  is.  En  tog 
word  dit  gaandeweg,  vir  die  leser  én  vir  Henry,  duidelik  dat  hierdie  woorde- 
stroom  weldeeglik  verband  hou  met  die  wêreld  van  Welgevonden  wat  hy,  en 
ons,  leer  ken.  Die  “wysbegeerte”  is  van  dieselfde  aard  as  die  angsvallig 
beplande  orde  op  die  landgoed:  ’n  serebraal-berekende  poging  om  die 
wesentlike  chaos  in  die  mens  se  gees,  in  die  mens  se  gevoelslewe  te  be- 
dwing.  Jock  en  die  ander  “wyses”  bedink  skemas,  sisteme,  universeel- 

geldende  “waarhede”;  hulle  bepleit  ’n  afdwingbare  stelsel,  ’n  algemeen- 
toepasbare  patroon.  Hulle  verkondig  dat  die  enkeling  moet  oplos  in  die 
groep,  dat  die  massa  en  die  wense,  wel  en  wee  daarvan  normgewend  is  vir 
die  nuwe  samelewing,  die  “brave,  new  world”  waarvan  Welgevonden  epi- 
toom  is.  Verskeidenheid  moet  tot  eenheid  omvorm  word,  uitsonderings  moet 
gelykgeskaaf  word. 

Maar  Henry,  én  ons,  ervaar,  in  die  verloop  van  gebeure,  hoe  broos  hierdie 
orde,  hierdie  “social  engineering”,  hierdie  wysgerige  sisteme  is.  Ons  sien, 
byvoorbeeld,  lank  voor  Henry  se  inisiasie  in  die  Accademia  d’amore,  Jock, 
die  wyse  gesagsfiguur  se  vrolike  en  verspotte,  maar  ook  onteenseglik  ver- 
nietigende  owerspel  met  die  mollige  mev.  Dreyer.  Ons  sien  hoedat  die  wyse 
ou  manne  patetiese  figure  slaan  op  die  gemaskerde  kunstenaarsbal  as  hul 
weliswaar  met  uilhoofdeverskyn,  maar’n  sieligeaanskyn  bied  mettwee  mae 
wat  rustig  oor  bikini’s  hang,  oumanskniekoppe  wat  klop  teen  mekaar,  en 
bene,  ongerep  deur  enige  son  wat  wit  blink  in  die  lig  (37.)  Jock  is  heerser  oor 
Welgevonden,  maar  as  baas  onherkenbaar  en  ongereken  deur  sy  werk- 
nemers,  as  mens  ellendig  voor  die  Onsienlike  in  sy  onhoorbare  bieg.  Wat  is 
die  vergrype,  die  verdriet,  die  ontroosbare  hartseer  wat  hy  uitskreeu  in  die 
dawerende  stilte  van  die  stoomkamer,  en  waarin  Henry  hom  volg?  -  ’n  bieg, 
’n  klag  wat  geëggo  word  deur  Brutus,  die  perfekgeteelde  tweekleurige  bul, 
die  apoteose  van  voldrae  beplanning,  wat  "met  sidderende  oorgawe  super- 
sonies,  onhoorbaar,  sy  swygsame  protes  na  bowe  aanteken”  (69). 
Gaandeweg  openbaar  die  roman  hom  as  ’n  diep  verwikkelde  netwerk  van 
spannings:  die  gemaklik  waarneembare  spanning  tussen  orde  en  chaos 
soos  dit  in  die  handelingsverloop  gedemonstreer  word,  maar  spanning  ook 
aangaande  die  identifiseerbaarheid  van  wat  orde  is  en  wat,  chaos;  wat  goed 
is,  en  wat,  kwaad.  Henry  verloorsyonskuld  en  sy  onkunde,  ja:  die  roman  “sê” 
dit.  Hy  het  die  vormloosheid  van  dinge  ervaar,  hy  het  vrees  voor  die  vorm- 
loosheid,  die  onpeilbare  stilte  en  eensaamheid  in  hom  leer  ken.  Maar  is  dit 
inwyding  in  die  geheel  van  Welgevonden,  word  hy  daardeur  deel  van  die 
gesiglose  massa?  Of  word  hy  daardeur  ál  meer  eensame  enkeling,  soos  hy 
telkensbyelkefeesindieverkeerde“uniform”opgedaag  het?As  hyeindelik, 
op  die  laaste  fees,  die  regte  klere  aanhet,  is  hy  dan  “ingewy”?  Nee,  sê  die 
roman,  of  liewer:  “miskien,  nee”.  Want,  héél  ten  slotte,  in  die  beroemde  laaste 
perspektiefverskuiwing,  as  die  verteller  die  leser  toespreek  en  hom  vra  om 
Henry  se  plek  in  te  neem,  lees  ons:  “Veronderstel  jy  is  alleen  in  ’n  groot  saal. 
Jy  lig  jou  hande  vir  jou  beminde.  Jy  is  geklee  in  ’n  uniform.  Jy  is  bevrees,  maar 
jy  het  die  geloof.  Jy  dobbel  met  jou  geloof.  In  jou  uniform  van  die  engele  gaan 
jy  na  vore,  jy  lig  jou  hande,  en  met  volkome  vertroue  wag  jy  op  die  beeld  van 
waarheid  in  gelid  van  die  liefde.” 

Die  inperking  van  glo  aan  die  begin  van  Henry  se  avontuur  het  deur  die  loop 
van  die  roman  weer  gegroei  tot  geloof.  Maar  sal  ons  ooit  weet  of  die  geloof 
voltooi,  vervul  word?  Sal  die  beeld  van  waarheid  ooit  aan  Henry,  aan  ons, 
verskyn?  Sal  sy  liefde  beantwoord  word? 

Die  roman  het  vir  Henry,  en  vir  ons,  van  die  vrug  van  die  Boom  van  Kennis  laat 
eet.  Ons  sien  ’n  beeld  van  ons  wêreld,  van  ons  eie  samelewing  wat  ná  27  jaar 
ons  nog  steeds  laat  ril  in  die  skok  van  herkenning.  Maar  lei  die  roman  ons  om 
keuses  te  maak,  wys  dit  ons  die  weg  na  moralistiese  oplossings?  Die  lees 
van  Sewe  dae  by  die  Silbersteins  laat  ’n  mens  besef  dat  sulke  vrae  nie  van  die 
roman  gevra  mag  word  nie. 

Laat  ek  oorskakel  na  ’n  ander  romanskrywer,  Milan  Kundera,  hý  van  The 
unbearable  lightness  ofbeing,  van  The  book  oflaughterandforgetting.  Ek  wil 
hom,  kortheidshalwe,  aan  die  woord  stel  in  sy  betoog  dat  die  roman,  as  feno- 
meen  van  die  moderne,  post-Renaissance-tyd  in  die  mens  se  geskiedenis,  ’n 
volkome  unieke  bron  van  kennis  aangaande  die  mens  is. 

“All  the  great  existential  themes  (have)  been  unveiled,  displayed,  illu- 
minated  by  four  centuries  of  the  novel ...  In  its  own  way,  through  its  own 
logic,  the  novel  discovered  the  various  dimensions  of  existence  one  by 
one:  with  Cervantes  and  his  contemporaries,  it  inquires  into  the  nature 
of  adventure;  with  Richardson,  it  begins  to  examine  ‘what  happens 
inside’,  to  unmaskthesecret  lifeof  thefeelings;  with  Balzac,  it  discovers 
man’s  rootedness  in  history;  with  Flaubert,  it  explores  the  terra  pre- 
viously  incognita  of  the  everyday;  with  Tolstoy,  it  focuses  on  the  intru- 
sion  of  the  irrational  in  human  behaviour  and  decisions.  It  probes  time: 
the  elusive  past  with  Proust,  the  elusive  present  with  Joyce.  With 
Thomas  Mann,  it  examines  the  role  of  the  myths  from  the  remote  past 
that  control  our  present  actions ...  The  sole  raison  d’être  of  a  novel  is  to 
discover  what  only  the  novel  can  discover.  A  novel  that  does  not  dis- 
covera  hitherto  unknown  segmentof  existence  is  immoral.  Knowledge 
is  the  novel’s  only  morality”  (Kundera  1986:  5,  6). 

So  skryf  Kundera  verder  in  sy  opstel  van  1 983,  “The  depreciated  art  of  Cer- 
vantes”:  “Man  desires  a  world  where  good  and  evil  can  be  clearly  dis- 
tinguished,  for  he  has  an  innate  and  irrepressible  desire  to  judge  before  he 
understands ...”  Maar  daarteenoor  staan  die  roman  met  sy  volgehoue  dub- 
belsinnigheid,  met  sy  “wisdom  of  uncertainty”  ...  “The  novel’s  spirit  is  the 
spirit  of  complexity.  Every  novel  says  to  the  reader:  ‘Things  are  not  as  simple 
as  you  think.’  That  is  the  novel’s  eternal  truth”  (Kundera  1986:  7,  132- 
133). 

Miskien  kan  ons  nou  T ruida  Lijphart  se  slotsom  oor  lesersreaksies  op  Sewe 
dae  weer  bekyk.  Miskien  moet  ons  haar  vindingryke,  dubbelsinnige  etiket 
daarvoor,  “’n  Hoogs  (im)  morele  boek”,  handhaaf;  miskien  moetons  ditver- 
vang.  Sewe  dae  is  ’n  “morele”  boek,  in  die  mate  waarin  dit  nuwe  segmente 
van  kennis  blootlê,  en  vir  ons  die  onsekerheid  van  morele  keuses  voorhou. 
Maar  Sewe  dae  is  inderdaad  ook  ’n  “immorele”  boek,  in  die  mate  waarin  dit 
moralistiese  redenasies  dwarsdeur  die  verloop  van  gebeure  laat  onder- 
myn. 

Daar  is  egter  ’n  ander  manier  waarop  ons  die  woord  “immoreel”  hier  kan 
verstaan.  Daar  word  heden  ten  dage  in  die  wysbegeerte  veel  gediskusseer 
oor  “die  etiek  van  die  immoralisme”,  die  opkoms  van  denkrigtings  -  wat  hulle 
keerteen  die  konsep  van  ’n  universele,  algemeengeldende  moraal,  wat  in  die 
konkrete  feit  van  medemenslikheid  die  matriks  van  normatiwiteit  vind,  en  in 
situasiegebonde  sedelike  beslissinge  die  setel  van  ’n  eietydse  etiek  vasstel. 
As  De  Graaf  dit  verduidelik  in  sy  samevattende  en  sintetiserende  boekie  De 
ethiek  van  het  immoralisme,  stel  hy  onder  andere: 

“Een  universele  moraal  voor  alle  mensen  vervreemdt  de  enkele  mens 
van  zich  self ...  met  mens-in-het-algemeen  kan  ik  niets  beginnen.  Uit 
liefde  voor  de  mensheid-in-het-algemeen  zijn  miljoenen  in  oorlogen 
geslachtofferd,  dictaturen  hebben  ‘het  goede’  doorgezet  door  de  uit- 
zonderingen  niet  te  dulden  en  de  enkeling  te  verpletteren.  De  immora- 
list  laat  het  onverschillig  of  iemand  beantwoorde  aan  het  toevallig 
heersende  patroon  van  ‘de  mens’  of  ‘het  goede’.  Hij  is  geïnteresseerd  in 
wat  het  goede  is  voor  deze  mens  in  deze  situatie  ...”  (39). 

En  iets  later:  “Waarden  en  normen  zijn  ideën  zonder  werking,  als  zij  niet  geïn- 
carneerd  zijn  in  het  handelen”  (43). 

In  sy  uiteensetting  aangaande  die  nuwe  etiek  wat  in  ons  eeu  ontwikkel,  ge- 
bruik  De  Graaf  telkens  voorbeelde  uit  romans,  van  Adriaan  van  der  Veen. 
André  Gide,  Simone  de  Beauvoir,  Dostojewski  -  dááruit  haal  hy  sy  kennis 
van  die  mens,  sy  motiewe,  sy  sedelike  beslissings.  Vir  ons,  lesers  van 
romans,  sal  dit  nie  verbaas  nie.  Ons  weet  dat  ons  in  die  roman  waardes  en 
norme  in  werking  sien,  in  handeling  geïnkarneer.  Ons  weet  dat  die  roman  by 
uitstek  die  mens  in  sy  medemenslikheid,  sy  gestel  wees  teenoor  die  ander, 
laat  sien,  dat  die  roman  keer  op  keer  die  lig  laat  val  op  die  mens-in-situasie. 
Op  sy  unieke,  onvervangbare  wyse  bied  die  roman  ons  mensekennis  aan. 
En  daarin  kom  die  romanskrywer  as  medemens  ons  tegemoet.  Hy  help  ons 
’n  pynlike  menslike  tekort  aanvul,  wat  Kundera  noem  (dié  keer  in  sy  opstel 
“Sixty-three  words”  van  1 986):  “Inexperience  as  a  quality  of  the  human  con- 
dition.  We  are  born  one  time  only,  we  can  never  start  a  new  life  equipped  with 
the  experience  we’ve  gained  from  a  previous  one.  We  leave  childhood 
without  knowing  what  youth  is,  we  marry  without  knowing  what  it  is  to  be 
married,  and  even  when  we  enter  old  age,  we  don’t  know  what  it  is  we’re 
heading  for:  the  old  are  innocent  children  of  their  old  age”  (1986:  132, 
133). 

Daarin  kom  die  romanskrywer  as  medemens  ons,  sy  lesers,  tegemoet; 
daarom  sal  ’n  mens  miskien  kan  sê,  is  die  skryf  van  ’n  roman,  ’n  etiese 
handeling... 

U  sal  merk  waartoe  hierdie  redenasie  ’n  mens  lei,  as  u  terugdink  aan  ons 
verre  vertrekpunt  van  die  selfgenoegsaamheid  van  die  literêre  werk,  en  die 
toegespitsheid  van  die  kritikus  van  weleer  op  die  interne  samehange  van  die 

teks.  Ons  het  aangeland  by  ’n  plek  waar  ons  moet  sê:  die  roman,  die  roman 
van  kwaliteit  wat  op  die  wyse  van  Kundera,  en  van  Etienne  Leroux,  vir  ons 
nuwe  kennis  van  die  mens  bybring,  is  ’n  lewensnoodsaaklikheid.  Dit  maak  ’n 
grondige  verskil  aan  ons  lewe;  ons  kan  nooit  meer  voorgee  dat  dit  bloot 
estetiese  versiering  om  die  rand  van  ons  bestaan  is  nie. 

N.J.  Snyman 

Die  polemiek  rondom  Sewe  dae  by  die  Silbersteins 

Dis  geskiedenis  dat  die  bekroning  van  Sewe  dae  by  die  Silbersteins  met  die 
Hertzogprys  ’n  hewige  polemiek  ontketen  het.  Vir  baie  hedendaagse  lesers 
van  Leroux  is  die  polemiek  vaag,  selfs  onbekend  en  om  dié  rede  is  dit  moont- 
lik  waardevol  om  die  verskillende  argumente  weer  eens  in  herinnering  te 
roep. 

Sewe  dae  by  die  Silbersteins  van  Etienne  Leroux  het  in  1 962  by  Human  en 
Rousseau  verskyn.  Op  27  Mei  1 964  het  die  Raad  van  die  Suid-Afrikaanse 
Akademie  vir  Wetenskap  en  Kuns  aangekondig  dat  die  Hertzogprys  vir 
prosa  (1964)  toegeken  is  aan  Etienne  Leroux  op  grond  van  sy  boek  Sewe 
dae  by  die  Silbersteins Die  verteenwoordiger  van  Die  Volksblad  berig  dat 
“Die  ‘vertraagde’  toekenning  geskied  ná  ’n  ligte  polemiek  en  nadat  die 
Fakulteitsraad  en  die  Akademieraad  eergister  buitengewone  vergaderings 
gehou  het”.2  Die  “vertraagde”  toekenning  moet  in  verband  gesien  word  met 
wat  N.P.  v.  Wyk  Louw  twee  weke  vroeër  geskryf  het  dat  daar  reeds  ’n  siniese 
nuuskierigheid  is  “by  dié  groot  deel  van  die  publiek  wat  ’n  lewende  belang- 
stelling  in  die  Afrikaanse  letterkunde  het”3  omdat  die  Akademie  op  daardie 
stadium  reeds  die  toekenning  van  verskeie  van  sy  pryse  bekend  gemaak  het, 
maar  die  Hertzogprys  nog  agterweë  gebly  het. 

Presies  ’n  maand  nadat  die  Akademie  sy  besluit  om  Sewe  dae  met  die 
Hertzogprys  te  bekroon,  bekend  gemaak  het,  het  A.P.  Grové  in  sy  Huldi- 
gingswoord  —  uitgespreek  by  geleentheid  van  die  Openbare  Afsluitingsby- 
eenkoms  van  die  Algemene  Vergadering  van  die  Suid-Afrikaanse  Akademie 
vir  Wetenskap  en  Kuns  —  ’n  motivering  vir  die  bekroning  gegee.  In  hierdie 
motivering  is  die  besware  teen  Sewe  dae  onder  die  loep  geneem.  Onder 
andere  is  die  beswaar  dat  dit  erkenning  verleen  aan  die  sg.  Sestigerkuns  en 
die  beswaar  dat  dit  die  skenkingsakte  geweld  aandoen: 

“Die  bekroning  van  Sewe  dae  by  die  Silbersteins  beteken  nie  noodwendig 
die  erkenning  van  ’n  bepaalde  letterkundige  rigting  of  stroming  nie.  ’n  Goeie 
boek  —  net  soos  ’n  goeie  kunstenaar  —  het  sy  eie  rigting  en  moet  in  sy  eie  reg 
beoordeel  word.  Hierdie  bekroning  beteken  —  heeltemal  in  ooreenstem- 
ming  met  die  skenkingsakte  —  die  erkenning  van  ’n  bepaalde  boek,  ’n  boek 
wat  om  sy  literêre  gehalte  in  enige  taal  ’n  diep  indruk  sou  maak  en  wat  juis  in 
onstyd  van  gelykskakeling,  van  weke  gevoelsgodsdiens,  van  gesagsonder- 
myning  bestem  is  om  ’n  ernstige  waarskuwing  uit  te  spreek  en  ’n  sterk 
positiewe  boodskap  te  bring”.4 

Die  polemiek  oor  Sewe  dae  by  die  Silbersteins  het  begin  soos  in  die  geval  van 
Ampie  en  “Kersliedjie”.  Lank  nadat  die  boek  verskyn  het  —  in  die  geval  van 
“Sewe  dae”  twee  jaar  —  het  die  werk  onder  die  aandag  van  die  breë  lesers- 
publiek  gekom  deur  die  openbare  pers.  Sewe  dae  bydie  Silbersteins  is  druk 
bespreek  in  die  meningskolomme  van  veral  Die  Vaderland,  Die  Burger, 
Dagbreek  en  Sondagnuus,  Die  Volksblad,  Die  Transvaler,  Die  Kerkbode  en  in 

’n  mindere  mate  in  Die  Huisgenoot.  In  D/'e  Hervormer  het  ek  slegs  ’n  redak- 
sionele  beskouing,  “’n  Voetnoot  by  die  ‘Silberstein-diskussie”  ’  gevind.  Dit  is 
die  omvattendste  polemiek  in  Afrikaans  oor  ’n  literêre  aangeleentheid,  veral 
omdat  nie  hoofsaaklik  literatore  by  die  polemiek  betrokke  was,  soos  bv. 
rondom  die  1 952-toekenning  van  die  Hertzogprys  nie,  maar  ook  die  wye 
leserspubliek  belangstelling  getoon  het. 

Die  polemiek  het  begin  toe  N.P.  v.  Wyk  Louw  ’n  brief  in  D/'e  Vaderland  van  1 5 
Mei  1 964  geskryf  het  oor  die  “Gerugte  oor  die  Hertzogprys”.5  Hy  skryf  dat 
daar  gewoonlik  geheimsinnigheid  rondom  hierdie  toekenning  is,  maar  dat 
dit  in  1 964,  die  jaar  waarin  die  prys  toegeken  moes  word  vir  prosa,  nie  die 
geval  was  nie,  want  berigte  het  hom  bereik  van  oor  die  hele  land:  “gerugte  dat 
’n  komitee  van  oorwegend  deskundiges  aanbeveel  het  om  ’n  roman  van  die 
jongeres  (‘sestigers’)  te  bekroon  en  dat  die  Akademie  (of  ’n  stukkie  van  die 
Akademie?)  weier  om  die  aanbeveling  te  aanvaar  ...  dis  hier  en  daar  ’n 
akademielid  wat  die  aanbeveelde  werk  afkeur  omdat  dit  ‘onwelvoeglik’  of 
‘pornografies’  sou  wees.  Daar  word  vertel  dat  die  twee  of  drie  afkeurders  die 
werk  nog  ‘eers  sou  gaan  lees’  —  want  hulle  het  nie  die  gewoonte  om 
Afrikaanse  romans  te  lees  nie!  Maar:  nadat  hulle  die  boek  gelees  het,  sou 
hulle  ‘deskundig’  die  boek  beoordeel  —  deskundiger  as  die  literêre  des- 
kundiges”.6 

Aanvanklik  het  dit  dus  om  Sewe  dae  en  om  die  toekenning  gegaan  en  nie  oor 
Sewe  dae  nie,  want  die  boek  se  naam  was  nog  nie  genoem  nie.  Dagbreek  en 
Sondagnuus  hetop  24  Mei  1 964,  waar  die  kunsredakteurvan  D/'e  Vaderland 
n.a.v.  Schumann  se  brief  “S.A.  Akademie  en  ‘Squares’  ”  sekere  vrae  stel,  ’n 
blykbaar  onskuldige  foto  van  Etienne  Leroux  geplaas. 

Soos  daar  ’n  klimaat  vir  oorlocj  geskep  word,  is  daar  ook  voor  die  bekend- 
wording  van  die  toekenning  ’n  klimaat  van  polemiek  geskep.  Hierdie  klimaat 
is  geskep  deur  briewe  en  beskouings  oor  die  literatuur,  pornografie  en  sake 
rakende  die  S.A.  Akademie  en  die  Publikasieraad.  Voorbeelde  van  briewe  en 
beskouings  wat  bevorderlik  was  vir  hierdie  klimaat  is:  (i)  die  brief  van  N.P.  v. 
Wyk  Louw  wat  ek  reeds  genoem  en  ten  dele  aangehaal  het  en  wat  ek  ook  as 
die  beginpunt  van  die  polemiek  beskou;  (ii)  T.E.W.  Schumann  se  brief  in  D/e 
Vaderland,  21  Mei  1 964,  “oor  die  moontlike  weiering  van  die  S.A.  Akademie 
om  genoemde  prys  aan  die  skrywer  van  ’n  sekere  boek  toe  te  ken”7;  (iii)  die 
reaksie  op  dr.  Schumann  se  brief  van  Abraham  de  Vries,  kunsredakteur  van 
D/'e  Vaderland  en  N.P.  van  Wyk  Louw,  in  Dagbreek  en  Sondagnuus”8',  ook 
F.I.J.  van  Rensburg  se  reaksie  in  D/e  Vaderland 9;  (iv)  A.P.  Potgieter  se  brief  in 
D/e  Transvaler,  27  Mei  1 964,  waarin  hy  “met  alle  ems  beweer  dat  die  be- 
staande  Publikasieraad  nie  bevoeg  is  om  die  volk  van  Suid-Afrika  teen  die 
besoedeling  van  ’n  vloedgolf  van  sedeondermynende  rolprente  en  boeke  te 
beskerm  nie”10;  (v)  E.J.  Mocke  se  brief  “  ‘Perdestal’-lektuur  en  pornografie 
aard  nie  by  ons”  in  Die  Transvaler. 

Nog  nooit  was  daar  so  ’n  hewige  reaksie  na  ’n  bekroning  van  ’n  Afrikaanse 
teks  nie.  Koerantmanne  het  oombliklik  persone  om  kommentaar  genader. 

Daar  was  d  ié  wat  verheug  was,  ander  wou  nie  kom  mentaar  lewer  n  ie  en  party 
het  die  feit  betreur.  Waar  die  polemiek  oor  Ampie  feitlik  beperk  was  tot  De 
Kerkbode  en  dié  oor  “Kersliedjie”  byna  uitsluitlik  tot  Die  Transvaler  behoort 
het,  het  die  polemiek  oor  Sewe  dae  in  verskeie  Afrikaanse  tydskrifte  en 
koerante  plaasgevind. 

Die  polemiek  is,  sover  ek  kon  vasstel,  ook  nooit  formeel  beëindig  nie,  maar  ’n 
soort  wapenstilstand  is  bereik  deurdat  die  Akademie  ’n  simposium  in  die 
vooruitsig  gestel  het  waarin  die  hele  saak  betreffende  die  literatuur  en  die 
gemeenskap  bespreek  sou  kon  word.  Die  laaste  brief  wat  na  my  mening 
hoort  tot  die  kettingreaksie  op  die  bekroning  van  Sewe  dae  het  op  Saterdag, 
1  Augustus  1 964,  in  Die  Transvaler  verskyn.1 1  Hierdie  polemiek  het  twee  en 
’n  half  maande  geduur. 

1.  DIE  KLAGSTAAT 

1.1  “Nie  vir  kinders  en  leke  nie” 

In  ’n  lewendige  radiodebat  het  A.P.  Potgieter  gesê  dat  die  gevaar  van  die 
boek  daarin  geleë  is  dat  nie  net  volwassenes  die  boeksal  lees  nie.  Hy  kan  ook 
nie  sien  wat  die  opvoedkundige  waarde  in  die  boek  is  nie.  Die  boek  was  vir 
hom  nie  boeiend  nie  en  hy  was  van  mening  dat  tagtig  persent  van  die  mense 
wat  die  roman  lees,  die  roman  nie  sal  verstaan  nie.12 
Die  Pretoriase  tak  van  die  Suid-Afrikaanse  Vrouefederasie  se  voorsitster, 
mev.  R  J.  Raath,  het  in  ’n  mosie  aan  die  hoofbestuur  om  “beswaar  aan  te 
teken  en  ontevredenheid  uit  te  spreek”  oor  die  toekenning  van  die  Hertzog- 
prys  aan  Sewe  dae  gesê:  “As  ek  my  kind  se  kunsgevoel  moet  opweeg 
teenoor  sy  moraal  en  karakter,  kom  Ig.  beslis  eerste.  Ek  sal  alles  wil  doen  om 
hom  te  beskerm  teen  dit  wat  ’n  skoon  gemoed  vuil  kan  maak,  want  enige 
leser  leef  hom  tog  in  in  die  karakters  van  die  boek  waarmee  hy  besig 
is.”13 

Daar  was  ook  lesers  wat  in  die  polemiek  oor  Sewe  dae  wat  “enige  leesstof  (of 
dit  nou  van  hoogstaande  gehalte  is  of  nie)  alleen  wil  aanvaar  as  dit  nie  deur 
die  lesende  publiek  verkeerd  vertolk  kan  word  nie.14M.  Smuts  betreur  die  feit 
dat  die  Akademie  sy  “goedkeuring”  gee  aan  literêre  werke  soos  Sewe  dae 
deur  die  toekenning  van  die  Hertzogprys  daaraan.  Sy  is  veral  bekommerd 
omdat  die  boeke  die  een  of  die  ander  tyd  voorgeskryf  word  “vir  ons  skole, 
kolleges  en  universiteite,  en  ek  word  yskoud  by  die  gedagte  dat  ons  kinders 
en  jongmense  deur  hierdie  goed  sal  moet  ploeter  ten  einde  kunswaardering 
te  bekom!”15 

Die  kwessie  dat  Sewe  dae  nie  vir  oningewydes  bedoel  is  nie,  het  tot  aller- 
hande  bespiegelinge  en  bevraginge  aanleiding  gegee.  P.E.  van  der  Dussen 
skryf:  “Ek  merk  op  dat  Akademielede  en  ander  volwassenes  van  ons  volk 
baie  sterk  daarop  staan  dat  die  Hertzogprysboek  van  1 964,  asook  boeke 
wat  in  dieselfde  klas  val,  as  kunswerk  bekroon  is,  maar  tog  nie  vir  ’n  ieder  en 

’n  elk  geskryf  is  nie.  Trouens,  sommige  het  baie  sterk  daarop  gestaan  dat  net 
kunstenaars  en  letterkundiges  die  boek  werklik  kan  verstaan.  Tot  dusver  is 
die  boek  en  ander  soortgelykes  egter  oral  in  boekwinkels  te  koop  aangebied. 
Nou  wonder  ek  net:  Beteken  dit  nou  dat  ons  volk  in  sy  geheel  uit  kunste- 
naars  bestaan?”16 

LS.  van  der  Vyver  vergelyk  Sewe  dae  met  ’n  skildery  waarop  ontug  uitgebeeld 
word.  In  dieskildery  sou  dan  mindergevaarskuil  omdat:  “Die  kopervan  hier- 
die  skildery  hang  dit  net  op  in  ’n  kamer  met  die  kennisgewing  op  die  deur:  Net 
vir  volwassenes  (maak  nie  saak  of  hulle  10  of  80  jaar  is  nie)”.17 
F.C.L.  Bosman  het  in  ’n  artikel  sy  blydskap  uitgespreek  oor  die  moedigheid 
van  die  Akademie  om  Sewe  dae  by  die  Silbersteins  met  die  Hertzogprys  te 
bekroon.  Sy  verklaring:  “Dit  is  ’n  ryp  en  eerlike  werk  van  ryp  geeste  en  die 
Akademie  is  ’n  volwasse  liggaam  vir  volwassenes”  het  veral  aanleiding 
gegee  tot  ’n  vraag  in  die  brief  van  C.J.  Bosman:  “Is  dit  denkbaar  dat  genl. 
Hertzog  sy  goedkeuring  sou  geheg  het  aan  die  Akademie  se  ‘moedige  stap’ 
om  die  hoë  sedelike  en  morele  peil  van  sy  volk  —  veral  Jong  Suid-Afrika  —  in 
gevaar  te  stel  ter  wille  van  literêre  skoonheid  en  ’n  groepie  super-volwas- 
senes  en  ryp  geeste?”18 

Rondom  die  kwessie  van  “onrype”  lesers  het  nog  meer  vrae  ontstaan,  o.a.  of 
die  inhoud  van  hierdie  boeke  (ook  Sewe  dae)  van  so  ’n  aard  is  dat  dit  gees- 
telike  skade  kan  berokken  aan  sommige  "onrype”  lesers  en  of  dit  verhoed 
kan  word  dat  so  ’n  boek  in  sulke  lesers  se  hande  val.  In  die  brief  van  N.G.S. 
van  der  Walt  gaan  dit  om  die  “swakke  broeder”  in  Christelike  sin  van  wie  daar 
volgens  sy  oordeel  sprake  is  in  Matt:  18  en  1  Kor.  8:1 3.19 
M.J.  Smuts  sluit  hierby  aan:  “Die  Kerk  moet  hom  afvra  of  hierdie  boek  kan 
dien  tot  die  struikeling  van  die  gelowiges,  of  dit  bevorderlik  is  vir  die  sedelike 
lewe  van  ‘volwassenes’  en  van  die  jeug  en  die  kinders”.20  Ook  die  Presiden- 
te  van  die  Vroue-Hulpdiens  van  Natal  het  namens  die  vereniging  hulle  ont- 
steltenis  uitgespreek  oor  die  toekenning  van  die  Hertzogprys  “aan  ’n  roman 
wat  volgens  ons  mening  alleen  ons  volk,  en  veral  ons  jongmense,  kan  skade 
berokken”.21  Die  Vereniging  roep  ook  “al  die  moeders  van  ons  volk”  op  “om 
hulle  stem  op  allerlei  wyse  te  laat  hoor  in  ’n  protes  teen  hierdie  toekenning ... 
Ons  jeug  op  skool,  kolleges  en  universiteite  raak  verward”.22  Selfs  in  die 
Transvaalse  Provinsiale  Raad  het  ’n  lid  namens  “duisende  bekommerde 
ouers”  ’n  beroep  op  dieTransvaalse  Onderwysdepartement  gedoen  om  toe 
te  sien  dat  geen  boeke  wat  pornografies  van  aard  is  of  waarin  smerighede  tot 
lewensvorm  verhef  word,  as  voorgeskrewe  werke  of  as  addisionele  leesstof 
in  Transvaalse  skole  of  onderwyskolleges  toegelaat  word  nie.23 
In  Die  Transvaler,  28  Junie  1 964,  het  S.  Joubert  ook  die  saak  van  volwassen- 
heid  op  literêre  gebied  te  berde  gebring  en  tot  die  slotsom  gekom  dat  som- 
mige  mense  nooit  kan  onderskei  tussen  goed  en  kwaad  nie.24 
Korrespondente  het  geargumenteer  wie  volwasse  is  en  wie  nie;  wanneer  is 
die  mens  volwasse,  hoe  word  dit  gemeet  en  wat  is  die  persentasie  van 
volwassenes  in  ons  land?  Een  so  ’n  leser  vra  bv.:  “Watter  waarborg  word 

gebied  dat  die  boek  net  aan  volwasse  mense  verkoop  sal  word?  ...  Sal  u 
enige  waarborg  kan  gee  dat  die  skok  wat  die  onvolwasse  leser  opdoen,  nie 
van  blywende  aftakelingsaard  sal  wees  en  hom/haar  sal  verneder  tot  ’n 
sieklike,  karakterlose  en  sedelose  nie?”25 

Volgens  Regsinnige  het  die  kerk  “geen  ander  keuse  nie  as  om  te  veg  teen 
leiding  op  letterkundige  gebied,  wat  die  lesende  publiek,  veral  die  jeug,  kan 
laat  struikel”.26 

1 .2  “Non-lesers  en  Isoleerders” 

In  die  polemiek  oor  Sewe  dae  was  daar  persone  wat  ’n  mening  gegee  het 
voordat  hulle  die  werk  gelees  of  bestudeer  het.  So  het  ds.  D.F.B.  de  Beer  bv. 
toe  hy  direk  na  die  bekroning  om  kommentaar  genader  is,  gesê  “dat  hy  die 
boek  nog  nie  self  gelees  het  nie,  maar  van  wat  hy  daarvan  hoor  en  die  paar 
stukke  wat  hy  daaruit  gelees  het,  betreur  hy  die  feit  dat  dit  bekroon  is”.27  Op 
22  Mei  1 964  het  hy  egter  ’n  brief  in  Die  Transvaler  geskryf  waaruit  blyk  dat  hy 
toe  wel  die  boek  gelees  het.28  ’n  Ander  leser  erken:  “Van  die  boek  Sewe  dae 
het  ek  net  die  kort  opsomming  in  D/'e  Transvaler  gesien.”29  Nogtans  veroor- 
deel  hy  die  boek:  “Selfs  genl.  Hertzog  se  nagedagtenis  en  ons  volksverlede 
word  onteer  en  die  toekoms  verduister  deur  die  ophemeling  van  lelikhede 
soos  in  die  Silbersteinboek”. 

Behalwe  diegene  wat  nie  die  roman  gelees  het  nie,  is  daar  diegene  wat  by 
implikasie  sekere  gedeeltes  geisoleer  het  vir  nadere  beskouing. 

D.F.B.  de  Beer  het  in  antwoord  op  Elize  Botha  se  uitspraak  dat  “’n  element 
van  ’n  boek  alleen  pornografies  (is)  wanneer  dit  blyk  uit  die  hele  konteks 
waarin  dit  verskyn,  dat  die  bedoeling  daarmee  is  om  onwelvoeglik  te  prikkel” 
op  die  volgende  "ongure  sake”  gewys:  Henry  en  Jock  wat  deur  ’n  teleskoop 
kyk  na  ’n  naakte  vrou  in  haar  slaapkamer;  Henry  en  die  prostituut  by  wie  geen 
berou  is  oor  ontug  nie;  die  beskrywing  hoe  die  wind  die  rokkie  van  die  pros- 
tituut  opwaai;  die  dameskledingstuk  wat  Henry  as  geskenk  ontvang  en  die 
beskrywing  van  hoe  Henry  sulke  kledingstukke  gedurende  die  orgie  van  die 
vloer  af  optel.30 

1 .3  “Suggestief,  pornografies,  walglik” 

Die  onmiddellike  reaksie  op  die  bekroning  van  Sewe  dae  by  die  Silbersteins 
wat  die  aand  van  27  Mei  1964,  die  dag  waarop  die  bekroning  bekend 
gemaak  is,  ingewin  is,  bevat  in  ’n  hoë  mate  ook  al  die  besware  en  aan- 
prysings  wat  later  breedvoeriger  uiteengesit  is.  So  ’n  onmiddellike  reaksie 
was  dié  van  A.B.du  Preez  wat  gesê  het:  “Sewe  dae  het  onnodige  sugges- 
tiewe  en  pornografiese  elemente  en  sowel  uit  die  letterkundige  as  die  Chris- 
telik-morele  oogpunt  beskou,  is  dit  jammer  dat  die  Akademie  die  boek 
bekroon  het”.31 

In  ’n  radiodebat  op  1 0  Junie  1 964  het  A.P.  Potgieter  beswaar  gemaak  teen 


15 


die  “aftakeling  van  morele  en  sedelike  waardes  wat  deur  die  boek  in  die  hand 
gewerk  word”.32  Hy  het  verder  gesê  dat  die  morele  strekking  van  die  boek 
stuit  teen  sy  Christelike  en  Calvinistiese  lewensbeskouing.33 
In  D/'e  Vaderland,  1 1  Junie  1 964,  word  A.J.G.  Oosthuizen  se  mening  gegee: 
“Daardie  soort  boek  besmet  die  volk  en  skep  ’n  lae  morele  uitkyk.”34  Vir  ’n 
leseres  wat  op  ’n  dag  besluit  het  om  Sewe  dae  te  lees  was  dit  ’n  pyniging  “om 
’n  volle  dag  in  die  geselskap  van  so  ’n  klomp  goddelose  prostitute  deur 
te  bring”.35 

Sy  skryf  verder:  “Onsedelike,  suggestiewe  dinge  word  opsetlik  aangehaal 
soos  bv.  waar  die  meisies  by  die  dansparty  hulle  rokke  optel...  of  waar  die 
wind  die  meisie  se  rok  opwip...  of  waar  die  prostituut  ’n  naakte  foto  van  haar- 
self  in  sy  baadjiesak  sit.”36 

Die  Waarnemende  Scriba  Synodi  het  namens  die  Moderatuur  van  die  N.G. 
Kerkin  Nataldie“werkvandieduisternis”ookafgekeurmetdiewoorde:“Die 
modder  en  die  slyk  van  die  mensheid  se  sedelike  verval  behoort  immers, 
volgens  Bybelse  standaard  (Efesiërs  5:3)  onder  Christene  nie  eens  genoem, 
laat  staan  met  bekroning  in  die  kalklig  gestel  te  word  nie.  Waar  ’n  skrywer,  sy 
verdedigers  en  bekroners  tog  meen  dat  op  sulke  ‘werke  van  die  duisternis’ 
die  aandag  gevestig  moet  word,  verwag  God  van  Christene  om  sulke  werke 
te  bestraf  (Ef.  5:11).  Die  moderatuur  aanvaar  die  bedroewende  aan- 
wesigheid  van  vulgêre  en  onheilige  praktyke  in  ons  volkslewe,  soos  deur  die 
skrywer  met  soveel  suggestie  en  realisme  geteken,  maar  weier  om  te  aan- 
vaar  dat  sulke  uitvaagsels  so  straffeloos  voor  die  oog  en  gemoed  van  Chris- 
tene  behoort  te  paradeer  soos  tans  die  geval  is.  Daarom  doen  die  Modera- 
tuur  ’n  dringende  beroep  op  sy  lidmate  en  elkeen  wat  die  sedelike  stan- 
daarde  van  God  en  Sy  woord  liefhet  om  hierdie  bedroewende  en  selfs  ver- 
dedigde  tendense  in  ons  kontemporêre  kuns  te  behandel  met  die  afkeer  en 
bestryding  wat  dit  verdien”.37 

Net  soos  S.  Joubert  spreek  ook  M.  Smuts  haar  uit  teen  Sewe  dae:  “Dat  die 
boek  ’n  letterkundige  kunswerk  is,  gaan  ek  nie  betwis  nie,  maar  dat  ons  gees- 
telik  so  arm  geword  het  dat  ons  nou  genoodsaak  is  om  diamante  in  die 
varkhok  te  moet  gaan  soek  —  dit  betreur  ek!  Dat  ons  nou  sover  gekom  het 
dat  ons  ons  erkende  sedelike  en  godsdienstige  norme  moet  prysgee  ter  wille 
van  die  kuns,  is  ’n  toestand  wat  groot  onrus  baar!”38 
Onder  die  skuilnaam  Waarheen  Gaan  Ons  skryf  ’n  leser:  “Die  boek  Sewe  dae 
by  die  Silbersteins  het  my  deurgaans  gewalg.  Dit  is  ’n  siek  boek,  net  so 
ongemotiveer  soos  die  koorsige  geyl  van  ’n  siek  mens...  Geen  volwassene 
vergryp  en  verlustig  homself  in  sulke  smerige  seks  soos  deur  die  skrywer 
uitgebeeld  nie.”39 

Die  volgende  aanhaling  uit  die  boek  som  vir  hom  die  boek  op:  ‘“Streng  ge- 
sproke,’  sê  dr.  Johns  en  oorhandig  aan  Henry  ’n  glas  sjampanje,  ‘behoort 
hierdie  ’n  helse,  ondrinkbare  brousel  te  wees.  En  behoort  hierdie  eetmaal  uit 
verrotte  lyke  en  vuilis  te  bestaan.’”40 

D.F.B.  de  Beer  skryf  dat  die  beskrywings  “van  ongure  sake  nogtans  die  uit- 

werking  het  om  sowel  die  betrokke  karakter  in  die  boek  as  die  leser  wat  die 
handeling  meemaak  of  aanskou  ‘onwelvoeglik  te  prikkel.’”41 

1 .4  “Navolging  van  oorsee” 

Die  eerste  klag  dat  Sewe  dae  ’n  navolging  van  Europese  tendense  is,  is 
ingebring  deur  A.B.  du  Preez  van  die  Fakulteit  van  Godgeleerdheid  aan  die 
Universiteit  van  Pretoria.  Hy  het  in  ’n  onderhoud  net  na  die  bekendwording 
van  die  bekroning  van  Sewe  dae  gesê:  “Ons  mense  moet  beskerm  word  teen 
dinge  wat’n  na-aping  van  die  skryfmode  in  Europa  is.”42  In  ’n  bespreking  van 
Sewe  dae  oor  die  Afrikaanse  program  van  die  S.A.U.K.  het  A.P.  Potgieter 
gesê  dat  die  boek  ’n  volksvreemde  karakter  het 43  Ook  hy  is  die  mening 
toegedaan:  “Voorwaar  die  ou  literêre  orrel  laat  deesdae  wanklanke  hoor  wat 
van  oorsee  opgevang  is...  Moet  dit  dan  werklik  uiteindelik  van  ons  ou  volkie 
gesê  word  dat  ons  ’n  naskrywende,  napratende,  na-apende  volk  geword 
het?”44 

’n  Ander  briefskrywer  het  met  dié  voorstel  vorendag  gekom:  “Dat  die  Aka- 
demie  dit  sterk  oorweeg  of  hy  nie  voortaan  twee  pryse  moet  toeken  nie  —  een 
vir  lees  deur  mense  wat  al  in  Parys  was  (net  vir  ‘volwassenes’)  en  een  vir 
mense  wat  nog  nie  in  Parys  was  nie.”45 

1 .5  “Gemoedelike  realisme” 

’n  Korrespondent  wat  ’n  heel  “neutrale”  houding  inneem,  skryfdat  Sewe  dae 
vir  hom  teleurstellend  is.  Die  verhaal  was  vir  hom  swak:  “Kortom,  woorde, 
woorde,  woorde,  en  weinig  meer...  Afgesien  van  volgehoue  skoonheid  van 
segging  en  ’n  kwinkslag  hier  en  daar,  het  ek  in  die  verhaal  eintlik  niks  kon  vind 
wat  my  hartspiere  kielie,  of  my  bloed  deur  my  are  laat  galop  nie.”46  Ook  die 
karakters  is  geen  gewone  mense  nie,  maar  karikature  en  ons  sal  hulle  alleen 
in  ’n  senuwee-hospitaal  aantref 47 

A.P.  Potgieter,  wat  as  een  van  die  belangrikste  kampvegters  teen  Sewe  dae 
na  vore  tree,  sê  dat  die  rampspoedige  vir  hom  daarin  geleë  is  dat  die  hoof- 
karakter  ‘Henry’  tot  ’n  val  kom.  As  Henry  ongeskonde  uit  die  stryd  sou  gekom 
het,  sou  die  deugsame  gehandhaaf  gebly  het.48 

’n  Ander  leser  onder  die  skuilnaam  Waarheen  Gaan  Ons?  se  probleem  lê  ook 
by  die  hoofkarakter:  “Henry  van  Eeden,  die  ‘held’,  word  nooit  ’n  mens  nie. 
Soos  ’n  slaapwandelaar  beweeg  hy  deur  die  boek...  Henry  het  egter  nie  eens 
genoeg  fut  om  uit  te  vind  wie,  onder  al  daardie  seksdol,  swartoogmeisies, 
Salome  is  nie,  wat  staan  nog  om  met  haar  te  paar!”49  Henry  kom  nog  ’n  ander 
keeronderskootas  Afrikaner  (skuilnaam)  skryf:  “Van  karakteruitbeelding  by 
die  hooffiguur  is  daar  geen  sprake  nie.  Henry  bly  ’n  dooie  pop  dwarsdeur  die 
verhaal...  O  ja,  maar  dit  is  mos  ’n  allegorie.  Dit  verklaar  natuurlik  die  popge- 
stalte  van  die  held.”50 

1 .6  “Volksondermynend” 


Die  dag  waarop  bekendgemaak  isdatSewe  dae  bekroon  is  metdie  Hertzog- 
prys,  het  A.P.  Potgieter  beswaar  teen  ’n  aantal  boeke  wat  “in  die  jongste 
verlede”  deur  die  Publikasieraad  goedgekeur  is.  As  gevolg  van  latere  uit- 
sprake  van  hom  is  dit  duidelik  dat  dit  hier  ook  o.a.  gaan  om  Sewe  dae:  “Dat 
ons  akademici  nie  kan  insien  nie  dat  ons  dit  hier  te  doen  het  met  tendensies 
wat  almal  ten  doel  het  om  ons  as  volk  te  kondisioneer  vir  die  groot  gelyk- 
makingsproses  wat  in  die  wêreld  aan  die  gang  is,  slaan  my  dronk.”51 
Trouens,  in  ’n  radiodebatop  10  Junie  1964  het  hy  gesê  dat  Sewedae  in  die 
kategorie  val  wat  ’n  gelykskakelingsproses  ten  doel  het  —  die  individu  en  die 
massa  moet  een  gemaak  word.  Hy  het  ook  gesê  dat  hy  nie  van  ’n  beter  pro- 
pagandamiddel  weet  wat  die  weg  voorberei  en  teelaarde  skep  vir  die  Kom- 
munisme  as  hierdie  boek  nie.  Hy  het  beswaarteen  die  aftakeling  van  morele 
en  sedelike  waardes  wat  deur  die  boek  in  die  hand  gewerk  word,  want  dit  is 
juis  die  opset  van  die  Kommunisme.52 

Daar  was  korrespondente  wat  die  bekroning  van  Sewe  dae  as  ’n  volksonder- 
mynende  daad  beskou  het:  “Huishoudelike  rampe  wat  ons  arme  volkie  en 
ons  moedertaal  in  die  laaste  tyd  tref,  het  my  so  ontstel  en  ontstem  dat  ek 
besluit  het  om  maar  in  my  nietige  onnoselheid  na  die  pen  te  gryp...  As  dit  dan 
so  is  dat  toonaangewers  nie  kan  onderskei  tussen  skoon  en  vuil,  goed  en 
kwaad  nie,  dat  hulle  ’n  materialistiese  en  dierlike  lewe  aanprys,  waarin  verskil 
ons  dan  van  die  Kommuniste?  Ons  is  ryp  vir  die  Kommunisme  en  sal  dit  nooit 
eens  agterkom  as  hulle  oorneem  nie.  Die  geskiedenis  leer  dat  hierdie  tekens 
die  begin  van  die  einde  aandui.”53 

In  sy  antwoord  op  N.P.  v.  Wyk  Louw  se  geloof  aan  “die  nugter  oordeel  en  die 
gematigheid  van  die  meerderheid  van  ons  volk”54  skryf  L.L.  le  Roux:  “God 
bewaar  die  nasie  wat  die  massas  inspan  om  vir  hom  voor  te  skryf,  want  die 
sedepeil  en  etiese  waardes,  wat  deurgaans  in  bedwang  gehou  moet  word, 
sal  binne  die  bestek  van  een  enkele  geslag  die  ondergang  van  so  ’n 
nasie  beteken.”55 

’n  Korrespondent  voel  met  die  bekroning  van  Sewe  dae  ’n  volksbedreiging 
en  -ondergang:  “Daar  is  ’n  groot  fout  by  ons  volk.  Ons  veg  op  godsdienstige 
terrein  teen  die  gees  van  die  rewolusie,  nl.  die  liberalisme  en  die  Kom- 
munisme.  Ook  op  politieke  terrein  is  ons  bereid  om  te  veg  en  te  offer,  maar  op 
die  gebied  van  die  kultuur  word  die  rewolusie  in  ons  eie  kring  verheerlik  en 
aangeprys...  Ons  toekoms  is  in  die  weegskaal.  Nie  omdat  die  hele  wêreld 
teen  ons  is  nie,  maar  omdat  ons  ons  Christelike  erfenis  verkwansel  het  en 
besig  is  om  ons  volk  en  ons  kinders  te  bepiodder.”56 

1.7  “Laster” 

Teen  Sewe  dae  is  beswaar  gemaak  om  die  “gruwelike  godslastering  wat 
daarin  voorkom.”  Mev.  S.  Joubert  skryf:  “Met  die  Christelike  gods^iens  word 

53  maal  die  spot  gedrywe.  Met  God  self  word  op  twaalf  plekke  gespot.  Ver- 
der  word  gespot  met  Jesus  Christus,  die  Hemel  en  die  Hel,  die  Woord  van 
God,  die  gebed,  die  uitverkiesing,  die  kerk,  die  gelowiges,  die  belydenis  van 
sonde,  die  Christelike  beskouing  van  die  huwelik  en  die  liefde. 

“Dat  hierdie  boek  ’n  openlike  uitdaging  is  vir  die  Christendom,  is  geensins  te 
betwyfel  nie.  Die  paar  kommuniste  in  Johannesburg  wat  die  bont  partye 
gehou  het,  is  die  uitsonderings.  Hulle  het  dit  skynbaar  gedoen  om  die  rege- 
ring  met  sy  apartheidsbeleid  uit  te  daag.”?7 

By  ’n  simposium  van  vyf  Engelse  en  Afrikaanse  kerke  op  Pietersburg  het  A.P. 
Potgieter  gesê  dat  Sewe  dae  vol  godslastering  is.58 

1 .8  “Agter  die  boek” 

Die  besware  teen  Sewe  dae  het  nie  net  betrekking  gehad  op  die  boek  nie, 
maar  die  mens  agter  die  boek  —  die  skrywer  —  is  ook  daarby  betrek. 

In  ’n  onderhoud  met  Dagbreek  en  Sondagnuus  het  A.P.  Potgieter  i.v.m.  ’n 
verskil  tussen  hom  en  die  Minister  van  Onderwys,  Kuns  en  Wetenskap  oor 
die  besluite  van  die  Publikasieraad  gesê:  “’n  Mens  kry  die  indruk  dat  som- 
mige  van  die  skrywers  nog  worstel  met  puberteitsprobleme.”59  Hy  bevraag- 
teken  ook  die  kunsgehalte  van  die  boeke.  Na  sy  mening  kan  slegs  van  ware 
kuns  sprake  wees  wanneer  die  skeppinge  van  die  kunstenaar  verheffend, 
veredelend  en  verrykend  vir  die  siel  van  die  mens  is.  Hy  beskou  dit  as  ’n 
tragiese  verskynsel  dat,  terwyl  daar  op  tegnologiese  gebied  na  die  maan  ge- 
reik  word,  soveel  letterkundiges  die  gees  van  die  mens  probeer  neerhaal  na 
die  donker  poele  van  sedelose  losbandigheid.  Hy  vra  verder  of  daar  vir  die 
hedendaagse  kunstenaar  geen  ander  tema  oorgebly  het  as  die  oeroue 
sekstema  nie?60 

In  die  radiodebat  oor  Sewe  dae  het  hy  tot  sy  standpunt  bygevoeg  dat  Afri- 
kaanse  skrywers  en  digters  in  die  veríede  volkshelde  was,  maar  as  die  be- 
skouing  van  boeke  vir  volwassenes  en  die  afbakening  van  kuns  en  letter- 
kunde  moet  voortduur,  dan  gaan  hierdie  mense  vyand  nommer  een  van  die 
volk  en  die  Kerk  word.”61 

Waarheen  Gaan  Ons?  kry  die  indruk  “dat  die  skrywer  ’n  paar  van  sy  karakters 
slegs  geskep  het  om  sy  eie  verbysterende  en  duistere  ‘geleerdheid’  te  kan 
lug;  en  om  sy  gedagtes  die  vrye  teuels  oor  seks  te  kan  gee.”62 
N.P.  v.  Wyk  Louw  het  in  Dagbreek  en  Sondagnuus,  14  Junie  1 964,  ’n  waar- 
skuwing  gerig  dat  wie  “’n  boek  (of  gedeeltes  daarvan)  ‘ongetwyfeld  por- 
nografies’,  aanstootlik  e.d.m.  noem,  wanneer  sodanige  werk  nie  deur  die 
Publikasieraad  afgekeur  is  nie  (hom) ...  aan  ’n  lasteraksie  deur  die  skrywer 
blootstel”.63  Vergelyk  verder  die  volgende  twee  aanhalings  uit  ’n  brief:  “Die 
geleerde  here  waterkenning  verleen  aan  sg.  kunswerke,  sal  seker  in  opstand 
kom  as  ons  hulle  heidene  noem.  En  tog  redeneer  hulle  op  tipies  heidense 
wyse  wanneer  dit  gaan  om  die  beoordeling  van  kunswerke.”64 
“Hoe  ’n  kunstenaar  en  ’n  geleerde  Christus  kan  bely  en  daarby  Godont- 

erende  kunswerke  as  ‘kuns’  kan  beoefen  en  beskou,  gaan  my  begrip  te 
bowe.”65 

Selfs  in  die  radiodebat  wat  ek  as  deel  van  die  polemiek  beskou  en  waarvan 
ek  alreeds  melding  gemaak  het,  het  A.B.  du  Preez  gesê:  “’n  Skrywer  wat 
soos  in  Sewe  dae  met  so  ’n  voorliefde  en  soveel  genot  seksuele  dinge  op  die 
voorgrond  bring,  lyk  nie  na  ’n  volwasse  skrywer  nie.  Dit  lyk  of  hy  nog  in  daar- 
die  jeugstadium  is  waar  hy  graag  skryf  oor  sulke  dinge.”66 

2  DIE  VERWEER 

2.1  “Nie  vir  kinders  en  ieke  nie” 

Net  na  die  bekendmaking  dat  Sewe  dae  bekroon  is  met  die  Hertzogprys,  het 
joernaliste  persone  genader  om  kommentaar  te  lewer.  Twee  persone,  t.w. 
Jan  Kromhout  —  resensent  van  Die  Transvaler  en  F.C.L.  Bosman  —  van 
1948  tot  1959  sekretaris  van  die  Akademie,  was  dit  eens  oor  die  ver- 
dienstelikheid  van  die  boek,  maar  het  bygevoeg:  “Dat  Sewe  dae  nie  vir  die 
leek  en  ook  nie  vir  kinders  bedoel  is  nie,  staan  vas”  (Kromhout);67  “Dit  is  ’n  ryp 
en  eerlike  werk  vir  ryp  geeste,  en  die  Akademie  is  ’n  liggaam  van  volwasse- 
nes  vir  volwassenes”  (Bosman).68 

In  die  radiodebat  oor  Sewe  dae  het  J.L.  Steyn  ook  die  boek  verdedig  omdat 
dit  die  “boosheid  genadeloos  ontmasker”,  maar  daaraan  toegevoeg  dat  dit 
’n  boek  is  vir  volwassenes  en  as  mense  onryp  is  om  die  boek  te  lees,  moet 
hulle  daarteen  gewaarsku  word.  Hy  het  ook  die  voorbehoud  gestel  dat  die 
Afrikaanse  skrywer  nie  net  vir  kinders  kan  skryf  nie,  want  literatuur  kan  nie  op 
die  vlak  gebring  word  waar  dit  net  toeganklik  vir  die  kind  is  nie  69 
Elize  Botha  wat  in  die  gesproke70  en  geskrewe  woord  as  kampvegster  vir 
Sewe  dae  opgetree  het,  het  besin  oor  die  sg.  “Literatuur  vir  volwassenes- 
teorie”.  Sy  lê  klem  op  die  verantwoordelikheid  van  die  literatuurkundige  “om 
as  dosent,  ouer  en  gemeenskapsmens  nie  net  goed-  of  afkeurend  te  lees  nie, 
maar  ook  —  keurend”.71  Want,  “alle  menslike  ervaring  kan  nie  deur  álle 
mense  verduur  word  nie;  ’n  jongmens,  ’n  kind,  is  dikwels  nie  geestelik 
toegerus  om  die  lewe  in  sy  verskeidenheid  (’n  feit  waaraan  geeneen  van  ons 
kan  ontkom  nie)  rustig  en  met  vrede  te  betrag  nie.”  Hierdie  verantwoor- 
delikheid  is  om  aan  kinders,  studente,  mede-lesers  behoorlike  toeligting 
te  verskaf.” 

Ernst  van  Heerden  het  hom  ook  by  hierdie  algemene  standpunt  geskaar: 
“Niemand  gee  voor  dat  Sewe  dae  geskikte  leesstof  vir  onrype  kinders  is 
nie.”72  Hy  voeg  by:  “Ons  weet  uit  ervaring  dat  kinders  so  ’n  boek  sal  opneem 
en  dit  ongelees  weer  sal  neersit  —  om  die  eenvoudige  rede  dat  dit  ’n  wêreld 
skets  wat  buite  hulle  ervaringsveld  lê.” 

Teenoor  Van  Heerden  se  ervaring  het  daar  tog  die  volgende  voorstel  van  ’n 
leerling  gekom:  “Ek  wil  voorstel  dat  ons  die  boeke  by  ons  skole  as  voorge- 
skrewe  werke  moet  kry  waar  ons  dit  onder  die  leiding  van  bekwame  onder- 

wysers  kan  lees...  Ek  stem  saam  dat  die  leser  van  hierdie  lektuurop  ’n  sekere 
ontwikkelingspeil  moet  kan  roem,  maar  is  dit  dan  net  volwassenes  wat  hier- 
die  peil  kan  bereik?”73 

F.C.L.  Bosman  het,  nadat  hy  sy  begrip  volwassenheid  verder  omskryf  het, 
aanbeveel  dat  boeke  —  net  soos  films  —  verdeel  word  in  bepaalde  katego- 
rieë,  bv.:  nie  geskik  vir  skoolkinders  nie;  nie  geskik  vir  jeugdiges  of  studente 
sonder  verlof  van  ouers  of  dosente  nie.  Sy  standpunt  is:  “In  geen  geval  moet 
egter  die  grootste  uitings  van  die  menslike  gees  gedwarsboom  of  doodge- 
maak  word,  ter  wille  van  die  onrypes  en  swakkes  nie.  Beskerm  die  laaste 
groep,  maar  gee  ook  die  eerste  vryheid.”74 

Nadat  Henriette  Grové  die  situasie  van  haar  kinders  in  oënskou  geneem  het, 
beskou  sy  hulle  bestaan  as  verwikkeld:  “Ou  waardes  kantel  in  ’n  wêreld  wat 
sag  en  vrotgeword  het.  Swart  is  lank  niealtyd  meerswart  nieen  wit  word  met 
agterdog  bejeën.  Die  woord,  ook  die  geskrewe  woord,  word  verdraai  en  niks 
staan  meer  vas  nie.  Babel  verrys  in  beton  ”75  Teen  hierdie  betonbabel  wil  sy 
haar  kinders  weerbaar  maak  en  “deur  hierdie  betonbabel  moet  hulle  met 
wydoop  oë  gaan.  Hulle  moet  nie  blindelings  en  resepmatig  oordeel  en 
veroordeel  nie,  maar  hulle  moet  leer  om  te  onderskei  en  te  kies.  Daarom  dat 
ek  sonder  aarseling  ’n  boek  soos  bv.  die  Silbersteins  vir  my  kinders  in  die 
hand  sal  gee  sodra  hulle  ‘tot  hulle  verstand  sal  gekom  het’.” 

N.P.  v.  Wyk  Louw  spreek,  nadat  hy  ’n  “bloemlesing”  van  die  besware  teen 
Ampie  opgestel  het  en  bevind  het  dat  dit  maar  dieselfde  is  as  die  wat  teen 
Sewe  dae  ingebring  is,  sy  simpatie  uit  met  die  protesteerders:  “Saam  met 
hulle  sal  ek  graag  ons  volk  en  ons  kinders  se  sedes  rein  wil  hou  —  selfs  reiner 
maak  as  wat  dié  sedes  vandag  al  is,  glo  my.  Maar  is  daar  iemand  wat  eerlik 
meen  dat  ’n  aksie  teen  ’n  boek  wat  deur  die  Publikasieraad  en  die  Akademie 
aanvaar  is,  ons  reiner  sal  maak?”76 

’n  Moeder  van  vyf  se  raad  is:  “Hoe  minder  te  kere  gegaan  word  oor  boeke  wat 
‘dinge’  bevat,  hoe  minder  sal  die  beïnvloedbare  en  ondermynbare  mense 
daarvan  te  hore  kom.”77  Haar  standpunt  is  dat  dié  wat  ondermyn  sal  raak, 
andersins  nie  boeke  lees  nie. 

In  syantwoord  opadv.  Krúgersetoespraak  in  die  Provinsiale  Raad  waarin  hy 
gevra  het  dat  pornografie  uit  die  skole  gehou  moet  word,78  het  J.H.  Senekal 
geantwoord:  “Ek  glo  dat  elke  onderwyser  wat  Afrikaans  onderrig  (en  ook  al 
die  ander)  in  staat  moet  wees  om,  as  hy  by  die  probleem  van  pornografie 
kom,  eerstens  te  kan  onderskei  en  tweedens  die  ‘verkeerde’  opvattings  met 
kennis  en  feite  te  kan  weerlê.”79 

Hy  spreek  verder  die  mening  uit  dat  die  boeke  wat  so  druk  bespreek  word 
alreeds  deur  leerlinge  en  studente  gelees  is  of  gelees  gaan  word,  maar  “van- 
weë  hulle  onrypheid  verstaan  hulle  nie  veel  meer  as  ’n  paar  onsmaaklike 
woorde  of  toneeltjies  nie.  Dit  geld  ook  (miskien)  die  volwassenes.”80  Hy 
betoog  verder  dat  solank  daar  sulke  leesstof  bestaan  dit  die  taak  van  die 
taalonderwyser  en  dosent  is  om  sy  leerlinge  en  studente  op  te  voed.  Hy  sien 
geen  nut  daarin  om  sulke  boeke  verbode  te  verklaar  nie,  maar  benadruk  die 

verantwoordelikheid  van  die  opvoeder.81 

Onder  die  skuilnaam,  Ken  Jouself,  het  ’n  korrespondent  betrokke  geraak  in 
wat  ’n  mens  kan  noem  ’n  newe-polemiek  by  Sewe  dae,  nl.  oor  geestelike 
volwassenheid.  Tog  het  hy  bedenkinge  uitgespreek  teen  die  verbode  verkla- 
ring  van  die  —  soos  hy  dit  stel  —  “slegte”  in  die  kuns:  “Om  die  ‘slegte’  uit  ons 
kuns  te  weer,  weg  te  steek  of  so  te  verbloem  dat  dit  nie  raakgesien  sal  word 
nie,  uit  vrees  dat  die  jeug  daardeur  ongewenste  prikkels  sal  ervaar,  is  bete- 
kenisloos.”82  Sy  gevolgtrekking  is  dat  die  jeug  daaroor  ingelig  en  korrek 
opgevoed  moet  word. 

2.2  “Non-lesers  en  isoleerders” 

Die  verdedigers  van  Sewe  dae  het  die  non-lesers  wat  die  boek  aangeval  het, 
onder  die  loep  geneem.  Ook  dié  wat  “  ‘gedeeltes’  isoleer  vir  noukeurige  aan- 
dag”  moes  kritiek  verduur.  Alhoewel  A.P.  Grové  uit  die  aard  van  die  saak  — 
hy  was  sameroeper  van  die  komitee  wat  Sewe  dae  aanbeveel  het  vir 
bekroning  met  die  Hertzogprys  —  nie  direk  tot  die  polemiek  toegetree  het 
nie,  het  hy  tog  in  ’n  waardering  van  die  roman  in  “Boekerubriek”  van  Die 
Vaderland  onder  sy  eie  redaksie  en  in  sy  “Huldigingswoord”  by  die  prys- 
toekenning  enkele  besware  teen  die  boek  weerlê.  Hy  stel  dit  as  ’n  bykanse 
onmoontlikheid  om  “op  al  die  onsin  wat  oor  hierdie  roman  geskryf  is”  te 
antwoord.  Want,  vra  hy:  “Hoe  redeneer  jy  byvoorbeeld  met  mense  wat  sê  dat 
hulle  die  boek  veroordeel  en  dan  in  dieselfde  asem  byvoeg  dat  hulle  die  boek 
nog  nie  gelees  het  nie?”83 

Teenoor  die  “isoleerders”  merk  hy  op:  “As  ons  die  intensie  van  die  geheel 
probeer  agterhaal,  sal  ons  insien  dat  die  boek  nie  die  banaliteit  of  die  ydelheid 
propageer  nie,  maar  dat  hy  hom  juis  daarteen  verset.”84  Hy  erken  dat  die 
roman  siektes  in  die  maatskappy  aandui,  maarsonderom  diesiekteverskyn- 
sels  goed  te  keur,  laat  hy  ons  dit  sien  en  toon  die  gevare  aan.85 
Teenoor  die  isolasie  van  gedeeltes  skryf  ’n  korrespondent:  “Die  gevaar  lê 
daarin  opgesluit  dat  sommige  sinne  in  die  boek  uit  verband  geruk  word  en 
dan  as  voorbeelde  van  kommunistiese  propaganda  of  onvolwasse  verlustig- 
ing  in  seks  voorgehou  word”.86 

Dat  daar  beswaarmakers  was  wat  die  indruk  geskep  het  dat  hulle  dele  vir 
nadere  beskouing  geïsoleer  het,  is  ook  deur  ander  korrespondente  opge- 
merk:  “Dit  is  sinneloos  om  dele  uit  ’n  boek  af  te  sonder  om  dit  sodoende  uit 
verband  te  ruk;  meer  nog,  dit  is  flagrante  foutvinderigheid  om  met  kin- 
deragtige  naywer  slegs  die  seksuele  paragrawe  in  ’n  boek  te  beklemtoon.”87 
Die  verdedigers  het  die  beswaarmakers  nie  net  verwyt  dat  hulle  gedeeltes 
isoleer  vir  nadere  beskouing  nie,  maar  ook  dat  hulle  nie  tred  hou  met  die 
ontwikkeling  in  die  literatuur  nie:  “Baie  mense  wat  nou  skielik  so  begaan  is 
oor  die  ‘degenerasie’  lees  feitlik  nooit  of  lees  selde  Afrikaanse  prosa;  sorg  nie 
dat  hulíe  op  hoogte  bly  nie;  negeer  die  hele  ontwikkelingslyn  van  ons 
prosa.”88 

2.3  “Suggestief,  pornografies,  walglik” 


In  ’n  radiodebat89  het  Elize  Botha  gesê  dat  Sewe  dae  vir  haar  ’n  hoogs  morele 
kommentaar  lewer  en  daarop  gewys  dat  dit  ’n  tragedie  vir  die  enkeling  is  om 
in  die  sondes  van  die  massas  te  verval.90 

In  dieselfde  debat  het  J.L.  Steyn  gesê  dat  dit  ’n  skokkende  en  verskriklike 
boek  is  omdat  hy  die  verskriklikheid  van  die  sonde  en  van  die  boosheid 
meedoënloos  blootlê.91 

J.  Botha  erken  dat  die  boek  skokkend  is,  maar  in  die  geheel  gesien  en  “in  dié 
opsig  dat  dit  onverbloemd  die  swere  van  ons  samelewing  blootlê”.92  Hy  vra: 
“Waarom  moet  hierdie  dinge  altyd  net  met  vae  verwysings  of  soos  ’n  apte- 
kerspil  met  ’n  harde  ondeursigtige,  aantreklike  lagie  soetigheid  omhul 
word?”93 

In  verbagd  met  die  “lelike”  in  die  boek  skryf  N.  van  Vuuren:  “Nog  nooit  het  ek 
so  ’n  deursnit  (ek  wil  sê  ontstellende)  gesien  van  ons  moderne  maatskappy 
met  al  sy  voosheid  en  ontreddering  nie.  Laat  ons  in  die  spieël  kyk.  Dit  sal  ons 
skok,  maar  laat  ons  probeer  om  die  skrywer  se  ‘boodskap’  te  deurgrond.  Dié 
boek  pluk  die  maskers  genadeloos  af  en  lê  die  mes  tot  op  die  been.”94 
Teen  die  kritiek  dat  die  boek  “onnodige  suggestiewe  en  pornografiese 
elemente  het”,  het  Elize  Bothageantwoord:  “’n  Elementvan  ’n  boek  is  alleen 
pornografies  wanneer  dit  blyk  uit  die  hele  konteks  waarin  dit  verskyn  dat  die 
bedoeling  daarmee  is  om  ‘onwelvoeglik  te  prikkel’...  Dat  die  boek  dus  ‘por- 
nografiese  elemente  het’  is  ’n  letterkundig  sinlose  uitspraak.”95  Sy  ontken 
ook  dat  daar  sprake  is  van  die  “opheffing  van  moraliteite”:  “Die  durendste 
preokkupasie  in  die  boek  is  die  onderskeiding  tussen  goed  en  kwaad  — -  dit  is 
tot  dáárdie  onderskeiding,  in  al  sy  verwikkeldheid,  in  al  sy  tragiese  ironie,  dat 
Henry  gei'nisieer  moet  word.” 

In  ’n  brief  in  Dagbreek  en  Sondagnuus,  1 4  Junie  1 964,  benadruk  Elize  Botha 
die  verantwoordelikheid  van  die  literatuurkundige  en  in  die  lig  hiervan  kan  sy 
nie  anders  as  om  ook  die  moraal  in  Sewe  dae  goed  te  keur  nie. 

Ernst  van  Heerden  het  die  besware  teen  Sewe  dae  so  beantwoord:  “Waar  ’n 
beswaarmaker  praat  van  ‘onnodige  suggestiewe  en  pornografiese  elemente’ 
...  is  die  kernwoord  onnodige.  Want  wat  vir  dié  lesers  onnodig  suggestief  is,  is 
vir  die  skrywer  en  ander  lesers  juis  nodig  (en  dus  nie  pornografies  nie),  juis 
deel  van  die  konteks  en  die  bedoeling,  juis  funksioneel  geVntegreer  met  die 
diepere  wese  van  die  boek.”96 

Henriette  Grové  wys  ook  daarop  dat  die  morele  kommentaar  in  die  boek 
positief  is:  “Ons  leer  in  hierdie  boek  die  vernietigende  magte  ken  wat  ons 
beskawing  bedreig,  en  so  word  ons  bewapen  vir  die  stryd.  Alleen  hy  wat  die 
vyand  ken,  kan  teen  hom  staande  bly.”97  Hierby  sluit  C.H.  Vermeulen  aan  as 
hy  sê  dat  Sewe  dae  hom  tegelykertyd  afgestoot  en  diep  ontroer  het:  “Dit  het 
my  afgestoot  omdat  daardie  mens  (die  verwarde  massamens  sonderankers 
en  norme)  inderdaad  afstootlik,  verwronge  en  verskriklik  is;  dit  het  my  ontroer 
omdat  die  kunstenaar  my  oë  oopgemaak  het  vir  die  bitter  nood  van  daardie 

mens  in  sy  dolle  vaart  na  die  afgrond.”98 

2.4  “Navolgíng” 

N.P.  v.  Wyk  Louw  het  gedemonstreer  wie  nou  eintlik  navolgers  is  deur  ’n 
“klein  bloemlesing  slegsêery”  uit4mp/e  se  dae  saam  te  stel.  Hy  kom  dan  ook 
tot  die  gevolgtrekking:  “Ons  het  hier  feitlik  ál  die  argumente  gehoor — 37  jaar 
gelede  —  wat  vandag  weer  teen  die  Silbersteins  gebruik  word.”99 
In  sy  huldigingswoord  by  die  toekenning  van  die  Hertzogprys  aan  Etienne 
Leroux  het  A.P.  Grové  die  beswaar  dat  die  boek  navolging  van  ’n  Europese 
mode  is  en  daarom  on-Afrikaans  is,  weerlê:  “Hierdie  bekroonde  boek  sluit  in 
baie  opsigte  aan  by  ’n  ou  tradisie  in  ons  taal  —  by  Die  sewe  duiwels  van  Jan 
Lion  Cachet.  Albei  boeke  hekel  sondes  in  die  maatskappy,  maar  Le  Roux  se 
duiwels  verskyn  net  in  gekompliseerder,  ander  gedaantes,  dra  ander 
maskers.”100 


2.5  “Gemoedelike  realisme” 

In  die  “Boekerubriek”  van  Die  Vaderland  skryf  A.P.  Grové  dat  Sewe  dae  geen 
realistiese  werk  wil  wees  nie:  die  verhaal  is  ’n  skepping  van  die  verbeelding... 
Dis  nie  ‘mooi’  prosa  hierdie  nie.  Leroux  wil  nie  mooi  prosa  skryf  nie.  Dis  effek- 
tiewe  beelding,  die  soort  beelding  wat  ons  nie  elke  dag  in  Afrikaans  te  lese 
kry  nie."101 

Die  verdedigers  van  Sewe  dae  het  nie  probeer  voorgee  dat  die  roman  realis- 
ties  is  nie,  hoogstens  simpatie  betoon  met  dié  wat  na  die  tradisioneel-realis- 
tiese  in  die  roman  gesoek  het:  Van  Wyk  Louw  sê  in  hierdie  verband:  “Ek  kan 
my  voorstel  dat  daar  baie  mense  is  (en  góéie  mense)  wat  ontsteld  raak  bv  die 
kennismaking  met  ’n  nuwe  soort  kunswerk  soos  die  Silbersteins.  ‘Hier  word 
dan  nou  oor  dinge  geskryf  wat  ons  nog  nooit  tevore  in  Afrikaanse  boeke 
gelees  het  nie!”’102  Ook  Elize  Botha  het  gesê  dat:  “Die  mens  wat  lees  en  met 
liefde  lees,  sou  ondervind  dat  die  groot  literatuur  wat  ons  wêreld  opgelewer 
het,  nog  altyd  moeilike  werke  was.  En  met  moeilike  werke  bedoel  ek  hier 
werke  wat  ’n  groot  verskeidenheid  en  veelheid  van  menslike  ervaring  binne 
sy  verhaal  betrek.”103 

’n  Ander  korrespondent  sien  hierdie  aangeleentheid  só:  “En  nou  het  ons 
prosa  met  so  ’n  vaartversnelling  weggespring  dat  baie  van  ons  afgeval  het 
van  die  ou  wa!”104 


2.6  “Volksondermynend” 

Na  die  radiodebat  oor  Sewe  dae  het  Die  Vaderland  weer  menings  ingewin 
veral  n.a.v.  A.P.  Potgieter  se  uitlating  dat  hy  nie  weet  van  ’n  beter  propagan- 
damiddel  wat  die  weg  voorberei  en  teelaarde  vir  die  Kommunisme  skep  as 
Sewe  dae  nie.105 

Ter  verdediging  is  gesê  dat  die  boek  juis  een  van  sy  groot  waardes  daarin  het 
dat  dit  sekere  tradisionele  waardes  van  die  Afrikanervolk  handhaaf.  Daar  is 
ook  aangetoon  dat  kleurvermenging  en  kommunisme  aan  die  kaak  gestel 
word  en  daarteen  gewaarsku  word  omdat  Leroux  die  gevaarlike  magte 
ontbloot  wat  ons  maatskappy  bedreig.  ’n  Ander  literator  het  ook  gesê  dat  as 
Afrikaners  maar  Sewe  dae  reg  kon  verstaan,  sou  hulle  in  die  strekking  van  die 
boek  ons  sterkste  bondgenoot  vir  die  Afrikanergedagte  sien.  In  dieselfde 
berig  was  N.P.  v.  Wyk  Louw  se  kommentaar:  “Die  aanklag  dat  daar  pro- 
kommunistiese  elemente  in  die  boek  is,  is  onsinnig  ...”106 
In  ’n  bespreking  van  Sewe  dae  toon  A.P.  Grové  aan  hoe  “afgereken  word  met 
die  dwaasheid”  waar  ons  kennis  maak  met  die  kaperjolle  van  die  pseudo- 
kunstenaars  met  hulle  uitspattigheid  en  waanwysheid.”107  Hy  toon  ook  aan 
hoe  genadeloos  gehekel  word  met  die  sentimentele  verbroedering  waar  alle 
skeidslyne  uitgewis  word  en  die  kleurlose  albino  tot  ideaal  verhef  word.108 
A.P.  Grové  kom  tot  dié  gevolgtrekking:  “Met  hierdie  boek  gee  ons  let- 
terkunde  onder  meer  ’n  duidelike  en  artistiek  bevredigende  antwoord  aan 
die  kommunisme.  En  dit  nie  alleen  nie:  die  boek  is  ’n  sanerende  aanklag  teen 
alle  uitspattigheid  en  perversiteit,  alle  magte  wat  die  goeie  orde  bedreig, 
blywende  waardes  omverwerp  en  die  menslike  geluk  vernietig.  En  nou  lê  die 
wonder  daarin  dat  die  skrywer  dit  alles  bereik  nie  met  sedeprekies  nie  maar 
met  onverbiddelike  uitbeelding.”109 

J.  Botha  sien  die  krag  van  Sewe  dae  daarin  dat  hierdie  sosiale  euwels  vertoon 
word  soos  hulle  voorkom  in  die  daaglikse  bestaan.  “Die  skrywer  se  afkeu- 
rende  kommentaar  is  duidelik  aan  die  wat  die  boek  sonder  vooroordeel 
lees...  ’n  skreeuende  aanklag  teen  ons  sosiale  agteruitgang  en  verrotting.  ’n 
Waarskuwing  om  tot  besinning  te  kom  voordat  dit  te  laat  is.”110 
Oor  die  aantyging  dat  die  invloed  van  Sewe  dae  pro-kommunisties  en  anti- 
volks  is,  sê  Henriette  Grové:  “In  hierdie  boek  word  die  hooffiguur  deur  ’n 
wêreld  gelei  wat  deur  bose  magte  bedreig  word:  die  kommunisme,  die  kleur- 
vermenging,  die  uitwissing  van  grenslyne,  die  sentimentele  gevoelsgods- 
diens.  Die  skrywer  keur  hierdie  magte  nooit  en  nêrens  goed  nie;  inteendeel, 
hy  toon  juis  aan  hoe  hierdie  magte  ’n  hele  orde  ondermyn. 

Ons  leer  in  hierdie  boek  die  vernietigende  magte  ken  wat  ons  beskawing 
bedreig,  en  so  word  ons  bewapen  vir  die  stryd.  Alleen  hy  wat  die  vyand  ken, 
kan  teen  hom  staande  bly.”111 

2.7  “Laster” 

N.P.  v.  Wyk  Louw  het  gewaarsku  dat  diegene  watSewe  dae  “pornografies”, 
“aanstootlik”  e.d.m.  noem,  hulle  aan  ’n  lasteraksie  deur  die  skrywer 
blootstel.112 

2.8  “Agter  die  boek” 

In  ’n  onderhoud  met  Die  Vaderland  het  A.J.  Venter  die  literatore  soos  volg  ver- 

dedig:  “Myns  insiens  moet  die  beoordeling  van  so  ’n  boek  gelaat  word  vir  die 
goeie  en  betroubare  oordeel  van  erkende  letterkundiges  soos  onder  ander 
N.P.  van  Wyk  Louw  en  A.P.  Grové.  Dit  is  tog  mense  wat  seker  net  so  op 
hoogte  is  en  net  soveel  eerbied  vir  die  sedes  van  ons  volk  het  soos  enige 
ander  Suid-Afrikaner.”113 

Elize  Botha  het  in  die  reeds  vermelde  radiodebat  oor  Sewe  dae  die  gesag- 
hebbendheid  van  die  literatorgenoem:  “Ek  kan  niesien  waarom  daargedink 
word  dat  die  Afrikaanse  letterkunde  altyd  moet  vrygehou  word  van  die  per- 
soonlike  verantwoordelikheid  wat  elke  gesaghebbende  het  om  te  keur  nie. 
Daar  moet  nooit  vergeet  word  dat  die  literatuurkritikus  ook  sy  taak  teenoor 
die  gemeenskap  het  nie,  en  dat  hy  dit  ten  volle  besef.”114 
Sy  het  die  probleem  in  die  geskil  oor  die  boek  gesien  in  die  verskynsel  dat 
“min  mense  buite  literêre  kringe  besef  dat  die  literatuurkritikus  ook  sy  taak 
teenoordie  gemeenskap  besef  en  dat  mede-wetenskaplikes  weierom  enige 
kennis  te  neem  van  die  arbeid  wat  in  daardie  verband  gedoen  word.  Ook  die 
literator  weet  dat  daar  ’n  morele  struktuur  buitekant  die  boek  bestaan  waar- 
mee  hy  gemeet  moet  word.”115  Sy  het  ook  die  aantygings  dat  literatore  en 
kunstenaars  onverantwoordelik  is  t.o.v.  volk  en  religie  op  die  wyse  van  die 
literatuur  beantwoord:  nie  deur  omhaal  van  woorde  nie,  maar  deur  de- 
monstrasie.116 

N.P.  v.  Wyk  Louw  het  nie  soseer  die  literatore  en  kunstenaars  verdedig  nie, 
maar  die  anti-Silbersteiners  aangeval:  “Waarom  laat  ’n  gedeelte  van  ons  volk 
hulle  telkens  so  maklik  opsweep  —  en  opsweep  deur  ’n  páár  mense  wat 
hulle  eie  koppige  menings  op  die  meerderheid  wil  afdwing?  Asof  daardie 
paar  mense  die  enigstes  is  wat  ’n  gewete  besit  en  al  die  ander  gewetenloses 
is.  Dis  so  ’n  houding  van:  Dekker  het  geen  gewete!  Grové  geen  gewete! 
Cloete  geen  gewete!  Die  hele  Publikasieraad  het  geen  gewete!  Die  Minister 
hetgeen  gewete!  DieAkademie  hetgeen  gewete!  Maar ons,  prof.  A.,ds.  B.en 
mev.  C.  —  ons  het  lekker  gewetens  en  ons  gaan  ons  volk  red  van  die 
gewetenloses!”117 

Henriette  Roos 

Etienne  Leroux  (SP.D.  le  Roux  -  13  Junie  1922)* 
-  Bestekopname,  1977 

die  roman  (is ...  ’n)  uitdaging  vir  die  man  wat  lees  om  saam  met  die  skrywer 
te  skep.”1 

Met  die  verskyning  van  sy  jongste  roman  in  19762  was  dit  25  jaar  sedert 
Etienne  Leroux  in  1 951  die  Afrikaanse  prosatoneel  as  debutant  betree  het  - 
’n  kwarteeu  waartydens  Leroux  tot  doyen  van  die  romanskrywers  ontwikkel 
het.  In  die  gebruik  van  so  ’n  konvensionele  term  lê  ’n  bepaalde  ambivalente 
oordeel  opgesluit,  maar  aangesien  ambivalensie  die  kern  van  Leroux  se 
verhaalwêrelde  vorm,  is  daar  dalk  ’n  ironiese  juistheid  in  dié  soort  karak- 
terisering  van  hierdie  kontroversiële  romansier.  Die  besondere  posisie  wat 
Leroux  beklee,  is  gedurende  die  afgelope  jare  opnuut  aangekondig  en 
bevestig;  vanaf  Van  Wyk  Louw  wat  in  1 960  oor  Die  mugu  sê  dat  dit  “op  die 
oomblik  die  grootste  belofte  van  vernuwing  (is)  wat  ons  het”3,  deur  die  furore 
om  Sewe  dae  by  die  Silbersteins  wat  met  sy  bekroning  die  triomfantelike  en 
die  banale  aspekte  van  die  Sestiger-era  getipeer  het,  tot  met  André  Brink  wat 
in  1 976  van  Magersfontein,  o  Magersfontein  sê:  dit  is  “nie  net  ’n  briljante 
nuwe  begin  nie,  maar  in  eie  reg  ’n  kragtoer.”4 

In  dié  tyd  bepaal  Leroux  hom  uitsluitlik  by  die  roman  en  publiseer  tien  werke 
waarvan  drie  met  Suid-Afrika  se  belangrikste  literêre  pryse  bekroon  word.5 
Lank  voordat  André  Brink  aankondig  dat  hy  hom  gaan  toelê  op  ’n  andersta- 
lige  afsetgebied,  is  talle  van  Leroux  se  romans  in  verskillende  lande  vertaal 
en  gunstig  ontvang.6  Al  hierdie  gegewens,  tesame  met  die  rol  van  “senior 
citizen”  onder  die  huidige  geslag  wat  Leroux  a.g.v.  sy  ouderdom  speel, 
regverdig  die  “doyenskap”.  Daarenteen  is  dit  so  dat  Leroux  nog  nooit  ge- 
skaar  kon  word  by  een  van  die  baie  rigtings  en  bewegings  binne  die  Afri- 
kaanse  prosatoneel  nie,  dat  hy  hom  steeds  distansieer  van  groepsbedrywig- 
hede  in  die  literêre  wêreld  -  “Ek  het  ’n  persoonlike  siening  en  ’n  eie  opvatting 
omtrent  die  skryfkuns,  en  hoe  minder  ek  met  ander  skrywers  in  aanraking 
kom,  hoe  beter.”7  Dié  besondere  situasie  word  gereflekteer  deur  elke  faset 
van  Leroux  se  skrywerskap  en  dit  is  daardie  element  van  paradoks  en 
dualisme  wat  in  hierdie  noodwendig  beperkte  en  subjektiewe  beskouing  as 
sleutels  tot  insig  in  die  Leroux-wêreld  geneem  gaan  word. 

Dit  is  opvallend  hoe  getrou  daardie  geykte  ‘verontskuldiging’  wat  tradisio- 
neel  die  inleiding  tot  ’n  roman  vorm  in  Leroux  se  werke  aangehaal  word:  “Alle 
karakters  is  denkbeeldig  ...”8  Hiermee  is  daar  al  ’n  vooruitwysing  na  die  fan- 
tastiese,  byna  nagmerrieagtige  aard  van  die  wêrelde  waarin  sy  romankarak- 


*  Herpublikasie  uit  Gruis,  kwartaalblad  van  die  Afrikaanse  Letterkundevereniging  van  die 
Universiteit  van  Port  Elizabeth,  Sept.  1 977. 

ters  hulle  bevind.  Die  verskyning  van  vampiere  én  minder  boosaardige 
geeste,  die  sigbare  aftakeling  van  ’n  landskap  deur  onverklaarbare  peste  en 
onverwagte  vloedwaters,  die  deelname  aan  ’n  Heksesabbat  of  ’n  kom- 
munale  brandstigting,  selfs  ’n  hemelvaart,  is  normale  gebeurtenisse.  En 
immer  teenwoordig  -  soms  oorheersend  sigbaar  en  soms  as  vae  skadu- 
beeld  -  is  die  mitologiese  stramien  waarop  hierdie  romangebeure  ontwikkel 
word.  Die  integrasie  van  hierdie  twee  werklikhede:  die  “alledaagse”  han- 
delinge  van  die  karakters  en  die  begeleiding  van  die  mitiese  parallel,  karak- 
teriseer  die  struktuur  van  elke  Leroux-roman.  In  die  ontginning  van  hierdie 
mitologiese  verwysingsraamwerk  word  daar  selde  eksklusief  te  werk  ge- 
gaan  -  hele  denkrigtings  of  slegs  enkele  grepe  uit  die  Christelik-Judaïese, 
die  Grieks-Romeinse,  die  Egiptieseen  dielndiese  mitologieen  religieë  word 
soms  in  isolasie,  maar  meesal  in  jukstaposisie  in  die  vertelstruktuur  gevleg. 
Hierdie  multipliseringseffek  word  nog  verder  versterk  deur  die  herhaalde 
inbring  van  die  teorieë  van  Jung,  en  in  die  besonder  die  begrippe  m.b.t.  die 
bestaan  van  argetipes,  kollektiewe  mites  en  die  onstuitbare  menslike  be- 
geerte  na  kennismaking  met  die  onderbewuste,  die  eie  verborge  skadukant. 
Uit  hierdie  verwikkelde,  soms  verwarrende  gegewe  kristalliseer  daar  die 
tematiek  wat  soos  ’n  leimotief  deur  die  hele  oeuvre  loop:  die  ondersoek  na  die 
teenwoordigheid  van  die  teenpole  Goed  en  Kwaad,  Orde  en  Chaos,  as  dié 
primordiale  magte  wat  alle  lewe  rig.  In  spesifieke  Jungiaanse  terme  kan  die 
uiteindelike  insig  waartoe  hierdie  romanmatige  ondersoek  lei,  só  gefor- 
muleer  word:  die  afdwing  van  uiterlike  orde  en  eendersdenkendheid  ont- 
neem  die  individu  sy  vryheid  sodat  dán  deur  ’n  oplaaiing  van  die  chaotiese  en 
vernietigingsmagte  in  die  onderbewuste,  totale  chaos  ontketen  word.9  Maar 
in  die  uitbeelding  van  hierdie  universele  konflik  kommunikeer  die  roman- 
wêrelde  nog  ’n  ander  insig:  dat  Goed  en  Kwaad  in  der  waarheid  vervleg  is 
met  mekaar,  dat  die  dualisme  van  die  goddelike  en  die  bose  dié  fundamen- 
tele  gegewe  van  alle  bestaansvorme  is.  Daar  is  veral  twee  romans  waar  hier- 
die  herhaalde  motief  die  kern  van  die  vertelling  vorm:  in  Die  Derde  Oog  is  die 
speurder/agtervolger  De  Goede  en  die  misdadiger/agtervolgde  Gudenov 
so  “omruilbaar”  dat  die  vernietiging  van  die  een  vir  die  ander  selfvernietiging 
is,  dat  die  karakters  kan  sê  “jy  is  ek;  ek  is  jy.”1  °;  in  Na  ’Va  berus  die  totaalstruk- 
tuur  op  die  eenwees  van  orde  en  chaos:  om  te  kan  lewe  moet  alles  eers  tot 
niet  gaan  (die  erfgenaam,  die  bewoners,  die  plaas,  die  vertelling  in  sy 
geheel). 

In  die  realisering  van  hierdie  tematiek  vertoon  Leroux  se  vertelstrukture  egter 
’n  verdere,  intrinsieke  tweeslagtigheid.  Deur  die  uitbeelding  van  fantastiese 
situasies  en  die  universalisering  van  sy  insigte  het  Leroux  mettertyd  die  etiket 
van  “esoteries  skrywe”  omgehang  gekry;  is  hy  die  een  onder  die  Afrikaanse 
romansiers  wat  ’n  posisie  in  die  ivore  toring  toegedig  word.  In  hoe  ’n  mate  dié 
karakterisering  ’n  positiewe  of  negatiewe  evaluasie  sou  wees,  is  ’n  interes- 
sante  aspek  waarop  ek  hier  nie  wil  ingaan  nie.  Dat  so  ’n  karakterisering  egter 
getuig  van  ’n  gebrekkige  begrip  van  sy  prosa  moet  wel  gestel  word.  Die  be- 

staan  van  die  ewige  konflik  tussen  nivellerende  massa  en  rebellerende 
enkeling  is  ’n  tydlose  gegewe,  maar  die  vorm  wat  daardie  konflik  binne  die 
romanwêrelde  aanneem,  weerspieël  ’n  intense  betrokkenheid  by  die  aktuali- 
teit  van  sy  omgewing.  In  elke  werk  is  die  intrige  gebaseer  op  ’n  spesifieke 
gebeure,  word  die  leser  gekonfronteer  met  bekende,  geloofwaardige  situa- 
sies.  Daar  is  die  tradisionele  verlowingsfees  van  ’n  Joodse  familie  met  sy 
parallel  in  die  begrafnisbyeenkoms  van  ’n  groep  Afrikaners;  die  “all-in-one 
Shopping  Centre”  wat  ’n  onmisbare  deel  van  die  hedendaagse  bestaan 
geword  het;  die  katatoniese  oorsee-ganery  van  die  middelklas;  die  T.V.- 
filmterrein  wat  die  nuwe  “heilige  plekke”  van  vandag  vorm.  Deur  hierdie 
bekende  ruimtes  beweeg  bekendefigure:  M.Sc.  Agric.-studente  van  Stellen- 
bosch,  adjunk-ministers,  kerkarbeiders,  uithaler-  V.L.U-baksters,  klein- 
dorpse  verkeerskonstabels,  hoë  offisiere  van  die  Veiligheidspolisie,  dagga- 
handelaars,  wynboere  en  siniese  plattelandse  distriksgeneeshere.  En  in  die 
uitbeelding  van  hierdie  karakters  se  bedrywighede  word  ’n  indringende 
diagnose  van  die  aard  van  ons  hedendaagse  maatskappy  gemaak.11  As 
bonus  vir  die  leser  wat  hierdie  kragtoer  ervaar  waardeur  die  aktuele  afge- 
speel  word  teenoor  ’n  fassinerende  verwysingspatroon,  is  daar  die  satiriese 
toon  wat  orals  aanwesig  is:  skerp  hekeling  van  die  heilige  koeie,  maar  ook  die 
byna  platvloerse  komieklike  wanneer  ’n  baasboervrou  se  organisasie  vir 
haar  seun  se  begrafnis  misloop  en  die  wrange  humor  waarmee  ’n  idioot  se 
spel  beskryf  word.  Uiteindelik  is  daar  selfs  die  selfspot  -  in  Magerstontein 
word  die  absurde  handelinge  van  die  Departement  van  Waterwese  beskryf 
as  sou  dit  “’n  nou  verband  met  Jung  (het),  d.w.s.  die  strewe  na  die 
self.”12 

Dit  bring  ’n  ander  paradoksale  element  in  die  Leroux-oeuvre  ter  sprake:  ’n 
romanskrywer  wat  so  onmiddellik  deur  lesers  as  anti-tradisioneel  beskou 
word,  buit  op  besondere  wyse  ’n  baie  tradisionele  verteltegniek  uit.  Dit  is  die 
teenwoordigheid  van  ’n  ordenende,  verklarende,  manipulerende  verteller 
wat  karakters  én  lesers  rig  (en  misleil).  Die  wyse  waarop  hierdie  vertel- 
perspektief  ontgin  word,  wissel  in  elke  roman,  maar  die  ironies-gespanne 
verhouding  wat  heers  tussen  onkundige  karakters,  half-ingeligte  leseren  ’n 
ambigieuse  vertelfiguur,  is  ’n  terugkerende  element  wat  dalk  sy  mees  effek- 
tiewe  vorm  aanneem  in  die  driehoeksverhouding  tussen  dr.  Johns,  speurder- 
sersant  De  Goede  en  die  goedgelowige  leser  binne  die  wêreld  van  Een 
vir  Azazel. 

As  aanduiding  van  dié  besondere  eenheidstoon  wat  Leroux  se  oeuvre  ken- 
merk,13  sou  ek  ten  slotte  enkele  opmerkings  oor  Een  virAzazel  wou  maak; 
opmerkings  wat  dan  ook  geldig  t.o.v.  al  die  ander  romans  is. 

Hierdie  vertelling  is  ’n  speurve rhaal;  op  ’n  eerste  vlak  is  daar  die  speurtog  na 
die  moordenaar  van  ’n  jong  vrou,  ’n  ondersoek  wat  suksesvol  móét  wees 
omdat  die  rustige  tevredenheid  van  die  stigting  waar  die  meisie  ’n  inwoner 
was,  nie  herstel  kan  word  voordat  ’n  skuldige  gevind  en  gestraf  is  nie.  Maar 
dan  word  die  speurtog  meer  verwikkeld:  alhoewel  al  die  inwoners  van  die 

Stigting  weet  wie  die  moordenaar  behoort  te  wees  en  hulle  by  monde  van  dr. 
Johns  die  ondersoekende  speurder  afrig  om  hulle  keuse  te  aanvaar,  begin 
die  leser  bewus  word  van  die  teenstrydighede  in  die  “feite”  wat  so  helder 
voorkom.  Dit  blyk  dat  die  orde  waarin  gegewens  vertel  was  nie  chronologies 
is  nie,  maar  dat  valse  leidrade  gegee  is  deur  hierdie  verwarring  van  gebeure; 
dat  die  gesaghebbende  wyse  waarop  dr.  Johns  vir  De  Goede  lei,  misleidend 
is  -  die  indrukwekkende  Latynse  aanhalings  word  ten  slotte  slegs  die  sin- 
nelose  geprewel  van  ’n  siniele  ou  man.  En  dan  kom  daar  ’n  hele  nuwe 
perspektief  na  vore:  in  een  van  die  aangrypendste,  mees  liriese  passasies 
ooit  deur  Leroux  geskrywe,  is  daar  die  openbaring  van  die  bewussynswêreld 
van  die  idioot  -  en  weet  die  leser  dan  dat  die  sondebok  nie  die  skuldige  is  nie. 
Dan  kom  die  uiteindelike  speurwerk:  die  deelname  aan  die  proses  waardeur 
aan  die  momentele  chaos  ’n  sinvolle,  tydlose  gestalte  gee  word.  Geleidelik 
word  deur  die  bybring  van  ’n  magdom  verwysings  ’n  helder  en  geldige  pa- 
troon  geskep:  De  Goede  -  soos  sy  mitiese  voorganger  Herakfes,  die  Reuse- 
doder  -  is  die  verteenwoordiger  van  die  bedreigde  massa  w$t  ’n  sondebok 
moet  vind  in  ’n  poging  om  hulle  valse  orde  te  beskerm.  Ad^m  Kadmon  is  die 
een  wat  “’anders”  is,  en  daarom  ook  die  natuurlike  slagofíer.  Dit  is  tydens  die 
rondreis  deur  die  bedrieglike  Welgevondenlandskap  (die  re  s  vorm  die  basis- 
handeling  van  elke  Leroux-vertelling)  dat  die  essensiële  a.legoriese  aard14 
van  die  roman  ontplooi:  in  die  gebruik  van  betekenisvolle  name  en  voor- 
werpe,  die  wyse  waarop  karakters  as  gepersonifieerde  abstraksies  inter- 
preteer  kan  word,  die  beelde  van  duisternis  en  onheil,  die  “oop”  einde,  en  in 
die  hele  hoogsgeorganiseerde,  ritualistiese  struktuur. 

Met  die  verwysing  na  die  allegorie,  ’n  literêre  vorm  wat  die  dualisme  as  fun- 
damentele  gegewe  ontgin,  is  ons  weer  terug  by  daardie  aspek  wat  ken- 
merkend  van  Leroux  is:  die  oortuigende  integrasie  van  die  banale  en  die 
metafisiese,  die  satire  en  die  liriek,  die  alledaagse  en  die  algemeen-geldige. 
In  hierdie  vereniging  van  uiterstes  is  egter  deels  die  grootse  van  alle  geslaag- 
de  vertellings  geleë:  om  vanuit  die  beperkte  en  subjektiewe  gegewe  ’n  insig 
en  sinvolheid,  ’n  universeel-geldige  visie  oor  te  dra.  Met  hierdie  stelling  as  ’n 
persoonlike  maatstaf  vir  evaluasie  van  ’n  roman  kan  die  uitspraak  van  die 
knolskrywer  wat  in  die  laaste  trilogie  as  hoofkarakter  optree,  dit  wat  die 
Leroux-oeuvre  bereik  het,  verwoord: 

“Ek  kyk  bysiende  in  die  verte,  en  sien  ...”15 

Verwysings: 

1 .  Etienne  Leroux  in  gesprek  met  F.I.J.  van  Rensburg,  uit:  Gesprekke  met  skrywers  no.  1 , 

Tafelberg.  p.  51. 

2.  Die  eerste  lewe  van  Colet,  1 955 

Hilaria,  1957 

Die  Mugu,  1 959 

Sewe  Dae  by  die  Silbersteins,  1 962 

Een  vir  Azazel,  1 964 

Die  Derde  Oog,  1 966 

18-44,  1967 
Isis-lsis-lsis,  1 969 
Na'Va,  1972 

Magersfontein,  O  Magersfontein,  1976 

3.  Louw,  N.P.  van  Wyk:  Vernuwing  in  die  Prosa,  Van  Schaik.  p.  131. 

4.  Brink,  A.P.  in:  Rapport  21  November  1976 

5.  Sewe  Dae  by  die  Silbersteins:  Hertzogprys  1 964 
Een  vir  Azazel:  C.N.A.-prys  1 964 
Magersfontein,  O  Magersfontein:  C.N.A.-prys  1 976 

6.  Vertalings 

Sewe  Dae  by  die  Silbersteins  -  Engels,  Frans  en  Nederlands. 

Een  vir  Azazel  -  Engels 
Die  Derde  Oog  -  Engels 
18-44  -  Engels 

Die  trilogie  Sewe  Dae  ...,  Azazel  en  Die  Derde  Oog  is  gesamentlik  onder  die  titel  To  a 
Dubious  Salvation  in  Engels  vertaal. 

7.  Gesprekke  met  skrywers,  a.w.  pp.  44. 

8.  In  D/e  Eerste  lewe  van  Colet  bly  die  woorde  nog  by  ’n  bloot  feitelike  stelling,  in  die  daarop- 
volgende  werke  word  die  uitspraak  aangevul  en  gekwalifiseer  en  geïroniseer,  sodat  in  ’n 
werk  soos  Na’Va  dit  essensieel  deel  word  van  die  totaalstruktuur  en  dit  wil  voorkom  asof 
die  vertelling  oor  sy  formele/fisiese  grense  geloop  het. 

9.  Jung,  C.G.:  Civilization  in  Transition:  Routledge  and  Kegan  Paul,  p.  445  en  verder. 

10.  Leroux,  Etienne:  Die  Derde  Oog:  Human  en  Rousseau  p.  165. 

1 1 .  Die  uitsprake  wat  Leroux  self  doen  in  verskillende  onderhoude  t.o.v.  sy  “sienerskap”,  of 
dan  die  wyse  waarop  sy  werke  as  ’n  vooruitwysing  na  latere,  reële  maatskaplike  gebeure 
fungeer,  is  reeds  in  'n  artikel  van  Lindé  Beer  in  ’n  vroeëre  uitgawe  van  Gruis  gemeld.  Daar- 
die  besondere  aspek  van  betrokke-skryf  word  dus  hier  gelaat. 

1 2.  Leroux,  Etienne:  Magersfontein,  O  Magersfontein:  Human  en  Rousseau  p.  1 63. 

1 3.  Leroux  se  eerste  nege  romans  vertoon  ’n  sterk  onderímge  verband,  sodat  daar  van  die 
bestaan  van  drie  opeenvolgende  trilogieë  gepraat  kan  word,  met  in  elke  trilogie  -  t.s.v.  die 
deurfopende  motiewe  wat  die  hele  oeuvre  karakteriseer  -  ’n  bepaalde  oorheersende 
tematiek,  stel  karakters  en  spesifieke  ruimte.  In  die  laaste  werk  blyk  dit  dat  ’n  bepaalde 
“verskuiwing”  plaasgevind  het  -  veral  die  bybring  van  ’n  historiese  gegewe  as  ver- 
wysingsraamwerk  is  opvallend. 

1 4.  Vir  ’n  volledige  insig  in  die  aspek,  sien:  Fletcher,  Angus:  Allegory:  The  Theory  ot  a  Sym- 
bolic  Mode:  Cornell,  p.  1 90  en  verder. 

15.  Leroux,  Etienne:  18-44  Human  en  Rousseau  p.  125. 

Frances  Jacobs 

Die  ridder  word  ’n  mugu 


Die  aanwesigheid  van  ironie  en  satire  in  Etienne  Leroux  se  oeuvre  is  ’n 
bewesefeiten  ’n  tegniek  watdikwelsdeurdiesatirikus  ingespan  word,  isdie 
karikatuur.  As  ’n  proeflopie  tot  ’n  proefskrif  is  hierdie  artikel  ’n  poging  om  Die 
mugu  van  Leroux  as  ’n  karikatuur  van  die  tradisionele  ridderroman,  met 
spesifieke  verwysings  na  die  Arthur-verhale,  te  analiseer. 

Dat  romanskrywers  ouer  vorme  van  die  genre  parodieer  en  verteken,  is  nie 
vreemd  nie  en  ek  grond  hierdie  stelling  op  Mikhail  Bakhtin  (1 986)  se  opvat- 
ting  dat  die  roman  as  genre  essensieel  anti-genre  is  en  voortdurend  ontwik- 
kel.  Bakhtin  meen  dat  die  rorrtan  nie  ’n  vasgelegde  skelet  besit  soos  ander 
genres  nie  en  dat  hy  daarom  ook  geen  kanon  besit  nie,  net  individuele  voor- 
beelde  van  geslaagde  romans.  Hy  meen  dat  kritici  steeds  sukkel  om  ’n  teorie 
vir  die  roman  as  genre  te  formuleer  en  dat  hulle  gewoonlik  net  daarin  slaag 
om  tipes  te  katalogiseer.  Bakhtin  (1 986: 8)  het  reeds  in  die  Dertigerjare  gesê: 
“The  utter  inadequacy  of  (most  existing)  literary  theory  is  exposed  when  it  is 
forced  to  deal  with  the  novel”.  Holqust  (1 986:  xxxx)  wat  die  inleiding  geskryf 
het  tot  die  vertaling  van  vier  van  Bakhtin  se  belangrikste  opstelle  (gebundel 
onder  die  titel:  The  Dialogic  Imagination)  meen  dat  hierdie  stelling  vandag 
steeds  geld. 

Volgens  Bakhtin  parodieer  die  roman  nie  net  dikwels  ander  genres  nie,  maar 
dit  laat  ook  nie  toe  dat  enige  bepaalde  styl  binne  die  romangenre  self  stabili- 
seerof  gekanoniseerd  raak  nie.  Dwarsdeurdie  heleontwikkelingsgeskiede- 
nis  van  die  roman  is  daar  volgehoue  parodiëring  of  travestering  van  domi- 
nante  of  sogenaamde  moderomans  wat  lyk  of  hulle  modelle  vir  die  genre  kan 
word.  Hierdie  vermoë  van  die  roman  om  homself  te  kritiseer,  is  inderdaad  ’n 
baie  belangrike  aspek  van  die  “roman  as  genre”.  Bakhtin  (1 986: 1 1 )  noem 
die  roman  dan  ook  die  “most  fluid”  of  genres  en  wys  op  die  roman  se 
“peculiar  capacity  for  change  and  of  its  influence  and  effect  on  the  rest 
of  literature”. 

Daar  bestaan  ’n  hele  spektrum  literêre  tegnieke  wat  deur  die  satirikus  ge- 
bruik  word  om  bloot  te  lê  en  aan  die  kaak  te  stel.  Tegnieke  soos  parodie, 
travestie,  ironie,  karikatuur  e.d.  word  dikwels  in  diens  van  mekaar  ingespan. 
Karikatuur  as  tegniek  om  ’n  ouer  vorm  van  die  roman  te  parodieer,  is  dus  ook 
moontlik  en  hierdie  artikel  sal  juis  op  hierdie  aspek  fokus. 

Om  ’n  volledige  en  totaal  bevredigende  definisie  van  wat  ’n  karikatuur  is  te 
verskaf,  is  geen  maklike  taak  nie.  Lucie-Smith  (1981:  7)  meen  die  meeste 
definisies  van  karikatuur  is  “muddled  and  unsatisfactory”.  Die  vraag  is  of  dit 
nie  maar  die  geval  met  die  meeste  definisies  is  nie.  Nietzsche  het  immers 
gesê:  “Only  that  which  has  no  history  can  be  defined”. 

Die  Woordeboek  van  die  Afrikaanse  Taal  (1 968:  338)  gee  vyf  verklarings  vir 
die  woord  “karikatuur”: 

Afbeelding,  voorstelling  van  ’n  persoon,  ding  of  situasie  waarin  ’n  oor- 
drewe  effek,  veral  spottend  of  hekelend,  nagestreef  word  deur  vergrot- 
ing,  oorbeklemtoning  of  oorvereenvoudiging  van  kenmerkende  vorme, 
trekke,  eienaardighede  of  aspekte; 

voorstelling  van  iemand  of  iets  wat  deur  oordrywing  onnatuurlik,  ver- 
wronge  of  grappig  aandoen; 

persoon  wat  deur  sy  uiterlike  (bv.  kleding,  figuur,  maniertjies),  eienaar- 
dighede,  optrede,  geestelike  gesteldheid,  e.d.  onnatuurlik  of  belaglik 
voorkom  en  gevolglik  aan  ’n  karikatuur  laat  dink; 
iets  wat  as  navolging  van  iets  anders  bedoel  is  en  die  voortreflikhede 
daarvan  mis,  maar  die  gebreke  daarvan  in  verhoogde  mate  besit;  en 
in  fotografie  ’n  verwronge,  grappige  beeld  wat  van  ’n  voorbeeld  verkry 
kan  word  as  die  afdrukpapier  gedurende  die  beligting  nie  plat  nie,  maar 
hol  of  bol  gehou  word. 

Bogenoemde  uiteensetting  som  grootliks  op  wat  in  ander  bronne  aangaan- 
de  die  definiëring  van  karikatuur  aangetref  word,  bv.  in  die  Oxford  Dictionary, 
Van  Gorp  se  Lexicon  van  literaire  termen,  asook  die  Lexicon  der  Wereld- 
literatuur.  Enkele  ander  noemenswaardige  aspekte  is  die  feit  dat  ’n  karika- 
tuur  dikwels  die  lag  opwek  en  dat  ’n  karikatuur  ’n  oorspronklike  model  moet 
hê.  Joseph  Conrad  praat  in  Nostromo  van  “putting  the  face  of  a  joke  upon  the 
body  of  a  truth”  (Lynch  1927:1). 

Die  diskrepansie  of  wanverhouding  wat  tussen  die  bestaande  model  en  die 
karikatuur  van  die  model  ontstaan,  word  miskien  duideliker  as  Bakhtin  se 
siening  ten  opsigte  van  die  linguistiese  uitdrukking  van  die  lag  hiermee  in  ver- 
band  gebring  word.  Hy  (1 986: 237)  sê  benewens  die  poëtiesegebruik  van  ’n 
woord,  bestaan  daar  ook  ’n  veeltal  vorme  vir  die  onderskeie  indirekte  linguis- 
tiese  uitdrukkingswyses  van  lag,  dit  is  bv.  ironie,  parodie,  humor,  die  grap, 
verskillende  vorme  van  die  komiese  e.d.  Ek  sou  dan  ook  karikatuur  hierby 
wou  voeg.  “In  all  these  approaches,  the  point  of  view  contained  within  the 
word  is  subject  to  a  reinterpretation,  as  is  the  modality  of  language  and  the 
very  relationship  oflanguage  to  the  object  and  to  the  speaker.  A  relocation  of 
the  levels  of  language  occurs  -  the  making  contiguous  of  what  is  normally  not 
associated  and  the  distancing  of  what  normally  is,  a  destruction  of  the 
familiar  and  the  creation  of  new  matrices,  a  destruction  of  linguistic  norms  for 
language  and  thought.  In  addition  we  get  here  a  constant  exceeding  of  the 
limits  fixed  in  relationships  internal  to  language.  And  what  is  more,  there  is  a 
continual  passing  beyond  the  boundaries  of  the  given,  sealed-off  whole  (one 
cannot  understand  parody  without  reference  to  the  parodied  material,  that  is, 
without  exceeding  the  boundaries  of  the  given  context)”.  Hy  sê  dit  lei  daartoe 
dat  hierdie  tegnieke  die  krag  het  om  te  ontbloot,  om  ’n  bepaalde  voorwerp 
van  sy  vals  verbale  en  ideologiese  omhulsel  te  stroop. 

Dit  is  noodsaaklik  om  kennis  te  neem  van  die  feit  dat  ’n  karikatuur  nie  nood- 
wendig  altyd  baie  komies  of  humoristies  moet  wees  nie.  Die  lag  is  essensieel 

aanwesig,  maar  dit  kan  wissel  van  ’n  uitbundige  geskater  tot  ’n  grimmige 
gryns.  Lucie-Smith  sê  “some  of  the  greatest  caricatures,  such  as  Honoré 
Daumier’s  La  rue  Transnonain,  rise  to  heights  of  tragic  power  which  make 
them  rivals  in  seriousness  and  in  emotional  impact  to  all  other  forms  of  visual 
art”.  Hierdie  uitspraak  roep  dadelik  die  groteske  reus  en  karikatuur  Adam 
Kadmon  in  Een  vir  Azazel  van  Leroux  voor  die  gees. 

Daar  is  nie  ruimte  in  hierdie  artikel  om  ’n  oorsig  van  die  ontstaans-  en 
ontwikkelingsgeskiedenis  van  die  karikatuur  te  gee  nie,  maar  dit  is  interes- 
sant  om  te  sien  dat  die  vroegste  karikatuurtegnieke,  soos  oorstelling,  onder- 
stelling,  verwringing,  die  toekenning  van  dierlike  eienskappe  aan  mense  en 
andersom,  asook  ’n  veeltal  ander,  vandag  steeds  gebruik  word.  Die  meeste 
bronne  oor  karikatuur  handel  met  karikatuur  as  visuele  kunsvorm,  en  die 
“cartoon”  en  politieke  spotprent  kan  ook  hieronder  gereken  word.  Die  ont- 
wikkelingsgeskiedenis  en  tegniek  van  die  literêre  karikatuur  is  vervleg  en 
hang  ten  nouste  saam  met  dié  van  die  visuele  karikatuur. 

Die  prikkel  om  Die  mugu  van  Etienne  Leroux  as  ’n  karikatuur  van  die  ridderro- 
man  te  lees,  het  gekom  deur  die  volgende  woorde  van  Van  Coller  ( 1 982: 40): 
“In  die  bespreking  van  Die  mugu  wat  later  volg,  word  gekyk  na  ’n  paar  ‘flardes 
mites’  wat  as  stamien  dien  vir  hierdie  eietydse  soektog  na  ’n  lewende  mite  - 
die  soektog  van  Gysbrecht  Edelhart,  wat  slegs  gewapen  met  sy  ridderlike 
naam  uittrek  op  soek,  nie  na  ’n  heilige  graal  nie,  maar  na  die  loterykaartjie  wat 
simbolies  is  van  die  nuwe  bestaan  wat  daar  op  hom  wag.” 

Voor  D/'e  mugu  se  hoofkarakter,  Gysbrecht  Edelhart,  as  ’n  karikatuur  van  die 
geïdealiseerde  ridder  bespreek  kan  word,  is  dit  nodig  om  eers  die  kenmerke 
van  die  ridder  en  sy  wêreld  te  bekyk. 

Ridderverhale  het  veral  in  die  Middeleeue  hulle  beslag  gekry,  maar  was 
seldeoorspronkliken  is  gewoonlikgebaseerop  reeds  bekende  materiaal,  of 
dit  nou  geskrewe  materiaal  of  mondelingse  vertellings  was  wat  uit  die  folk- 
lore  ontwikkel  het.  Gedurende  die  Middeleeue  was  daar  veral  drie  bekende 
stofgegewes  en  Lacy  en  Ashe  (1 988:4)  verwys  daarna  as  “the  Matter  of  Bri- 
tain.the  Matterof  Franceandthe  Matterof  Rome”.  Die“Matterof  Britain”was 
dan  die  Arthur-verhale  met  al  die  verskillende  variasies  en  vertakkings;  die 
“Matter  of  France”  was  hoofsaaklik  ’n  siklus  van  heroïese  verhale  oor  die 
vors  Karel  die  Grote  en  sy  dapper  genoot  Roland  die  Ridder;  en  die  “Matterof 
Rome”  het  op  die  klassieke  antieke  verhale  gedui  en  het  ook  die  Trojaanse 
oorlog  en  die  verhale  rondom  Alexander  die  Grote  ingesluit. 

As  agtergrond  vir  die  kenmerke  van  die  ridderdom  word  die  Arthur-verhale 
gebruik.  Dit  is  nie  bloot  ’n  willekeurige  besluit  nie,  maar  die  verband  sal  met- 
tertyd  wel  duidelik  word. 

Wanneer  feite  oor  Koning  Arthur  en  die  Ridders  van  die  Ronde  Tafel  nage- 
speur  word,  beland  die  ondersoeker  op  ’n  navorsingsterrein  wat  oneindig 
interessant,  maar  ook  oneindig  uitgebreid  is,  en  dan  dring  die  besef  deur  dat 
daar  studente  is  wat  Arthur,  en  alles  rondom  die  beroemde  figuur,  hulle 
lewenstaak  gemaak  het.  Daar  bestaan  bv.  proefskrifte  en  navorsingstukke 

oor  die  blote  vraag  of  Arthur  ooit  werklik  geleef  het  en  of  hy  net  die  skepping 
van  eeue  se  lewendige  verbeelding  en  die  hunkering  na  ’n  herskepping  van 
’n  verlore  mite  is.  Daar  bestaan  o.a.  ’n  Arthurian  Encyclopedia,  ’n  Arthurian 
Handbook,  ’n  Arthurian  Society,  en  in  1 984  is  ’n  simposium  oor  Arthur  in  Bir- 
mingham,  Engeland,  gehou. 

Die  verhale  rondom  Arthur  is  ryk  en  wyd  geskakeer,  ’n  letterkunde  op 
sigself.  Arthur,  die  geliefde  monarg,  is  vanselfsprekend  die  sentrale  figuur  in 
hierdie  beroemde  siklus  van  verhale.  Sy  naam  roep  egter  dadelik  talle  ander 
karakters  en  temas  voor  die  gees,  bv.  sy  beeldskone  en  vurige  koningin 
Guinevere;  Merlyn,  die  towenaar  wat  reeds  by  Arthur  se  geboorte  te  Tintagel 
teenwoordig  was  en  wat  sorg  dat  Arthur  sy  regmatige  plek  op  die  troon  van 
Camelot  inneem;  Excalibur,  Arthur  se  wonderlike  swaard;  die  Ridders  van 
die  Ronde  Tafel  wat  moes  sweer  om  net  die  edelste  ideale  en  waardes  te 
handhaaf;  Lancelot,  die  dapperste  van  al  die  ridders  wat  verskeur  was  tussen 
sy  liefde  en  lojaliteit  vir  Arthur  en  sy  allesoorheersende  hartstog  vir  Guine- 
vere;  die  tragiese  liefdesverhaal  van  Tristan  en  Isolde;  die  soektog  na  die 
Heilige  Graal  met  die  suiwere  en  selibate  Galahad,  seun  van  Lancelot,  wat  dit 
uiteindelik  vind.  Dan  is  daar  nog  die  verraad  van  Mordred,  Arthur  se  tragiese 
val  en  sy  dood  wat  hom  na  die  rusplek  Avalon  neem.  Daar  bestaan  steeds  die 
profesie  van  Arthur  se  terugkeer:  “King  that  was,  King  that  shall  be”  (Lacy 
and  Ashe  1 988:  3). 

Bakhtin  (1986:  151-157)  onderskei  die  ridderroman  van  die  sg.  Greek 
Romance  wat  die  antieke  vorm  van  die  roman  verteenwoordig,  en  wel  op 
grond  van  die  rol  wat  die  held  daarin  speel.  Hy  wys  op  die  relatiewe  passiwi- 
teit  van  die  held  in  die  Griekse  liefdesverhaal  -  hy  laat  nie  dinge  gebeur  nie, 
maar  dinge  gebeur  met  hom,  hy  ervaar  avonture,  maar  inisieer  hulle  nie.  Die 
held  van  die  ridderroman,  daarenteen,  soek  avontuur,  dit  is  as  t’  ware  die  spil 
waarom  sy  hele  bestaan  draai.  Die  heroïese  daad  is  dus  die  vernaamste 
onderskeidingskenmerk  van  die  ridderroman.  Hierdie  heldedade  verrig  die 
ridder  tot  eer  van  ’n  koning  of  meer  dikwels  vir  ’n  geliefde  dame.  Die  wonder- 
baarlike  speel  ’n  belangrike  rol  in  die  verloop  van  die  ridderroman  en  die  aan- 
wesigheid  van  towenaars,  goeie  en  bose  feë,  towervoorwerpe  en  wonder- 
baarlike  gebeurtenisse  is  byna  sonder  uitsondering  ’n  kenmerk  van  dié 
verhale.  Tyd  self  word  wonderbaarlik  beïnvloed  -  ure  word  langer  en  dae 
word  momente,  tyd  kan  betower  word  en  drome  kan  tyd  beïnvloed.  Drome  en 
droomgesigte  speel  natuurlik  ook  ’n  groot  rol  in  dié  verhale.  Die  held  reis  deur 
talle  ruimtes,  maar  die  held  en  sy  ruimte  bly  een,  en  die  waardes  binne  die 
verskillende  ruimtes  bly  dieselfde. 

Die  rede  waarom  die  Arthur-verhale  as  agtergrond  vir  hierdie  artikel  gebruik 
word,  is  omdat  Die  mugu  self  die  rigting  aangedui  het.  Die  verwysing  op  die 
eerste  bladsy  van  die  roman  na  Gargantue,  die  naam  waaronder  Gysbrecht 
die  loterykaartjie  wen,  lei  dadelik  na  Rabelais  se  beroemde  reisverhale 
waarin  Gargantua  ’n  deurslaggewende  rol  speel.  Gargantua  het  egter  ’n  ouer 
oorsprong  en  Brereton  (1 966:  58)  sê  dat  die  ouers  van  Gargantua  op  tower- 

agtige  wyse  deur  Merlyn  geskep  is  om  Koning  Arthur  behulpsaam  te  wees  in 
sy  stryd  teen  sy  vyande.  Gargantua  se  reusagtige  gestalte  het  hom  in  staat 
gestel  om  self  later  groot  heldedade  in  diens  van  Arthur  te  verrig,  en  hy  was 
tweehonderd  jaar,  drie  maande  en  vier  dae  in  diens  van  Arthur  voordat  hy  na 
feëland  vertrek  het.  In  A  Dictionary  of  Symbols  (Cirlot  1 97 1 :  1 1 7- 1 1 9)  word 
ook  na  Gargatua  verwys  as  een  van  die  bekendste  reuse  en  daar  word  gesê 
dat  die  oudste  betekenis  wat  aan  die  mite  van  die  reus  gekoppel  word,  ver- 
wys  na  die  bestaan  van  ’n  enorme  primordiale  wese  wat  met  die  skep- 
pingsdaad  behulpsaam  was.  Hierdie  reus  was  nie  eensydig  goed  of  boos 
nie,  maar  bloot  ’n  kwantitatiewe  amplifikasie  van  die  gewone  mens.  Hy  is  dan 
ook  ’n  belangrike  aspek  binne  die  Jungiaanse  model  waar  hy  o.a.  gesien 
word  as  die  personifikasie  van  die  Kollektiewe  mens,  ’n  simbool  dus  van  die 
Univérsele  Mens,  genaamd  Adam  Kadmon.  Volgens  Jung  se  sielkunde 
korrespondeer  die  essensie  van  die  reus  met  die  vadersimbool  wat  verteen- 
woordigend  is  van  die  intellek  of  gees  wat  die  instinktiewe  weerstaan,  die 
beskermer  van  die  skat  (dit  is  die  moeder,  die  onbewuste).  Interessant 
genoeg  word  bg.  eienskappe  ook  toegedig  aan  Arthur  as  simbool.  Daar 
(Cirlot  1971:  20)  word  gesê:  “He  is  the  archetype  of  the  ‘mythical  king’  who 
synthesizes  the  hopes  of  a  race  and  who  reflects  ‘primordial  man’  ”.  Onder 
die  inskrywing  “knight”  in  Cirlot  (1 971 :  1 69)  word  gesê:  “He  is  the  master, 
the  logos,  the  spirit  which  prevails  over  the  mount  (that  is,  over  matter).  But 
this  is  possible  only  after  a  lengthy  period  of  apprenticeship,  which  may  be 
seen,  historically  speaking,  as  a  real  attempt  to  create  in  the  knight  a  human 
type  superior  to  all  others”.  Die  bron  sê  daar  is  assimilasie  tussen  Arthur  en 
die  ridderfiguur  sodat  wat  vir  die  een  geld,  ook  vir  die  ander  geld.  Dit  wil  dus 
voorkom  of  Arthur  (ridder)  deel  vorm  van  die  verlore  mites  waaroor  Leroux  se 
werk  dit  het. 

Die  ontwikkeling  van  die  Middeleeuse  Arthur-verhale  kan  in  drie  stadiums 
ingedeel  word.  In  die  eerste  stadium  is  Arthur  ’n  dapper  soldaat  en  Gawain  is 
sy  belangrikste  ridder.  In  die  tweede  stadium  verskuif  die  aandag  van  Arthur 
na  sy  ridders,  met  Lancelot  as  die  sentrale  figuur.  Die  hoofse  liefde  is  nou 
reeds  ’n  belangrike  tema  in  die  literatuur  en  Lancelot  word  dan  ook  die  ver- 
persoonliking  van  die  onblusbare  vurige  minnaar.  Die  derde  stadium  toon  ’n 
beklemtoning  van  die  suiwerheid  van  die  ridder,  en  die  soeke  na  die  mis- 
terieuse  Heilige  Graal  is  hier  sentraal,  met  Galahad  as  prominentste  figuur. 
Die  belangrikste  kenmerke  van  die  geïdealiseerde  ridder  evoleer  uit  hierdie 
drie  stadia,  nl.  die  ridder  as  dapper,  vreeslose  en  behendige  vegter  met 
streng  kodes  en  voorwaardes  ten  opsigte  van  die  reëls  vir  gevegte;  ’n  sterk 
religieuse  inslag  (veral  wat  die  Maria-kultus  betref  —  haar  beeltnis  was  op 
Arthur  se  skild);  en  as  beskermer  van  vroue,  sy  koning  se  eer  en  om  toe  te 
sien  dat  reg  en  geregtigheid  geskied  en  booshede  uitgeroei  word. 

Die  romans  wat  rondom  die  Graal  sentreer,  vertel  dan,  volgens  Strydom  en 
Ohlhoff  (1 976:1 3)  van  die  wonderbare  avonture  en  ontmoetings  van  die  rid- 
ders  tydens  hulle  soektog  na  die  verloregegane  Graal.  Die  Graal  word 

vereenselwig  met  die  skottel  waarop  die  paaslam  by  die  laaste  Avondmaal 
gelê  het  en  met  die  beker  waaruit  Jesus  die  wyn  gedrink  het.  In  die  Graal  sou 
Josef  van  Arimathea  ook  die  bloed  opgevang  het  wat  aan  die  kruis  uit  Jesus 
se  wonde  gevloei  het.  In  plaas  daarvan  om  sekulêre  dade  te  verrig,  wou  die 
vrome  Graalridders  die  heilige  wonderdoende  skottel,  wat  verlore  geraak 
het,  vind.  “Slegs  ’n  volkome  kuis  ridder,  volmaak  in  deug  en  bevry  van  alle 
selfsug,  sou  die  skottel  vind.  So  verdiep  die  soeke  na  die  Graal  mettertyd  tot 
die  soeke  na  die  hoogste  deug,  die  hoogste  goed,  na  God,  in  wie  se  diens  die 
ridders  dan  ook  hulle  swaard  stel”  (Strydom  en  Ohlhoff  1976:  13). 

Die  beroemdste  parodie,  met  karikatuur  as  ’n  besondere  tegniek,  van  ’n  rid- 
derroman,  is  Cervantes  se  Don  Quixote.  Bakhtin  beskou  hierdie  roman, 
tesame  met  Rabelais  se  werk,  as  van  die  grootste  belang  in  die  hele  ontwik- 
kelingsgeskiedenis  van  die  roman  as  genre.  Hy  (1986:  81 )  sê:  “And  there 
arrived  on  the  scene,  at  last,  the  great  Renaissance  novel  -  the  novels  of 
Rabelais  and  Cervantes.  It  is  precisely  in  these  two  works  that  the  novelistic 
word,  prepared  for  by  all  the  forms  analyzed  above  as  well  as  by  a  more 
ancient  heritage,  revealed  its  full  potential  and  began  to  play  such  a  titanic 
role  in  the  formulation  of  a  new  literary  linguistic  conciousness.” 

In  Die  mugu  het  ons  inderdaad  ’n  persoon  met  ’n  ridderlike  naam  wat  op  reis 
gaan  om  iets  te  vind,  iets  wat  sy  lewe  volkome  sal  maak  en  die  hoogste  geluk 
en  rus  vir  hom  sal  bring.  In  plaas  van  die  Heilige  Graal  is  Gysbrecht  op  pad 
om  ’n  loterykaartjie  te  vind  wat  vir  hom  £50  000  in  die  sak  sal  bring.  Waar  die 
ridder  na  die  graal  soek  om  verlossing  vir  die  wêreld  te  bring  en  waar  die 
Graal  die  beeld  van  die  hoogste  deug  en  goed  beteken,  is  Gysbrecht  se 
strewes  met  die  geld  maar  redelik  selfgerig,  “(d)is  sjampanje,  blondines  en 
vioolmusiek  ...  blou  oseane  met  wit  seiljagte  wat  deur  die  branders  klief.  ’n 
Kafee  in  Tangiers,  ’n  roulette-tafel,  ’n  Calypsolied,  ’n  strip-tease  in  ’n  San 
Francisco-hawekroeg,  ’n  gesprek  metSomerset  Maugham  in  Capri,  ’n  ete  by 
Ciro’s,  ’n  maskerade  in  Venesië,  ’n  flirtasie  in  Kopenhagen,  ’n  partytjie  virvier 
in  die  Café  de  Paris,  vis  by  Pruniers,  hemde  uit  Italië,  ’n  pak  klere  van 
Bondstraat,  skoene  uit  Oostenryk,  ’n  kamera  uit  Duitsland,  ’n  intrige  met  ’n 
donkeroog  Arabiese  meisie  in  die  rue  de  la  Hachette,  ’n  besoek  aan  ’n  bor- 
deel  waar  die  dokters  gereeld  elke  week  ’n  gesondheidsertifikaat  uitreik, 
drieduisend  boeke  waaronderal  die  bestsellers  en  die  volledige  ThinkerLib- 
rary,  ’n  wêreldtoerop  dieSuiderkruis,  ’n  saffierring  gekoop  van  ’n  spleetoog- 
Sjinees  in  Hongkong  ...”  (D/e  mugu  1977:  2-3). 

In  die  laaste  gedeelte  van  die  roman  sien  Gysbrecht  homself  dan  weer  in  sy 
verbeelding  in  ’n  volmaakte  wêreld  waar  hy  vergesel  is  van  ’n  donker  meisie 
wat  sê:  “Ek  dink  hy  is  die  liefste  man  in  die  hele  wêreld”  (p.  1 25).  Dit  is  ’n 
idilliese  plek  met  kabbelende  stroompies  en  palms  langs  die  see  (p.  132). 
Avalon,  die  rusoord  waarheen  alle  goeie  ridders  en  veral  Arthur  na  sy  dood 
vertrek  het,  word  soos  volg  beskryf:  “Avalon  appears  as  Insula  Pomurum,  or 
‘Isle  of  Apples’,  where  the  labour  of  cultivating  the  soil  is  unnecessary,  so 

abundant  is  nature.  Grapes  and  corn  grow  plentifully,  and  nine  sisters,  of 
whom  Morgen  is  chief,  and  who  take  the  form  of  birds,  bear  rule  there.”  En 
verder:  “In  another  description  the  island  lacks  no  good  thing  and  is  unvisited 
by  enemies.  Peace,  concord,  and  eternal  spring  and  flowers  are  there;  its 
people  are  youthful;  there  is  no  old  age,  disease,  or  grief;  all  is  happiness,  and 
all  things  are  in  common.  A  regia  virgo  rules  it,  more  beautiful  than  the  lovely 
maidens  who  serve  her; ...  (Gray  1 964: 1 93-1 94).  Die  ridders  het  inderdaad 
hierdie  idilliese  rusplek  verdien,  waar  wat  van  Gysbrecht? 

Soos  met  die  ridders  van  ouds  die  geval  is,  bring  Gysbrecht  se  reistog  ook 
allerhande  vreemde  ontmoetings  met  rare  mense,  geweld  en  tweegevegte 
vind  plaas,  daar  is  ’n  “damsel-in-distress”  en  Gysbrecht  voltooi  uiteindelik  sy 
reis  en  vind  dit  wat  hy  gesoek  het,  op  die  oppervlak  altans.  Maar  hoe  vergelyk 
hierdie  reis  en  ontmoetings  werklik  met  die  onbaatsugtige  reise  en  soektogte 
van  die  ridders? 

Volgens  Van  der  Schaar  (1 970:  1 1 3)  gaan  die  naam  “Gysbrecht”  etimolo- 
gies  terug  op  kind  van  vername  ouers,  van  edele  afkoms ...  terwyl  sy  van  ook 
die  ‘edel’  nogmaals  aandui,  maar  dit  dan  spesifiek  op  sy  innerlike  (sy  ‘hart’). 
Sy  ridderlike  naam  is  uiteindelik  dan  ook  een  van  die  min  werklike  punte  van 
ooreenkoms  tussen  Gysbrecht  en  ridderlikheid.  Die  Barmhartige  Samari- 
taan  sê  vir  Gysbrecht  (p.  75):  “Jou  anachronistiese  naam  weerspieël  ter- 
selftertyd  die  vergesogtheid  van  jou  storie.  Was  dit  nie  vir  die  erns  van  my 
gevoel  teenoor  jou  nie,  sou  ek  die  ironie  in  jou  versinsels  waardeer  het;  maar 
afgesien  hiervan,  het  ek  nie  baie  geduld  met  die  tradisionele  opgevoede 
boemelaar  wat  konserwatisme  uittart  met  sy  beskaafde  verlede  nie.  Soos  alle 
amateurs  maak  ‘karakters’  die  fout  om  hulle  sonderlingheid  oormatig  te 
dramatiseer.  Daar  is  niks  so  morbied  nie  as  die  vrywillige  uitgeworpene  wat 
sy  verlede  by  wyse  van  kontras  voorhou;  dis  ’n  onsubtiele  vorm  van  selfver- 
heerliking  op  dieselfde  peil  as  gewone  ekshibisionisme.” 

Gysbrecht  se  voorkoms  voldoen  nie  aan  die  verwagting  wat  sy  naam  skep 
nie  en  dit  is  ook  in  teenstelling  met  die  voorkoms  van  sy  mitologiese  voor- 
ganger,  Gargantua,  die  reus.  Juliana  Doepels  noem  hom  “Kleintjie”,  “snot- 
neus-godjie”  en  “klein,  geblomde  welriekende  middelklasnabootsel  van 
Menoeceus  met  jou  gewetetjie  en  roepingsplig”  (p.  8).  Menoeceus  was  die 
jongste  seun  van  Kreon,  koning  van  Thebe,  wat  homself  vrywilliglik  offer 
sodat  sy  vader  se  oorlog,  volgens  die  voorwaardes  van  die  sienerTereisias, 
suksesvol  kon  verloop  (De  Wilde  1 988:  29).  Juliana  sê  ook:  “Dis  julle  nega- 
tiewe  klein  Hamlets,  julle  nikswerd  klein  pionne!  Sagte  klein  martelaartjies 
huilende  op  julle  kruisies!”  Hamlet  word  immers  ’n  instrument  in  die  hand  van 
andere  en  voer  nooit  sy  voorgenome  wraak  op  die  dood  van  sy  vader  uit  nie. 
Hy  pleeg  uiteindelik  selfmoord.  Die  kafeebaas  sien  Gysbrecht  as  “hierdie 
onskadelike  vaal  mannetjie”  (p.  1 6)  en  Mr  Querido  (p.  31 )  “kyk  meteens  na  ’n 
mannetjie  langs  hom,  ’n  stil  figuurtjie  met  ’n  asvaal  gesiggie  en  ’n  drankie 
waaroor  hy  al  die  laaste  halfuur  draal”. 

Hoewel  hy  netjies  en  deftig  sy  reis  begin,  degenereer  sy  voorkoms  met  die 

verloop  van  die  verhaal  totdat  hy  afgetakel  en  beseer  soos  ’n  boemelaar 
begin  lyk.  Daar  is  talle  verwysings  na  Gysbrecht  se  voorkoms  as  dié  van  ’n 
boemelaar  en  hy  en  Juliana  trek  die  aandag  wanneer  hulle  “soos  twee 
wrakke  op  ’n  oseaan  aansukkel”.  In  plaas  van  die  ridderlike  harnas  is  Gys- 
brecht  vir  die  grootste  gedeelte  van  die  roman  geklee  in  die  bespotlike  trui 
met  die  woorde  GO  MAN  GO  daarop,  en  dit  terwyl  Gysbrecht  juis  so  ’n  ter- 
minale  gebrek  aan  GO  het. 

Gysbrecht  se  manlikheid  word  dan  ook  meer  as  een  keer  in  twyfel  getrek  en 
daar  word  na  hom  verwys  as  “die  verfynde,  effens  verwyfde  mannetjie  met 
die  groot  roos  in  sy  knoopsgat”  (p.  36).  Die  Boss  (p.  45)  verwys  na  hom  as  ’n 
“rabbit”  en  die  sersant  (p.  1 02)  sê  (p.  1 02)  sê  meer  as  een  keer  Gysbrecht  is 
’n  “queer”. 

Die  belangrikste  eienskap  van  Gysbrecht  wat  hom  as  karikatuur  van  die  rid- 
der  kenmerk,  is  sy  absolute  daadloosheid.  Soos  reeds  vermeld,  was  dit  juis 
die  heroi'ese  daad  wat  die  ridderroman  van  sy  voorgangers  onderskei  het. 
Oorbeklemtoning  van  Gysbrecht  se  daadloosheid  kom  dwarsdeur  die 
roman  voor.  Tweegevegte  en  toernooie  geskoei  op  die  gevegskuns  het  ’n 
baie  belangrike  rol  in  die  lewe  van  die  ridder  gespeel.  Trouens  die  hele  ont- 
staan  van  die  ridderdom  was  gebaseer  op  die  gevegskuns.  Gysbrecht  se 
reis  lewer  inderdaad  genoeg  geweld  en  gevegte  op,  maar  Gysbrecht  ver- 
dedig  nooit  sy  eie  eer  nie  en  bly  ’n  willose  slaansak.  Nadat  die  Boss  hom 
afgeransel  het,  volg  Gysbrecht  se  gedagtes:  “Wat  kan  ’n  mens  doen?  dink 
Gysbrecht.  Dis  asof  alle  vrees  na  ’n  tyd  verdwyn  het  en  jy  slegs  met  die  pro- 
bleem  oorbly.  Jy  kry  dit  naderhand  reg  om  heeltemal  onemosioneel  oor  hier- 
die  probleem  na  te  dink.  As  daar  werklik  geweld  in  een  of  ander  stadium  op 
jou  gepleeg  sal  word,  is  dit  beter  om  die  gebeurtenis  te  verhaas  deur  een  of 
ander  onmiddellike  optrede,  of  is  dit  beter  om  te  wag  met  die  hoop  dat  een  of 
ander  iets  intussen  sal  plaasvind  wat  die  afloop  van  gebeure  ’n  ander  wen- 
ding  sal  gee?  In  sulke  omstandighede  is  dit  miskien  makliker  om  die  opskor- 
ting  te  aanvaar  en  die  verantwoordelikheid  van  ’n  regte  of  verkeerde  besluit 
uit  te  stel.  Dit  help  ook  nie  om  in  hierdie  stadium  aan  toekomstige  optredes  te 
dink  as  jy  nie  die  vaagste  idee  het  watter  vorm  toekomstige  handelinge  sal 
aanneem  nie.  Die  beste  is  om  in  jou  lot  te  berus  en  die  aangroeiende  gevoel 
van  paniekerigheid  teen  te  gaan  deurallesom  jou  waarte  neem  en  aan  ander 
dinge  te  dink.” 

In  plaas  daarvan  dat  Gysbrecht  ’n  aktiewe  rol  speel  in  die  avonture  wat  deel 
van  sy  reis  uitmaak,  dobber  hy  willoos  voort  en  bly  ’n  daadlose  toeskouer. 
Wanneer  hy  wel  optree,  soos  om  ’n  streep  deur  Julius  Johnson  se  adverten- 
siebord  te  trek  met  verf,  doen  hy  dit  as  daar  niemand  is  om  dit  te  sien  nie  en  is 
hy  doodverskrik  oor  die  moontlike  nagevolge  van  sy  optrede. 

As  redder  van  swakkes  en  vurige  minnaar  van  vroue,  soos  dit  ’n  goeie  ridder 
betaal,  faal  Gysbrecht  jammerlik.  Sy  futlose  verhouding  met  Lena  Ohlson 
kom  tot  ’n  einde  wanneer  hy  die  lotery  wen,  want  dan  begin  hy  droom  oor 
Lolita  en  die  donker  meisie.  Verder  bly  hy  vasgevang  in  herinneringe  aan 

Daphné,  ’n  jeugliefde.  Hy  neem  hom  wel  voor  om  geld  aan  Lolita  te  verskaf 
om  haar  verminkte  been  te  laat  herstel,  maar  daag  nooit  vir  hulle  afspraak  op 
nie  en  word  gevolglik  deur  Lolita  verwerp.  Sy  moet  dan  noodgedwonge  aan 
Ghiberti  se  eise  toegee.  Lolita  gee  haar  misnoeë  met  Gysbrecht  duidelik  te 
kenne:  “Twee  tree  van  mekaar  vind  die  kontak  plaas.  Haar  blou  oë,  haar 
sagte  mond,  haar  simmetriese  gesig  word  kliphard.  Daar  is  geen  ridder  om 
haar  te  wreek  n  ie.”  As  sy  val  en  Gysbrecht  baar  probeer  ophelp,  stoot  sy  hom 
weg  en  begin  huil.  “  ’n  Groepie  mans  kom  verby,  oordeel  oppervlakkig  en 
hoor  die  roepstem  van  ridderlikheid.  Hulle  storm  op  Gysbrecht  af  en  klap 
hom  weg.  Versigtig  tel  hulle  haar  op  en  steun  teder  die  pragtige  figuur 
tesame.  ’n  Knewel  van  ’n  man  neem  dit  op  homself  om  die  wraak  te  volbring. 
Met  logge  stoomrollerhoue  slaan  hy  Gysbrecht  se  een  oog  tot  ’n  blou  pap- 
pery:  ’n  hou  vir  suiwerheid  in  hierdie  morele  verwarring,  ’n  hou  vir  eenvoud  in 
hierdie  kompleksiteit”  (p.  84). 

Gysbrecht  se  enigste  werklike  liefdesavontuur  in  die  roman  -  met  Tess,  die 
straatmeisie,  word  deur  háár  geïnisieer  en  deurgevoer  en  Gysbrecht  bly  die 
daadlose  wat  net  die  liefde  ondergaan. 

Interessant  en  in  aansluiting  by  die  tradisie  van  die  ridderroman,  is  die  feit  dat 
die  karakters  wat  Gysbrecht  op  sy  reis  ontmoet,  dikwels  bonatuurlik  voor- 
kom.  Vroeër  is  daarop  gewys  dat  die  wêreld  van  die  ridder  deur  hekse,  feë, 
towenaars  en  ander  die  sulkes  bevolk  is.  Veral  die  vrouefiguur  in  Die  mugu 
word  in  terme  beskryf  wat  herinner  aan  dié  tradisie.  Beide  die  sheila  en  Lolita 
word  by  geleentheid  “heksagtig”  genoem,  terwyl  Juliana  ’n  fortuinvertelster 
is  wat  ook  ’n  hunkering  na  ’n  Swart  Mis  het.  Vroeër  in  hierdie  artikel  is  ’n 
aanhaling  wat  die  inwoners  en  omstandighede  van  Avalon,  rusplek  van  die 
ridders,  beskryf.  Morgen  en  die  ander  vroue  het  dan  hiervolgens  die  ge- 
staltes  van  voëls  aangeneem.  In  vergelyking  hiermee  en  getrou  aan  die  aard 
van  die  karikatuur,  word  dierlike  eienskappe,  hier  dan  veral  voëlagtige  ken- 
merke,  aan  Juliana  toegedig,  bv.  sy  loop  met  kattreë  (p.  1 8);  sy  sit  in  ’n  hoek 
soos  ’n  aasvoël  oor  ’n  koppie  swart  koffie  (p.  23);  sy  steek  haar  kloue  uit  (p. 
24);  ’n  kraai  (p.  25);  en  ’n  komieklike  roofvoël  (p.  85). 

Die  Boss  en  die  Terrible  Kid  het  in  die  beste  ridderlike  tradisie  ’n  tweegeveg 
om  die  oppermag  te  bepaal  en  op  p.  46  word  hulle  vervoermiddele  soos  volg 
beskryf:  “  ’n  Oorstelpende  lawaai  vervul  die  leë  strand:  die  tweeslaggeluid 
van  bromponies  en  motorfietse,  die  vurige  perde  van  helderkleurige  kabou- 
ters  wat  met  hulle  Dolls  en  Dragons  agterop,  hande  agter  die  rug,  die  rendez- 
vous  met  Boss  Eros  nakom.  Roomkleurige  Vespas,  Lambrettas  en  Heinkels: 
skerms  soos  die  vlerke  van  aasvoëls;  swart,  vet  wiele  mal-skuiwend  oor  die 
sand;  bokspringende  bronco’s  wat  soos  perde  vassteek  en  met  ’n  laaste 
gebrul  tot  stilstand  kom.  Dan  klim  hulle  die  een  na  die  ander  af;  lenige 
gspierde  mannetjies  met  uitdagende  kuiwe,  met  sybaarde  aan  weerskante 
van  aggresiewe  gesigte  wat,  belas  met  hare  en  jeugdige  rondheid,  té  swaar 
vir  selfs  daardie  bop-gespierde  lywe  lyk  -  klim  hulle  vol  opgekropte  energie, 
saam  met  hulle  slick  chicks,  een  na  die  ander,  van  die  strydrosse  af.”  Die 

motorfietse  wat  met  die  retoriek  van  die  ridderlike  wêreld  beskryf  word  as 
vurige  perde  en  strydrosse,  toon  die  hand  van  die  karikaturis,  wat  verteken, 
duidelik  aan  die  werk.  Hierdie  “kabouters”  het  in  elk  geval  meer  GO  as 
Gysbrecht. 

Gysbrecht,  die  karikatuur  van  ridderlikheid,  die  anti-held  is  dus  die  individu- 
in-krisis,  die  “chicken”  wat  nie  die  krisis  kan  oplos  nie.  Volgens  Van  Gorp 
(1 980: 1 5)  is  die  anti-held  die  teendeel  van  die  tradisionele  heldefiguur.  “Hij  is 
niet  de  ontwerper  van  zij  eigen  noodlot,  maar  wel  een  weerloos  slachtoffer 
van  een  toevallige  samenloop  van  omstandigheden,  van  een  vergissing,  van 
zijn  medemensen  of  van  zijn  plaats  aan  de  rand  van  de  maatschappij.”  Die 
woord  anti-held  hou  in  dat  daar  ’n  oorspronklike  model,  nl.  die  held  moet 
wees  en  sluit  dus  ook  op  hierdie  wyse  by  die  werkwyse  van  die  karika- 
tuur  aan. 

Johl  (1986:  23)  meen  benewens  die  anargistiese,  die  uitdagend  afwykende, 
die  chaotiese,  is  daar  in  Juliana  Doepels  se  uitsprake  sienings  wat  ooreen- 
kom  met  die  standpunt  van  die  abstrakte  outeur,  bv.  wanneer  sy  op  p.  1 33  sê: 
“  ‘Gysbrecht  Edelhart.  Die  held  van  die  twintigste  eeu.  Die  verheerliking  van 
swakheid,  die  ophemeling  van  eenvoud,  die  verlustiging  in  negatiwiteit,  die 
veredeling  van  selfbejammering’  ”.  Hierdie  uitspraak  is  tekenend  van  die 
anti-held,  die  ontluistering  van  die  tradisionele  held,  of  ridder  dan.  Juliana  se 
beskuldigings  beklemtoon  hierdieontluistering:  “  ‘Lank  leef  die  held  wat  julle 
tot  julle  ewebeeld  afgetakel  het! ...  Julle  het  julle  gode  doodgemaak  en  julle 
helde  vernietig!  Julle  gode  is  vervang  deur  julle  valse  rede;  julle  helde  is 
gekondisioneer  tot  lagwekkende  afwykings’  ”  (p.  1 00).  Johl  (1 986: 29)  meen 
“(d)it  gebeur  verder  dikwels  dat  die  anti-held  se  statuur  juis  uitgewys  word 
deur  dit  te  kontrasteer  met  bv.  ’n  mitologiese  held  (soos  Herakles)  of  ’n 
mitiese  held  (soos  Gargantua)”. 

Hertzog  Venter  (1982:  50-51)  het  in  1960  die  vertekening  in  Die  mugu 
raakgesien,  maar  het  dittoe  as  bydraendefaktortot  die  roman  se  mislukking 
bestempel.  Hy  sê  destyds:  “Die  groteske,  wat  sterk  aan  die  surrealisme  in  die 
skilderkuns  laat  dink,  kon  werklik  iets  groots  geword  het  en  is  inderdaad  die 
pakkende  element  in  die  werk.  Want  grotesk  is  dit  in  haas  alle  opsigte:  die 
stofomslag,  die  opset,  die  siening  van  die  karakters  (dink  maar  aan  Juliana 
Doepels)  en  die  kombinering  van  karakters  (o.a.  Juliana,  Gysbrecht  en  die 
priester),  die  bou,  die  styl:  woordkeuse,  sinsbou,  taal  (vermenging  selfs  van 
tale).  Maar  deur  eensydigheid  in  siening  en  vertolking,  deur  oordrywing, 
deurdat  hoof-,  bo-  en  ondertone  nie  behoorlik  geharmonieer  is  nie  en  veral 
ook  deur  ’n  swak  hoofkarakter  (eintlik  ’n  nonentiteit,  wie  se  hele  onbedui- 
dendheid  in  die  slottoneel  flagrant  beklemtoon  word)  gaan  dit  alles  mank  aan 
ewewig.  Gevolg  is  o.a.  dat  Juliana  Doepels,  wat  eintlik  die  striemende  aan- 
klag  teen  die  gemeenskap  van  Julius  Johnson  moet  wees,  eerder  ’n  be- 
spotlike  karikatuur  word;  ...”.  Dekades  en  agt  Leroux-romans  later  het  ’n 
veranderde  resepsie  en  verandering  in  perspektiewe  gebring  en  ek  wil  juis 
hierdie  tegnieke  wat  Venter  noem,  aanprys  as  tegnieke  van  die  karikaturis. 

Leroux  het  juis  hiermee  ’n  boodskap  aan  die  moderne  mens,  met  sy  gebrek 
aan  lewegewende  mites,  gebring.  In  die  woorde  van  Juliana  Doepels  in  die 
proloog:  “As  die  miteten  gronde  gaan,  disintegreerdiesimboleen  herleef  die 
mugu.” 

J.P.  Smuts 

Die  enkeling  is  deel  van  die  groep 


i 

Die  term  episode  kom  oorspronklik  van  die  Grieke.  Dit  is  die  eerste  keer  for- 
meel  deur  Aristoteles  beskryf  in  hoofstuk  9  van  sy  Ars  poetica.  Aristoteles 
hou  hom  hier  besig  met  die  episodiese  intrige  wat  geen  kousaliteit  toon  nie, 
en  oordeel  baie  negatief  daaroor  (Butcher,  1 951 :  37-39). 

Met  die  opkoms  van  die  roman  is  dié  term  steeds  gebruik  om  ’n  teks  te  be- 
skryf  waarin  daar  nie  ’n  noue  samehang  tussen  onderdele  is  en  nie  ’n 
lynstruktuur  opgebou  word  nie.  Dit  is  ook  uitgebrei  om  te  slaan  op  dié 
gedeelte  in  ’n  intrige  wat  wel  inskakel  binne  ’n  oorkoepelende  geheel,  maar 
nietemin  ’n  hoë  graad  van  selfstandige  eenheid  openbaar  (Shipley,  1 953: 
142;  Barnet,  Burman  &  Burton,  1964:  62;  Shaw,  1972:  139;  Cuddon, 
1979:  238). 

Vir  die  episode  as  handelingseenheid  word  soms  ook  die  woord  toneel 
(scêne)  gekies,  alhoewel  dié  term  gewoonlik  gebruik  word  wanneer  daar  ’n 
onderskeid  gemaak  word  tussen  toneelmatige  voorstelling  en  vertelling,  ’n 
aangeleentheid  wat  in  die  twintigste-eeuse  vertelteorie  herleibaar  is  tot  die 
geskrifte  van  Percy  Lubbock  (1960:  62)  en  Otto  Ludwig  (Stanzel,  1971: 
2). 

Een  van  die  persone  wat  hom  die  volledigste  uitgelaat  het  oor  die  scêne  as 
episode,  is  W.  Blok  (1 969).  In  sy  bekende  Verhaal  en  lezer  het  hy  op  ’n  aantal 
praktiese  probleme  gestuit  tydens  sy  behandeling  van  Louis  Couperus  se 
roman  Van  oude  mensen,  de  dingen  die  voorbij  gaan,  en  dit  het  hom  daartoe 
gebring  om  sekere  terminologiese  onderskeidings  te  maak. 

Blok  onderskei  onder  meer  die  begrippe  lyn  en  lynstuk.  ’n  Lyn  in  ’n  verhaal  is 
vir  hom  “het  in  de  beleving  gegeven,  en  door  de  act  van  het  lezen  gelegde, 
verband  tussen  reeksen  van  zinnen”,  en  ’n  lynstuk  “het  in  de  beleving 
gegeven,  en  door  de  act  van  het  lezen  gelegde,  verband  tussen  een  reeks 
van  opeenvolgende  zinnen”  (26). 

Blok  vind  dat  hy  behoefte  het  aan  ’n  verdere  begrip,  die  scêne,  omdat  die 
namekaargestelde  lynstukke  geneig  is  om  konglomerate  te  vorm  wat  deur 
opeenvolging  met  mekaar  verbind.  In  so  ’n  konglomeraat  word  telkens  ’n 
toneel  gegee.  Die  toneel  bestaan  uit  ’n  reeks  geskakelde  gebeurtenisse  wat 
as  eenheid  weer  ’n  onderdeel  vorm  van  die  verhaal. 

Vir  Blok  word  die  toneel  gekonstitueer  deur  die  personasies,  die  plek  van 
handeling  en  die  tydsverloop.  Wanneer  ’n  persoon  deurlopend  in  ’n  reeks 
gebeurtenisse  optree,  skep  dit  ’n  mate  van  eenheid  in  die  reeks.  Net  so  skep 
die  ruimte  eenheid  as  dit  nie  wissel  nie  en  die  tyd  as  dit  kontinu  ervaar  word 
(Blok,  1969:  99-103). 

Aangesien  Leroux  meermale  in  sy  romans  van  reisende  karakters  gebruik 
maak  en  dit  daartoe  lei  dat  die  sentrale  personasie  telkens  in  nuwe  ruimtes 

inbeweeg  en  ander  figure  ontmoet,  verbaas  dit  nie  dat  dit  dikwels  moontlik  is 
om  duidelike  tonele  in  sy  romans  te  onderskei  nie.  Dié  tonele  word  veral 
gekonstitueer  deurdat  die  sentrale  karakter  hom  ’n  ruk  lank  in  dieselfde 
ruimte  bevind,  of  dat  hy  in  kontak  kom  met  een  of  meer  personasies  in  wie  se 
teenwoordigheid  hy  ’n  tyd  verkeer.  Dikwels  val  dié  eenheid  van  karakters  en 
ruimte  saam,  en  dit  boonop  binne  ’n  gedeelte  van  die  verhaal  waarin  daar 
geen  opvallende  tydsbreuke  voorkom  nie. 

Dit  beteken  glad  nie  dat  Leroux  se  romans  episodies  is  in  die  sin  dat  daar 
weinig  verband  tussen  die  onderdele  van  die  teks  is  nie.  Onderdele  kan  in  sy 
romans  nie  los  van  die  geheel  gelees  word  nie,  omdat  hulle  onvervangbare 
draers#  van  die  ideelaag  is  wat  stap  vir  stap  in  die  werke  ontwikkel  word. 
Leroux  se  romans  loop  ook  sterk  op  hulle  eindes  af,  en  dié  slotte  word  voor- 
berei  deur  die  volle  lading  van  die  gebeure  wat  hulle  vooraf  gaan  -  dit  sluit  die 
somtotaal  van  episodes  in. 

Een  van  die  Leroux-romans  wat  die  sterkste  in  episodes  gekonsipieer  is,  is 
Die  mugu  (s.a.).  Dit  is  terselfdertyd  een  van  sy  tekste  waarin  hy  die  opvallend- 
ste  gebruik  maak  van  ’n  reisende  karakter  as  hooffiguur. 

Die  indringendste  analise  van  Die  mugu  is  dié  van  Anita  Lindenberg  in  haar 
doktorale  proefskrif  ’n  Kentering  in  die  Afrikaanse  roman  rondom  1 960:  Mite- 
ontginning  en  vertelpatrone  byEtienne  Leroux  en  Dolf  van  Niekerk  (1 975).  Sy 
vind  die  werk  ’n  fragmentariese  verhaal,  saamgestel  uit  ’n  reeks  feitlik  geïso- 
leerde  ontmoetings  met  afsonderlike  figure,  iets  wat  tipies  is  van  die  peregri- 
nasieroman.  Sy  oordeel  dat  daar  geen  wisselwerking  tussen  dié  ongelyk- 
soortigefigure  plaasvind  nie.  Gysbrecht  staptelkenstydenssytog  ’n  konflik- 
situasie  binne  en  so  ontstaan  dan  ’n  nuwe  verhaalfragment  of  toneel  met 
Gysbrecht  as  die  bindende  figuur  tussen  episodes  (101). 

Lindenberg  gaan  dan  voort  om  die  hele  teks  in  vyftien  kernsituasies  in  te  deel, 
en  sy  bespreek  daarna  dié  reeks  verhaalkerne  uitvoerig.  Sy  betrek  ’n  verskei- 
denheid  aspekte  in  haar  ontleding  van  die  kernsituasies,  maar  konsentreer 
veral  sterk  op  die  ideelaag  van  die  roman  en  in  die  besonder  op  die 
Jungiaanse  verwysingsveld. 

Hierdie  kompartementering  van  die  roman  wek  soms  die  indruk  dat  daar  nie 
brugpassasies  tussen  episodes  in  die  roman  is  nie.  Pp.  29-43  word  byvoor- 
beeld  as  ’n  kernsituasie  onderskei,  wat  tipografies  wel  geregverdig  is.  In  haar 
behandeling  van  dié  gedeelte  konsentreer  sy  egter  dan  feitlik  uitsluitlik  op  die 
kroegtoneel  (pp.  31  -43)  en  verwaarloos  die  eerste  twee  bladsye.  Hierdie 
brugpassasies  is  onder  meer  belangrik  omdat  dit  enersyds  ’n  rekapitulasie 
van  die  pas  afgelope  Juliana  Doepels-ontmoeting  gee  en  andersyds  die 
kroegtoneel  voorberei:  die  versengende  hitte  wat  Gysbrecht  dors  maak;  die 
advertensie  van  Julius  Johnson’s  Plastic  Blinds  wat  hy  sien. 

In  werklikheid  kan  ’n  mens  ook  ’n  ander  patroon  in  die  roman  aandui  as  die 
reeks  situasies  wat  Lindenberg  onderskei,  naamlik  die  ritmiese  beweging 
wat  die  verhaal  verkry  deur  ’n  effektiewe  afwisseling  van  opsomming,  vertel- 
ling  en  dramatisering,  ook  binne  die  soort  kernsituasie  wat  sy  aandui.  Dit  kan 

veral  goed  gekontroleer  word  in  romans  soos  onder  meer  Die  mugu,  Sewe 
dae  by  die  Silbersteins  en  Een  virAzazel  waar  die  vertelde  tyd  duidelik  omlyn 
is  en  die  verhouding  tussen  verteltyd  en  vertelde  tyd  redelik  noukeurig 
nagegaan  kan  word. 

By  Leroux  gaan  dit  egter  om  veel  meer  as  blote  afwisseling  en  regulering  van 
tempo.  Hy  plaas  naamlik  veelseggende  tonele  oordeelkundig  op  strategiese 
plekke  in  sy  teks  en  skep  sodoende  pieke  binne  die  landskap  van  die  roman. 
In  sulke  tonele  kan  byvoorbeeld  ’n  geestesgesteldheid  of  reaksie  van  ’n  per- 
sonasie  of  personasies  tot  uitdrukking  kom  (die  toneel  in  die  stoomkamer  in 
Sewe  dae  bydie  Silbersteins)  of  ’n  sentrale  idee  in  die  roman  gedemonstreer 
word  (die  Brutustoneel  en  die  besoek  aan  die  botteleringsaanleg  in  die- 
selfde  roman). 

Ek  wil  vervolgens  so  ’n  gedeelte  ondersoek  en  nagaan  hoe  Leroux  ’n  episode 
as  onderdeel  van  ’n  roman  ontwikkel.  My  keuse  val  op  die  kroegtoneel  in  D/'e 
mugu  waarna  ek  hierbo  verwys  het,  maar  ek  grens  my  eenheid  kleiner  af  as 
Lindenberg  en  gaan  net  in  op  pp.  31  -43.  As  ’n  mens  Blok  se  uitgangspunte 
hier  toepas,  kan  dié  gedeelte  as  ’n  toneel  bestempel  word  op  grond  van  die 
deurlopende  teenwoordigheid  van  enkele  personasies  (Gysbrecht,  die 
kroegman,  die  twee  dronkes),  die  uniforme  ruimte  wat  gehandhaaf  word  en 
die  eenheid  van  tyd. 

Die  mugu  dek  ’n  periode  van  ongeveer  48  uur  vertelde  tyd,  en  in  terme  van  die 
romanaanbod  behels  dit  137  bladsye  verteltyd.  Die  verhaal  begin  ’n  aand 
kort  voor  slaaptyd  as  Gysbrecht  Edelhart  hoor  hy  het  ’n  loteryprys  van 
£50  000  gewen,  en  strek  tot  twee  aande  later  as  hy  die  loterykaartjie  by 
Mamma  se  kroegie  gaan  afhaal.  Op  verskeie  plekke  in  die  verhaal  is  daar, 
pertinent  of  by  implikasie,  tydsaanduidings  wat  die  leser  in  staat  stel  om  die 
verhouding  tussen  verteltyd  en  die  vertelde  tyd  na  te  gaan. 

Die  kroegtoneel  word  baie  spesifiek  in  die  tyd  geplaas.  Op  p.  31  word  gesê 
dat  Gysbrecht  die  kroeg  presies  om  twaalfuur  binnegaan;  op  p.  36  word  ger- 
apporteer  dat  dit  eenuur  is,  en  op  p.  44  staan  dat  ’n  horlosie  twee-uur  slaan  as 
Gysbrecht  die  kroeg  saam  met  die  Boss  verlaat.  Bloot  in  terme  van  die 
verhouding  tussen  verteltyd  en  vertelde  tyd  is  dit  reeds  duidelik  dat  die 
kroegtoneel  baie  waarskynlik  ’n  belangrike  gedeelte  in  die  roman  gaan 
wees.  Dié  gedeelte  sal  egter  noukeuriger  ondersoek  moet  word  voordat  daar 
oor  die  betekenis  daarvan  besluit  sal  kan  word. 

Die  mugu  word  deur  ’n  eksterne  verteller  aangebied,  en  in  hierdie  episode 
vervul  hy  van  die  gebruiklike  funksies  van  ’n  alomteenwoordige  verteller:  hy 
vertel,  beskryf,  ontleed  personasies  en  rapporteer  hulle  gedagtes.  Die  ge- 
deelte  begin  met  beskrywing  van  die  binnekant  van  die  kroeg  en  die  mense 
wat  hulle  daar  bevind.  Daar  is  twee  kelners  en  ses  mans  op  kroegstoeltjies, 

waaronder  twee  besope  drinkebroers.  Laasgenoemde  twee  kan  as  die  byna 
onvermydelike  rekwisiete  gesien  word  waarmee  ’n  kroegtoneel  geskep  sal 
word,  en  hulle  gedra  hulle  ook  soos  tipiese  kroegvlieë.  Hulle  hou  hulle  met  ’n 
skynbaar  beuselagtige  bedryf  besig:  die  een  wil  die  ander  se  gesweerde 
duimnael  bekyk,  maar  in  werklikheid  wil  hy  dit  afruk  -  iets  wat  hy  uitein- 
delik  regkry. 

Lindenberg  (1 975: 1 49)  wys  daarop  dat  die  kroeg  ’n  bymekaarkomplek  is  vir 
die  massa,  en  vir  die  mugu  wat  ontvlugting  soek.  Twaalfuur  dui  vir  haar  op  die 
aanbreek  van  die  donkerder  middagfase.  Soos  die  son  begin  te  daal,  begin 
ook  ’n  afdaling  in  die  persoonlike  en  die  kollektiewe  onbewuste.  Sy  lê  ook  ’n 
verband  met  die  latere  Sewe  dae  by  die  Silbersteins  waarin  die  fases  van  die 
dag  gelyk  gestel  word  aan  die  psigiese  fases:  op  Henry  en  Jock  se  oggend- 
wandelinge  neem  hulle  die  ordelike  beplanning  van  Welgevonden  waar,  en 
na  die  middagslapie  is  daar  ’n  progressie  na  die  “chaotiese  nag”  (Leroux, 
1962:45). 

Die  tydsaanduiding  twaalfuur  is  egter  ook  belangrik  omdat  sisteme  wat  op 
die  sirkel  van  die  siklus  gebaseer  is,  geneig  is  om  twaalf  as  eindpunt  te  hê 
(Cirlot,  1 962:335).  Dat  die  kroegbesoek  presies  om  twaalfuur  begin,  dui  dus 
op  die  afsluit  van  die  een  en  die  begin  van  ’n  ander  periode  in  die  tyd.  Dié  tyds- 
aanduiding  berei  die  leser  daarop  voor  dat  die  kroeg  moontlik  vir  Gysbrecht 
’n  krisisruimte  sal  word  waarin  ’n  kenteringsoomblik  in  sy  lewe  gaan  aan- 
breek. 

In  die  kroeg  is  daar  ’n  patroon  van  kom  en  gaan,  en  dat  dit  net  na  twaalfuur  in 
die  middag  is,  is  reeds  tiperend  van  die  soort  persoon  wat  jy  hier  kan  verwag. 
Elkeen  verteenwoordig  ’n  ander  faset  van  die  kroegbevolking,  en  feitlik  elke 
kroegbesoeker  het  sy  eie  probleem.  Die  twee  dronkes  is  drankverslaafdes 
wat  ronddobber.  Querido  is  eensaam  en  homoseksueel,  en  ten  spyte  van  sy 
spraaksaamheid  probeer  hy  tevergeefs  menslike  kontak  maak.  Die  oud- 
rugbyspeler  was  eens  gereken  binne  eie  kring,  maar  hy  is  deur  die  lewe  agter 
gelaat.  Julius  Johnson  is  die  gearriveerde  kapitalis,  maar  die  latere  verloop 
van  die  verhaal  wys  uit  dat  hy  ook  probleme  met  aanvaarding  het.  Selfs  die 
Boss,  wat  hom  klaarblyklik  van  die  eise  van  die  samelewing  bevry  het,  is  in 
werklikheid  gevange  binne  ’n  bestel  waarin  sy  identiteit  en  bevryde  status 
daarvan  afhang  of  hy  hom  met  geweld  kan  laat  geld. 

Die  kroegbesoekers  is  nie  willekeurig  gekies  nie,  maar  kan  op  ’n  skaal  ge- 
rangskik  word.  Heel  onder  lê  die  twee  verboemelde  dronkes,  dan  die  oud- 
rugbyspeler  wat  kennelik  tot  niks  geword  het  nie,  vervolgens  Querido  wat 
tog  ’n  mate  van  professionele  agting  van  die  kelner  afdwing,  en  bo  Julius 
Johnson  wat  as  kapitalis  die  prototipiese  verteenwoordiger  van  die  mugu- 
wêreld  is.  Op  hierdie  groep  gryp  die  Boss  aggressief  en  dominerend  in,  maar 
omdat  ook  sy  orde  tydelik  is,  is  hy  gedoem  om  sy  posisie  te  verloor  (vergelyk 
pp.  62-63),  soos  wat  die  sheila  wat  buite  op  hom  wag,  klaar  gepredestineer  is 
om  die  volgende  slorriemeisie  (vergelyk  p.  34)  te  word. 

As  die  kroegbesoekers  in  hierdie  stadium  elkeen  met  sy  eie  probleem  sit  en 

gevange  is  binne  patrone  wat  hulle  lewenstyle  vir  hulle  geskep  het,  is  die 
teendeel  skynbaar  waar  van  Gysbrecht  Edelhart.  Hy  het  juis  op  hierdie  dag, 
op  grond  van  die  geld  wat  dit  vir  hom  moontlik  gemaak  het,  klaar  ’n  aantal 
keuses  gedoen  waardeur  hy  hom  syns  insiens  begin  bevry  het  uit  sy  ge- 
roetineerde  kleinburgerlike  bestaan.  In  die  kroeg  ervaar  hy  sy  nuwe  staat 
positief  (“’n  Kroeg  is  ’n  rustige  plek,  dink  hy.  Dis  een  van  die  rustigste  plekke 
in  die  wêreld.  Die  bier  laat  hom  opgewek  voel.”  (32)).  Tot  met  die  binnekoms 
van  die  Boss  is  dit  moontlik  net  Querido  se  voorstel  aan  Gysbrecht  in  die 
toilet  wat  hierdie  gevoel  enigsins  verdryf. 

Daar  is  dus  besliste  aanduidings  dat  Gysbrecht  in  ’n  groot  mate  buite  die  pa- 
troon  van  die  ander  persone  val,  wat  klaarblyklik  almal  tradisionele  besoekers 
aan  die  betrokke  kroeg  is.  Dit  beteken  egter  nóg  dat  hierdie  toneel  bloot  ’n 
kontrasterende  funksie  het,  nóg  dat  dit  swak  geïntegreer  is  binne  die  roman. 
’n  Noukeurige  ondersoek  van  hierdie  gedeelte  binne  die  romankonteks  wys 
nie  net  uit  dat  dit  heg  ingebed  is  binne  die  geheel  nie,  maar  dat  dit  ook  ’n 
sleuteltoneel  is  wat  die  leser  subtiel  voorberei  op  die  ingrypende  prosesse 
wat  binne  Gysbrecht  se  lewe  gaan  voltrek  word. 

In  die  eerste  deel  van  dié  toneel  val  die  aksent  veral  op  die  twee  dronkes  en 
Querido.  Die  een  dronke  is  geslepe  en  listig  (laasgenoemde  woord  word  nie 
minder  as  drie  keer  gebruik  om  hom  te  beskryf  nie).  Hy  is  ’n  verleier  wat  vir  die 
ander  een  pyn  bring  deur  sy  gesweerde  duimnael  af  te  ruk.  Dié  dink  dat  dit 
tog  tot  sy  voordeel  is  (“Die  een  met  die  versweerde  duim  lyk  baie  verlig.  - 
‘Kyk,’  sê  hy.  ‘Ek  het  nie  meer  die  bandage  nodig  nie.’  ”  (33)).  In  werklikheid 
kom  hy  bedroë  daarvan  af,  want  as  Gysbrecht  hulle  die  volgende  aand 
raakloop,  het  hy  weer  ’n  verband  om  sy  vinger  (vergelyk  p.  1 23). 

Die  duimnaelepisode  demonstreer  dat  ’n  staatverandering  nie  sonder  pyn 
geskied  nie  en  die  oue  nie  sonder  heimwee  afgelê  word  nie  -  vergelyk  hoe 
die  twee  dronkes  die  afgerukte  nael  wil  saamneem  as  soewenier.  Dit  wys  ook 
dat  hy  heeltemal  verkeerd  kan  oordeel  oor  die  voordele  wat  so  ’n  verandering 
kan  inhou  en  dat  dit  in  werklikheid  onmoontlik  is  om  los  te  breek  omdat  die 
bevryding  uit  een  stelsel  maar  net  meebring  dat  hy  in  ’n  ander  inbeweeg.  Die 
nuwe  nael  vorm  naamlik  onmiddellik  deel  van  die  groep  wat  deur  die  ander 
nege  gevorm  word,  en  omdat  hy  deel  is  van  die  vinger  en  die  vinger  van  die 
hand,  is  die  onderdeel  onlosmaakbaar  van  die  geheel. 

Die  uitvoerigste  gesprek  wat  tydens  die  kroegtoneel  gevoer  word,  is  dié 
tussen  Querido  en  die  kelner  en  later  ook  tussen  Querido  en  Gysbrecht. 
Querido  se  gesels  maak  die  tipiese  indruk  van  skyndiep  en  redelik  onsame- 
hangende  kroegpraatjies,  maar  in  werklikheid  speel  feitlik  elke  ding  wat  hy 
sê  op  die  een  of  ander  wyse  in  op  Gysbrecht  se  situasie. 

Querido  kla  eerstens  dat  sy  vragmotor  gebreek  het  en  hy  £50  moes  betaal 
om  dit  te  laat  regmaak.  Later  in  die  verhaal  (vergelyk  p.  93)  blyk  dit  dat  dié 

regmakery  skynbaar  nie  ’n  sukses  was  nie,  want  hy  moes  ’n  nuwe  koop.  Niks 
is  dus  durend  nie.  Querido  se  bestaande  bestel  is  aangetas,  sy  orde  is  ver- 
breek,  en  dié  staatverandering  is  vir  hom  tot  kwelling. 

Hierna  ontwikkel  daar  ’n  gesprek  oor  die  hoofkelner  wat  ontslaan  is.  Hy  het 
ondergegaan  omdat  hy  sy  geld  op  perde  verwed  het.  Soos  die  kelner  is  ook 
Gysbrecht  reeds  heimlik  besig  om  met  sy  geld  te  dobbel.  Hy  is  voortdurend 
besig  om  verskillende  moontlikhede  te  oorweeg  hoe  hy  sy  geld  kan  span- 
deer  om  hom  te  verlos  uit  sy  mugubestaan..Daarin  lê  enersyds  die  moont- 
likheid  op  bevryding,  en  andersyds  op  ondergang  opgesluit. 

Querido  gee  in  sy  gesprek  met  die  kroegman  oor  oorloë,  kampe  en  lyding  ’n 
beskrywing  van  ewige  konflikterende  teenoorgesteldes  en  van  die  soeke  na 
universele  versoening  en  vreedsame  balans  tussen  teenoorgesteldes  -  ’n 
gegewe  wat  direk  saamhang  met  die  Jungiaanse  individuasieproses  (Lin- 
denberg,  1 975: 1 59).  Die  gesprek  oor  die  oorlogskampe  wys  ook  uit  hoe  ’n 
mens  die  slagoffer  van  ’n  stelsel  kan  raak  en  verplig  word  om  ’n  totaal  gereg- 
lementeerde  lewe  te  lei. 

Sy  opmerkings  oor  die  verdeeldheid  van  die  land  en  die  groepe  wat  bestaan, 
sluit  direk  aan  by  die  groter  probleem  van  reglementering,  maar  hy  praat  ook 
oor  die  Hollanders  se  ervaring  in  die  Ooste  waar  die  verandering  van  die  be- 
staande  orde  tot  hulle  nadeel  was.  Uiteindelik  besluit  hy  dat  alles  in  die 
wêreld  tot  niet  gaan. 

Teen  die  einde  word  Gysbrecht  deur  Querido  in  die  gesprek  betrek,  en  gaan 
dit  oor  die  enkeling  as  deel  van  die  groep  en  die  spanning  wat  daar  heers 
tussen  die  enkeling  en  die  groep.  Hier  artikuleer  Gysbrecht  self  sake  wat  vir 
hom  op  hierdie  dag  tot  probleem  geword  het. 

Querido  is  in  meeras  een  opsig  ’n  dualistiesefiguuren  buitestaander.  Hy  is  ’n 
Hollander  wat  graag  ’n  Suid-Afrikaner  wil  word  en  sodoende  inskakel  by  ’n 
nuwe  groep.  Hy  pas  nie  in  waar  die  kelner  hom  wil  inpas  nie,  want  hy  het  nie 
rugby  gespeel  nie,  maar  wel  pluimbal  en  sokker.  Sy  latere  voorstel  aan  Gys- 
brecht  wys  uit  dat  hy  homoseksueel  is  -  vergelyk  die  toespeling  daarop  in  sy 
naam.  Hy  is  dus  op  nóg  ’n  terrein  ’n  buitestaander. 

Querido  is  as  immigrant  op  ’n  ontdekkingsreis  deur  ’n  nuwe  land  en  vorm 
dus  ’n  uiterlike  voorstelling  van  Gysbrecht  se  psigiese  situasie.  As  toonbeeld 
van  manlikheid  is  hy  die  absolute  teenoorgestelde  van  “dié  verfynde,  effens 
verwyfde  mannetjie  met  die  groot  roos  in  sy  knoopsgat”  (38),  soos  Querido 
en  die  kroegman  vir  Gysbrecht  sien  (Lindenberg,  1 975: 1 59).  Querido  is  dus 
’n  parallelle  én  ’n  kontrasterende  figuur  -  iets  wat  verder  deurgevoer  kan 
word  as  jy  hom  as  homoseksueel  stel  teenoor  Gysbrecht,  wat  slegs  erva- 
rings  met  vroue  oproep,  maar  tog  as  middeljarige  man  steeds  ’n  alleen- 
loper  is. 

Lindenberg  gee  ’n  verklaring  vir  die  konfrontasie  tussen  die  manlike  hoof- 
karakter  en  homoseksuele  newekarakters  in  Leroux  se  werk.  Dit  gebeur 
omdat  selfverwesenliking  volle  selfkennis  vereis,  en  die  man  in  sy  konfron- 
tasie  met  die  kompleksiteite  van  sy  eie  psige  veral  sy  eie  anima  moet  leer  ken. 

Die  homoseksueel  is  een  van  die  personifikasies  van  die  anima.  Homosek- 
sualiteit  kan  egter  ook  ’n  fase  in  ’n  dinamiese  proses  van  selfontdekking 
wees,  en  ’n  persoon  soos  Querido  moet  dus  ook  as  gids  gesien  word.  Die 
konfrontasie  met  ’n  homoseksuele  figuur  is  ’n  belangrike  selfkonfrontasie 
waarsonder  die  manlike  individuasie  uiters  onwaarskynlik  is. 

Gysbrecht  gaan  in  die  kroeg  te  midde  van  die  groep  ’n  regressiewe  fase 
binne.  Met  sy  denke  vind  hy  geen  oplossing  nie,  maar  die  drank  bevry  hom 
van  sy  inhibisies  en  laat  hom  afdaal  in  die  onbewuste.  Sy  waarneming  van 
homself  in  die  spieël  (“Hy  sien  homself  in  die  spieël:  die  beeld  is  goed,  hy  lyk 
besonder  sjarmant  en  netjies  in  sy  donker  pak  klere”  (24)),  is  ’n  afskeidsblik 
van  sy  ou  gestalte,  al  weet  hy  dit  nie,  voordat  hy  verder  neerdaal  in  sy  onder- 
bewuste  (Lindenberg,  1975:  151-155). 

Verwysings  na  die  spieël  kom  meermale  in  die  roman  ter  sprake.  Dit  is 
implisiet  in  die  harekamgedeelte  (p.  4)  waar  Gysbrecht  homself  betrag  voor 
dieaanvang  van  sy  tog  en  weeras  hy  aan  die  begin  van  dietweede  dag  geha- 
wend  terugkeer  by  sy  woonstel  (p.  86).  Op  p.  41  is  daar  ook  ’n  verwysing  na 
die  spieël  aan  die  deur  van  Querido  se  vragmotor  wat  alles  wys.  Dié  verwy- 
sing  moet  gelees  word  teen  die  agtergrond  van  die  gelade  simboliek  van  die 
spieël.  Dit  is  onder  meer  simbool  van  introspeksie  en  bespiegeling  (Cirlot, 
1962:  201;  De  Vries,  1976:  323). 

Dit  verbaas  dus  nie  dat  Gysbrecht  se  gedagtes  periodiek  weergegee  word 
nie.  Dit  geskied  dertien  keer  in  die  loop  van  die  toneel.  Die  reeks  gedagterap- 
porterings  skep  ’n  taamlik  toevallige  indruk,  en  simuleer  in  dié  opsig  die 
werklikheid  waar  gedagtes  willekeurig  in  die  bewussyn  kan  opduik.  Deur 
middel  van  ’n  mosaïekpatroon  openbaar  dit  op  effektiewe  wyse  informasie 
wat  van  groot  belang  is  vir  die  verdere  verloop  van  die  verhaal. 

In  die  eerste  passasie  sê  die  verteller  pertinent  twee  keer  dat  Gysbrecht  dink, 
en  so  ook  in  die  derde  gedeelte,  maar  al  die  ander  kere  word  Gysbrecht  se 
gedagtes  tussen  hakies  geplaas.  Hierdie  tipografiese  isolering  van  gedeel- 
tes  teks  moet  primêr  gesien  word  as  ’n  toegewing  aan  die  oningewyde  leser 
van  die  nuwe  gesofistikeerde  Afrikaanse  roman  in  1 959,  alhoewel  dit  ook  ’n 
tegniek  is  om  op  sommige  plekke  te  onderskei  tussen  Gysbrecht  se  gedag- 
tes  en  vertellersrapportering. 

Soos  verwag  kan  word,  het  Gysbrecht  se  gedagtes  betrekking  op  sy  situasie 
tydens  hierdie  dag  waar  daar  vir  hom  ’n  plotselinge  moontlikheid  gekom  het 
om  sy  lewenspatroon  ingrypend  te  verander. 

Hy  dink  eers  aan  Lolita  Jones,  die  verlokkende  mooi  meisie  wat  hy  ontmoet 
het,  maar  na  hy  haar  gebel  het,  voel  hy  skuldig  dat  hy  nie  vir  Lena  Ohlson,  die 
onaansienlik  meisie  uit  sy  mugubestaan,  gebel  het  nie.  Hy  neem  hom  voor 
om  dit  te  doen  sodra  hy  sy  bier  klaar  gedrink  het,  maar  hy  kom  nooit  so  ver 
nie.  Daardeur  maak  hy  klaar  ’n  breuk  met  sy  mugubestaan.  Hy  dink  ook  aan 

sy  geld  en  die  moontlikhede  wat  dit  vir  hom  open,  en  besef  daarna  dat  hy  nie 
meer  so  alleen  voel  nie  en  dat  die  geld  nie  sy  lewe  so  ingrypend  behoort  te 
verander  nie. 

Die  kwessie  van  aanpassing  binne  die  groep  en  die  prysgawe  van  enkeling- 
skap  kom  na  vore,  en  dit  word  gevolg  deur  ’n  geromantiseerde  siening  van 
die  lewe  wat  rondom  hom  geleef  word.  Deur  die  verwysing  na  Christian’s 
Beach,  Muizenberg  en  ruk-en-rol  word  Gysbrecht  se  komende  ervarings 
met  die  eendsterte  geprefigureer  en  is  daar  terselfdertyd  die  aanduiding  dat 
hy  dié  soort  bestaan  idealiseer. 

Hierdie  ideevlugte  word  gevolg  deur  gedagtes  van  groter  nugterheid  as  Gys- 
brecht  homself  probeer  oortuig  dat  hy  liewer  nie  sy  bestaande  orde  moet 
versteur  nie.  Dié  remming  is  slegs  tydelik.  Dit  word  verdring  deur  die  besef 
dat  sy  lewe  onvolkome  is  en  hy  in  werklikheid  op  een  en  twintigjarige  ouder- 
dom  ophou  leef  het. 

Belangrik  is  die  Daphné-herinnering  wat  tydens  dié  toneel  vir  die  eerste  keer 
in  die  roman  na  vore  gebring  word.  Dit  gee  ’n  beeld  van  Gysbrecht  se  be- 
staan  voor  hy  ophou  leef  het  en  wys  uit  dat  hy  in  ’n  vroeër  stadium  die 
ongebonde  bestaan  geken  en  geniet  het.  Die  toon  dat  hy  ’n  vergelykings- 
basis  het  en  versterk  die  moontlikheid  dat  hy  met  sy  bestaande  orde  sal 
breek.  Die  futiliteit  van  dié  herinnering  blyk  egter  uit  die  naam  van  die  jeug- 
vriendin.  Daphne  was  naamlik  in  die  mitologie  die  vlugtende  nimf  wat  vir 
Apollo  onherroeplik  verlore  geraak  het  toe  sy  in  ’n  lourierboom  verander  is 
om  haar  te  red  van  die  agtervolger  se  drif  (Lindenberg,  1975:  151).1 

Teen  die  einde  van  die  kroegtoneel  word  die  nuusuitsending  gerapporteer, 
en  die  inhoud  daarvan  hang  saam  met  die  verandering  van  die  bestaande 
orde:  die  rebelle  in  Indonesië  vorder  in  hulle  poging  om  die  regering  omverte 
werp;  Michael  Todd  sterf  in  ’n  vliegtuigongeluk  en  Elizabeth  Taylor  se  huwe- 
lik  word  daardeur  verbreek. 

Direk  hierna  kom  die  Boss  die  kroeg  binne,  “die  nuwe  groot  man”  wat  die 
plek  inneem  van  die  vorige  groot  manne,  Querido  en  Julius  Johnson.  Hy  for- 
seer  sy  wil  op  almal  af  en  vernietig  die  orde  in  die  kroeg,  “’n  plek  wat  goed 
bestuurword”  (31 ).  Na  ’n  demonstrasie  van  geweld  waarin  hy  dietweedron- 
kes  met  ’n  fietsketting  slaan,  neem  hy  Gysbrecht  met  hom  saam.  Sy  optrede 
in  die  kroeg  voorafskadu  reeds  wat  op  Gysbrecht  wag. 

So  word  die  kroeg  dan  vir  Gysbrecht  ’n  krisisruimte  waarbinne  hy  sy  wen- 
ding  maak.  Toe  hy  dit  binnegekom  het,  was  hy  nog  behorende  tot  ’n  ou  be- 
staan,  maar  hy  verlaatdie  kroeg  saam  metdieverteenwoordigervan  ’n  ander 
soort  lewe.  Die  Boss  gaan  hom  inisieer  in  hierdie  nuwe  bestaan  wat  vir  Gys- 
brecht  uiteindelik  die  verleidelike  vryheid  gaan  versinnebeeld,  maar  waar- 
binne  hy  tog  ook  nie  aanvaar  sal  word  nie.  Waar  hy  aanvanklik  gedink  het  hy 
sal  hom  moet  aanpas  by  ’n  nuwe  lewe  met  baie  geld,  lei  sy  konfrontasie  met 

die  Boss  in  hierdie  toneel  daartoe  dat  hy  uiteindelik  voor  ’n  veel  groter  krisis 
gestel  word:  hy  moet  leer  om  sonder  illusies  te  lewe,  want  die  bestaan 
waarna  hy  verlang,  kan  nie  met  geld  gekoop  word  nie.  Geld  is  trouens  juis 
geneig  om  die  mugubestaan  te  bestendig. 

Lindenberg  onderskei  een  basiese  motief  in  die  kroegtoneel,  naamlik  dié  van 
orde  en  chaos,  maar  sy  wys  ook  op  enkele  handelingsreekse  wat  geskep 
word  om  dit  aan  te  vul  en  met  meer  verfyning  uit  te  brei.  Dié  begeleidende 
motiewe  is  eerstens  Querido  se  volgehoue  betoog  oor  die  probleem  soos  dit 
in  die  internasionale  en  plaaslike  politieke  verband  ervaar  word,  tweedens 
die  twee  dronkies  se  heel  persoonlike  en  banale  ervaring  van  chaos  en  orde, 
en  laastens  Gysbrecht  se  persoonlike  konfrontasie  met  chaos  en  sy  begeer- 
te  na  orde,  wat  verband  hou  met  die  probleem  van  enkeling  teenoor  groep, 
wat  weer  uitgebrei  kan  word  tot  dié  van  universele  chaos  en  orde.  Die 
kroegtoneel  is  vir  haar  opgebou  uit  sirkelgange  en  kringmotiewe,  wat  aan- 
sluit  by  die  siening  dat  die  psigologiese  reis  tydens  die  individuasieproses 
beskryf  word  as  ’n  onvaste  weg  wat  soms  in  kringe  loop.  Die  beeld  “Die 
kelner  word  ’n  spinnekop  wat  ’n  web  spin”  (40)  sluit  hierby  aan  (Lindenberg, 
1975:  156). 

Die  probleem  van  die  enkeling  as  deel  van  die  groep  en  die  enkeling  teenoor 
die  groep  is  ’n  leitmotiv  in  die  werk  van  Leroux.  Dit  kan  nie  net  uitgewys  word 
in  van  die  romans  wat  baie  duidelik  op  die  Jung-stramien  geweef  is  nie,  maar 
ook  in  die  latere  werke  wat  losser  daarvan  staan,  soos  Magersfontein,  o 
Magersfontein!  en  Onse  Hymie.  Die  idee  van  kringe  en  sirkels  kom  ook  baie 
opvallend  voor  in  Die  derde  oog,  maar  iets  daarvan  is  ook  terug  te  vind  in 
onder  meer Sewe  dae  by  die  Silbersteins,  Een  virAzazel  en  Onse  Hymie. Dit  is 
dus  duidelik  dat  ’n  mens  in  ’n  enkele  episode  van  Die  mugu,  een  van  Leroux 
se  relatief  vroeë  romans,  baie  van  die  wesenlike  Leroux  en  sy  roman- 
problematiek  vind. 

In  die  gedeelte  wat  ondersoek  is,  demonstreer  Leroux  sy  vermoë  tot  sfeer- 
skepping  op  voortreflike  wyse.  Hy  slaag  egter  daarin  om  veel  meer  as  bloot  ’n 
tradisionele  kroegtoneel  op  te  bou  deur  tipiese  figure  kenmerkende  ge- 
sprekkete  laatvoer,  ’n  procédé  wat  hierdietoneel  bloot  in  humorrealismesou 
laat  steek.  Sy  personasies  is  sorgvuldig  geselekteer  om  verteenwoordigend 
te  wees  van  die  stadsamelewing  waardeur  Gysbrecht  onderweg  is.  Dié 
spektrum  karakters  vorm  ’n  mikrokosmos;  gee  op  groot  hoogte  ’n  beeld  van 
die  wêreld  waarin  Gysbrecht  as  stadsmens  van  sy  tyd  hom  bevind.  Onder- 
soek  ’n  mens  dié  toneel  en  veral  die  gesprekke  daarin  binne  die  konteks  van 
die  roman,  is  dit  ook  duidelik  dat  jy  hierte  make  het  met  ’n  seminale  gedeelte 
wat  belangrike  sleutels  vir  die  interpretasie  van  die  roman  bevat. 

Die  betrokke  episode  wys  uit  dat  Leroux,  wat  bekend  staan  as  ’n  skrywer  wat 
die  vermoë  het  om  die  groter  struktuur  van  die  roman,  trilogie  en  siklus  suk- 

sesvol  te  hanteer,  nie  die  belangrikheid  van  die  enkeltoneel  onderskat  en  die 
potensiaal  daarvan  misgekyk  het  nie,  maar  inderdaad  geweet  het  hoe  om  dit 
tot  ’n  sinryke  onderdeel  van  die  geheel  te  ontwikkel. 

Universiteit  van  Stellenbosch 

Charles  Malan 

“Terwyl  transformasie  plaasvind,  gaan  ek  gatskeer” 
-  ’n  Gesprek  met  Etienne  Leroux 

Ons  kuier  in  Oktober  1 989  ’n  paar  dae  by  Stephen  en  Elizabeth  le  Roux  op 
hulle  plaas,  Janee.  Bedags  ry  ons  rond  of  gesels  in  die  koel  sitkamer. 
Vroegaand  verskuif  ek  en  hy,  soos  soveel  keer  tevore,  met  ’n  bandopnemer 
na  die  studeerkamer  vir  ’n  formele  onderhoud. 

Hoewel  niemand  van  ons  dit  kon  vermoed  nie,  was  dit  sy  laaste  lang 
onderhoud. 

Vir  die  hoeveelste  keer  tree  hy  tydens  die  besoeke  aan  Koffiefontein  as 
geduldige  toergids  vir  die  oningewyde  (in  hierdie  geval  my  vrou,  Euníce)  op: 
die  groot,  skuuragtige  “kamer  van  bieg”  waar  ’n  mens  die  dorp  binnegaan, 
die  soliede,  waterpas-gehangde  koffieketel  wat  met  sy  eerste  straaltjie  in  ’n 
windvlaag  tydens  die  inwyding  die  hoogwaardigheidsbekleërs  natgepiepie 
het,  die  ewe  soliede  gesigte  van  Mussolini  en  Victor  Emmanuel  wat  deur 
krygsgevangenes  geskilder  is,  die  interneringskamp  waar  John  Vorster 
aangehou  is... 

Elizabeth  vul  telkens  met  haar  sprankelende  humor  verder  in  en  dit  dreun  in 
die  motor  asof  ons  van  ’n  partytjie  terugkom.  By  die  uitkyktoring  langs  die 
skouspelagtige  oopmyn  ondersteun  sy  Stephen  teen  die  trap  op.  Bo  staan 
hy  skrikkerig  met  sy  rug  teen  die  glashuisie,  hare  verflenter  in  die  wind. 
By  Skuinskop  -  een  van  “omtrent  vyftien  plase”  wat  volgens  hom  aan  die 
familievennootskap  behoort  -  wys  hy  ons  die  bouvalle  van  ’n  eens  glorieryke 
hotel  op  die  roete  van  die  poskoets.  Ons  tel  die  mooiste  porseleinstukke  op, 
en  gesels  oor  spoke.  Op  Ruimte  moet  hy  met  Boetie,  sy  seun  Stephanus, 
gaan  reël  watter  van  die  trotse  Merino’s  op  die  werf  van  hulle  moderne 
plaashuis  verkoop  gaan  word.  Verskeie  atmosfeerryke  skilderye  deur 
Stephanus  se  ma,  Renée,  hang  teen  die  mure.  Ons  gaan  drink  bier  by  die 
Karee-hotel  en  Jantjie  kom  wys  soos  gewoonlik  wit  tande  vir  “sy”  baas 
Stephen  in  die  afgesonderde  klein  privaatkroeg. 

So  sien  ons  hom,  diep  gewortel  en  geliefd  in  sy  klein  gemeenskap;  goeie 
agtergrond  vir  die  biografie  oor  hom  waaraan  ek  begin  werk  en  waaroor  hy 
die  eerste  keer  geesdriftig  raak  (“maar  gods,  man,  ons  sal  nog  baie  moet 
praat:”).  Maar  in  die  studeerkamer  praat  ek  met  die  man  agter  die  donkerbril, 
die  skrywer  Etienne  Leroux. 

Hy  skaam  hom  vandag  vir  die  Afrikaner,  sê  die  Vrystaatse  boer  wat  soos  ’n 
bebaarde  Voortrekker  lyk.  Dit  is  ’n  volk  met  ’n  onvermoë  om  te  aanvaar  dat 
hulle  heroi'ese  verlede  dood  is.  Die  konfrontasie  met  die  skadu  in  hulself,  wat 
hulle  projekteer  as  die  swart  gevaar,  het  hulle  mal  van  vrees  gemaak. 

Hy  praat  hortend,  drink  kort-kort  brandewyn,  vat  aan  die  donkerbril  wat  laat- 
nag  steeds  op  is.  Hy  is  veral  ongemaklik  wanneer  ek  uitvra  oor  die  invloed 
van  kritici  op  sy  werk. 

“Die  hele  punt  is,  man,  toe  Onse  Hymie  destyds  so  afgekraak  is...  Ek  wou  nie 
daai  bleddie  ding  herhaal  nie.  Ek  het  gesê  wat  ek  wou  gesê  het.  Ek  kon  nie 
heeltemal  die  ironie  regkry  nie  en  die  satire  het  bietjie  oorgeneem.  Die  naaste 
aan  die  ironie  wat  ek  gekom  het,  was  ek  dink  in  Magersfontein,  o  Magersfon- 
tein!.  En  die  probleem  wat  ek  het,  is  na  hierdie  ding  -  hulle  noem  my  ’n  god- 
dêm  groot  skrywer  en  daai  soort  shit.  Nou  verwag  hulle  weer  ’n  Magersfontein 
of  so  iets.  En  ek  voel  in  hierdie  kitsverandering  -  ons  is  besig  in  hierdie  land ... 
alles  is  onderstebo,  ons  is  in  ’n  maalstroom  van  bewussyn  en  terwyl  jy  maal  in 
die  goddêm  stroom,  kan  jy  nie  meer  die  goed  skryf  wat  ek  destyds  geskryf 
het  nie.  Jy  weet,  ek  het  destyds  ’n  intense  studie  gemaak.  Dit  word  nou  afge- 
skryf  as  elitisme  en  daardie  soort  van  ding.  Maar  ek  moet  nou  saam  met  die 
stroom  beweeg  en  al  wat  ek  gaan  doen,  ek  speel  nou  saam  en  die  goed  wat 
ek  nou  gaan  skryf,  sal  nie  elitisties  wees  nie.” 

Hy  keer  by  herhaling  na  die  tema  van  die  aanvaarding  van  verlies  en  dood 
terug.  Die  mitologie  help  hom  weer,  soos  in  die  ou  dae.  Sy  verwysings  is  na 
die  groot  moedergodin  Demeter,  wat  nie  kon  aanvaar  dat  haar  dogter  Per- 
sephone  deur  Hades  na  die  onderwêreld  ontvoer  en  simbolies  gesterf  het 
nie.  Die  bekende  misteriekultus  in  die  grot  by  Eleusis  is  gebore  uit  haar  smart 
wat  die  hele  wêreld  laat  ly  het.  Die  tema  is  belangrik  vir  die  roman  waaraan  hy 
werk  en  wat  ongeveer  halfpad  is.  Hy  skryf  moeilik  daaraan. 

“Ek  probeer  ietsie  terugbring  in  hierdie  novel  (Die  kaping,  noem  hy  dit 
voorlopig)  oor  die  kwessie  van  dood.  Dit  is  iets  wat  ek  gelees  het  in  een  van 
die  Jungiaanse  tydskrifte  en  ek  gaan  dit  in  my  boek  inbring:  die  kwessie  van 
dood  en  hergeboorte  en  dit  gaan  ook  daaroor  dat  Demeter  het  mal  geword 
en  die  hele  wêreld  vernietig  oor  haar  dogter.  Maar  die  dood  was  eintlik  nood- 
saaklik  gewees,  want  indien  hierdie  ding  nie  plaasgevind  het  nie,  indien  sy 
nie  so  woedend  was  nie,  sou  daardie  tempel  by  Eleusis  nie  opgerig  gewees 
het  nie. 

“Daar’s  ’n  nuwe  wêreld  wat  kom  en  indien  jy  verlies  ly  -  iemand  gaan  dood, 
jou  talent  gaan  dood  -  dan  moet  jy  nie  probeer  terugkeer  soos  Demeter 
(that’s  Demeter’s  folly)  om  haar  dogter  terug  te  bring  nie.  Sy  het  die  hele 
wêreld  in  chaos  gelaat.  Net  so  gaan  dit  met  ’n  skrywer.  Jy  kan  nie  dinge  terug- 
bring  nie,  en  dan  gaan  dit  oor  verlies.  Dit  is  wat  ek  ’n  bietjie  in  die  tema  van  my 
boek  ingebring  het  en  d  it  is,  jy  kan  nooit  die  verlede  herroep  n  ie.  D  it,  sien  ek,  is 
die  hele  situasie  in  Suid-Afrika  op  die  oomblik.  Jy  weet,  soos  met  julle  klomp 
wat  na  die  Waterval  toe  gegaan  het.  (Hy  verwys  na  die  skrywers  en  letterkun- 
diges  wat  met  die  ANC  gaan  praat  het.)  Daar  is  ’n  klomp  mense  hier  wat  net 
soos  Demeter  ’n  gevoel  van  verlies  het.  Hulle  hele  blanke  denke  en  alles  gaan 
dood.  Daar  kom  iets  nuuts  in  die  plek,  maar  die  groot  fout,  nou  dink  ek 
polities,  die  groot  fout  wat  ons  almal  gemaak  het,  is  om  iets  terug  te  bring  uit 
die  verlede  uit.  Die  hele  vernietiging  van  die  verlede  maak  dat  iets  nuuts  kan 
kom.  En  in  ons  woede  om  die  blanke  verlede  terug  te  bring,  kan  dit  nie  gebeur 
nie,  want  jy  kan  nooit  met  dip  teenwoordige  die  verlede  vervang  nie. 

“Jy  weet,  die  Afrikaner  in  Suid-Afrika  bly  in  hierdie  Demeter’s  folly  vasgeval. 

Hulle  wil  nog  tuis  bly  in  die  soort  van  gemeenskap  of  die  mitologie  wat 
hulle  ken. 

“Ek  het  dikwels  gewonderof  daardie  mense  wat  in  daardie  grot  ingegaan  het 
en  teruggekom  het  met  ’n  nuwe  insig  of  so,  dat  nie  miskien  ook  hier  by  ons 
plaasvind  nie.  So,  jy  het  eintlik  ’n  soort  Eleusis-misterie  wat  die  witman  betref 
in  Suid-Afrika.  Dis  ’n  plaasvervangende  ding  wat  nou  gaan  plaasvind.  En 
hierdie  plaasvervangende  ding  is  ’n  misterie.  Ek  dink  hierdie  ANC-ont- 
moetings  by  die  Waterval  en  al  daardie  soort  van  ding,  is  in  ’n  sekere  sin  wat 
op  die  oomblik  besig  is  om  met  ons  te  gebeur.  Jy  kan  nie  ’n  vervalle  maat- 
skappy  laat  terugkom  nie.  Jy  moet  die  verlede  doodmaak.  Nou,  dit  is  ’n 
ontsettende  ervaring  vir  enige  mens. 

“Die  Afrikaners,  of  die  witmense,  probeer  Persephone  terugbring.  En  Per- 
sephone  (dis  ons  hele  politieke,  sosiale  struktuur)  is  in  die  onderwêreld  in.  Uit 
hierdie  sogenaamde  onderwêreld,  die  vrees  vir  die  swarte  wat  gaan  oor- 
neem,  moet  hulle  nou  hulle  absolute  vrees  probeer  besweer.  Jy  weet,  in  die 
hele  blanke  bestel  (maar  dis  nou  shit  hierdie,  man,  ek  wil  nie  politiek  praat  nie) 
woeker  hierdie  ding  in  die  onderbewuste.  Swart  is  gevaar.  Hierdie  nuwe 
wêreld  wat  nou  kom,  is  nie  die  terugkeer  van  Persephone  nie  -  sy  is  anders, 
want  sy  het  kontak  met  die  onderwêreld  gehad.  Met  die  sogenaamde  swart 
onderbewuste,  en  dit  is  wat  ek  voel,  is  die  hele  psigiese  klimaat  van  Suid- 
Afrika.  Ek  hou  nie  van  politieke  speeches  nie,  so  skakel  dit  af.”  (Hy  lag  lekker 
en  ek  skakel  die  bandopnemer  af.  Maar  hy  kom  weer  terug  na  die  Afrikaner 
se  vrese.) 

“Hulle  vrees  vir  dinge  wat  onbekend  is  in  ’n  kollektiewe  onbewuste  die  pro- 
jekteer  hulle  nou  op  die  swart  gevaar.  Dis  die  vrees  vir  wat  onbekend  is  en  dit 
is  dieskadu-argetipe.  Die  probleem  is  dat  die  skaduwee  die  Afrikanerso  mal 
gemaak  het  van  vrees  dat  hy  alles  projekteer  op  die  swartman.  En  dis  ’n 
kollektiewe  vrees  wat  ontsettend  gevaarlik  is.  Daardie  mense  gaan  mal  word, 
hoor!  Ek  is  ontsettend  bang  vir  hulle.” 

Hulle  begin  alreeds  skiet,  merk  ek  op.  Geweld  is  ook  nou  volledig  deel  van 
hulle  verset. 

“OK,  maar  geweld  is  ook  deel  van  die  ANC.  So,  mens  moet  daar  ’n  parallel 
raaksien  -  maar  ek  is  bang  vir  daardie  aspek  van  die  wit  Afrikaner.” 

Met  die  oog  op  die  biografie  oor  hom  vra  ek  verder  uit  oor  sy  sienings  van  die 
Afrikaner.  Hy  was  immers  as  jong  skrywer  en  as  seun  van  die  eertydse 
minister  van  Landbou,  oom  Stephen  le  Roux,  self  ’n  Nasionalis  en  NG- 
diaken. 

“Die  Afrikaner,  wie  de  hel  is  die  Afrikaner?  Die  witman  wat  Afrikaans  praat.  Ek 
vind  hom  in  die  algemeen  so  shitterig,  so  vervelig.  Die  wit  Afrikaner,  die 
volksmense,  word  op  die  oomblik  aangedui  deur  die  KP-oorwinnings.  Indien 
die  Afrikaner  ’n  trotse  geskiedenis  gehad  het,  wat  hy  wel  gehad  het,  vind  ek 
hierdie  verset  van  die  wit  Afrikaner  absoluut  ’n  parodie  van  sy  trotse 
geskiedenis.” 

Ek  wys  daarop  dat  daar  ook  ’n  geskiedenis  van  verset  was. 

“Wat  is  verset  vandag  vir  die  wit  Afrikaner?  Dis  ’n  goddêm  ydelheid.  Ek  voel 
inderdaad  skaam.  Hy  was  ’n  slawemeester  gewees;  vandag  wil  hy  dit  nog 
wees.  En  op  sy  ergste  wil  hy  hoekies  in  Afrika  kry  wat  die  meeste  goud  en 
diamante  het,  waar  hy  as  Afrikaner  kan  baas  wees.  Maar  ek  kon  nog  nooit 
hierdie  begrip  omskryf,  wat  is  ’n  Afrikaner  nie.  En  die  algemene  definisie  van 
die  Afrikaner  vind  ek  walglik  -  dit  is  die  witman  wat  Afrikaans  praat,  wat 
oorheers  en  die  magsposisie  wil  behou.  Ek  moet  eerlikwaar  sê,  ek  is  skaam 
vir  die  Afrikaner.  Ek  weet  van  niks  heroïes  in  sy  stryd  op  die  oomblik  nie.  Om 
die  waarheid  te  sê,  ek  skaam  my  dood.” 

Sy  posisie  het  nogal  dramaties  verander;  selfs  in  die  Sestigerbewegingtyd- 
perk  het  hy  sterk  simpatieke  geluide  laat  hoor  oor  ’n  mitologiese  Afrika- 
nerskap. 

“Eintlik  gaan  dit  terug  na  my  kinderjare,  en  jy  weet  dit  is  die  hele  ontwikkeling 
van  Afrikaanse  mense  soos  Langenhoven  en  die  hele  geskiedenis  van  die 
letterkunde,  en  Van  Wyk  Louw-hulle  en  daardie  tradisie  van  die  Afrikaner  wat 
veg  vir  sy  taal  en  so.  Dis  die  wêreld  waarin  ek  maar  grootgeword  het.  Jy  weet, 
hierdie  ding  van  swart  as  ’n  werklike  teenwoordigheid  waar  hy  ’n  gelyke 
begin  word  het,  was  in  daardie  jare  maar  ’n  skim  op  die  horison  gewees.  ’n 
Mens  het  grootgeword  met  jou  etnisiteit.  Wat  ek  onthou  van  my  oupa  by  sy 
huis  en  sy  kinders  en  die  kleinkinders  en  die  ritueel  van  die  kerk.  Daardie  hele 
landelike  mistiek  van  die  Afrikaner.  Ek  het  besondere  simpatie  of  ’n  gevoel  vir 
hoe  ek  self  ontwi  kkel  het  u  it  daard  ie  wêreld .  E  k  het  vervreem  geword  u  it  daar- 
die  wêreld.  As  ek  nou  terugdink,  dan  voel  ek  skaam  oor  al  die  ongeregtig- 
hede,  maar  ek  kan  dit  nie  wegdink  nie.  Dit  was  my  lewe  en  dit  het  ’n  helse 
betekenis  vir  my  gehad.  Dit  was  deel  van  my  hele  kultuur  destyds.” 

Ek  vra  hoe  hy  voel  oor  die  NG  Kerk,  in  die  lig  daarvan  dat  hy  destyds  diaken 
was  (dit  laat  hom  lag). 

“Die  blanke  kerk?  Ek  dink  hulle  is  nog  tefokken  bang.  Hulle  gaan  te  stadig,  ’n 
speelballetjie.  Hoekom  moet  daar  ’n  NG  Sendingkerk  wees  en  ’n  NG  Afrika- 
kerk  en  ’n  NG  wit  kerk?  Die  kerk  is  nog  steeds  wat  my  betref,  al  sê  Heyns  wat, 
al  probeer  hy  sy  bes,  die  grootste  apartheidsorganisasie  wat  daar  bestaan. 
Hulle  probeer  hulle  bes  om  te  verander,  maar,  Here,  dit  gaan  swaar”  (lag). 
Ek  is  nuuskierig  oor  sy  interpretasie  van  die  politieke  veranderings  in  die 
land. 

“Die  ding  beweeg  eenvoudig  so  dat  die  verlede  afgesny  is.  Hierdie  demokra- 
tiese  beweging  het  geen  keer  nie.  Dis  wat  gaan  plaasvind  en  ons  moet  dit  net 
eenvoudig  aanvaar.  Dis  nie  ’n  kwessie  van  wie  die  meerderheid  het  nie.  Ek  wil 
net  nie  hê  dat  ’n  Marxistiese  groep  moet  regeer  nie.  Ek  glo  aan  vrye  inisiatief, 
of  watter  woorde  hulle  ook  al  gebruik,  want  daarbinne  het  jy  die  grootste 
vryheid.  In  alle  sterk  sosialistiese  state  is  die  skrywer  nog  altyd  die  éérste  ou 
wat  die  swye  opgelê  word.  Ek  dink  byvoorbeeld  aan  al  die  uitgewekenes  uit 
Nazi-Duitsland  en  Rusland.  En  ek  is  bevrees,  jy  weet,  alle  rewolusionêres  is 
so  ernstig  en  as  hulle  dan  aan  bewind  kom,  dan  word  hulle  so  ernstig  dat  dit 
amper  ’n  soort  slawerny  word.  Hulle  het  geen  sin  vir  fokken  humor  nie.” 

Ek  vra  uit  oor  die  probleem  wat  talle  skrywers  ervaar  oor  die  aard  van  hulle 
protes  en  die  deelname  aan  die  stryd.  Hy  dink  as  ewige,  rebelse  Sestiger 
terug  aan  die  aand  van  sy  eie  protes. 

“As  mens  dink  van  voor  Viëtnam  af  en  ek  kan  dink  aan  die  betogings  wat  ek  in 
1 968  in  Londen  beleef  het  en  die  jare  van  die  blomkinders,  en  so  aan.  En  ek 
het  selfs  aan  ’n  betoging  deelgeneem,  just  for  the  hell  of  it.  Ek  het  nou  net 
vergeet  by  watter  groep  het  ek  aangesluit.  Dis  dieselfde  as  julle  wat  na  die 
Waterval  toe  gegaan  het.  Daar  is  sekere  belangrike  geleenthede  in  die  ge- 
skiedenis  van  sosiale  en  politieke  hervorming  waar  ’n  klomp  mense  aan 
deelgeneem  het,  ander  het  afsydig  gestaan.  Na  ’n  dekade  of  twee  verander 
die  wêreld  en  dan  vra  hulle  vir  jou  waar  was  jy  in  ’n  bepaalde  tydperk.  ‘Where 
were  you  at  Woodstock?’  Inderdaad  was  julle  daar  gewees  en  ek  dink  oor 
soveel  jare  gaan  hulle  tóg  vra  wie  was  daar  en  wie  was  nie  daar  nie.” 

Ek  vra  of  hy  self  Waterval  toe  sou  gegaan  het  en  hy  antwoord  dadelik: 
nee. 

“Ek  haat  enige  vorm  van  organisasie.  Ek  is  ’n  individu.  Ek  was  eintlik  nie  lus 
om  van  die  begin  af  aan  die  Skrywersgilde  te  behoort  nie.  Greshoff  het  my 
grootgemaak  as  ’n  fokken  individualis.  Ek  wil  nie  in  groepe  wees  nie.  Ek  het 
simpatie  met  alle  soort  van  rebelse  dinge  wat  plaasvind  en  ek  voel  dat 
Graham  (Greene)  in  ’n  sekere  mate  dieselfde  soort  van  ding  gehaat  het.  Hy 
het  vir  my  gesê,  jy  weet  die  heerlikste  ding  om  aan  ’n  organisasie  te  behoort 
en  dit  is,  nadat  die  ding  dinamies  voortgaan,  om  uit  hom  te  bedank.  (Lag.)  Ek 
is  ek.  Ek  sal  bly  wees  as  ander  die  guts  het  om  te  doen  wat  hulle  wil  doen  en 
dat  ek  net  ’n  bietjie  sal  kan  deelneem,  maar  na  die  optog  plaasgevind  het,  wil 
ek  stilletjies  glip  na  die  kant  toe  om  op  my  eie  te  wees.  (Lag.) 

“Dit  is  die  probleem  dat  jy  verplig  is  as  gevolg  van  jou  sosiopolitieke  situasie 
in  hierdie  land,  moet  jy  iets  doen  en  as  jy  dan  iets  doen,  is  jy  verplig  om  aan  ’n 
organisasie  te  behoort.  Vir  ’n  skrywer  om  aan  ’n  organisasie  te  behoort ...  it’s 
killing  him. 

“Besef  jy  die  dilemma  van  ’n  skrywer  vandag:  moet  hy  ’n  buitestaander  wees 
en  net  kyk?  Moet  hy  ten  volle  deelneem?  Gaan  die  klag  eendag  teen  hom 
gerig  word  -  gaan  gesê  word,  jy  is  ’n  tipiese  Nazi  wat  nie  saamgestem  het  met 
die  Nazi-beweging  nie?  Jy  het  eenkant  gestaan.  Hoekom  het  jy  nie  protes 
aangeteken  nie?  Hoekom  het  jy  stilgebly? 

“Ek  dink  mens  kan  aan  ’n  organisasie  behoort  net  om  as  ’n  token  jou  protes 
aan  te  teken,  maar  om  aktief  daaraan  deel  te  neem  gaan  ietsie  wegneem  van 
jou  skrywerskap.  Jy  verspil  ’n  helse  klomp  geestelike  en  psigiese  energie  in 
hierdie  verset,  terwyl  jy  in  dié  tyd  werklik  kon  geskryf  het,  maar  dan  geskryf 
het  net  soos  jy  lus  het,  net  soos  jy  wil.  Jy  moet  as  enkeling  steeds  kan 
voortgaan.  En  jy  weet,  dis  my  hele,  hele  ding:  van  my  jeugjare  af  was  ek  in  ver- 
set  teen  die  establishment  gewees  en  ek  het  geskryf  op  my  eie  manier.  Ek  het 
’n  helse  klomp  probleme  opgetel  op  pad,  maar  ek  was  nooit,  nooit  deel  van  ’n 
organisasie  nie.  En  dit  is  wat  ek  hoop,  dat  in  enige  toekomstige  wêreld  ek  nog 
die  reg  sal  hê  om  op  my  eie  manier  aan  te  foeter.  Ek  klink  so  half  lers:  Tm 

against  it.’  Ek  wil  daardie  vryheid  hê.” 

Ek  verwys  weer  na  die  voorskriftelikheid  van  sommige  kritici  rondom  sy 
werk,  ook  oorsee. 

“Ja,  dis  wat  my  besonder  geïrriteer  het,  veral  by  die  Swede.  Hulle  het  gesê: 
‘We’re  not  interested  in  the  description  of  the  decadency  of  South  African 
whites’.  Ek  het  gevoel  dit  was  ’n  ontsettende  onregverdige  aanklag.  So  iets 
vat  mens,  jong,  maar  dit  is  wat  nou  gebeur  op  al  die  universiteite  ook,  en  dit  is, 
jy  moet  in  hierdie  rigting  beweeg.  Daar  is  ’n  onbekendearbiter  wat  besluit  wat 
mag  gesê  word  en  wie  mag  praat  aan  universiteite,  en  dit  word  nou  wêreld- 
wyd  ervaar.  Dit  is  soort  van  ’n  omgekeerde  elitisme  op  die  gebied  van  die 
sosio-politieke  situasie  en  dit  maak  die  hele  ding  vir  my  baie  moeilik.  Dis 
daarom  dat  ek  altyd  ontwykend  was  toe  ons  gepraat  het  oor  hierdie  hele  ding 
van  selektiewe  boikotte.  Dis  ’n  wêreldverskynsel.” 

“Kan  ons  oor  die  roman  gesels?  My  aanknopingspunt  is  Elize  Botha  se  ver- 
wysing  (in  ’n  onlangse  referaat)  na  veral  Sewe  dae  by  die  Silbersteins  wat 
volgens  haar  nou  weer  die  relevansie  van  die  roman  in  ons  tyd  beklemtoon 
het;  ook  die  posisie  ten  opsigte  van  morele  sake  en  hoe  dit  gewissel  het  met 
verloop  van  tyd.  ’n  Klompie  jare  gelede  was  jy  nogal  redelik  pessimisties  oor 
die  toekoms  van  die  roman,  veral  in  die  lig  van  die  kompetisie  wathy  kry  met,  jy 
weet,  die  media  en  die  kitsdinge,  die  kortverhaal,  dié  soortding.  Hoe  sien  jydie 
rol  van  die  roman  op  die  oomblik  in  die  breë  en  dan  ook  so  bietjie  oor  veral  die 
rol  van  die  roman  in  ’n  Suid-Afrika  van  die  toekoms  -  metanderwoorde,  meer 
plaaslik  gefokus?” 

“Kan  ons  terugkom  na  die  ding  wat  Elize  noem  moraliteit  en  dit  is,  volgens 
haar:  A.P.  Grové  het  die  ding  gelees  as  ’n  sanerende  aanklag  teen  die  bose 
en  so  en  so.  En  volgens  Elize  se  toespraak  het  sy  toe  uitgevind  dat  die 
Silbersteins  is  inderdaad  nie  net  ’n  ‘morele’  werk  nie.  Hy  gee  geen  verklaring 
nie.  Teen  die  einde  weet  jy  nié  wie  gaan  wen  nie  en  dis  waar  sy  Kundera  en 
hierdie  ding  vergelyk.  En  almal  het  destyds  die  Silbersteins  volkome  mis- 
gelees.  Ek  was  nie  die  een  wat  gesê  het  ‘die  goeie  teen  die  bose’  en  teen  die 
einde  wen  die  goeie  nie.  Dit  was  glad  nie  so  nie,  en  wat  vir  my  nogal  baie 
interessant  was,  was  dat  toe  Elize  wéér  die  Silbersteins  lees,  toe  sê  sy  nou  vir 
die  eerste  keer  is  daar  vir  haar  die  absoluut  angswekkende  einde  waar  ek 
geen  uitspraak  lewer  nie  en  dat  jy  nie  weet  wie  wen  nie  -  die  bose  of  die  goeie 
nie.  Die  res  van  jou  vraag?” 

“Dit  bring  ons  by  die  rol  van  die  roman  in  ons  tyd.” 

“Goed,daardie  roman  issogeskryfen  indaardietyd  hethullehomsogesien. 
Party  het  van  hom  gesê  dat  dit  vloek  teen  die  moraal,  ander  het  hom  verdedig 
ip  terme  van  die  bestaande  morele  beskouing  en  so.  Hulle  het  almal  verkeerd 
gehad  en  dit  is  om  te  herhaal  wat  Elize  hier  gesê  het.  En  nou  praat  jy  van  die 
romanvan  die  tyd.  Ek  dink  eerlikwaar  wat  ek  destyds  gesê  het,  is  só  misver- 
staan,  dit  was  so  ’n  wanbegrip  van  daardie  roman  gewees.  En  daarom  is  ek 
nie  so  doodseker  of  die  mense  kontemporêr  wel  besef  wat  jy  in  ’n  roman 
besig  is  om  te  sê  nie.  Ek  het  ’n  baie  ou  stelling  gemaak  en  dit  is  dat  ’n  ernstige 

skrywer  kan  in  die  werklike  lewe  vir  ’n  gedig  of  roman  of  wat  ook  al,  veran- 
derings  sien  wat  gaan  kom  wat  die  gewone  leser  nog  glad  nie  besef  nie.  In 
daardie  opsig  kan  ek  sê  ’n  roman  is  profeties.  Jy  skryf  oor  heeltemal  ’n  soort 
abstraksie.  Jy  weet,  ’n  akstrakte  verandering  wat  besig  is  om  plaas  te  vind 
sonder  dat  die  mense  self,  die  gewone  leser,  daarvan  weet.  En  tot  daardie 
mate,  dink  ek,  is  ’n  roman  nie  van  sy  tyd  nie.  Ek  weet  hulle  skeer  gat  met  die 
hele  idee  dat  ’n  roman  profeties  is,  maar  ek  glo  tog  nog  dat  as  jy  eksperimen- 
teel  skryf,  vat  jy  eintlik  dinge  saam  of  jy  sien  dinge  wat  besig  is  om  plaas  te 
vind  wat  nog  nie  bewoord  is  of  iets  van  daardie  aard  nie.  En  jy  doen  dit  in  jou 
roman,  maar  jou  onmiddellike  leser  kan  geen  boodskap  in  daardie  roman 
vind  nie.  Twintig  jaar  later  kan  hulle  sien  dat  jy  eintlik  tot  ’n  mate  profeties 
korrek  was.” 

“Moetekdaaruitafleidatjynie  pessimisties  is  oordie  roman  watnou  alsoveel 
keer  dood  verklaar  is  nie,  en  dat  hy  steeds  ’n  plek  en  ’n  rol  in  ons  tyd 
het?” 

“Ek  dink  juis  om  daardie  rede  het  hy  ’n  plek  in  ons  tyd.  Maar  ek  dink  nie  die 
roman  moet  ooit  as  ’n  instrument  gebruik  word  nie.  Eintlik  is  dit  die  skrywer 
self  wat  die  roman  as  ’n  instrument  gebruik,  nie  oor  die  situasie  van  vandag 
nie,  maar  omdat  hy  die  kiem  vandag  vind  van  wat  oor  twintig,  dertig  jaar  gaan 
gebeur.  So,  ek  voel  nie  ’n  roman  is  ’n  spieëlbeeld,  ’n  weergawe  van  die 
onmiddellike  nie  en  dit  is  nie  ’n  propagandasisteem  nie.  Die  roman  moet  nie 
neerbuigend  wees  nie,  hy  moenie  leer  nie,  daar  moet  geen  les  wees  nie.  Ek 
dink  die  essensie  van  die  roman  is  dat  hy  dinge  raaksien  wat  gaan  gebeur, 
net  die  prikkels  van  bewustheid  wat  nog  nie  geformuleer  is  nie.  Dinge  met  ’n 
geweldige  oplaaiende  soort  van  ervaring,  sosiopolities,  die  hele  diverse, 
psigiese  oplaaiing  wat  in  die  gemeenskap  plaasvind.  In  my  soort  roman  gaan 
ek  nie  daardie  presiese  situasie  nou  ontleed  nie.  Ek  gaan  die  elemente  vat, 
nie  doelbewus  nie,  en  op  grond  daarvan  gaan  die  leser  sien  wat  gaan 
gebeur.” 

“Watter  soort  ontwikkelings  rondom  die  roman,  nie  net  nasionaal  nie,  interes- 
seerjou  die  meeste?  Waar  dink  jy  lê  die  groot  uitdaging  deesdae?  Is  dit  maar 
dieselfde  as  wat  jy  dit,  sê  nou  maar  twintig  jaar  gelede,  sou  gesien  het?  Of  het 
dit  dramaties  verander?” 

“Dit  het  dramaties  verander  in  Suid-Afrika  in  hierdie  opsig  dat  die  roman 
gaan  tog  oor  mense  in  ’n  sosiopolitieke  situasie.  Die  roman  kan  nie  nou  meer 
wegkom  met  ’n  soort  van  ’n  elitistiese  of  abstrakte  soort  van  ding  nie,  kom 
ons  noem  dit  maar  die  Henry  James-,  James  Joyce-soort  van  ding.  Vandag 
kan  ’n  romanskrywer  in  Suid-Afrika  nie  die  politieke  situasie  negeer  nie,  maar 
hy  moet  nooit  in  diens  wees  van  sosiale  veranderings  nie.  Hy  is  self  nou  in 
hierdie  hele  politieke  situasie,  hy  moet  betrokke  wees  -  hy  kan  nie  anders 
skryf  nie.  Hy  leef  in  hierdie  soort  apartheidswêreld.  Hy  kan  ongeregtighede 
en  ander  bevolkingsgroepe  nie  miskyk  nie,  dis  nie  meer  net  ’n  wit  roman  wat 
jy  skryf  nie.  Jy  skryf  nou  ’n  roman  oor  ander  mense,  maar  die  roman  sal  nog 
steeds,  dink  ek,  die  suiwer  roman,  sal  verder  kyk  as  vandag.  Jy  weet,  die 

oomblik  as  jy  te  veel  deelneem  aan  die  stryd,  is  jy  lokaal  beperk.  Daar  moet 
iets  universeel  wees  in  ’n  roman,  voel  ek.  Kyk,  jy  kan  die  plaaslike  omstan- 
dighede  gebruik  en  dan  ’n  universele  boodskap  oordra.  Maar  sodra  die 
roman  ’n  instrument  word  as  ’n  soort  propagandamiddel,  is  hy  in  sy  moer.  Hy 
kan  polities  wees,  maar  dan  is  dit  nie  nét  lokale  probleme  nie.  As  jy  daar 
vassteek,  is  dit  ’n  sekere  beperking  wat  ’n  roman  kry.” 

“Jy  gaan  dus  nie  met  byvoorbeeld  baie  van  die  swart  skrywers  se  siening  mee 
dat  die  roman  eintlik  ’n  belangrike  instrument  in  die  diens  van  demokratiser- 
ing  as  sodanig  is  nie.  Hy  kan  dit  wees,  maarhy  behoort  dit  nie  in  die  eerste  plek 
te  wees  nie.  ” 

“Ek  dink  nie  hy  behoort  dit  te  wees  nie.  OK,  jy  kan  so  ’n  roman  skryf.  Daar  is 
niks  mee  verkeerd  nie.  Dit  hang  af  van  die  individuele  skrywer.  Ek  bedoel,  ek 
sou  liawers  wou  sien  dat  in  plaas  van  ’n  politieke  pamflet,  ’n  romanskrywer 
gebruik  maak  van  die  politieke  situasie  om  sekere  demokratiese  ideale  te 
bevorder.  Dis  sy  goeie  reg,  maar  dit  werk  eintlik  baie  beperkend  op  ’n  roman 
wat  eintlik  universeel  behoort  te  wees.  Dan  is  die  roman  eintlik  ’n  bietjie  in 
diens  van  die  politieke  situasie.  Ek  voel  dit  moet  andersom  wees.  Die  roman 
kan  die  politieke  situasie  gebruik,  maar  dit  moet  nie  sy  einddoel  wees  om  die 
ding  plaaslik  op  te  los  nie.  Daar  moet  tog  daardie  universele  element  wees.  Jy 
weet,  die  hele  tragiek  van  die  situasie,  en  dan  gaan  dit  nie  net  oor  simpatie  vir 
die  radikale  beweging  nie,  maar  ook  oor  ’n  bietjie  simpatie  vir  die  mense  wat 
verlore  is,  die  verregses,  wat  absoluut  verdwaal  is.  Die  roman  moet  ’n  bietjie 
globale  siening  hê.” 

“Dit  bring  jou  ook  by  die  storie  wat  jy  alreeds  bespreek  het  van  die  hele  tema 
van  verlies,  nê,  wat  veel  wyer  gaan  as  net  die  een  of  ander  groep  wie  se 
belange  ter  sprake  is.  ” 

“Ja.  Sommige  groepe  het  nog,  met  die  veranderende  wêreld  wat  gaan  kom, 
daardie  primordiale  verlies  wat  hulle  betref,  maar  dit  moet  aanvaar  word. 
Daar  is  ’n  hergeboorte,  Persephone  kom  terug.  Dit  help  nie  om  te  ween  oor 
dinge  wat  was  nie.  Jy  weet,  dis  eintlik  die  sadness  dat  ’n  groot  gedeelte  van 
die  bevolking,  veral  die  wittes,  nie  die  bruines  of  swartes  nie,  sien  ’n  wêreld 
wat  verbygaan.  Nou  verlang  hulle  terug  na  enigiets  om  daardie  verlore 
wêreld  terug  te  bring.  Ek  dink  die  funksie  van  die  roman  is  om  álle  terreine  te 
dek.  Die  verlies  wat  hulle  voel  en  aan  die  ander  kant  ook  weer  dat  in  hierdie 
nuwe  wêreld  dit  nie  noodwendig  die  antwoord  sal  wees  nie,  want  niemand 
het  ooit  die  geheim  ontdek  wat  in  Eleusis  plaasgevind  het  nie.  Watter  nuwe 
antwoorde  het  daar  gekom?  En  daar  was  geweldige  antwoorde  met  ’n  groot 
misterie  daaraan  verbonde  en  daardie  misterie  is  op  die  oomblik  besig  om 
hier  plaas  te  vind.  Maar  jy  gaan  dit  nie  regkry  met  bewegings,  uiteensettings, 
verklarings,  wetenskaplike  analises  van  situasies  of  iets  van  daardie  aard  nie. 
Ek  dink  die  romanskrywer  moet  ’n  soort  van  ’n  amper  psigiese  oorgang  wat 
nie  net  hier  nie,  maar  in  die  hele  wêreld  plaasvind,  moet  hy  probeer  vasvang. 
Nie  vasvang  nie,  maar  uitbeeld  op  ’n  manier.  Maar  hy  moet  nie  in  diens 
wees  nie.” 

“Dit  lyk  my  dat  jy  nog  steeds  bly  staan  by  die  standpunt  wat  jy  destyds  met  die 
1973-Somerskool  oor  die  Sestigers  gestel  het,  en  dit  is,  jy  laat  jou  nie  voor- 
skryf  wat  jou  tema  betref  nie.  Jy  weier  om  toe  te  gee  aan  die  druk  om 
geëngageerd  en  betrokke  te  skryf,  hoewel  jy  natuurlik  in  ’n  sekere  sin  nog  die 
hele  tyd  geëngageerd  skryf.  ” 

“Ja,  die  hele  punt  is,  hulle  moet  my  nie  in  ’n  hoek  dryf  nie.  Ek  gaan  saam  met 
hierdie  hele  beweging  (van  demokratisering).  Man,  hulle  moet  my  nie  date 
nie,  hulle  moenie  my  ’n  ou  man  maak  in  terme  van  die  nuwe  denke  nie.  Wat 
my  betref,  is  daardie  innerlike  vryheid  die  belangrikste.  Ek  wil  nie  ’n  selek- 
tiewe  boikot  oor  my  eie  denke  hê  nie.  Skielik  dink  hulle,  o  gods  ja,  jy  is  een  van 
die  ouer  manne.  Ek  het  geen  gevoel  teen  die  Watervalgangers  nie,  ek  het  die 
grootste  gevoel  mét  hulle.  Maar  ek  wil  nie  ’n  pion  wees  nie.  Ek  weet  ek  het  ’n 
verpligting  in  hierdie  veranderde  wêreld  om  my  ding  te  doen,  maar  ek  was 
nog  nooit  in  my  lewe  ’n  organisasiemens  nie.  Ek  was  nog  altyd  ’n  bleddie 
rebel  gewees  teen  enige  vorm  van  establishment.  Nou  moet  jy  weet,  daar  is 
nie  net  die  establishment  van  regs  nie,  maar  ook  van  links.  Daar  is  ’n  esta- 
blishment  van  snelverandering.  Elkeen  se  eie  establishment  is  so.  Ek  wil  my 
self  vry  voel.  Ek  is  bereid  om  julle  te  ondersteun  of  wat  ook  al.  Met  my 
skrywery  wil  ek  ’n  objektiewe  siening  handhaaf.  Ek  is  nie  gemoeid  met  ’n 
organisasie  of  iets  nie.  I’m  the  looker-on,  ek  kyk  wat  gebeur.  Met  simpatie  en 
meegevoel,  maar  met  ’n  belangrike,  belangrike  afsydigheid.” 

“Stephen,  so  ’n  bietjie  terug  na  die  terrein  van  die  roman.  Dit  was  nogal 
merkwaardig  hoedat  jy  tred  gehou  het  met  die  oorgang  van  die  modernisme 
na  die  postmodernisme,  maar  dit  het  ook  belangrike  implikasies.  Waar  die 
modernisme  die  klem  laat  val  op  die  wêreld  van  die  onbewuste,  van  die  diep- 
testrukture,  van  die  dinge  soos  ironie  -  waar  jy  die  hele  tyd  gewerk  het  met 
vlakkeverdeling,  het  jy  natuurlik  nou  die  oorgang  gekry  na  die  postmoder- 
nisme  wat  veel  meer  op  die  oppervlakte  konsentreer  en  kyk  na  eietydse 
verskynsels  en  na  dinge  soos  die  alledaagse,  weg  van  die  onbewuste.  Ten 
spyte  van  die  feitdatjou  skryfstyl  tredgehou  hetmethierdie  beweging,  dinkek 
tog  datjou  simpatie  en  jou  fokuspunt  nog  steeds  by  die  wêreld  van  die  moder- 
nisme  lê.  In  dié  sin  byvoorbeeld,  dat  jy  ’n  baie  hoë  prys  stel  op  dinge  soos 
mites,  simbole,  die  wêreld  van  die  onbewuste,  ensovoorts.  Hoe  voeljy  hierdie 
oorgang  aan?  Wat  het  dit  vir  jou  as  skrywer  beteken?" 

“Jy  weet,  ’n  mens  dink  in  terme  van  die  moderne  Jungiaanse  gedeelte,  dit  is 
die  Jungiaanse  by  die  modernisme.  Die  punt  is,  daardie  goed  het  ek  alreeds 
gedoen,  maar  nadat  ek  alles  oor  Jung  en  al  daardie  mense  gelees  het,  het  ek 
gevoel  OK,  OK,  julle  is  so  moers  ernstig  daaroor,  ek  kan  skiet  na  wat  in  die 
werklikheid  plaasvind.  En  ek  het  myself  as  ’n  bietjie  van  ’n  slagoffer  gestel, 
met  drome  en  so,  om  te  voel  hoe  die  wêreld  verander.  Dis  miskien  waar  my 
postmodernistiese  struktuur  begin  het,  dat  ek  dit  nie  slaafs  nagevolg  het  nie. 
Ek  het  dit  gebruik.  Toe  skip  ek  net  oor  en  ek  begin  my  eie  ding.” 

“Jy  voel  nie  daar  was  druk  om  weg  te  breek  uit  jou  vroeëre  soort  mo- 
dernistiese  eksperiment  nie?  Kyk,  jy  het  in  ’n  stadium  wel  te  kenne  gegee  dat 

die  kritici  nou  nie  meer  tevrede  is  metjou  esoteriese  en  tipies  modernistiese 
soort  werk  nie.  In  watter  mate  het  jy  gevoel  daardie  druk  het  jou  in  ’n  rig- 
ting  gestuur?" 

“Man,  ek  voel  wat  ek  gesê  het,  het  ek  gesê.  En  ek  het  toe  eintlik  met  Magers- 
fontein,  o  Magersfontein!  alreeds  taamlik  ver  weg  beweeg.  Dit  was  soort  van 
’n  waterskeiding  gewees.  En  soveel  so  meer  met  Onse  Hymie.  Ek  het  gevoel 
dat  in  hierdie  hele  oorgang  die  ironie  en  die  satire  wat  tog  ’n  baie  sterk 
klassieke  agtergrond  het,  die  beste  manier  op  die  oomblik  is  om  hierdie  hele 
situasie  bloot  te  stel.  Ek  skryf  nie  daardeur  vir  die  massas  nie,  maar  ek  maak 
eintlik  my  ding  meer  op  die  oppervlakte.  Daar  is  nie  meer  hierdie  diep  sim- 
boliese  betekenis  nie.  Ekhetwel  daaraan  gedinkdat  jydaardiegoed  nog  kan 
ingooi  met  sekere  verwysings  of  so  iets,  sodat  wat  jy  in  die  verlede  geskryf 
het,  nie  heeltemal  verlore  gaan  nie,  maar  hierdie  word  nou  eintlik  ’n  satiriese- 
ironiese  ekspriment  oor  wat  nou  gebeur.  En  ek  het  opgelet  by  wat  ek  nou 
skryf  dat  my  satire  so  ’n  bietjie  meer  op  die  oppervlakte  plaasvind.  Ek  weet 
nie  hoe  ver  ek  my  ironie  nog  kan  inbring  nie.  Maar  dan  is  dit  eintlik  makliker,  in 
hierdie  opsig:  jy  sien  hierdie  verandering  wat  plaasvind.  Dit  help  nie  om  met 
dieptepsigologie  te  kom  op  hierdie  stadium  nie.  Ek  voel  ek  wil  meer  soos 
Swift  en  Evelyn  Waugh  skryf  binne  die  komedie  in  hierdie  oorgangstydperk. 
Dat  ek  daaroor  móét  skryf.  Sodat  die  mense  my  nie  te  ernstig  opneem  in  hier- 
die  hele  verandering  nie.  Ek  wil  gatskeer,  want  anders  word  die  mense  te 
ernstig.  (Lang pouse)  Maar  hulle  hou  nie  daarvan  nie.  Onse  Hymie  is  ’n  tipiese 
voorbeeld.  Hulle  wil  daardie  vreeslike  dieptestruktuur  hê.  Onse  Hymie  en 
hierdie  boek  wat  ek  nou  skryf,  is  ’n  satiriese  studie  van  die  oppervlakte.  Ek  het 
alreeds  geskryf  oor  al  die  ander  dinge,  maar  wat  hierdie  nuwe  wêreld  nodig 
het,  is  iemand  wat  hulle  bietjie  in  die  gesig  gaan  klap  oor  al  hierdie  opper- 
vlakkige  strukture.” 

“Kan  ons  so  ’n  bietjie  meer  oor  die  oppervlakte  gesels?  Nou  is  dit  baie 
doelbewus  die  oppervlakte,  dis  nou  die  politieke  situasie  en  omwentelings  en 
sulke  dinge.  Hoewel  ek  weet  jy  hou  nie  eintlik  vreeslik  daarvan  nie,  wil  ek  tog 
so  ’n  paar  vrae  ingooi.  Dit  lyk  asof  die  meeste  skrywers  min  of  meer  aanvaar 
dat  ons  ’n  baie  radikale  politieke  omwenteling  in  die  redelik  nabye  toekoms 
gaan  hê  en  dat  dit  eintlik  onvermydelik  is.  Miskien  in  die  meeste  gevalle  aan- 
vaar  hulle  ook  dat  dit  selfs  wesenlik  is.  Hoe  voel  jy  oor  so  ’n  opset?” 

“Ek  aanvaar  dit,  o  God,  dit  moet  alles  plaasvind,  maar  terwyl  transformasie 
plaasvind,  gaan  ek  met  hulle  gatskeer  (lag).  Jy  weet,  ek  kan  nie  met  enige 
beweging ...  eerlikwaar,  dit  is  ’n  soort  van  ’n  sekulêre  beweging,  tog.  Dit  is  nie 
’n  groot  mitiese  beweging  nie.  Dis  ’n  sekulêre  verandering  van  omgewing,  ’n 
nuwe  opset  van  hoe  state  bymekaar  kom,  hoe  etniese  groepe  skakel,  of  so 
iets.  Ek  kan  net  eenkant  sit  en  lag  vir  hulle.  Ek  is  nie  daarteen  nie,  ek  het  die 
volste  simpatie.  Ek  het  ’n  soort  van  galgehumor  as  ek  daaraan  dink.  Nie  net 
die  een  kant  of  die  ander  kant  nie,  maar  oor  die  whole  of  man’s  estate.  Hoe 
daar  na  soveel  goddêm  jaar  gedink  kan  word  dat  ’n  mens  wragtig  ’n  sintese 
kan  vind.  Dit  lyk  my  nie  hulle  kan  dit  kry  nie.  Elkeen  is  so  bleddie  ernstig  oor 

die  nuwe  wêreld.  In  daardie  opsig  is  ek  ’n  absolute  sinikus.  Dis  daarom  dat  ek 
destyds,  toe  ek  die  boek  geskryf  het  oor  Isis,  deelgeneern  het  aan  optogte  in 
Londen  omdat  dit  vir  my  so  heerlik  was  om  te  march  terwyl  die  oumense  van 
die  verlede  met  horror  kyk  wat  plaasvind,  en  ek  voel  ek  is  deel  van  hierdie 
beweging  terwyl  ek  daar  march  met  hulle,  maar  in  die  tussentyd  is  ek  besig 
om  so  te  lag.  Dis  nie  ernstig  nie,  want  ek  kan  nie  ernstig  word  nie” 
(genotvolle  gelag). 

“Daar  is  in  skrywersgeledere  ’n  baie  sterk  klemplasing  op  gemeenskaplik- 
hede  eerder  as  verskille,  veral  rondom  skrywerskap.  Hulle 
praat  die  eerste  keer  in  jare  van  ’n  Suid-Afrikaanse  literatuur,  'n  gemeen- 
skaplike  kultuur.” 

“Ja,  en  dit  beteken  elkeen  kan  sy  sê  sê.  God,  ek  wil  nie  gemeenskaplik  wees 
met  ’n  ander  skrywer  nie.  Jy  weet,  dis  hoe  ons  Sestigers  anders  was.  Elkeen 
doen  sy  ding  op  sy  eie  manier  en  ons  samehorigheid  het  ons  gevat  teen  die 
establishment,  maarelke  man  op  sy  eie.  Daardie  soort  van  vryheid  wil  ek  hê. 
Ek  wil  nie  in  ’n  kompartement  wees  nie  -  kompartement  van  aksie  of  dit  of  dat 
nie,  maar  ek  weet  sulke  dinge  is  nodig.  As  mense  iets  het  wat  hulle  wil  veran- 
der,  dan  moet  hulle  aan  ’n  organisasie  behoort,  maar  ek  is  nog  steeds  die 
rebel  wat  ek  destyds  al  was.” 

“Jy  is  wel  ten  gunste  van  hierdie  groter  gemeenskaplikheid,  byvoorbeeld  ’n 
Suid-Afrikaanse  letterkunde?” 

“Natuurlik.  My  God,  man,  dit  sluit  alles  in.  Dit  sluit  my  as  ’n  rebel  ook  in.  As 
individu.  Dis  waarom  ek  beswaar  maak  teen  ’n  ‘nasionale  kultuur’,  want  dit 
beteken  ek  moet  op  ’n  nasionale  kultuurwyse  dink,  maar  ’n  groter  gemeen- 
skaplike  Suid-Afrikaanse  kultuur  sluit  alles  in.  My  eie  rebelsheid,  die  radikale 
ou,  die  meisie  wat  sê  ek  kan  nie  slaap  met  ’n  man  as  hy  nie  links  is  nie, 
alles.” 

“Eintlik  weetek  watjou  antwoord  is,  maarek  wil  dit  tog  vra.  Die  houding  oor  ’n 
kulturele  boikotwat  nou  deur  sommige  skrywers  ondersteun  is  byvoorbeeld 
tydens  die  Watervalberaad  -  wat  is  jou  houding  daaroor?” 

“Ek  weet  wat  hulle  beoog  met  die  kulturele  boikot  en  dit  is  dat  hulle  op  ’n 
manier  dit  kan  regkry  dat  as  die  kulturele  boikot  plaaslik  oorgelaat  word  aan 
skrywers  of  wie  ook  al,  sekere  goed  aan  ons  vrygestel  kan  word  -  boeke  vir 
universiteite,  manne  wat  lesings  in  Europa  moet  lewer  of  so.  As  hulle  die  ou 
kan  kry,  ’n  geheimsinnige  Brother  wat  besluit,  ek  weet  nie  wie  hy  is  nie,  watter 
instansie  dit  is  nie,  niemand  weet  nie...  Maar  die  punt  is  net,  ek  kan  verstaan 
dat  hulle  dit  wil  gebruik  om  tog  in  hierdie  tyd  waar  ons  die  paria  van  die  wêreld 
isen  ’n  United  Nations  se  besluitteen  ons  inderdaad  universele  boikot  is,  kan 
ek  begryp  dat  hulle  van  hierdie  ding  gebruik  wil  maak  om  tog  soveel  as 
moontlik  andersdenkende  studente  wat  wil  gaan  en  films  of  wat  ook  al,  net 
deur  die  regte  kontak  te  maak  met  daardie  gróót  beweging,  sekere  mense 
kan  vrystel.  Maar  jy  weet,  my  beswaar  is:  dis  immoreel.  Dis  dieselfde  ding  wat 
in  Windhoek  gebeur  het  (by  die  Skrywersgildeberaad)  toe  Louis  Venter  en 
Piet  Roodt  gedink  het  dat  as  hulle  aan  die  letterkundige  advieskomitee 

behoort,  kon  hulle  sekere  boeke  vrylaat.  En  toe  was  almal  in  opstand  ge- 
wees,  want  hulle  werk  saam  met  sensuur.  Nou  hierdie  is  natuurlik  absoluut 
parallel.  Deur  ’n  kulturele  boikot,  of  die  parallel  daarvan,  kan  ons  tog  sekere 
mense  vrylaat  deur  te  vra  vir  daardie  Big  Brother  of  instansie  orate  sê  hy  is 
OK.  En  dit  vind  ek  ’n  bietjie  ’n  beginselkwessie.  Maar  as  hulle  dink  hulle  kan 
so  iets  regkry,  dan  weet  ek  steeds  nie.  Dan  gaan  dit  nog  steeds  oor  die 
kwessie  van  beginsel.  Dit  help  nie  om  jou  blind  te  staar  teen  ’n  beginsel  en  jy 
word  nog  steeds  meer  afgesny  nie.  Dan  verstaan  ek  ook  nie  ’n  boikot  nie  wat 
inligting  weerhou  van  ’n  klomp  mense  soos  studente  wat  vanweë  daardie 
kulturele  inligting  wat  hulle  sou  kry,  hulle  tog  sou  beïnvloed  tot  ’n  breër  denke. 
Nou  sny  jy  dit  af.  En  wat  bly  oor?  ’n  Hele  land  vol  KP’s.  Boikotte,  afsny  van 
kulturele  inligting,  ek  voel  eerlikwaar  wat  dit  ook  al  regkry,  in  beginsel  is  dit 
ontsettend  immoreel.  Ek  weetnieof  jysaamstem  nie,  Charles,ekweetdaaris 
teenargumente  en  so  aan,  maar  daardie  hele  beginsel...  Ek  kan  dit  nie  han- 
teer  nie.” 

“Nee,  ek  het  uitdruklik  gesê  ek  hetnog  nooitaan  enige  soort  boikot  of  sensuur 
deelgeneem  nie.  Ek  kan  nie  dáármee  saamgaan  nie.  Dis  ’n  ander  storie.  Ons 
is  nog  steeds  besig  met  die  oppervlakte.  Watter  van  die  huidige  standpunte 
van  diepolitieke  groeperings,  niepartye  nie,  interesseer  jou  op  die  oomblik,  of 
interesseer  die  hele  boksemdaais  jou  glad  nie?” 

“Nee,  ek  sou  sê  wat  my  die  meeste  interesseer,  is  julle  Watervalgangers. 
Omdat  julle  die  eerste  maal  die  guts  gehad  het  om  weg  te  breek,  nie  as 
Skrywersgilde  nie,  as  individue  wat  aan  die  Skrywersgilde  behoort.  Van  die 
vervelingvan  hierdiebleddievergaderingselkebleddiejaarwaarshitmosies 
gestel  word.  Julle  was  die  enigste  mense  wat  weggebreek  het  en  gesê  het, 
hier  kom  die  nuwe  Suid-Afrika,  laat  ons  praat.  Daar  was  geen  mosie  by  die 
gilde  gewees  nie,  of  dan  spring  ’n  klomp  verkramptes  op,  dan  spring  ’n  ander 
klomp  op  en  om  die  eerlike  waarheid  te  sê:  die  laaste  gildevergadering  was 
so  bleddie  vervelig  en  eintlik  het  dit  geen  betekenis  gehad  nie.  So,  ek  versoen 
my  heeltemal  met  hierdie  nuwe  rigting  ten  spyte  van  wat  ek  gesê  het  in  daar- 
die  toespraak  in  1 972  (1973)  waarin  ek  nóg  gepraat  het  oor  die  vryheid  van 
die  enkele  skrywer.” 

Dit  is  al  laat  in  die  nag  en  die  gesprek  word  deur  een  van  sy  hewige  hoesbuie 
onderbreek.  Dit  bly  ontstellend,  maar  ’n  mens  hoor  dit  al  die  afgelope  paar 
jaar.  Die  volgende  dag  spreek  ons  af  dat  ek  die  onderhoud  vir  redigering  aan 
hom  sal  stuur,  en  die  eerste  buitelyne  vir  die  biografie.  Ons  laat  hulle  in  ’n 
gemoedelike  luim  langs  die  wit  Welgevonden-ringmuur  agter:  die  bonkige 
figuur  in  swart  geklee,  sy  skraal  vrou,  die  twee  honde,  Jin  en  Jang. 

Ek  en  hy  was  nooit  weer  met  mekaar  in  verbinding  nie. 

Elize  Botha 

Die  man  met  duisend  gesigte: 
Woorde  vir  25  Julie  1990 


Dit  kan  nie  toevallig  wees  nie,  dat  ek  aan  die  begin  van  hierdie  week,  op  uit- 
nodiging  van  my  kollegas  van  die  Departement  Klassieke  Tale  by  Unisa, 
gaan  kyk  het  na  die  eerste  episode  in  ’n  reeks  onderhoude  van  Bill  Moyers 
met  Joseph  Campbell,  onder  die  oorkoepelende  titel  “The  Power  of  Myth”. 
Vir  Joseph  Campbell  het  baie  van  ons  hier  te  lande  leer  ken  omdat  ons  ’n 
boekvan  hom  nodig  gehad  hetvirons  kommentareoordie  werk  van  Etienne 
Leroux:  Thehero  with  a  thousandfaces.  Terwyl  ek  luister  na  Cambell,  hoorek 
só  baie  dinge  raak  waarin  ek  Leroux  onthou:  “All  myths  entail ...  the  transfor- 
mation  of  consciousness ...”  “The  myth  is  the  interface  between  what  can  be 
known,  and  a  mystery  never  to  be  probed  ...”  Ek  hoor  hy  vertel  van  die  sig 
immer  herhalende  patroon  van  die  helde-onderneming — vertrek:  vervulling: 
terugkeer  na  die  eie  gebied  om  vanuit  dié  vervulling,  vernuwing  te  bewerk- 
stellig  ...  En  hierdie  vernuwing  veronderstel  altyd  die  een  of  ander  offer.  Ek 
hoor  hoe  hy  die  rol  (en  meer)  van  die  wyse  man,  die  raadgewer,  in  die  optrede 
van  die  held  uiteensit. 

Vyf-en-twintig  jaar  gelede  het  kommentators  en  kritici  onvermoeid  die  mi- 
tiese  substraat  van  Leroux  se  romans  “gemyn”,  daaruit  legkaarte  saamge- 
stel  en  sy  “verwysingsvelde”,  om  so  die  betekenis  van  sy  werk  buite  die 
aktualiteit  te  plaas,  die  tydlose  daarin  te  aksentueer.  Deur  die  jare  het  dit  al 
duideliker  geword  dat  Leroux  voortdurend  besig  was  om  die  mites  van  ons 
eie  tyd  en  wêreld  te  artikuleer,  of,  anders  gestel:  die  mitiese  van  ons  eie  tyd  en 
wêreld  aan  te  toon,  om  daardeur,  soos  van  ouds  van  die  mite  wáár  was, 
verhelderende  begrip  vir  ons,  in  ons  wêreld,  te  bring.  Hy  het  dit  gedoen,  soos 
die  wyses  van  die  oudheid,  deur  vir  ons  stories  te  vertel,  stories  waarin  die 
soms  selfs  geykte  inhoude  van  ons  tyd  op  so  ’n  wyse  ingebou  is  dat  hulle  met 
voorheen  onvermoede  betekenis  deurstraal  is. 

In  soveel  van  sy  romans  word  ’n  karakter  deur  ’n  mentor,  ’n  gids,  ’n  vóórprater 
begelei:  Gysbrecht  Edelhart  het  drie  van  hulle  gehad;  Henry  van  Eeden  vir 
Jock;  dr.  Johns  wandel  op  sy  beurt  met  Demosthenes  H.  de  Goede  oor 
Welgevonden;  die  lords  spreek  die  projekgangers  toe  oor  die  Slag  van 
Magersfontein;  onse  Hymie  had  vir  Johannes  Garries. 

Etienne  Leroux,  wat  vir  ons,  sy  lesers,  geleer  het  om  geen  verskynsel  som- 
mer  net  op  sigwaarde  te  vertrou  nie,  het  ons  ook  van  die  beperkinge  en 
onbetroubaarheid,  saam  met  die  goeie  intensies  van  die  wyse  manne  geleer. 
En  tog:  was  hy  juis  daarom,  parodoksaal,  soos  dit  altyd  was  by  hom,  as  men- 
tor,  as  wyse  man,  as  storieverteller  so  betroubaar  —  ên  so  ’n  oproer- 
maker. 

So  is  hy  ook  in  die  boeke  wat  ons  vanaand  in  ons  vriend  Koos  Human  se 
woorde,  ten  doop  hou.  In  die  57  ms.-bladsye  van  die  verhaal  van  “die 

suiwerste  Hugenoot,  Jan  Schoeman”  vra  hierdie  storieverteller  van  die  leser 
om  na  ons  eie  tyd  van  kapings  en  terroriste,  van  verwende  plesiersoekers  en 
besete  “saak”-soekers  met  enerlei  argwaan  te  kyk,  maar  ook  na  die  onbe- 
troubaarheid  van  gekanoniseerde  geskiedenis  en  geheiligde  helde.  Hy  vra 
van  ons,  soos  so  dikwels  tevore,  dat  ons  kennis  van  die  tekste  van  ons  tyd  en 
van  die  Oudheid,  moet  laat  sáám  werk  as  ons  lees:  die  mite  van  Demeter  en 
cartoons  van  die  New  Yorker,  daaglikse  koerantberigte  en  die  satiriese  ge- 
skrifte  van  Evelyn  Waugh.  “Alles  stroom  deur  grens  en  eeu  aaneen”,  sê  hy  by 
implikasie,  soos  telkemale  tevore,  in  die  woorde  van  sy  vriend,  Dirk  Opper- 
man.  En,  soos  so  dikwels  tevore,  weet  ’n  mens:  dié  storieverteller,  wat  die 
onvolkomenheid,  die  bedrieglikheid  van  menslike  strewe  en  menslike  helde- 
dom  op  groteske  wyse,  op  tragi-komiese  wyse,  en  dus  nie  sonder  pyn  nie, 
aan  ons  kon  voorhou,  kon  dit  só  doen  omdat  hy  die  beeld  behou  het,  en 
daarna  verlang  het,  van  ’n  Paradyslike  Volkomenheid. 

Hoe  ontstellend  hierdie  storieverteller  was,  is  —  dit  lees  ons  ook  in  die 
Magersfontein-dokumente. 

Met  hierdie  dokumente,  só  byeengebring,  word  nie  net,  soos  tereg  gesê 
word  op  die  flapteks,  ’n  wesenlike  bydrae  tot  die  Afrikaanse  literatuurge- 
skiedskrywing  gelewer  nie.  Dit  is  ook  ’n  stuk  samelewingsgeskiedenis  in  dié 
mate  waarin  dit  op  ontstemmende  wyse  toon  hoe  die  roman  die  samelewing 
waarvan  dit  in  1 976  deel  geword  het,  by  monde  van  verskillende  instansies, 
tot  selfondersoek  gedwing  het.  Ons  weet,  en  ál  Leroux  se  romans  het  ons  dit 
ook  geleer,  hoe  pynlik  so  ’n  selfondersoek,  so  ’n  groei  na  selfbesef  altyd  is. 
Ons  weet  dit  van  Colet  af,  deur  Gysbrecht,  Henry,  De  Goede  toe  hy  Kaptein 
geword  het,  die  knolskrywer,  Hymie. 

Hoe  het  ons  dit  nie  ervaar  nie,  dié  van  ons  wat  die  beroering  van  die  Silber- 
steins  in  1964,  die  opskudding  rondom  18-44  in  1970,  en  die  tragedie  van 
Magersfontein  (1977/1980)  meegemaak  het!  Want  in  al  hierdie  polemiese 
storms  moes  elk  van  Leroux  se  “ware”/ideale/geïntendeerde  lesers  ’n  posi- 
sie  inneem  wat  somtyds  tot  ontstellende  opposisies  gelei  het,  tot  in  intiem 
menslike  verhoudinge  toe. 

Elkeen  van  ons  het  sekerlik  sy  eie,  en  baie  persoonlike  geskiedenis  van  die 
lees  van  die  romans  van  Etienne  Leroux.  Hy  het  ons  gedwing  tot  die  herken- 
tenis  van  eksistensiële  dinge:  hy  het  ons  geleer  op  watter  vasteland  ons  boer: 
as  Afrikaners,  as  Suid-Afrikaners,  as  mense  —  onderdane  van  die  gode. 
Maar  ook,  ligter:  ek  is  seker  daarvan  —  elkeen  van  ons  weet  hoe  hy  vir  hom- 
self,  gaandeweg,  ’n  Leroux-idiolek  saamgestel  het  om  daaglikse  aan- 
vegtinge  te  hanteer:  wanneer  alles  rondom  ons  skyn  ineen  te  stort,  het  ons 
Tante  Sophia  se  woorde  daarvoor:  “Jesus  Christus!  Die  mosbolletjies  is  in 
hul  moer!”  As  ons  “outrage”  wil  verwoord:  “Liewe  Presbiteriaanse  Here!”  In 
beproewing  kan  ons  saam  met  Johannes  Garries  vir  onse  Hymie  sê:  “Kap- 
tein,  ek  kan  hierdie  kak  nie  meer  vat  nie.”  Colet  se  pyn,  Juliana  Doepels  se 
verveling,  Henry  se  vreemdelingskap  gee  vir  ons  ellende  ’n  klankbord. 
Maar  Etienne  Leroux  was  ook  Stephen  le  Roux.  En  vir  almal  van  ons,  op  sy 

manier,  as  skrywer  skrywende,  of  as  mens,  wanneer  hy  nie  geskryf  het  nie, 
maar  met  ons  gepraat  het,  sommer  net  by  ons  was,  was  hy  ’n  vriend.  En  daar- 
van  het  elkeen  van  ons  ook  sy  herinnering:  vir  my  en  Johan  onder  baie  andere 
’n  vleispaleis  in  Warmbad,  ’n  quarry-met-’n-uitsig  by  die  PK  le  Roux- 
dam. 

Daaraan  mag  ons  vanaand  dink,  want  dit  /'s  vanaand,  naas  baie  ander  dinge, 
’n  herdenkingsgeleentheid. 

Koos  het  dit  uitgelê:  hoe  Nasionale  Pers  bereid  was  om  in  die  bres  te  tree  vir 
Stephen,  en  ons  is  ook  hier  bymekaar  om  bly  te  wees  dat  Nasionale  Pers 
reeds  75  jaar  lank  bestaan.  Maar  ons  herdenk  ook,  as  ons  die  Magersfontein- 
dokumente  lees,  ons  vriend  Koos  Human  se  waagmoed  —  om  as  pleit- 
besorger  vir  die  skrywerskap  van  Etienne  Leroux,  vir  die  vryheid  van  lesers  in 
Suid-Afrika  op  te  tree. 

Toon  Koos  nie  ook,  in  sy  betrokkenheid,  sy  offervaardigheid  in  hierdie  saak, 
een  van  die  gesigte  van  die  held  nie? 

—  Ek  sit  op  ’n  vroegwintersaand  in  1 953  in  die  huis,  op  die  Groote  Schuur- 
landgoed,  van  die  minister  van  landbou,  mnr.  S.P.  le  Roux.  Ek  was  vir  ete 
genooi;  mev.  Bessie  le  Roux  was  gelukkig  oor  ’n  storie  wat  ek,  destyds  jong 
verslaggewer  by  Die  Burger,  oor  haar  geskryf  het  by  geleentheid  van  die  30e 
herdenking  van  die  dag  toe  sy  as  jong  Volksraadslidvrou  in  die  Parlement 
haar  sitplek  in  die  galery  ingeneem  het.  Ons  sit  voor  die  kaggelvuur  na  ete  en 
drink  koffie.  “My  seun  Stephen”,  sê  mev.  Le  Roux,  “het  dié  ideaal  om  ’n 
skrywer  te  wees.  Hy  is  so  gelukkig  dat  sy  eerste  werk  deur  Standpunte  aan- 
vaar  is.  Maar  hy  voel  nog  onseker  van  homself  in  sommige  opsigte,  en  skryf 
dus  nou  nog  onder  die  skuilnaam  ‘Etienne’.” 

So  begin  die  reis,  sover  as  my  kennis  daarvan  strek,  vir  Stephen  as 
Etienne. 

Sou  hy  ooit  kon  weet,  tóé,  wat  dit  van  hom  sou  verg?  As  u  en  ek  vanaand 
terugdink  oor  daardie  skrywerslewe,  sou  ons  nie  van  ons  vriend  moet  sê  nie 

—  al  sou  hy  sekerlik  niks  daarvan  hou  dát  ons  dit  sê  nie  —  dat  dit  die  stempel 
gedra  het  van  die  wyse  man  en  van  die  held:  wat  op  so  ’n  unieke  wyse  die 
geesteslewe  van  hulle  wat  Afrikaanse  romans  lees,  gedien  het  tot  ’n  “trans- 
formation  of  consciousnes”? 

Ek  wil  dit  waag  om  af  te  sluit  met  ’n  verwysing  na  Magersfontein,  O  Magers- 
fontein!  en  na  iets  wat  daar  gesê  word  oor  heldedom. 

Die  anonieme,  afstandelike  verteller  verhaal  die  lot  van  die  Huis  van 
Wauchope:  die  vernieling  daarvan,  in  ons  tyd,  deur  vandale,  “nozems” 
waarskynlik,  soos  Van  Wyk  Louw  die  eendsterte  in  Die  mugu  op  ’n  Neder- 
lands  sou  genoem  het.  Dit  was,  volgens  die  verteller  in  Magersfontein,  die 
grootste  neerlaag  vir  Wauchope  —  nie  sy  dood  aan  die  hand  van  heldhaftige 
Boere  wat  in  elke  opsig  sy  gelyke  was  nie:  dit  was  ’n  soort  eerbetoon. 
Maar  —  ek  laat  Magersfontein  se  verteller  praat  —  die  bleekheid  wat  op 
Wauchope  se  gelaat  te  sien  was,  was  veroorsaak  deur  “’n  premonisie  dat  sy 
huis  vernietig  en  sy  grafkelders  ontheilig  sou  word.  Hy  het  die  gevoel  van  ’n 

groter  dood  gehad”. 

Met  die  publikasie  van  hierdie  twee  werke  Die  suiwerste  Hugenoot  was  Jan 
Schoeman  en  Magersfontein:  die  dokumente  het  Human  &  Rousseau  byge- 
bou  aan  ’n  bolwerk  téén  die  vergeet,  die  vernietig  van  die  heldewerk  van 
Etienne  Leroux.  Die  res  is  óns  saak,  ons  almal  wat  lesers  is,  om  deur  ons  lees 
Leroux  lewend  te  hou,  hom  te  bly  beskerm  teen  die  groter  dood. 

H.P.  van  Coller 

Op  soek  na  die  verlore  tyd 

Men  reistom  watandere  mensen  die  thuisblijven  ook  motiveert:  om  te  zoeken 
naar  een  betekenis  voor  het  bestaan. 

Karel  Osstyn 


“Hell,  Lovey  (lees:  Loavey),  dis  die  eerste  maal  dat  ek  boeke  onderteken  teen 
hierrie  spoed!” 

Stephen  sit  met  ’n  pak  boeke  op  sy  skoot  wat  hy  met  toenemende  geesdrif 
teken  met  ’n  al  hoe  flambojanter  handtekening.  Elizabeth  weer  bekyk  die 
omgewing,  wat  bestaan  uit  olieraffinaderye  en  suikerfabrieke,  met  intense 
belangstelling  terwyl  sy  die  sigaret  rooi  suig.  Voor  sit  Dolf  van  Zuydam  met 
gelate  kalmte  terwyl  hy  onderhoudend  en  gesaghebbend  gesels  oor  die 
Natalse  migrasiepatrone,  demografiese  opset  en  ekonomiese  knelpunte.  Ek 
sit  en  wonder  waarom  die  lughawe  so  donders  ver  bly  ten  spyte  van  ’n 
volgehoue  140  km.p.u. 

Die  aanloop  hiertoe  lê  ’n  bietjie  verder  terug.  Braam  de  Vries  se  voorstel  dat 
Stephen  le  Roux  (Etienne  Leroux)  vereer  moes  word  met  ’n  eredoktorsgraad 
het  wye  byval  gevind  by  die  Universiteit  van  Natal.  Van  die  jonger  akademici 
het  openlik  gesê  dat  dit  ’n  lekker  skop  onder  die  blaker  van  die  Afrikaner- 
establishment  sou  wees;  vir  die  oorgrote  meerderheid  egter  was  Leroux  ’n 
skrywer  wat  -  hoewel  min  sy  werke  ooit  gelees  het  -  hulle  nogtans  gerespek- 
teer  het.  In  die  departement  Afrikaans  en  Nederlands  te  Pietermaritzburg 
was  daar  groot  opgewondenheid  omdat  die  toekenning  van  die  graad  dáár 
sou  geskied.  Vir  my  sou  dit  die  eerste  ontmoeting  wees  met  die  skrywer  oor 
wie  se  werk  ek  my  proefskrif  aan’t  skrywe  was  en  met  wie  ek  reeds  gekorres- 
pondeer  het. 

Die  immer  presiese  departementshoof,  oom  Stoffel  (prof.  C.J.M.)  Nienaber, 
het  vooraf  deeglik  beplan  en  vir  my  en  Adolf  van  Zuydam  na  sy  kantoor 
ontbied.  Met  kenmerkende  hoflikheid  hethygevraofonsnievirmnr.  LeRoux 
en  sy  vrou  by  die  hotel  wou  gaan  afhaal  ná  die  gradeplegtigheid  en  by  die 
lughawe  besorg  nie.  Hy  het  dit  boonop  reggekry  om  finansiering  vir  ’n  mid- 
dagete  te  kon  bekom.  Vir  my  en  Dolf,  wat  nog  albei  gely  het  aan  die  ekono- 
miese  nagevolge  van  ’n  langdurige  Europese  studie-verblyf,  was  dit  die 
finale  aansporing:  met  Hollandse  oordeeglikheid  en  presisie  is  die  hele  rit 
beplan.  Via  swart  nedersettings  en  die  Vallei  van  ’n  Duisend  Heuwels  tot  in 
Durban  se  strandfront  waar  ’n  ete  in  een  van  die  spogrestaurante  die  rit  sou 
besluit.  Daarna  was  dit  ’n  klipgooi  na  Louis  Botha. 

Die  skraal  man  in  die  swart  klere  wat  met  ’n  Sophia  Loren-skoonheid  die  trap 
afgekom  het,  het  iets  van  ’n  beroering  gebring  in  die  voorportaal  van  die  hotel 
gebaai  in  Koloniale  rustigheid  en  wellewendheid.  Sy  swart  klere  en  swart 
donkerbril  het  afgesteek  teen  die  wit  linnepakke  en  nog  witter  teekoppies 


72 


waarmee  die  plaaslike  inwoners  in  die  jaar  1978  steeds  die  trope  wou 
besweer. 

Die  vorige  dag  het  hy  die  groot  gehoor  stil  gepraat.  “Ek  glo  in  die  vryheid  van 
spraak,  ek  wantrou  alle  vorme  van  sensuur  en  kollektiwiteit.  Altyd  is  die 
individu  verdag  en  moet  hy  inpas  by  die  groep.  Die  mens  sal  altyd  onvry  bly 
totdat  daar  ’n  staat  sal  bestaan  waarin  die  kunstenaar  werklik  vry  is  en  daar  ’n 
plekkie  is  vir  kreatiewe  anargie.  Kom  ons  maak  geweld  oudmodies  en  stop 
die  sinlose  sterftes  van  mense!  Tog  glo  ek  in  die  outonomie  van  die  kunste. 
Die  werklike  bydrae  van  die  kunstenaar  lê  in  sy  geloof  dat  die  essensie  van 
alle  skepping  in  die  individu  opgesluit  lê.”  Meeras  ’n  dekade  later  lyk  dit  in  die 
rook  buite  Pietermaritzburg  of  in  die  sproeireën  van  die  waterval  asof  sy 
woorde  vergete  is. 

“Lovey,  hier  het  ek  mos  my  papiere.  Nou  kan  ek  met  my  nuwe  titel  Libriums 
voorskryf  vir  die  hele  Vrystaat.”  Onder  die  deurvorsende  oë  van  die  maer 
hotelklerk  teken  hy  gou  terwyl  hy  laat  val  dat  hy  altyd  reisigertjeks  vooraf 
moet  teken.  Anders  raak  hy  so  senuweeagtig  dat  hulle  al  telkens  geweier  het 
om  sy  tjeks  te  wissel. 

Met  “Stephen”  en  “Elizabeth”  agterin,  het  die  rit  begin.  Alles  het  goed  verloop 
totdat  ons  in  Durban  beland  het  en  te  midde  van  die  vakansiegangers  wat  die 
langnaweek  wou  benut,  lank  moes  soek  na  parkeerplek.  Die  vertrektyd  van 
hul  vlug  na  Bloemfontein  het  nader  gekom,  maar  van  die  begeerde  kreef  was 
daar  geen  teken  nie.  Einde  ten  laaste  word  die  aftog  geblaas  met  twee  leë 
bottels  wyn  en  halfgeëte  borde  kos  op  die  tafel.  Ná  verkeersopeenhopings 
word  ons  rit  ’n  eggo  van  Gysbrecht  s’n:  “halfagteroor  getrek  vanweë  die 
toenemende  spoed,  beweeg  hy  nou  na  die  middestad,  volkome  uit  sy  koers 
...  dit  help  ook  nie  om  in  hierdie  stadium  aan  toekomstige  optredes  te  dink  as 
jy  nie  die  vaagste  idee  het  watter  vorm  toekomstige  handeling  sal  aanneem 
nie.  Die  beste  is  om  jou  in  jou  lot  te  berus  en  die  aangroeiende  gevoel  van 
paniekerigheid  teen  te  gaan  deur  alles  om  jou  waar  te  neem  en  aan  ander 
dinge  te  dink.” 

By  die  lughawe  word  ons  kripties  meegedeel  dat  die  vlug  vroeg  gesluit  het 
vanweë  die  langnaweek  en  dat  die  volgende  vlug  eers  die  volgende  middag 
na  Bloemfontein  sal  vertrek,  dan  egter  via  Johannesburg.  Terug  by  die  motor 
blyk  dit  dat  die  sleutel  verlore  is.  ’n  Hulpvaardige  middeljarige  man  met  ’n 
uniform  en  snor  toets  ’n  hele  bos  sleutels  op  die  motor  -  sonder  sukses.  Ná  sy 
vertrek  ontdek  Elizabeth  die  sleutel  langs  die  linkervoorwiel.  Dan  maar  na 
die  plek  van  soet  water  waar  ’n  ligte  Natalse  lager  bitter  smaak.  Stephen  en 
Elizabeth  verseker  ons  dat  hulle  uitsien  na  ’n  ekstra  nag  in  ’n  hotel  (op  eie 
koste)  en  dat  hulle  die  volgende  dag  sonder  probleme  sal  vertrek.  Laat  die 
aand  verneem  oom  Stoffel  dat  ons  ons  taak  met  sukses  volbring  het. 
Stephen  se  herinnerings  het  dikwels  in  verband  gestaan  met  reise:  dié  as 
kind  deur  die  “laslappiekombers-landerye  van  De  Doorns”;  die  ontdekking 
van  die  primordiale  landskap  van  Namibië,  gode  in  Griekeland  en  spoke  in 
die  kastele  van  Skotland.  Sy  reise  was  altyd  vol  met  die  mees  onwaarskynlike 

gebeurtenisse  en  karakters  asof  die  werklikheid  nie  kon  standhou  voor  die 
aanslag  van  die  fiktiewe  nie.  Eie  reise  word  die  grondslag  vir  boeke:  die 
Europese  reis  ná  sy  egskeiding  vind  neerslag  in  Isis  Isis  Isis;  sy  ontmoeting 
met  die  smous  op  pad  na  die  Skrywersberaad  vorm  later  die  storiegegewe 
van  Onse  Hymie  en  die  talle  reise  van  sy  jeug  in  die  Boland  en  die  Swart 
Karoo  vorm  boustene  in  sovele  van  sy  werke  tot  en  met  sy  laaste  onvoltooide 
roman.  Die  romantiese,  ouwêreldse  sfeer  van  die  Union  Castle  Line  se  reise 
tussen  Kaapstad  en  Southampton  het  hom  bekoor  en  kom  reeds  in  die 
eerste  siklus  voor  as  droomprojeksie  van  Gysbrecht  Edelhart,  en  vorm  later 
die  belangrikste  storiegegewe  van  sy  laaste  en  onvoltooide  roman. 

Sy  mooiste  grappie,  wat  hy  my  tydens  ’n  boksgeveg  op  televisie  vertel  het,  en 
met  ’n  sin  vir  die  dramatiese  net  tydens  die  rustye  tussen  die  rondtes  verder 
voer,  het  juis  ’n  reisigeras  hoofkarakter.Na  ’n  onsuksesvolle  reis  na  ’n  eiland 
op  soek  na  seks  en  soma  bevind  die  hoofpersoon  hom  in  die  vliegtuig  langs 
’n  besonder  mooi  en  welbedeelde  jong  dame.  Op  sy  hoflike  vraag  na  haar 
persoonlike  geskiedenis  vertel  sy  openhartig  dat  sy  pas  die  jaarlikse  kongres 
van  nimfomane  bygewoon  het  op  dieselfde  eiland  waar  erotiese  avonture 
hom  ontduik  het.  Ongevraag  deel  sy  hom  later  mee  dat  hul  tydens  hul 
kongres  bevind  het  dat  Joodse  mans  die  aantreklikste  is  van  alle  mans,  maar 
dat  Rooi  Indiane  daarenteen  die  beste  presteerders  in  die  bed  is.  Op  haar 
latere  vraag  na  sy  naam,  sê  hy  blitssnel,  maar  beskeie  dat  dit  “Tomahawk 
Cohen”  is. 

Vir  my  is  dit  ook  juis  die  reisgegewe  wat  die  sentrale  kenmerk  van  sy  werk  is. 
Kyk  ’n  mens  na  Leroux  se  hele  oeuvre  is  dit  opvallend  hoe  werke  steeds  uit- 
reik  na  ander  en  as  geheel  eintlik  een  reis  deur  die  Suid-Afrikaanse  ge- 
skiedenis  is.  In  sy  werk  vind  ’n  mens  wat  F.I.J.  van  Rensburg  genoem  het 
“Vrye  dokumentering”  van  ’n  hele  era  wat  ook  dikwels  epogmakend  was:  die 
jare  Twintig  tot  en  met  die  jare  Tagtig.  As  stramien  vir  baie  van  sy  werke  dien 
telkens  die  mitologie,  die  literatuur  en  die  geskiedenis  en  dan  telkens  dit  wat 
juis  met  reise  te  make  het:  die  reisende  Herakles  en  Osiris,  maar  ook  inkar- 
nasies  van  Leonard  Bloom,  Gargantua,  Dante  en  selfs  Wauchope  die  rei- 
sende  soldaat.  Dit  is  daarom  ook  nie  vreemd  dat  wat  hom  telkens  boei  van 
Jung  se  psigologie  ook  verwant  is  aan  ’n  reis  nie:  die  ewige  soektog  van  die 
mens  na  ewewig  in  sy  eie  psige. 

Die  reisgegewe  vorm  egter  ook  telkens  die  sentrale  kern  van  die  stories  van 
sy  romans.  In  Die  eerste  lewe  van  Colet  word  nie  net  die  ontwikkeling  van  ’n 
jong  seun  uitgebeeld  in  terme  van  ’n  reis  na  volwassenheid  nie;  telkemale 
word  gereis  om  daardeur  juis  die  inherente  kenmerke  van  die  reisiger  te 
belig:  vervreemding,  onthegting,  maar  óók  observasie  -  volgens  D.W. 
Fokkema  die  kenmerke  van  die  Modernisme.  In  dieselfde  modernistiese 
tradisie  staan  die  ander  twee  werke  van  Die  eerste  siklus,  Hilaria  en  Die 
Mugu,  waarin  die  ontdekking  van  die  grootstad  deur  ’n  reisende  karakter 
hierdie  werke  die  duidelikste  plaas  binne  die  modernistiese  kode  van  Joyce 
en  Woolf. 

Ook  in  die  tweede  siklus  speel  reise  steeds  ’n  belangrike  rol  en  word  die  reis 
op  die  vlak  van  die  storie  dikwels  die  oppervlakte  pendant  van  ’n  ander  reis 
wat  hom  voltrek  op  ’n  meer  verskuilde  (mitologiese)  vlak;  in  D/e  derde  oog, 
bykans  op  allegoriese  wyse.  Die  reisgegewe  groei  in  die  derde  siklus  metter- 
tyd  uit  tot  die  sentrale  gegewe;  in  18-44  word  dit  op  persoonlike  vlak  ’n 
reisende  verkenning  van  die  eie  psige  en  ervarings,  maar  dit  word  ook  ’n  reis 
deur  die  moderne  Wes-Europese  geskiedenis.  In  Isis  Isis  Isis  word  die  reis- 
motief  selfs  dominanter.  In  die  Afrikaanse  literatuur  bestaan  daar  nie  ’n  oor- 
maat  van  reisverhale  nie  en  bloedweinig  satiriese  reisverhale  in  die  tradisie 
van  ’n  Swift,  Rabelais  of  Voltaire.  Eers  teen  die  agtergrond  van  hierdie  sub- 
genre  wen  Leroux  se  Die  mugu  en  Isis  Isis  Isis  werklik  aan  trefkrag. 

In  sy  laaste  en  onvoltooide  siklus  figureer  hierdie  motief  onverswak  en  is 
Hymie  die  beliggaming  van  die  smous,  argetipiese  Suid-Afrikaanse  reisiger 
by  uitstek.  Die  reisgegewe  vorm  trouens  die  hoofmotief  van  sy  laaste,  onvol- 
tooide  werk,  Die suiwerste  Hugenootis  Jan  Schoeman,  wat  pas  in  faksimilee- 
uitgawe  verskyn  het  en  die  storie  vertel  van  ’n  kaping  van  ’n  luukse  plesier- 
boot  op  pad  na  Suid-Afrika. 

Sonderom  in  enige  besonderhede  die  reismotief  in  Leroux  se  werkte  onder- 
soek,  wil  ek  versigtig  ’n  paar  voorlopige  kanttekeninge  maak.  Hierin  gaan  ek 
ook  nie  sistematies  onderskei  tussen  Leroux  die  reisiger  (wat  in  sy  eie  lewe 
wyd  gereis  het)  en  Leroux  die  skrywer  van  “reisverhale”  nie.  Daarvoor  het 
hulle  te  veel  eienskappe  gemeen. 

Die  kompulsiewe  reisende  mens  word  gedryf  deur  ’n  onbevredigde  nuus- 
kierigheid.  Daarsonder  kan  niks  ’n  mens  beweeg  om  die  vertroude  bekende 
agter  te  laat  en  die  nuwe  en  onbekende  te  verken  nie.  Dit  spreek  daarom  haas 
vanselfsprekend  dat  die  werklike  reisiger  iets  van  ’n  romantikus  en  avon- 
turier  is  wat  homself  onbewustelik  sien  in  die  rol  van  ’n  ontdekkingsreisiger. 
Dit  verklaar  al  iets  van  Leroux  se  besondere  affiniteit  vir  hierdie  motief  -  hy 
was  self  uiters  nuuskierig  en  as  skrywer  gedurig  op  soek  na  dit  wat  nuut  en 
ongekarteerd  was.  In  die  aantekeninge  by  sy  laaste,  onvoltooide  manuskrip 
skryf  hy  bv.:  “Ek  kan  met  hierdie  boek  op  jare  65  doen  wat  hulle  nie  verwag 
het  nie  ...”  (p.  42). 

Die  reisiger  reis  gewapen  met  anonimiteit  wat  vir  hom  ’n  “armed  vision” 
meebring.  As  buitestaander  hoef  hy  nie  kommunikatief  te  wees  nie,  maar  kan 
hy  afstandelik  betrag.  Boonop  is  hy  soos  die  Vlieënde  Hollander 
“gedoem”  tot  voortdurende  beweging  wat  meebring  dat  hy  kan  evalueer, 
kritiseer  en  satiriseer  sonder  betrokkenheid  of  enige  skuldgevoel.  Eintlik  reis 
hy  uit  selfsugtige  oorwegings:  hy  is  daarop  uit  om  in  die  vreemde  iets  te  vind 
wat  hy  kan  terugneem  na  sy  woonplek.  In  die  mitologie  is  dit  dikwels  die  graal 
waarna  gesoek  word;  in  die  moderne  tyd  word  nuttelose  en  waardelose  aan- 
denkinge  persiflage  hiervan.  Tog  word  aanvaar  dat  reise  dikwels  beter  insig 
bring  in  die  eie  land  of  eie  persoonlike  omstandighede  en  vorm  dit  dikwels 
die  hoofbestandeel  van  talle  reisverhale.  Hierdie  soeke  na  “selfkennis”  word 
juis  genadeloos  gesatiriseer  in  ISIS  ISIS  ISIS. 

Op  die  storievlak  het  die  hele  rituele  aspek  van  reis  vir  Leroux  geboei:  die 
geestelike  en  liggaamlike  voorbereiding  vooraf,  die  inpak  van  jou  benodigd- 
hede,  die  aantrek  van  jou  volle  mondering,  die  verkenning  -  ook  deur  die 
voordurende  geëet  en  gedrink  -  en  die  uiteindelike  afskeid  en  vertrek.  Dit 
alles  het  mitologiese,  psigologiese  en  selfs  seksuele  betekenis  waarop  hy 
ruimskoots  kon  voortborduur.  Persone  wat  verdwaal,  verwarring,  ensovoort 
is  as  ’t  ware  inherent  aan  die  reismotief  en  skep  die  moontlikheid  van  die 
beskrywing  van  die  mees  onwaarskynlike  gebeure.  Binne  die  reistema  raak 
die  ontmoeting  met  uiteenlopende  en  vreemde  karakters  aanvaarbaar  en 
daarom  ook  die  beskrywing  van  die  vreemdste  intriges  en  fantasmago- 
riese  ruimtes. 

Om  te  reis  is  ook  om  voortdurend  gekonfronteer  te  word  met  tyd  in  al  sy 
dimensies.  Soms  word  ’n  mens  in  museums  en  stede  herinner  aan  tyd  as 
lineêre  proses,  soos  Lot  in  Van  oude  mensen,  de  dingen  die  voorbijgaan, 
maar  tydsones  en  tydverskille  herinner  die  reisiger  ook  aan  die  relatiwiteit 
van  tyd  en  maak  hom  soms  selfs  die  slagoffer  daarvan.  Dit  spreek  vanself  dat 
die  uitbeelding  hiervan  ’n  uitdaging  bied  vir  die  skrywer  wat  hom  nie  meer 
kan  bedien  van  ’n  chronologies  opgesette  werk  nie.  Uiteraard  het  dit  ook 
implikasies  vir  die  vertelwyse  as  sodanig.  Weens  die  individuele  inslag  van 
die  reisverslag  of  reisverhaal  is  dit  byvoorbeeld  te  verwagte  dat  dit  om  ’n  per- 
soonlike  relaas  gaan.  Miskien  daarom  neig  Leroux  se  reisverhale  (vgl.  slegs 
Die  mugu  en  Isis  Isis  Isis)  so  dikwels  na  ’n  ek-perspektief  of  personaal- 
getinte  vertelling. 

Die  reismotief  bied  Leroux,  met  sy  sterk  strewe  tot  die  deurbreking  van  ver- 
wagtings,  die  geleentheid  om  op  natuurlike  wyse  te  eksperimenteer  met  juis 
die  hoekstene  van  die  epiek,  nl.  karakter,  gebeure,  ruimte,  tyd  en  vertelling 
soos  reeds  genoem  is.  Die  spesifieke  wyse  waarop  dit  geskied,  met  ander 
woorde  die  narratologiese  konsekwensies  daarvan,  sou  die  onderwerp  kon 
wees  van  ’n  uitvoerige  studie. 

★  ★★★★★ 


Ruim  twaalf  jaar  later  ná  ons  vlieënde  vaart  na  die  lughawe  kuier  ek  by 
Stephen  in  sy  kamer  op  die  vyfde  verdieping  van  die  Universitas  Hospitaal. 
Dis  Desember  en  die  grond  buite  is  wit  gebrand.  Hy  drink  sy  daaglikse  bier 
watop  rituele  wyseeers  getoets  word  virtemperatuuren  dan  bietjies  vir  biet- 
jies  in  die  glas  gegooi  word.  Met  die  reëlmatige  geluid  van  die  suurstof  as 
agtergrond  vertel  hy  my  van  die  dolle  jaagtog  wat  hy  die  móre  beleef  het.  Ná 
X-strale  moes  ’n  nuwe  verpleër  hom  terugneem  kamer  toe.  Dié  is  blykbaar  óf 
oorentoesiasties  óf  onervare,  maar  beweeg  met  verbysterende  spoed  deur 
die  doolhowe  en  donkerte  van  die  laer  kelderverdiepings.  Omdat  Stephen  sy 
kamernommer  ken,  word  daar  doelgerig  beweeg  na  3A  om  daar  ’n  ander 
pasiënt  aan  te  tref.  By  3B  verneem  hulle  van  ’n  oorwerkte  leerling-verpleeg- 
ster  met  reuse-borste  dat  dit  sy  vorige  bed  was.  Sy  soek  doelgerig  sy  huidige 

bed  en  aldus  plaas  sy  hulle  op  die  goeie  weg,  langs  kadawers  en  steriele  kos- 
pakkies  verby  tot  by  die  regte  kamer.  Toe  praat  ons  weer  van  ’n  vroeëre 
jaagtog,  en  eers  veel  later  oor  ’n  ander  reis  wat  wag. 

Johann  Johl 

Tentatiewe  omtrekke  van  ’n  teksideologie: 

Die  suiwerste  Hugenoot  is  Jan  Schoeman 

ln  die  oeuvre  van  Etienne  Leroux  hou  romanwaarhede  tred  met  die  tyd. 
Roman  op  roman  het  bewys  gelewer  van  ’n  proses  waarvolgens  ’n  geldige 
mite  binne  ’n  bepaalde  tyd  en  konteks  telkens  die  vorm  aangeneem  het  van 
’n  redigering  aan  groter  waarhede,  of  selfs  die  herskrywing  van  voriges. 
Juis  die  onder  woorde  bring  van  waarhede  het  algaande  in  die  Leroux- 
oeuvre  gestuit  op  die  haglikheid  (en  betreklikheid)  van  so  ’n  opgaaf.  Agterna 
gesien,  verbaas  dit  gevolglik  al  hoe  minder  dat  ’n  metatekstuele  “uitweg” 
benut  is  in  die  knolskrywersiklus:  “die  oorkoepelende  waarheid  kan  nie  deur 
’n  knolskrywer  saamgevat  word  nie ...  ek  (sal)  my  maar  berus  in  die  mufheid 
van  my  vermoë  tot  sintese,”  lui  dit  byvoorbeeld  in  Na’va  (bl.  1 29).  “Daarom,” 
kan  André  P.  Brink  met  reg  ook  sê,  “lê  die  ‘uiteindelike’  sintese  in  1 8-44 
daarin  dat  daar  geen  sintese  kán  wees  nie ...  (I)n  sommige  van  die  romans ... 
word  die  hele  spel  van  betekenisskepping  bepaal  deur  die  oortuiging  dat 
daar  ’n  Oerbetekenis,  ’n  Logos  is  waarna  teruggegryp  word...  In  ander  gaan 
dit  daarom  dat  die  uiterlike  gebare  van  ’n  oorspronklik  sinvolle  ritueel  nog 
steeds  oor  en  oor  herhaal  word,  maar  nou  as  blote  dop  waaruit  die  Inhoud 
verdwyn  het...  En  dan  isdaardiéwaarin  die  leserontdekdathyof  sy  nie  besig 
is  met  die  afskil  van  ’n  literére  perske  waarin  uiteindelik  ’n  pit  ontbloot  word 
nie,  maar  met  ’n  ui...  Modernisme  is  hier  volledig  getransformeer  tot  Post- 
modernisme”  (1990:  99). 

’n  Onvoltooide  teks,  soos  D/e  suiwerste  Hugenootis  Jan  Schoeman,  dwing  ’n 
leser  onwillekeurig  terug  op  die  spore  van  die  genetiese.  Materiaal  hiervoor  is 
die  faksimilee-uitgawe  van  die  skrywersmanuskrip  met  sy  deurstrepings, 
korreksies,  byvoegings,  spelfoute  en  ander  onafhede,  asook  die  skrywer  se 
aantekeninge  met  skemas  vir  die  roman  se  konstruksie,  anekdotes,  aanha- 
lings,  onsekerhede  oor  hoe  dinge  presies  moet  verloop,  boeke  wat  hom 
beïnvloed  het,  en  dergelike.  Hieruit  sal  die  tentatiewe  proses  van  betekenis- 
skepping  by  wyse  van  ’n  tipe  rekonstruksie  moet  geskied.  Uiteraard  sal  dit  ’n 
tentatiewe  proses  bly,  hoofsaaklik  aangesien  die  teks  geen  slot  het  nie.  En  dit 
is  spesifiek  in  Leroux  se  geval  ’n  kardinale  leemte,  want  in  hoevele  van  sy 
ander  romans  het  juis  die  slot  ’n  perspektief  geskep  wat  ’n  voorafgaande 
geheel  met  nuwe  visioenêre  sin  deurstraal  het.  Wat  wel  sonder  teenspraak 
beweer  kan  word,  is  dat  materiale  soos  dié  wat  as  “Aantekeninge”  versamel 
is,  ’n  geniale  gees  vra  om  dit  te  bewerk,  om  die  beuselagtige  in  die  verbys- 
terende  te  laat  opgaan.  En  dit  kon  net  Leroux  doen. 

Ten  einde  die  buitelyne  te  trek  waarbinne  ’n  romanwaarheid  in  hierdie  jong- 
ste  teks  gekonstrueersou  kon  word,  gaan  ek  vervolgens  in  op  enkele  faktore 
wat  in  ag  geneem  moet  word. 

Al  het  Leroux  reeds  hoevele  kere  in  sy  oeuvre  lesersverwagtings  op  vin- 
dingryke  wyses  deurbreek,  het  die  Leroux-kritiek  algaande  daarin  geslaag 
om  ’n  standhoudende  kern  van  “gespreksvoorwaardes”  te  beskryf.  Een  van 
die  belangrikste  faktore  binne  so  ’n  kern-versameling  is  die  sikliese  kon- 
struksie.  Die  beginsels  waarvolgens  Leroux  sy  kleiner  drieledige  siklusse 
bou  en  daardeur  ook  ’n  groot  siklus  van  trilogieë  tot  stand  laat  kom  het,  is  oor- 
bekend  en  ek  gaan  nie  verder  daarop  in  nie. 

Met  die  verskyning  van  Die  suiwerste  Hugenoot  is  Jan  Schoeman  is  dit  oor- 
duidelik  dat  hierdie  roman  gekonsipieer  is  as  sluitstuk  van  die  vierde  “siklus”. 
’n  Paar  aanduiders  daarvan  is:  soos  die  tweede  siklus  staan  hierdie  vierde 
ook  in  die  teken  van  verwording  (soos  altyd  by  Leroux,  dialekties  gekoppel 
aan  sy  spelmaat,  wording);  die  styl  van  hierdie  werk  registreer,  soos  sy 
siklusgenote,  ’n  relatiewe  oopheid  op  die  vlak  van  materiale  en  struktuur; 
eietydse  mites  wat  hoofsaaklik  verband  hou  met  die  verlede,  hede  en  toe- 
koms  van  die  Afrikaner  dien  as  stramien,  alhoewel  die  Persefone-  en  Hades- 
gegewe  en  die  Eleusiniese  misterieë  in  die  jongste  werk  as  pendant  voor- 
kom;  binnedieoorkoepelendefiguurvandieironie,  isditoorwegenddie  kos- 
miese  ironie  wat  benut  word;  die  oppervlaktestruktuur  van  die  teks  maak 
opnuut  gebruik  van  grootskaalse  satirisering  as  balans  vir  die  ironie,  maar 
ook  van  ’n  intense  sosiale  en  politieke  betrokkenheid  wat  onderliggende  en 
universele  patrone  (waarhede)  kommunikeer;  daar  is  voorts  ’n  heel  bewuste 
skakeling  met  siklusgenote  (om  slegs  een  voorbeeld  te  noem:  die  naam- 
onstabiliteit  en  verwarring  betreffende  persone),  maar  ook  met  vroeër 
romans  (veral  die  werke  van  die  tweede  siklus  en  die  “doodsroman”,  Na’va). 
Oor  aanduiders  wat  die  makrostruktuur  van  hierdie  werk  raak,  is  dit  onge- 
lukkig  onmoontlik,  om  binne  sikliese  verband  meer  te  sê  as  dat  die  “Aan- 
tekeninge”  duidelik  bewys  dra  van  ’n  musikale  grondstruktuur(gebaseerop 
Carmina  Burana  van  Orff):  opnuut  ’n  skakel  met  die  tweede  siklus  waarin 
heelwat  verwysings  na  die  Middeleeue  voorkom,  asook  met  die  ander  musi- 
kaal  gekonsipieerde  roman,  Na’va. 

Sonder  dat  kleiner  onderlinge  ooreenkomste  tussen  die  romans  van  die 
vierde  “’siklus”  hiermee  uitgelees  is,  is  daar  ’n  laaste  groter  sikliese  aanduider 
aanwesig:  die  doebleringsbeginsel  van  verskillende  storielyne  in  die  ver- 
telteks. 

Sedert  Hilaria  (1 957),  maar  veral  sedert  sy  meer  virtuose  spelmaat,  Magers- 
fontein,  o  Magersfontein!,  is  dit  bekend  dat  mitiese  gebeurtenisse  (uit  die 
verlede  of  die  hede)  wat  as  onderbou  vir  ’n  romanteks  gebruik  word,  nie 
klakkeloos  herhaal  word  nie.  Ingeskryf  in  hierdie  kruisbestuiwing  tussen 
verlede  en  hede  is  die  pikante  variasies  op  die  basis-gebeurtenisse,  die 
inskryf  van  Leroux  teen  homself  en  ’n  tradisie  in,  die  speelruimte  wat  gelaat 
word  vir  die  fantasie.  Uit  so  ’n  saamgryp  van  wyduiteenliggende  gebeur- 
tenisse  en  die  vereniging  van  soms  disparate  elemente,  ontstaan  van  die 
mees  tipiese  stylkenmerke  van  Leroux:  die  ironie;  die  fantasie;  die  spel  met 
sinchronisiteit;  taalvondste,  waarvan  die  metafoor  ’n  beduidende  deel 

vorm,  e.d. 

Die  storie  van  die  jongste  teks  gaan  terug  na  veral  drie  gebeurtenisse  wat  in 
die  vertelteks  onderling  verbind  word  met  mekaar.  Die  drie  is  die  oorkoms 
van  die  Franse  Hugenote  na  die  Kaap  in  1 688,  die  kaping  van  ’n  plesierboot 
(dieAchille  Lauro )  deurterroriste,  asook  die  Hugenote-herdenkingsfees  van 
1988.  Deur  hierdie  gebeurtenisse  op  mekaar  te  laat  inspeel,  gebeur  dit  dat 
die  reis  van  die  Hugenoteskip,  die  Voorschoten,  eietyds  “herhaal”  word  deur 
’n  aantal  passasiers  wat  onbekend  is  (ook  aan  mekaar),  maar  wat  tog  almal 
die  Kaap  of  die  Hugenotefees  as  bestemming  het.  Die  skip  waarmee  die 
eietydse  reis  na  die  Kaap  onderneem  word,  is  naamloos  en  is  tydens  haar 
vorige  reis  deur  terroriste  gekaap.  Nie  alleen  die  Voorschoten-reis  deur  die 
Hugenote  nie,  maar  ook  die  vorige  kaping  van  die  plesierboot,  word  met  die 
jongste  reis  gedoebleer  en  geteleskopeer. 

Ook  uit  hierdie  teks  is  dit  duidelik  dat  die  ingreep  van  Leroux  se  veel  geprese 
fantasie  veral  daar  floreer  waar  historiese  gebeurtenisse  nie  op  vaste  feitelike 
basis  staan  nie.  So  is  dit  klaarblyklik  onbekend  of  en  wanneer  die  Voor- 
schoten  wel  in  die  Kaap  aangekom  het.  Wel  bekend,  is  dat  dié  fluitskip  as 
gevolg  van  dwarswinde  in  Saldanhabaai  moes  skuil,  vanwaar  ’n  ander  skip, 
die  Jupiter,  die  passasiers  na  die  Kaap  geneem  het. 

Die  omtrekke  waarbinne  die  teksideologie  by  Leroux  tot  stand  kom,  moet 
eenvoudig  rekening  hou  met  ’n  faktor  soos  die  dialektiek,  waarvolgens 
gebeurtenisse  gedoebleer  en  gegewens  geteleskopeer  kan  word,  en  waar- 
volgens  sowel  die  beskryfde  as  die  geïmpliseerde  in  ’n  flikkerende  wissel- 
spel  verkeer  -  en  saamgelees  moet  word  in  die  proses  van  betekenisskep- 
ping.  Kragtens  hierdie  beginsel  opereer  alles  by  Leroux,  en  by  name  ook  die 
veelkantige  (en  soms  onvergeetlike)  simbole  in  sy  werk. 

Selfs  in  sy  onklaar  vorm  is  die  skip  hier  ’n  simbool  wat  ’n  baken  in  die  Leroux- 
oeuvre  is.  Deur  die  bogenoemde  dialektiese  spel  toon  Leroux  opnuut  sy  ver- 
moë  om  deur  middel  van  doeblering  en  teleskopering  gegewens  te  aktuali- 
seer.  Dit  is  ’n  skip  hierdie  wat  slegs  op  die  oppervlak  plesierboot  is  (soos  ook 
die  watervloed  in  Magersfontein  slegs  oppervlakkig  plas-plesier  aan  die 
inwoners  van  Kimberley  gebied  het). 

In  der  waarheid  is  dit  egter  ’n  tipe  ark  soos  Noag  s’n:  op  die  grens  tussen 
dood  en  lewe  is  ’n  hele  stuk  beskawingsgeskiedenis  daarin  saamgegryp. 
Die  wortels  daarvan  strek  so  ver  terug  as  die  Griekse  mitologie  (Charon  se 
oorvaart  oor  die  Styx  die  doderyk  in)  en  loop  dan  baie  opvallend  oor  die  Mid- 
deleeue  (Sebastian  Brant  se  Das  Narrenschiff  van  1494  waarmee  die  hele 
tradisielyn  van  ’n  ‘skip  vol  dwase’  begin  is)  en  die  sewentiende  eeu  (die 
Voorschoten-v aart)  tot  in  ons  eie  tyd  (die  Achille  Lauro  en  die  fiksionele 
plesierboot  van  die  teks). 

Die  ligsinnige  oppervlak  van  die  bootreis  is  swaar  gelaai  deur  Leroux.  Eintlik 
kom  dit  maar  weer  in  essensie  daarop  neer  dat  ’n  afgeslote  ruimte  gekies 
word  om  ’n  tipe  konsentraat  van  allerlei  samelewingsektore  daarbinne  te  laat 
optree,  ten  einde  op  satiriese  wyse  met  so  ’n  teikengroep  af  te  reken  en  aan  te 

spoor  tot  ’n  korrektief  daarop. 

Sonder  om  hier  daarin  verseil  te  raak,  is  daar  ook  weer  heerlik  rare  figure  in 
hierdie  versamelde  groep  op  die  skip.  So  onder  meer  die  hooffiguur,  Jan 
Schoeman  (met  die  ironiese  aanspraak  dat  hy  die  “suiwerste”  Hugenoot  is), 
wat  skatryk  is  omdat  hy  Ladybirds  versamel  (ook  hierdie  feit  sit  alreeds  iets 
religieus  en  ironies);  ’n  Hongaarse  Marais  (met  ’n  profiel  soos  Julius  Caesar) 
wat  vermoed  dat  hy  van  die  Hugenote  afstam  en  wie  se  groot-groot  Oupa 
dodelik  deur  ’n  spanspek  getref  is;  ’n  karakter  uit  ’n  toekomsfiksie-strokies- 
prent,  by  tye  bekend  as  Barbarella  Rabinowitz,  wat  ’n  plastiekbom  so  groot 
soos  ’n  sent  op  Jan  Schoeman  se  hart  druk  sonder  dat  hy  daarvan  bewus  is 
dat  ’n  pasaangeër  en  ’n  bom  kante  van  ’n  muntstuk  sou  kon  wees;  figure  uit 
die  verlede  wat  by  wyse  van  herinnering  opdoem;  ander  “skimmé’  uit  vorige 
romans  van  Leroux,  asook  die  sewe  kapers  aan  boord,  oor  wie  selfs  die 
skrywer  van  die  teks  geen  metafiksionele  sekerheid  het  nie.  Soos  in  Een  vir 
Azazel  word  die  roman  dan  binne  die  afgeslote  ruimte  van  die  skip,  ’n  speur- 
tog  na  die  kapers  se  identiteit  (so  wil  dit  altans  lyk). 

Dat  die  oppervlak  by  Leroux  bedrieglik  is,  is  oorbekend  aan  sy  lesers. 
Oënskynlik  heel  terloopse  dinge  verkry  dikwels  ’n  eie  resonansie  wanneer 
hulle  teen  die  grein  in  van  ander  gebeurtenisse  of  ander  tekste  gelees 
word. 

Die  grootste  tragedie  van  hierdie  onvoltooide  teks  is  die  feit  dat  Leroux  nie 
geleentheid  gehad  het  om  die  intertekstuele  spel  met  Sebastian  Brant  se  Das 
Narrenschiff  end-uit  te  voer  nie.  Aan  slegs  enkele  trekke  van  hierdie  oerteks 
van  die  skip  vol  dwase-topos  wy  ek  ’n  kort  uiteensetting  ten  einde  die  inter- 
tekstuele  ruimte  waarbinne  Leroux  hom  bevind  met  hierdie  jongste  teks 
enigsins  aan  te  dui. 

Brant  het  met  sy  Narrenschiff  enorme  populariteit  geniet  gedurende  die  Mid- 
deleeue.  Hoofsaaklik  omdat  dit  ’n  moraliserende  satire  was  wat  in  wese  die 
vertrekte  verhouding  tussen  mens  en  God  tot  tema  het  (voor  Leroux,  weer,  is 
dít  aanleiding  tot  kosmiese  ironie,  waarin  juis  ook  hierdie  verhouding  ter 
sprake  kom).  In  sy  werk  oorstyg  Brant  die  individuele  sothede  van  die  mens, 
en  bring  die  universele  behoefte  aan  verlossing  uit  die  negatiewe  panorama 
van  menslike  optrede  na  vore. 

“Brant  and  his  imitators,”  beweer  E.  Welsford  (1935:  236),  “approached 
their  subject  wholly  as  moralists,  and  there  is  nothing  comic  about  their  fool, 
for  he  is  simply  the  Wicked  Man,  who  is  stupid  and  short-sighted  enough  to 
be  blind  to  his  own  eternal  interests.”  Maar  die  doel  is  verder  heel  idealisties 
deurdat  hierdie  blindheid/kortsigtigheid/bysiendheid  gekorrigeer  moet 
word  deur  ’n  kritiese  stellingname  ten  opsigte  van  ’n  aktuele  en  morele  pro- 
blematiek  (by  Leroux  word  dit  hoofsaaklik  apartheid  en  rassesuiwerheid). 
Met  hierdie  werkwyse  sit  Brant  die  Romeinse  tradisie  voort  waarin  aktuali- 
sering  as  hoofkenmerk  van  die  satire  benut  is  (dit  was  beslis  aan  Leroux 
bekend  uit  ’n  werk  deur  C.A.  van  Rooy  van  1966). 

Soos  in  feitlik  al  Leroux  se  romans,  speel  die  Narrenschiff  ook  af  tydens  ’n 

wendingspunt  in  die  geskiedenis.  Die  vaste  sosiale  orde  is  versteur  en 
ongeordendheid  en  verwarring  tree  na  vore  in  ’n  tyd  wat  die  gees  adem  van  ’n 
wegsinkende  era,  verteer  deur  moeë  oorgawe  en  sonder  die  skeppende 
kragte  van  ’n  stryd  teen  die  nuwe  (vgl.  B.  Kónneker  1 966: 1 0  &  77).  Die  mens 
word  uitgebeeld  in  ’n  wêreld  ryp  vir  ondergang,  gekenmerk  deur  ’n  nega- 
tiewe  visie  vol  vertwyfeling  en  ’n  onmagtige  ervaring  van  nie-verder-weet-nie, 
nie-verder-kan-nie.  Die  toekoms  lê  volledig  in  die  duister,  tekenend  van  die 
groot  Niks,  maar  in  die  volle  sekerheid  van  ’n  naderende  wêreldondergang 
en  veroordeling  van  die  mens.  Alle  tekens  wys  op  die  aanbreek  van  ’n  nuwe 
tyd  wat  egter  onvoorspelbaar  is  en  beskryf  word  as  ’n  afgrond  gehul  in 
newels  (vgl.  Kónneker  1 966:63). 

In  ’n  “siklus”  wat  verwording  as  basis-motief  het,  is  so  ’n  visie  soos  die  van 
Brant  geensins  ver  verwyder  van  die  eietydse  nie.  Die  parallelle  lê  trouens 
oop  en  bloot  daar.  Die  dialektiese  beginsel  sou  so  ’n  ongenuanseerd  nega- 
tiewe  verwagting  in  terme  van  ’n  romanwaarheid  egter  in  Leroux  se  geval 
uitskakel.  Ten  einde  enigsins  meer  definisie  aan  hierdie  poging  tot  ’n  rekon- 
struksie  van  ’n  teksideologie  se  omtrekke  te  gee,  is  dit  noodsaaklik  dat  die 
mens  se  posisie  binne  so  ’n  wêreld  ook  verreken  word. 

Die  eenvoudigste  en  mees  voor-die-hand-liggende  verwagtings  binne  die 
topos  van  die  dwaas  in  die  letterkunde,  sou  sekerlik  die  uitbeelding  van  die 
mens  as  dwaas,  die  lewe  as  ’n  skeepsreis  en  die  wêreld  as  ’n  verhoog  vol 
dwase  wees.  Maar  wat  hier  bygevoeg  moet  word,  is  dat  dwaasheid  hoof- 
saaklik  gekoppel  is  aan  die  begrensdheid  van  die  menslike  begrip/insig.  En 
dat  presies  dit  in  die  Middeleeue  begryp  is  as  sonde  (Kónneker  1 966:  46). 
Sonde  is  primêr  indertyd  gedefinieer  deur  die  mens  te  stel  teenoor  die  Ou 
Testamentiese  wysheidsliteratuur  (wat  opnuut  ’n  skakel  met  Na’va  en  sy 
Hooglied- toespelings  teweeg  bring).  Ten  einde  hierdie  saak  vir  sy  tyd  verder 
te  aktualiseer,  het  Brant  as  stramien  vir  sy  werk  die  liturgiese  bepalings  ten 
opsigte  van  die  kerkjaar  se  preekreekse  gebruik  (Leroux  het  dít  weliswaar 
nie  beoog  nie,  maar  tog  wel  ’n  ander  Middeleeuse  reeks,  soos  gesê  die  Car- 
ima  Burana). 

Menslike  sotterny  mag  wel  heelwat  moraliserende  ruimte  binne  preekreekse 
bied,  maar  deur  die  Middeleeuse  begrip  van  sonde  in  ons  tyd  eerder  te  be- 
skou  as  ’n  satiriese  teiken,  kom  uit  sowel  Brant  as  Leroux  ’n  ander  blik  op  die 
mens  as  dwaas  na  vore.  Wat  met  die  satire  ontkrag,  ontmasker  en  veral  be- 
sweer  moet  word,  is  die  kragte  wat  onder  die  oppervlak  van  die  skets  en  die 
lag  skuilhou,  en  waarvan  die  dwaas  die  woordvoerder  is.  Kónneker  beweer 
dat  dit  in  die  Middeleeue  getipeer  is  as  daardie  kragte  wat  in  staat  is  om  op  ’n 
ondermynende  wyse  religieuse  of  sosiaal-maatskaplik  verankerde  waarde- 
sisteme  te  bevraagteken  (1966:  15). 

Dat  die  oppervlak  in  die  algemeen  gesien  by  Leroux  eweneens  bedrieglik  is, 
is  oorbekend  aan  sy  lesers.  In  Die  suiwerste  Hugenoot  is  Jan  Schoeman  is 
hierdie  kragte  wat  onder  die  oppervlak  skuilhou  nie  net  maar  aanwesig  nie, 
maar  is  hulle  inderdaad  uitgewerk  tot  ’n  hele  ondergrondse  netwerk  van 

hoofsaaklik  religieuse  faktore.  Nie  alleen  kon  die  Protestantse  Hugenote  na 
die  herroeping  van  die  Edik  van  Nantes  geen  behoorlike  ondergrondse 
beweging  georganiseer  kry  nie,  maar  in  die  vertelteks  van  hierdie  werk  word 
verskillende  aktivistiese  organisasies  van  ons  tyd  (kapers  van  skepe,  terro- 
riste-organisasies,  die  ANC,  e.d.)  ’n  rol  toegesê  deurdat  dit  op  ’n  ander  vlak  as 
die  oppervlak  betrek  en  geskakel  word  met  die  mitologiese  “kaping”  van 
Persefone  deur  Hades  en  die  Eleusiniese  misterieë. 

In  kort  kom  hierdie  verwikkelende  mitologiese  netwerk  hierop  neer:  Per- 
sefone,  die  dogter  van  Demeter,  is  deur  ’n  verliéfde  Hades  ontvoer  na  ’n 
onbekende  plek,  waarop  haar  moeder,  Demeter,  op  reis  gegaan  het  in  ’n 
soektog  na  haar,  ensovoorts,  ensovoorts  (vgl.  R.  Graves  1 955/1 974: 89-96). 
Wat  van  belang  is  hierin,  is  die  simboliese  implikasies.  Op  tipies  dialektiese 
wyse  is  Persefone  (sy  wat  verwoesting  bring)  enersyds  koningin  van  die 
Onderwêreld  en  andersyds  maak  juis  die  Persefone-mite  daarvoor  voorsie- 
ning  dat  ’n  vroulike  koringpop  in  die  winter  begrawe  en  weer  in  die  vroeë 
lente  opgegrawe  word  as  ’n  pop  vol  van  koring-uitspruitsels.  Sy  verteen- 
woordig  dus  die  gevaarlike,  die  destruktiewe  van  die  Onderwêreld,  die  dood, 
maar  ook  die  sikliese  hoop  op  regenerasie  en  vrugbaarheid. 

Demeter  se  soektog  na  Persefone  bring  haar  na  Eleusis,  waar  sy  as  baba- 
wagter  vir  Demofoón,  die  jong  prinsie,  aangestel  word.  Sy  probeer  hom  by 
geleentheid  tot  goddelike  onsterflikheid  te  louter  oor  ’n  vuur.  In  die  jongste 
Leroux-teks  kom  Demofoón  direk  ter  sprake  wanneer  na  ’n  bende  terroriste 
wat  skepe  kaap,  verwys  word  as  “die  volgelinge  van  Demophoón,  d.w.s.  ál 
daardie  raserige  kinders  wat  weier  om  gode  te  word  en  die  hele  goddelike 
hierargie  wil  vernietig  deur  alles  aan  die  brand  te  steek”  (bl.  2).1  Binne  hierdie 
terroriste-kode  moet  nog  ’n  paar  gedeeltes  hiermee  saamgelees  word,  ten 
einde  die  teksideologie  duideliker  na  vore  te  laat  kom. 

Oor  die  egosentrisme  van  terroriste  lees  mens  op  bl.  39:  “Die  saak  is  bysaak 
dwarsdeur  die  jare  want  hulle  is  ontwortelde  ‘kinders’  wat  in  ’n  magsposisie 
met  die  Mansonkrag  charismaties  hulle  invloed  oor  meer  verfynde  mee- 
lopers  laat  geld.  Dis  nog  steeds  die  enkeling  gefrustreerd  wat  gewillig  is  om 
met  akklamasie  dood  te  gaan.  Dis  ’n  verwording  van  die  Christus-simbool: 
ek  gaan  dood  sodat  die  saak  kan  lewe,  maarsorg  dat  my  boodskap  oorgedra 
word  en  dat  ek  nie  vergeet  word  nie  en  dat  ek  gedurig  sal  terugkeer  (Miskien 
word  eendag  ’n  straat  na  my  vernoem  as  die  vryheid  kom).  Die  media  moet 
teenwoordig  wees  om  ’n  sekere  mate  van  elegansie  aan  terreur  te  bied. 
(“-J.J.) 

En  die  Persefone-mite  kom  gevarieerd  voor  op  bl.  41 :  “Enige  vorm  van  ka- 
ping  herinner  aan  die  mite  van  Eleusis  maar  daar  bestaan  ’n  mate  van  twyfel 
of  daardie  vorm  van  mistiek  behoorlikdeurdie  kapers  begryp  word,  alhoewel 
diebegripvan  geboorteen  hergeboortenievreemd  isvirterreurnie.  Vernietig 
die  stelsel,  soos  apartheid  byvoorbeeld,  en  dan  kom  daar  ’n  rewolusionêre 
hergeboorte  -  uit  die  knuppel  spruit  groen  blare  en  die  bloedige  hierophante 
kondig  die  lente  aan.)”  Dieselfde  idee  word  voortgesit  op  bl.  45:  “  ‘Die 

ekstase  van  terreur  gaan  eintlik  oor  ekstase  en  nie  die  saak  nie,’  sê  die  kaper. 
‘Ons  moet  aan  alles  dink.  Aan  al  die  ongeregtighede,  maar  ook  aan  ons  eie 
lewens  wat  ons  op  die  spel  plaas.  Ek  wil  nie  soos  ’n  dol  hond  sterf  nie.  Maar  is 
daardie  ekstase  nie  miskien  ’n  simptoom  van  ons  dolheid  nie,  ons  Demeters 
folly.  Ons  wil  ’n  geykte  verlede  vervang  met  ’n  geykte  toekoms  gebaseer  op 
ou  Marxistiese  beelde  slegs  aangepas  in  hierdie  shit  kontinent,  Afrika,  suid 
van  die  Sahara.” 

Die  Persefone-Demeter-Demofoon-paradigma  met  sy  konnotasies  van 
onderwêreldse  verwoesting,  ontwrigting,  egosentriese  skynheiligheid,  maar 
ook  sy  paradoksale  hoop  op  vernuwing,  hergeboorte  en  regenerasie  word 
dus  hier  “gekaap”  deur  Hades  met  sy  konnotasie  van  die  onafwendbaarheid 
van  die  dood  (Graves  1 955/1 974: 1 23),  ten  einde  uit  hierdie  gekkeparadys, 
uit  hierdie  malaise  wat  die  skip  vol  dwase-visie  kommunikeer,  ’n  uitweg  te 
bring.  En  al  lyk  dit  of  die  sosiaal-maatskaplike  hierin  oorweeg,  moet  onthou 
word  dat  hierdie  roman  waarheid  sy  oorsprong  in  die  religieuse  ondergrondse 
netwerk  het. 

Dit  wil  my  gevolglik  al  lyk  of  daar  op  teksideologiese  vlak  dus  ’n  uiteenloop 
van  visies  tot  stand  gekom  het  tussen  Brant  en  Leroux.  En  dit  raak  veral  sake 
wat  met  die  slot  van  die  storie-lyn  verband  sou  hou.  Wat  die  Leroux-teks 
betref,  is  ek  hiermee  dus  opnuut  terug  by  genetiese  aspekte  vanweë  die 
onvoltooidheid  van  die  teks. 

Hoe  Leroux  sy  vertelteks  sou  laat  sluit,  sal  uiteraard  onbekend  bly,  alhoewel 
’n  mens  met  vrymoedigheid  daarop  kan  reken  dat  die  slot  ’n  dialektiese  een 
sou  wees  (soos  feitlik  al  die  voriges).  En  moontlik  dat  ’n  dialektiek  tussen 
Brant  se  stormgeteisterde  skip  (vgl.  die  Voorschoten-geskiedenis)  wat  nie 
alleen  sy  ondergang  tegemoet  dryf  nie  (vgl.  die  aktuele  toespelings  op  die 
RSA  se  plesierboot),  maar  inderdaad  ’n  skip  wat  ondergaan  in  skipbreuk  (die 
nogal  breed  uitgewerkte  mitologiese  regenerasieproses  met  sy  aktuele 
implikasies  besweer  so  ’n  eensydig  negatiewe  slot).  Dat  daar  egter  rekening 
gehou  moet  word  met  die  uitgelewerdheid  van  die  mens  aan  magte  groter  as 
hy  self  (bv.  natuurelemente  of  God)  is  binne  die  bestek  van  hierdie  siklus  met 
sy  watersnood  en  sy  aardbewing  ’n  besliste  moontlikheid.  Dit  staaf  die  aan- 
wesigheid  van  kosmiese  ironie  ook. 

Maar  hier  is  in  Diesuiwerste  HugenootisJan  Schoeman  nóg  ’n  mag  groteras 
die  mens  waaraan  hy  uitgelewer  is;  en  dit  is  een  wat  teksintern  én  teksekstern 
sy  invloed  laat  geld,  nl.  die  dood.  Die  “Aantekeninge”  by  die  onklaar  roman- 
teks  is  redelik  pront  daaroor  dat  hierdie  roman  “eintlik  gaan  oor  ’n  doods- 
besef...  Die  uitdaging  van  ’n  man  met  ’n  doodsbesef  wat  besluit  om  te  lewe” 
(bl.  10  &  36).  Trouens,  die  hele  manuskrip  sit  vol  verwysings  na  en  toe- 
spelings  op  die  dood:  sommiges  direk  (soos  hierbo)  en  ander  opnuut  weg- 
gewerk  van  die  persoonlike  af  deur  die  byhaal  van  momente  uit  die  roman 
Na’va,  uit  die  mitologie  (“sterf  mens  langsaam  van  kanker,  of  val  jy  soos 
lcarus?”,  bl.  35),  asook  deur  die  baie  bewuste  beswering  van  die  dood  deur 
die  opgaan  in  feestelikhede  en  die  banale  oppervlakte.  So  word  die  bootreis 

’n  vervlegting  van  lewensreis  en  doodsreis. 

En  dit  bring  ’n  mens  dan  weer  direk  terug  na  Magersfontein,  o  Magersfontein! 
en  die  aangewesenheid  van  die  moderne  mens  op  kennis  van  en  insig  in  die 
verlede  waardeur  met  eie  vindingrykheid  ’n  uitkoms  uit  hierdie  skaakmat- 
situasie  (vgl.  Na’va)  geïmproviseer  kan  word,  dit  wil  sê  sonder  dat  die  verlede 
en  die  noodlot  hulle  noodwendig  in  die  hede  en  die  toekoms  hoef  te  herhaal. 
Want  wat  Kónneker  (1 966:  50)  formuleer  as  die  slotsom  waartoe  ’n  mens  uit 
Brant  se  werk  kom,  sluit  slegs  skramsweg  aan  by  wat  ’n  mens  van  ’n  Leroux- 
slot  sou  verwag.  Die  teksideologie  van  Das  Narrenschiff  poneer  dat  die  mens 
nie  daarop  kan  reken  dat  God  hom  uit  die  dieptes  sal  red  nie.  Hoe  hy  uit  die 
verknorsing  gaan  kom,  is  sy  eie  probleem.  Hy  is  op  homself  aangewese.  (’n 
Mens  kan  jou  voorstel  dat  hierdie  visie  in  die  Middeleeue  bepaald  nie  die  slot- 
preek  in  die  reeks  gebaseer  op  hierdie  werk  sou  wees  nie.) 

’n  Laaste  aanduiding  uit  die  onvoltooide  manuskrip  wat  opgevolg  kan  word 
met  betrekking  tot  die  (moontlike)  slot,  lê  op  die  metatekstuele  vlak.  Op  tipies 
postmodernistiese  wyse  is  hier  in  sowel  die  geskrewe  roman-gedeelte  as  in 
die  “Aantekeninge”  daarby  aanduidings  dat  die  genetiese  proses  op  meta- 
tekstuele  vlak  ingebou  sou  word  in  die  vertelteks. 

Op  bl.  54  van  die  romanteks  staan:  “Eintlik  is  daar  ’n  samespel  tussen 
skrywer  en  leser.  Namate  die  leser  déél  van  die  roman  word,  ’n  medeskep- 
per,  dan  beweeg  ons  op  dun  ys,  en  dis  presies  wat  ek  wil  hê.  Hoekom  moet  ’n 
skrywer  ’n  roman  alleen  skryf?  Het  die  tyd  miskien  nie  aangebreek  dat  die 
leser  iets  moet  bydra  tot  die  verbeeldingsvlugte  van  die  skrywer  nie?”  Verder 
is  daar  in  die  “Aantekeninge”  gedeeltes  op  bll.  37, 42,  e.d.  wat  ook  hieronder 
ressorteer.  Het  ’n  mens  hiermee  dus  opnuut  die  wil  tot  ’n  vereen- 
selwigingsproses  tussen  abstrakte  outeur/verteller/personasie  en  leser  as 
wat  ons  teen  die  einde  van  Sewe  dae  by  die  Silbersteins  gehad  het?  Is  dit  nie 
dalk  die  essensie  van  ’n  romanwaarheid  wat  hier  aan  die  uitkristalliseer  was 
nie?-  datdie  keusetussen  dood  en  anargistiese  hergeboorte  virdieeietydse 
afstammelinge  van  die  Hugenote  (en  andere  wat  ’n  teelbeleid  van  rasse- 
suiwerheid  en  ongeregtigheid  onderskryf)  nypend  aan  die  orde  is  nie? 
Hierdie  definiëringsproses  aan  ’n  eietydse  waarheid,  glo  ek,  kan  slegs  be- 
skryf  word  aan  die  hand  van  ’n  intertekstuele  lees  van  hierdie  onvoltooide 
manuskrip.  En  dan  selfs  meer  genuanseerd  as  waarvoor  ek  hier  ruimte  had. 
Met  inagneming  ook  van  Thomas  Murner  se  voortsetting  van  Brant  se  idees 
in  D/'e  Narrenbeschwórung,  Erasmus  se  Lof  der  sotheid,  Dante  se  La  Divina 
Commedia,  Rabelais  se  Gargentua  en  Pantagruel,  die  Antieke  simbool  van 
‘die  skip  van  die  Staat’  (vgl.  K.  Manger  1 983: 1 1 8),  Katherine  Anne  Porter  se 
Ship  of  fools  (1962)  en  die  film  daaroor,  die  bydraes  van  Francois  Villon, 
Skeiton  en  Dunbar,  asook  (meer  resent)  die  slot  van  Umberto  Eco  se  magis- 
trale  roman,  Die  naam  van  die  roos,  wat  in  sovele  opsigte  wat  hierbo  gesê  is, 
saamtrek  en  waarin  die  visies  van  Adso  van  Melk  (as  ou  man)  en  Etienne 
Leroux  (as  ou  man)  so  gemaklik  met  mekaar  geskakel  kan  word: 

“Est  ubi  gloria  nunc  Babylonia?  Where  are  the  snows  of  yesteryear?  The 

earth  is  dancing  the  dance  of  Macabré;  at  times  it  seems  to  me  that  the 
Danube  is  crowded  with  ships  loaded  with  fools  going  toward  a  dark  place 
(vgl.  hier  E.  Welsford  1935:  236  -  J.J.) 

“All  I  can  do  now  is  be  silent.  O  quam  salubre,  quam  iucundum  et  suave  est 
sedere  in  solitudine  et  tacere  et  loqui  cum  Deo!  Soon  I  shall  be  joined  with  my 
beginning,  and  I  no  longer  believe  that  it  is  the  God  of  glory  of  whom  the 
abbots  of  my  order  spoke  to  me,  or  of  joy,  as  the  Minorites  believed  in  those 
days,  perhaps  not  even  of  piety.  Gott  ist  ein  lauter  Nichts,  ihn  ruhrt  kein  Nun 
noch  Hier. ...  I  shall  soon  enter  this  broad  desert,  perfectly  level  and  bound- 
less,  where  the  truly  pious  heart  succumbs  in  bliss.  I  shall  sink  into  the  divine 
shadow,  in  a  dumb  silence  and  an  ineffable  union,  and  in  this  sinking  all 
equality  and  all  inequality  shall  be  lost,  and  in  that  abyss  my  spirit  will  lose 
itself,  and  will  not  know  the  equal  or  the  unequal,  or  anything  else:  and  all  dif- 
ferences  will  be  forgotten.  I  shall  be  in  the  simple  foundation,  in  the  silent 
desert  where  diversity  is  never  seen,  in  the  privacy  where  no  one  finds  himself 
in  his  proper  place.  I  shall  fall  into  the  silent  and  uninhabited  divinity  where 
there  is  no  work  and  no  image. 

It  is  cold  in  the  scriptorium,  my  thumb  aches.  I  leave  this  manuscript,  I  do  not 
know  for  whom;  I  no  longer  know  what  it  is  about:  stat  rosa  pristina  nomine, 
nomina  nuda  tenemus.  (1983:  501-502) 

Voetnota 

1 .  Die  bladverwysings  na  die  teks  mag  moontlik  verskil  van  dié  in  die  faksimilee-uitgawe, 
aangesien  ek  gewerk  het  vanaf  fotostate  van  die  manuskrip. 

H.P.  van  Coller 

Magersfontein:  die  dokumente 


Etienne  Leroux  het  teen  wil  en  dank  die  reputasie  verwerf  van  ’n  omstrede 
skrywer.  Aanleiding  hiertoe  was  indertyd  die  hele  S/7Persíe/n-debakel,  maar 
dit  is  eintlik  die  lang  en  onverkwiklike  gebeure  rondom  die  verbanning  van 
Magersfontein,  o  Magersfontein!  wat  hom  finaal  hierdie  reputasie  die  nek 
omgehang  het.  Hierdie  uitgerekte  geskiedenis  het  geduur  van  1 976  toe  die 
werk  die  eerste  keer  verskyn  het  en  in  1 977  verban  is  tot  en  met  1 980  toe  dit 
vir  die  eerste  keer  -  na  uitgerekte  regspleging  -  weer  vrylik  beskikbaar 
was. 

Saam  met  Leroux  se  laaste  en  onvoltooide  roman  Die  suiwerste  Hugenootis 
Jan  Schoeman  (in  faksimilee-uitgawe)  het  daar  pas  ’n  ander  belangwek- 
kende  Leroux-publikasie  die  lig  gesien.  Dit  heet  Magersfontein:  die  doku- 
mente  en  word  kennelik  as  huldeblyk  aan  hierdie  skryweraangebied.  In  die 
Uitgewersnota  vooraf  word  gesê  dat  die  publikasie  van  die  belangrikste 
dokumente  wat  betrekking  het  op  die  hele  Magersfontein- geskiedenis,  kort 
voor  Leroux  se  dood  met  hom  bespreek  is.  In  ’n  sekere  sin  vorm  hierdie  werk 
derhalwe  ’n  testament  van  die  skrywer  en  word  dit  ’n  literêr-historiese  doku- 
ment  waarin  sekere  beginsels  rakende  die  literatuur  en  die  vrye  geesteslewe 
opgesluit  lê. 

Die  verskyning  van  hierdie  boek  roep  ’n  troebel  sensuur-verlede  in  herinne- 
ring.  Dit  is  primêr  ’n  dokumentasie  -  weliswaar  ontstellend  -  van  die  wel  en 
weë  van  één  boek  onder  ’n  verstikkende  sensuurbedeling,  maar  dit  word  ook 
eksemplaries  van  ’n  hele  politieke  dampkring  waarin  daar  nie  ruimte  was  vir 
bevraagtekening  van  ’n  bestaande  orde  en  die  ideologie  wat  dit  gestut  het 
nie.  ’n  Mens  ontkom  bv.  nie  aan  die  gevoel  dat  daar  in  die  hele  proses  veel 
meer  op  die  spel  was  as  bloot  ’n  sogenaamde  aanstootlike  boek  nie  en  dat 
daar  op  onbehoorlike  wyse  gemanipuleer  en  politieke  druk  uitgeoefen  is. 
Daarteenoor  is  hierdie  dokumentasie  egter  ook  die  bevestiging  van  die 
gesonde  verstand  wat  op  redelikheid  en  verdraagsaamheid  gegrondves  is 
en  wat  uiteindelik  triomfeer  ten  spyte  van  alle  vyandigheid  en  struikelblokke. 
Hierdie  verwoording  in  die  “onderhandelingsidioom”  van  vandag,  word  nie 
lukraak  deur  my  gekies  nie  -  die  geskiedenis  van  Magersfontein  is  verwant 
aan  die  oorspronklike  slag  en  hierdie  literêre  slagveld  lê  besaai  met  ge- 
sneuwelde  reputasies  en  onsuksesvolle  versoenings. 

Die  volledige  dokumentasie  is  verkry  van  die  prokureursfirma  Tim  du  Toit  en 
Kie  en  word  hier  in  die  juiste  volgorde  gepubliseer.  ’n  Aansienlike  deel  van  die 
oorspronklike  dokumentasie  bestaan  egter  uit  verklarings  van  36  vooraan- 
staande  persone  wat  onderskeidelik  vir  en  teen  Magersfontein  betoog  het. 
Dit  word  nie  hier  ingesluit  nie  omdat  dit  die  boek  te  omvangryk  sou  maak; 
daar  heelwat  oorvleuelings  onderling  bestaan  en  omdat  heelwat  van  die 
verklarings  geskied  het  met  beskerming  van  vertroulikheid.  Ingeligtes  be- 

weer  dat  baie  persone  wat  vandag  belangrike  woordvoerders  is  ten  be- 
hoewe  die  nuwe  Suid-Afrika  sou  ril  as  dit  nou  bekend  sou  wees  wat  hul 
(politieke)  standpunte  toe  was.  Maar  nou  ja,  min  dinge  is  ná  tien  jaar  dieselfde 
en  baie  minder  beter.  Kom  ons  gun  hul  hul  bekering. 

Dit  is  ’n  onbegonne  taak  om  hierdie  omvangryke  dokumentasie  selfs  enig- 
sins  te  probeer  opsom.  Ek  volstaan  met  ’n  kort  oorsig.  Die  Appêlraad  oor 
Publikasies  het  gedurende  November  1 977  die  publikasie  van  Magersfon- 
tein,  o  Magersfontein! ongewens  bevind  nadat  die  destydse  Minister  van  Bin- 
nelandse  Sake,  dr.  Connie  Mulder,  hom  gelas  het  om  ’n  beslissing  van  sy  eie 
komitee  dat  die  boek  wel  aanvaarbaar  is,  in  hersiening  te  neem.  Die  Appël- 
raad  se  beslissing  is  op  hersiening  geneem  na  die  Hooggeregshof  wat 
bevind  het  dat  die  Appêlraad  regstrydig  opgetree  het  deur  nie  die  waarskyn- 
like  leser  te  oorweeg  by  die  toepassing  van  art.  47  (2)  (a)  nie.  Dit  geld  die  aan- 
tasting  van  openbare  sedeiikheid.  Die  Hooggeregshof  het  egter  ook  belis  dat 
die  Appêlraad  nie  regstrydig  opgetree  het  in  verband  met  art.  47  (2)  (b)  nie, 
toe  dit  nie  die  waarskynlike  leser  in  ag  geneem  het  by  die  peiling  van  die 
gevoelens  of  oortuigings  van  Christene  nie.  Ná  verstryking  van  die  tweejaar- 
termyn  wat  deur  die  Wet  gestel  word,  het  die  uitgewer  van  die  publikasie  die 
Direktoraat  van  Publikasies  versoek  om  die  vrye  publikasie  van  Magersfon- 
tein  weer  eens  te  oorweeg.  Die  Publikasiekomitee  het  die  boek  ingevolge  art. 
47  (2)  (b)  ongewens  bevind.  Teen  hierdie  belissing  is  opnuut  appêl  aange- 
teken  deur  die  uitgewer  en  wel  by  die  Appêlraad  vir  Publikasies  wat  die 
vroeëre  verbod  ter  syde  gestel  het  op  1 2  Maart  1 980  en  in  die  proses  ook 
heelwat  beginsels  neergelê  het  wat  later  haas  gebruiklik  sou  word  in  die 
beoordeling  van  literêre  werke.  Dit  geld  bv.  die  beginsel  van  die  inagneming 
van  die  waarskynlike  leser.  Verder  word  pertinent  vermeld  dat  daar  nie  ’n 
“isolasiebeginsel”  moet  geld  nie;  daar  moet  na  ’n  boek  as  ’n  geheel  gekyk 
word  en  “onwelvoeglikhede”  moet  ook  binne  konteks  beoordeel  word.  Die 
negering  van  hierdie  belangrike  beginsel  het  in  die  eerste  paar  beslissings 
aanleiding  gegee  tot  die  sitering  van  lyste  en  lyste  “vieslike  en  ongure  taal” 
(pp.  1 9-24)  en  net  sulke  lang  lyste  “vloektaal  of  ydelike  gebruik  van  die  Naam 
van  die  Opperwese”  (p.  24  e.v.).  So  ’n  optrede  -  soos  destyds  ook  gevolg 
deur  Aksie  Morele  Standaarde  -  druis  myns  insiens  meer  in  teen  die  open- 
bare  sedes  as  wat  enige  sodanige  uitdrukkings  ooit  sou  kon,  selfs  in  ’n 
swakker  boek  as  Magersfontein. 

Die  dokumentasie  is  boeiende  leesstof  en  inderdaad  voer  vir  filoloë  én 
regsgeleerdes  én  literêre  historici,  maar  ook  vir  die  gewone  geïnteresseerde 
in  die  breë  kultuurlewe.  Van  die  boeiendste  diskussies  sentreer  rondom  dié 
oor  die  sogenaamde  “gemiddelde”  persoon  (vgl.  bv.  p.  37  e.v.)  en  veral  die 
hipotetiese  reaksie  van  hierdie  persoon.  Volgens  die  beredenering  van  die 
Appêlraad  in  1 977  word  hierdie  gemiddelde  persoon  (wat  skynbaar  altyd  ’n 
man  is!)  redelik  gou  gewalg  deur  vloekwoorde  (p.  46),  voel  gou  diep  gekrenk 
in  sy  privaatheid  as  hy  ’n  “morsige”  beskrywing  lees  (p.  48)  en  vind  die 
volgende  beskrywing:  “Hy  kyk  na  sy  geslagsorgane  en  vind  hulle  klein,  maar 

troos  hom  daaraan  dat  dit  met  al  daardie  standbeelde  van  die  gode  in  die 
argeologiese  museum  in  Anthene  klop”,  “skaamteloos”,  “sieklik”  en  “dus 
onbetaamlike  behandeling  van  naaktheid”  (p.  49).  Skynbaar  het  die  ouder- 
dom  en  verdraagsaamheid  van  die  gemiddelde  man  in  die  afgelope  dekade 
drasties  verander  of  speel  ek  tennis  by  die  verkeerde  klub. 

Hierdie  boek  bevat  van  die  beste  interpretasies  van  Magersfontein,  o 
Magersfontein!  (vgl.  pp.  102-113)  en  is  alleen  al  hierom  noodsaaklike  lees- 
stof  vir  geïnteresseerdes  in  die  literatuur.  Hierdie  boek  is  nie  net  dokument 
nie,  maar  ook  ’n  monument:  vir  ’n  uitgewery  wat  hul  skrywer  en  hul  boek  in 
beskerming  geneem  het  met  groot  finansiële  opoffering,  vir  die  oorwinning 
van  nugtere  denke  bo  emosie  en  in  die  laaste  instansie  vir  Leroux  wat  reeds 
in  1976  ons  Calvinistiese  regskapenheid,  wat  so  dikwels  skynheilig  is,  be- 
vraagteken  het.  Sosioloë  en  historici  sal  later  dalk  die  rol  van  hierdie  ge- 
skiedenis  koppel  met  ’n  ontwikkeling  in  politieke  denke  waarvan  ons  tans  die 
resultaat  belewe. 

Dolf  van  Niekerk 
Nag,  Stephen 


Augustus  1989. 

Die  maand  van  die  winde  het  dié  dag  nie  heeltemal  verbygegaan  nie.  Die 
aand  was  koel  soos  die  middag.  Hy  sit  in  die  gehoor,  swart  jas  dig  om  hom, 
die  swartlensbril  maak  sy  oë  onsigbaar.  Voorkop,  hare,  mond  -  is  dit  ons 
tweese  Vrystaat  watalles  uiteindelik  half  droog  aards  bymekaartrek?  Of  was 
dit  die  voorskynsel  van  sy  laaste  kwartaal  voor  hy  in  Koffiefontein  se  klip- 
rantwêreld  weggelê  sou  word? 

In  die  saal  van  die  historiese  NALN-gebou  op  Bloemfontein.  Langs  hom  sy 
blinkoogvrou,  aan  die  ander  sy  Antjie  Krog,  donker,  peinsend,  sensitief.  Ek 
het  sestig  geword,  Chris  en  Lina  vyftig.  Drie  verjaardagkinders  wat  op  Afri- 
kaans  se  akker  boer  waar  Stephen  die  groot  bome  geplant  het,  windbreke 
teen  die  winde  van  lokaalgemoedelikheid  wat  die  prosa  tot  sestig  dor- 
gewaai  het. 

Elkeen  moet  iets  sê.  Terwyl  ek  oor  my  wildeals-wêreld  praat,  kyk  ek  na  hom. 
Etienne  Leroux  ken  ek  mos  goed.  Maar  Stephen?  Hemel,  hoe  swak  ken  ek 
hom  nie.  Kyk  hoe  breekbaar  is  hy  en  ons  het  nog  so  min  met  mekaar 
gepraat. 

Later  volg  ek  hom  en  Chris  na  ’n  hotelletjie  daar  naby.  Ander  mense  kom  by, 
sit  in  ’n  klein  ruimte  saam. 

“Here,  Dolf  -  wanneer  het  ons  mekaar  laaste  gesien?” 

“Seker  toe  ons  Sestiger  begrawe  het  -  meer  as  twintig  jaar?” 

Sestiger  -  getuigskriffie  van  die  ommekeer  in  die  Afrikaanse  prosa. 

“Dit  was  mos  nooit  ’n  beweging  nie  -  dit  het  sommer  net  gebeur.” 

Hy  haal  sy  bril  af.  Daar  is  ’n  matheid  om  die  oë  waarin  ’n  haas  onpeilbare 
wysheid  en  kinderlikheid  lê. 

Ek  kyk  mos  in  ’n  broer  se  oë. 

Hy  staan  op,  gaan  bestel  nog  wyn  of  wat  ook  al.  Sy  jas  hang  agter  hom  aan. 
Sy  bewegings  is  doelgerig  -  asof  daar  min  tyd  is. 

“Elkeen  het  sommer  net  geskryf,”  sê  hy  toe  hy  weer  sit. 

Almal  praat,  byna  gelyk  en  deurmekaar  -  asof  ons  dié  nag  se  ure  moet  gryp 
en  volpak  met  woorde  wat  nog  gesê  moet  word  in  tyd  wat  nie  meer  bestaan 
nie  én  van  woorde  wat  nooit  gesê  is  nie. 

Maar  ek  moet  gaan  -  juis  dié  enkel  keer  dat  ek  nie  wil  nie. 

Die  nag  sal  tog  te  kort  wees  en  daar  bly  altyd  onvoltooide  gesprekke  en 
onvoltooide  denke  en  miskien  is  dit  buitendien  goed  dat  daar  iets  vir  die  dood 
oorbly. 

Deernis,  intellek,  geslotenheid,  sagmoedigheid  -  alles  straal  uit  hom  toe 
ons  groet. 

“Nag,  Stephen.” 

Johann  de  Lange 
Etienne  Leroux  (1922-1990) 

Die  boek  wat  jy  met  ’n  begrafnis 
wou  begin,  het  met  een  geëindig: 

’n  Verhoogarties  sal 
in  die  oseaan  sterf. 

Jy  het  gesterf 

in  ’n  tyd  waar  mense 

al  hoe  jonger  sterf 

aan  verveling,  vuur  en  VIGS 

(die  Groot  Griep  het  muteer). 

Ek  sal  jou  goliardiese  humor  mis. 

Ek  sien  jou  nog  waar  jy  staan 

en  rook,  jou  oë  onkenbaar 

agter  die  donkerbril 

(oë  wat  die  noodlot  drink?), 

die  taai  leerbaadjie 

om  jou  skouers 

soos  ’n  wafferse  eendstert. 

Jy  was  die  mooiste  man. 

Ons  het  nooit  gesels  nie; 
tóg  het  ek  geweet  jy  verstaan, 
dat  jy  man  én  vrou 
in  jou  gebrokenheid  behou  het, 

’n  punk-Teiresias 
in  die  shopping  centre 
(ons  kollektiewe  onbewuste). 

Die  man  met  ’n  doodsbesef 
wat  besluit  het  hy  wil  lewe. 

Lewe,  ten  spyte  van 
die  onvolkome 
pynigende  droom: 
die  trein  wat  verpas  word, 
iemand  ontmoet  en  verloor. 

Ek  groet  jou,  Colet, 

uit  my  wêreld 

van  plofstof  en  plastiek. 

Ek  wens  jy  was  steeds  hier 
op  ons  gedoemde  Titanic. 


1990.8.20 

Fanie  Olivier 
orpheus  in  de  dessa 


vandag  waai  die  wind  weer  die  stowwe 
verby  die  doringdraad  se  muur 
sodat  die  binnehuis  die  ene  damas 
word,  die  kop  beginne  draai,  die  pakskuur 
omgetower  word  tot  vleispaleis. 

die  oëverblindery  maak  van  die  mowwe 
buffels,  die  hanslam  ’n  tier 
wat  waghou  iewers  naby  die  kombuis. 
en  agter  die  donkerbril  broei 
oerwoude  uit  waar  shopping  centres  was. 

en  dan  word  dit  stil,  sonder  omhaal 
van  woorde;  as  die  stof  die  wind  los, 
word  dit  stil  en  jou  oë  uiteindelik  bevry 
van  die  bril:  jy  bêre  die  fluit. 

so  eenvoudig  is  die  eerste  lewe: 
voel  in  jou  hart  waar  die  pyn  sal  bloei 
soos  die  winde  bloei;  hoor  fluister: 

“waaragtig:  nou  weet  ek  seker  jy 
is  tog  ’n  towenaar.  nie  net  die  hond 
nie,  selfs  die  buffels  uit  die  kraal 
en  die  tiere  kom  uit  die  bos 
as  jy  speel  om  te  luister.” 

(het  ek  jou  hand  in  die  stof  sien  bewe? 

’n  skouer-ophaal  gewaar  iewers  in  die  kis?: 

“en  vorentoe  -  in  die  wildernis.”) 


H.J.  Pieterse 
Vampier 
vir  Lila 

Bloed  in  die  tombes  van  jou  dromende  lyf 
roei  onrustig.  Ná  middernag  verskyn 
ek;  laat  my  swart  vlerke  streel 
oor  die  asfodil  van  jou  bekruisde  keel. 

In  ons  bloed  se  paring  word  jy 
soos  ek,  ’n  donkerbloei,  on- 
dood.  Jou  mat  tande  sny 
die  bloedopkoms  in  elke  son. 

Jy  is  volbloei.  Die  nag  is  sagter. 
Bedek  jou  keel,  bedek  jou  oë. 
Houtgeur  bly  skerp  op  my  moeë 
tong  en  in  my  hare  agter. 

Joan  Hambidge 
Faks  aan  Etienne  Leroux 

Sê  my  mister  Etienne  Leroux, 
behoef  mens  in  die  hiernamaals 
’n  sonbril  of  durf  mens  blootsoog  kyk 
tot  in  die  oog  van  die  son? 

Sê  my  mister  Etienne  Leroux, 
bedonner  ’n  ironiese  visie  nogmaals 
die  kyk-op-sake  of  mag  jy  laat  blyk 
hoe  jy  voel  oor  die  oerbron? 

Sê  my  mister  Etienne  Leroux, 
begeer  mens  stilte  andermaals, 
dra  jy  swart  en  word  elke  huldeblyk 
geïgnoreer  of  weer  en  weer  bekom? 

Toe  laat  weet  my  mister  Leroux, 
hoe  jy  regtig  oor  die  dinge  voel. 


Phil  du  Plessis 
Brief  in  rook 
vir  Stephen 

Ek  sou  vlam  bo  sarkofaag  verkies  het: 

dat  die  boom  waarin  jy  rus 

in  laaste  liefkosing  nou  eenmaal 

en  vir  altyd  vertéér 

in  plaas  van  die  vermolming 

die  stadige  terugval  wat  jy  moes  ken. 

Want  die  sarkofaag 

kan  sy  geheime  prysgee 

en  die  duister  word  binnegedring: 

jy  is  nie  veilig  nie,  nie  teen  verraad  nie. 

Verval  is  gasheer  vir  die  wurm 
en  daar  is  geen  eer  aan  nie. 

Die  krap  en  jy  was  beter  vriende. 

Sy  klou  aan  jou  lyf  bekend: 

hy  was  medewerker  van  elke  koningin, 

en  as  ontmannende  Judas  ’n  verwagte  gas. 

In  die  teater  van  elke  dinastie, 

geketting  tussen  vroue,  het  jy  geweet  wat  kom. 

Tog  was  jy,  soos  Osiris,  uiteindelik  weerloos. 
Want  in  die  stilte  om  jou, 
in  die  rook,  die  vloed  van  plengoffers, 
was  die  kloue  onverwags  bínne  jou 
en  dit  was  geen  mite  nie. 

Wat  gaan  ek  nou  doen? 

Ná  al  hierdie  tyd 

gaan  hierdie  gedig  vuur  toe, 

Són  toe,  Ra  toe. 

Ek  wil  jou  só  bereik. 

Met  hierdie  groetnis, 

Phil. 


René  Marais 

Gouache:  Marjorie  Wallace 

Ek  kyk  op  na  die  spits,  grys  baardjie  om  sy  gesig, 
effens  gelig  soos  hy  staan  en  tuur  in  die  groen  lug. 
Leroux  hang  in  swart  hemp,  broek,  baadjie  en  bril 
bo  my  lessenaar.  En  tik  sy  sigaret-as  af  op  my  gedig. 

Tom  Gouws 
nylkrap 


isis 

in  die  skaamstreek  van  die  wywaters 
traptas  ek  tussen  wortelwurm  en  reliek 
heimlik  vermoed  ek  jou  aanwesigheid 
intiem  in  my  wit  bloed 
klots  die  drif  soos  water 

ondergronds  ontwaak  jy 
droesembroer  jy  raak  my 

in  die  flodder  voel  ek  bronslaai 
krulsag  teen  my  skalepote  skuur 
o  osiris  osiris 

ek  wieg  in  ligte  bodemstrome  skryf  ek 
in  kreupelrym  in  die  steenskaal  van  jou  lyf 

skrif  weet  jy  is  bloot  nabootsing  van  drif  my  kollasie 
berg  ek  veilig  in  my  vlesige  beursie 


Susan  Opperman 
Enigma 

Koffiefonteinse  boer,  dubbel  Hertzogpryswenner 
skerp  waarnemer  in  die  plaaslike  pub  - 
Die  stil  man  in  swart  met  die  donkerbril 
(wat  word  verskans?) 

Stephen  vir  sy  vriende, 
skryf  satiries-ironiese  fantasieë 
in  ’n  halfdonker  studeerkamer: 
die  twaalfde  roman  onvoltooid 
soos  sy  soeke  na  die  onpeilbare; 
weet  nou  seker  alles  is  interteks 


Johann  Opperman 
Drieluik  vir  ’n  Sestiger 


die  man  wat  stilte 
agter  skemer  proe 
het  weer  na  Sewe  Dae 
nuwe  vrae 

by  fonteine  laat  borrel 

die  rooi  lap 
van  ja-nee 

afwesig 


Christo  van  Staden 
Elegie 

Hoogsomer  het  die  geel  vrystaatgras 
swart  geword  soos  na  ’n  winterbrand 
gestoppel  soos  die  dagbaard  van  ’n  soldaat 
Die  beeld  van  aarde  deur  brandglas 
donker  oor  die  ou  wit  van  ’n  land 

Hoogsomer  was  die  grond  skielik  gus 
soos  ’n  trop  winterbees  in  die  droë  veld 
gespit  in  herinnering  van  gul  sooie 
Die  stoetgangers  het  op  reis  na  rus 
getreur  oor  die  dood  van  ’n  held 

Hoogsomer  het  die  aarde  ’n  liggaam  ontvang 
soos  ’n  saad  en  onbekende  wortel  van  ’n  boom 
geberg  onder  versmagting  na  water  en  leem 
Die  vingers  het  gelei  deur  klaagsang 
geanker  in  die  soet  grond  van  die  droom 

Jy  sal  nou  ook  voorvader  wees 
in  jou  stof  sal  ons  roetes  lees 

Literêr-aktueel 


F.R.  Gilfillan: 

Huldigingswoord  vir  die  toekenning  van  die  Hertzogprys 

Dames  en  Here 

In  die  onlangse  openingsnommer  van  Pretexts,  ’n  belangrike  nuwe  Suid- 
Afrikaanse  literêre  tydskrif,  definieer  ’n  gerespekteerde  kritikus  soos  Njabulo 
Ndebele  opnuut  die  taak  van  die  skrywer  as  ’n  verantwoordelikheid  om  uit- 
drukking  te  gee  aan  alle  fasette  van  die  menslike  kondisie,  maar  spesifiek 
soos  bepaal  deur  die  lewensomstandighede  van  die  besondere  groep.  Nou 
is  dit  opmerklik  dat  Antjie  Krog  se  nuutste  digbundel,  LadyAnne,  in  ’n  sekere 
sin  opvallend  en  integer  beantwoord  aan  juis  hierdie  eis  wat  Ndebele  vir  die 
swart  letterkunde  in  ’n  veranderende  Suid-Afrika  stel.  In  die  voorlaaste  gedig 
van  haar  bundel  vat  die  digter  dit  eksplisiet  saam: 

Die  leuse  van  my  vader  wil  ek  herhaal: 
hy  wat  versuim  om  sy  lewe 
en  dié  se  plek  noukeurig  te  ondersoek, 
het  die  Skrywer  van  sy  verhaal  gefaal. 

My  pen  tree  vir  my  lewe  in  die  bresse 
en  teken  aan  die  tye  van  rose 
en  mirte  tot  nou  waar  koue 
en  stilte  lê  langs  rye  sipresse. 

Dié  is  saamgestel  uit  wat  dagboeke 
en  briewe  rep:  nie  alles  waar  nie  — 
ek  moes  baie  jok  en  verkort,  maar 
so  pas  dit  beter  tussen  ander  tekste 
wat  self  sal  praat  of  verwerp  in  die  web. 

Dames  en  Here,  met  hierdie  nadruklike  bekentenis  blyk  reeds  die  integriteit, 
spreek  reeds  die  komplekse  werkwyse  en  hoor  ’n  mens  die  verantwoor- 
delike  benadering  waarmee  die  digteres  uiteenlopende  drade  in  ’n  opmerk- 
like  en  kragdadige  eenheid  saamsnoer  en  sterk  op  haar  vorige  bundel, 
Jerusalemgangers,  voortbou. 

Die  lewe  en  werk  van  Lady  Anne  Barnard  word  hier  gemaak  tot  ’n  uiters 
relevante  metafoor  in  die  dominante  diskoers  in  hierdie  bundel,  naamlik  ’n 
besinning  oor  die  plek  en  die  taak  van  die  digter  te  midde  van  ongelyk  en 
onreg  in  die  Suid-Afrika  van  vandag.  Die  protagoniste  is  albei  vroue,  beide 
slagoffers  van  die  lot  wat  juis  hierdie  land  hulle  bestemming  gemaak  het.  Elk 
’n  kunstenaar  in  eie  reg,  albei  sensitiewe  waarnemers  van  die  lewe  om  haar, 
iedereen  ’n  gevangene  van  sy  eie  situasie:  Lady  Anne  ’n  verfynde,  adellike 

vrou  uit  Skotland,  ver  verwyder  van  die  ruwe  boorlinge  op  haar  reise  in  Afrika, 
andersyds  die  digteres  behorend  tot  die  bevoorregte  klas  in  hierdie  land, 
vasgevang  in  die  wêreld  van  die  blanke  elite.  Gefassineer  deur  die  parallel 
gaan  die  digteres  haar  identifiseer  met  lady  Anne  en  probeer  sy  deur  ’n  her- 
belewing  van  haar  ervarings  en  skerpsinnige  waarnemings  kom  tot  begrip 
van  haar  land  en  tot  perspektief  op  haar  taak  as  kunstenaar. 

’n  Mens  sou  Lady  Anne  in  sy  eietydse  opset  as  postmodernisties  kon  be- 
skryf,  maar  in  die  reusetaak  wat  die  digteres  hier  onderneem  word  sy  weer  ’n 
bard,  ’n  tydlose  sanger  by  wie  kollektief  die  geheue  van  ons  land  en  sy  mense 
leef  en  wie  se  werk  altyd  getuig  van  die  sin  wat  daaruit  gehaal  moet  word.  Op 
die  wyse  van  die  woord  terselfdertyd  ’n  kragtige  bydrae  tot  gesindheidsver- 
nuwing  en  verryking  van  diegene  wat  daarna  sou  luister. 

’n  Teks  wat  getuig  van  merkwaardige  beheer  oor  die  taal  en  blyk  gee  van  for- 
midabele  denk-  en  skeppingsvermoë. 

Geagte  Voorsitter,  ek  versoek  u  dan  nou  om  die  Hertzogprys  vir  Poësie  aan 
Antjie  Krog  te  oorhandig. 

Réna  Pretorius: 

Huldigingswoord  vir  die  toekenning  van  die  Eugéne  Marais-prys 

Alruin  neem  ’n  besondere  plek  in  onder  die  jongere  poësie  van  vandag 
(Cloete,  in  Rapport,  1 7.1 2.89,  p.  22).  Dis  ’n  bundel  met  ’n  ryktematiese  regis- 
ter.  In  die  gedigte  oor  die  natuur  en  sy  groeikrag  (ook  vernietigingskrag),  die 
skilderkuns,  musiek,  liefde,  word  ’n  verskeidenheid  liggaamlike,  sintuiglike 
en  geestelike  ervarings  in  haarfyn  taal  verwoord. 

Die  indrukwekkendste  aspek  van  hierdie  poësie-debuut  is  die  sorg  waarmee 
Pieterse  sy  bundel  ontwerp  het.  Die  totaliteit  van  die  bundel:  die  titel,  omslag- 
ontwerp,  motto,  woorde  met  hulle  klank  en  semantiese  betekenisse,  beeld- 
spraak,  motiewe  —  alles  kombineer  om  ’n  enkel  en  afgeronde  teks  te 
vorm. 

Pieterse  se  poësie  wil  gehóór,  maar  veral  gesien  word:  die  ryk  simboliese  titel 
Alruin  is  die  naam  van  ’n  konkreet-visuele  saak:  ’n  plant  wat,  volgens  verskeie 
mites,  in  noue  verband  met  die  mens  staan. 

Die  pragtige  omslagontwerp  van  die  bundel  het  afbeeldinge  van  Guiseppe 
Arcimboldo  se  seisoenskilderye,  naamlik  “Somer”,  “Lente”,  “Winter”, 
“Herfs”.  Die  afbeeldinge  is  die  aanskoulike  ekwivalente  van  die  sentrale  tema 
in  die  bundel:  die  mens  se  geworteldheid  in  en  vervlegtheid  met  die  natuur.  In 
sy  visuele  poësie  speel  kleur  ’n  belangrike  rol.  Die  dominante  kleur  in  die  vier 
skilderye  is  geel  en  Pieterse  eksploiteer  dan  ook  die  uitgebreide  simboliese 
waardes  van  hierdie  kleur:  Geel  as  simbool  van  lig,  van  die  son,  van  intelligen- 
sie,  inspirasie,  liefde,  geloofsopenbaring,  vrugbaarheid,  oorvloed,  maaróók 
van  dood,  ontbinding,  melankolie. 

Een  van  die  mooiste  “poem  pictures”  in  die  bundel  —  ’n  gedig  waarin  poësie 
en  skilderkuns  mekaar  ontmoet,  en  waarin  mens  en  natuur  en  die  natuurlike 

en  die  Goddelike  subtiel  in  mekaar  opgaan  —  is  “Van  Gogh  te  Auvers”: 

Die  man  met  die  geel  strooihoed 

luister  na  die  wind 

van  die  son  deur  die  land. 

Uit  die  groen  koring  styg 
’n  raaf  met  die  wind. 

Die  man  met  die  strooigeel  hare 

sien  die  sonneblomson 

na  die  aarde  hang, 

sien  die  son  uit  die  aarde  gis 

in  laatsomerlanderye. 

Die  man  met  die  halmbaard 
voel  moeg  die  aarde  trek 
in  stoppels  ná  die  oes. 

Uit  die  laatmiddagwolke 
broei  rawe  bo  die  lande. 

Word  doof  en  blind 
en  sien  in  hom 
in  koringkorrelhale 
uit  die  ontkiemende  kwas 
spruit  God  se  geel  graanlande. 

Pieterse  se  taalvindingrykheid  blyk  uit  die  saamsmelting  van  natuur  en  mens 
in  woordeenhede  soos  “sfroo/geel  hare”  en  “ halmbaard ”. 

Die  tranformering  van  die  natuurlike  tot  die  Goddelike  word  die  treffendste 
verwoord  in  wat  seker  die  hoogtepunt  van  die  bundel  is,  naamlik  “Kruisig- 
ing”,  uit  die  reeks  “Poliptiek”: 

Agter  buig  die  nagstroom  hom 
om  jou  verslapte  spiere 
wat,  met  doodskrag,  krom 
die  kruis  ’n  bruin  boog  span. 

My  geel,  stekelrige,  turksvy-Christus! 

Ek  verf  jou  mond  idioties,  slap 
en  knoop  jou  tone  om  die  hout. 

Jou  doringvingers  moet  die  dik  nag  krap, 
geen  seën  vir  ’n  swymelende  moeder. 

Johannes,  die  mooi  student,  is  hoeder 
en  kyk  na  die  bleek  gesig, 
haar  rok  se  sagte  wit  pastel. 

Jou  geblêr  is  stil,  jou  kop  neig  tot 
klein  Magdalena  wat  knielend  smeek, 
met  die  bloeiende  lam  en  ou  profeet 

wat  sien  hoe  vrugbaar  jy  verrot 
hier  voor,  in  my  fel  kleure  van  die  hel. 

Picasso  het  op  ’n  keer  gesê:  “you  can  write  a  picture  in  words  just  as  jou  can 
paint  sensations  in  a  poem”  (aangehaal  in  Rogers  F.R.  1 985.  Painting  and 
poetry,  p.  46). 

En  die  instrument  waarmee  Pieterse  sy  sintuiglike  sensasies  met  dieselfde 
varsheid  as  wat  hy  dit  ervaar  het,  verwoord,  is  die  sinestetiese  beeld.  In  sy 
“Alban  Berg-vioolkonsert”  skuif  klank,  kleur,  smaak  en  erotiek  ineen.  Dié 
gedig  demonstreer  ook  die  noue  skakeling  wat  ons  by  Pieterse  kry  tussen 
die  susterkunste:  poësie  en  musiek.  Ek  lees  vir  u  die  teks: 

’n  Silwer  voël  styg 
soos  ’n  ruimte-engel 
uit  die  ewige  kleure 
van  ’n  klinkende  al. 

Hy  doop  sy  snawel 
in  ’n  silwer  see 
en  rek  ’n  druppel 
ewig  uit. 

Klank  is  staalbitter 
bitterstaal  op  die  tong. 

Rek  dit  uit  soos  verlange 
na  liefde  en  dood. 

’n  Silwer  voël  hang 
soos  ’n  silwer  engel 
en  styg  weer  terug 
stilte  in. 

Onder  al  die  debuutbundels  van  1 989  is  Alruin  dié  teks  wat  bestempel  kan 
word  as  “buitengewoon,  vol  groeikrag,  vol  nuwe  belewenisse,  vol  pragtige 
moontlikhede”.  Aldus  T.T.  Cloete  (Rapport,  17.12.89,  p.  22). 

Mevrou  die  Voorsitter  —  ek  versoek  u  nou  om  die  Eugêne  Maraisprys  vir 
1 990  toe  te  ken  aan  Henning  Pieterse. 

J.P.  Smuts: 

Akademieprys  vir  vertaalde  werk  aan  John  Boje 

Die  Akademieprys  vir  vertaalde  werk  is  veertig  jaar  gelede  ingestel  om  erken- 
ning  te  gee  aan  persone  wat  deur  hulle  nougesette  en  liefdevolle  arbeid  die 
Afrikaanse  literatuur  uitgebrei  het  met  vertalings  uit  die  wêreldliteratuur.  Ver- 

talings  uit  die  klassieke,  uit  Spaans,  Italiaans  en  Duits,  en  ook  van  enkele 
Shakespearedramas,  is  al  bekroon.  Keer  op  keer  het  hierdie  vertalers  gede- 
monstreer  dat  ’n  jong  taal  soos  Afrikaans  ryk  en  soepel  genoeg  is  om  oor- 
tuigend  gestalte  te  gee  aan  die  werk  van  uiteenlopende  skrywers  wat  dikwels 
ver  van  ons  taal  en  ons  tyd  verwyder  is. 

Tot  hierdie  belangrike  groep  vertaalde  werke  moet  nou  nog  een  bygevoeg 
word,  naamlik  John  Boje  se  baie  geslaagde  omsetting  van  dele  uit  Canter- 
bury  tales,  wat  hy  gebundel  het  onder  die  titel  ’n  Keur  uit  die  pelgrimsverhale 
van  Geoffrey  Chaucer. 

Chaucer  het  sy  meesterwerk  meer  as  ses  honderd  jaar  gelede  geskryf ,  en  die 
vertaling  van  so  ’n  teks  skep  uiteraard  groot  probleme.  Daar  is  talle  lees- 
versperrings  in  die  Oud-Engelse  teks,  maar  daar  word  van  die  vertaler  baie 
meer  gevra  as  om  net  woordeboekbetekenisse  na  te  speur.  Hy  moet  hom  op 
hoogte  stel  van  die  kodes  van  die  tyd  sodat  hy  die  atmosfeer  van  die  oor- 
spronklike  werk  so  getrou  as  moontlik  kan  herskep.  Die  subtiele  nuanses 
van  woorde  binne  hulle  konteks  moet  gepeil  word  en  die  regte  toonwaarde 
van  woorde  moet  behou  word.  Daarby  moet  die  vertaler  ’n  fyn  balans  hand- 
haaf  tussen  ’n  te  letterlike  en  daarom  maklik  stroewe  vertaling,  en  ’n  te  vrye 
herskepping  wat  te  ver  weg  is  van  die  oorspronklike  teks.  Boonop  het 
Chaucer  van  eindryme  gebruikgemaak,  en  mnr.  Boje  het  besluit  om  die  uit- 
daging  te  aanvaar  om  hierdie  patroon  in  die  Afrikaanse  vertaling  deur  te 
voer. 

Met  sy  vertaling  van  Chaucer  se  Canterbury  tales  toon  John  Boje  dat  hy 
teksgetrou  én  leesbaar  kan  vertaal.  Chaucer  praat  inderdaad  twintigste- 
eeuse  Afrikaans  sonder  dat  sy  reis  deur  die  eeue  hom  stroop  van  die  kwaliteit 
wat  hom  een  van  die  groot  skrywers  van  alle  tye  maak. 

John  Boje  het  in  sy  Keur  uit  die  pelgrimsverhale  van  Geoffrey  Chaucer  ’n  ver- 
teenwoordigende  groep  pelgrimsverhale  van  Chaucer  opgeneem,  maar  nog 
lank  nie  alles  nie.  Mag  dié  toekenning  vir  hom  as  stimulus  dien  om  hierdie 
belangrike  werk  voort  te  sit. 

Ek  vra  dat  u  die  Akademieprys  vir  vertaalde  werk  aan  mnr.  John  Boje  oorhan- 
dig  vir  sy  vertaling  van  ’n  keur  uit  die  pelgrimsverhale  van  Geoffrey 
Chaucer. 

Motivering  deur  die  sameroeper  van  die  beoordelaarspaneel,  prof. 
Johann  Johl  (RAU),  tydens  die  oorhandiging  van  1 989  se  Nasionale 
Boekhandel-pryse  in  Kaapstad  op  10  April  1990: 

Meneer  die  Seremoniemeester,  Dames  en  Here, 

Ek  staan  om  verskeie  redes  vanaand  voor  u  in  die  beskuldigdebank.  Die 
resente  literatuurwetenskap  skryf  naamlik  enigiets  wat  ruik  na  evaluering  af. 
En  die  bekroning  van  werke  berus  juis  op  evaluering.  Maar  dit  is  nie  al  aan- 
klag  nie:  ek  kan  my  voorstel  dat  navorsers  hierdie  motiverings  van  die  paneel 
sal  bydam  en  allerlei  vooronderstellings,  verskuilde  agendas  en  geheime 

begeertes  sal  ontrafel. 

Rondom  boeke  word  deesdae  baie  van  ’n  mens  verwag.  Daar  moet  gerap- 
porteer  word  in  watter  idioom  jy  lees:  in  Afrikaans,  in  Engels  of  in  Suid- 
Afrikaans.  Of  jy  van  agter  ’n  kulturele  lessenaar  lees.  En  (baie  ter  sake  hier)  of 
jy  meedoen  aan  establishment  uitgewerye. 

Weet  die  snuffelaars  wat  die  antwoorde  op  hierdie  sake  is,  en  die  beoor- 
delaars  se  keuses  raak  bekend,  hoor  jy  baie  gou:  Wat  het  jy  ánders  van  hulle 
venwag?  —  X,  Y  en  Z  het  mos  nie  ’n  kans  by  hulle  nie. 

Êrens  moet  daar  seker  maar  ’n  slag  helder  gesê  word  hoe  ons  vier  geëva- 
lueer  het  —  al  is  dit  dan  vanuit  die  beskuldigdebank.  Antwoorde  het  soms  ’n 
pikantheid  van  hul  eie:  Gedurende  een  van  vele  onderhoude  met  hom  het 
Vladimir  Nabokov  hom  ook  oor  hierdie  soort  tiperende  etikette  uitgelaat.  Die 
vraag  aan  hom  wasom  kommentaarte  lewerop  Freud  en  dietoepassing  van 
psigoanalitiese  teorieë  op  literêre  tekste.  Waarop  hy  geantwoord  het:  “Let 
the  credulous  and  the  vulgar  continue  to  believe  that  all  mental  woes  can  be 
cured  by  a  daily  application  of  old  Greek  myths  to  their  private  parts”  (uit 
Strong  opinions,  bl.  66). 

Die  probleme  verbonde  aan  beoordeling  maak  dit  weliswaar  ’n  opdrag  met 
ingeboude  risiko’s,  maar  tegelyk  ook  een  waarvoor  ’n  mens  nie  lof  moet  ver- 
wag  nie.  Ons  waskompromisloosop  die  uitkyk  vireen  ding:  gehalte.  Idealiter 
los  van  ’n  spesifieke  ruimte  en  bokant  ’n  spesifieke  tyd.  Welwetend  egter  dat 
ook  ons  beoordeling  plaasvind  binne  die  konkrete  ruimte  van  die  klein  en 
soms  benepe  Afrikaanse  literêre  wêreld  waarbinne  vriendskappe  en  vyand- 
skappe  onbevangenheid  mag  relativeer,  en  waarbinne  een  rigting  mode  is 
en  ’nanderas  passégeld.Diedrukwaaraan  beoordelaars  verderonderwerp 
word,  illustreer  die  “inskryf’-  en  “uitskryf”-kuns  van  die  literêre  rubriek- 
skrywers  op  sy  beste;  die  provinsialistiese  sportskrywer  het  hierdie  kuns 
lank  reeds  bemeester. 

Die  probleme  is  selfs  komplekser  in  die  geval  van  ’n  paneel  van  beoor- 
delaars.  ’n  Groep  individue,  elk  met  ’n  eie  lees-ervaring  en  opleiding,  moetop 
die  een  of  ander  manier  tot  ’n  besluit  kom  (dalk  selfs  ’n  konsensus  bereik) 
sonder  om  mekaar  noodwendig  tot  ’n  meerderheidstandpunt  te  forseer.  Dis 
’n  onderneming  wat  allerlei  verleidings  ken,  word  my  vertel,  maar  die  geheim- 
houding  van  ’n  paneel  skakel  hierdie  soms  intimiderende  oproepe  in  die 
skemertyd  genadiglik  uit. 

Ek  vind  die  sisteem  wat  deur  Nasionale  Boekhandel  gevolg  word  heerlik 
ouwêrelds  en  tog  opnuut  aktueel.  ’n  Paneel  wat  konsensus  moet  bereik  oor 
sake  lyk  my  soortgelyk  aan  ’n  oefening  in  onderhandelingspolitiek.  Wat  my 
veral  daaraan  trek,  is  die  geleentheid  vir  die  motiverende  gesprek.  En  al  is 
daar  in  hierdie  sisteem  nie  ’n  matematiese  gesofistikeerdheid  ingebou  van 
besyfering  en  optelsomme  en  breukdeelberekeninge  nie:  dit  waarborg 
waardevolle  ervarings  met  ’n  meer  menslike  faktor  as  die  syfers:  ek  praat 
naamlik  van  die  drie  ander  lesers  van  dieselfde  boek.  En  om  van  aangesig  tot 
aangesig  te  verskil  oor  die  meriete  van  ’n  boek,  vind  ek  meer  poëties  as  om 

gewoon  ’n  ander  syfer  aan  die  boek  toe  te  ken. 

Die  drie  ander  paneellede  vir  1 989  het  bestaan  uit  mense  van  gehalte  wat 
onvermydelik  ook  beteken  ons  kón  en  hét  verskil,  soms  tot  op  die  punt  dat  die 
voorsitter  sy  beslissende  stem  moes  gebruik.  Maar  ek  kan  met  vrymoedig- 
heid  hier  sê:  wie  hier  bekroon  word  vanaand  is  volgens  ons  oordeel  die  bes- 
tes  gereken  op  die  gehalte  van  die  werk  wat  voorgelê  is  en  op  niks 
anders  nie. 

Recht  Malan-prys  vir  nie-fiksie 

Die  keuse  het  hier  gelê  tussen  8  werke  van  wyd  uiteenlopende  aard:  van 
OliveSchreinertot  Afrikaans  in  Namakwaland,  van  bolpantetot  N.G.-broers 
buite  hoorafstand,  en  van  die  holistiese  Smuts  se  persoonlikheid  tot  ou 
Kaapse  plaasopstalle. 

Die  paneel  vermeld  graag  die  volgende  werke  eervol: 

Old  Cape  farmsteads  —  James  Walton 
The  holistic  Smuts  —  Piet  Beukes 

Oliver  Schreiner:  ’n  lewe  in  Suid-Afrika;  1855-1881  —  Karel  Schoeman 

Oor  die  wenboek,  Bulbous  plants  of  Southern  Africa,  was  die  paneel  een- 
parig.  Hierdie  boek  is  volgens  die  paneel  (en  kenners  wat  geraadpleeg  is)  ’n 
standaardwerk  oor  die  onderwerp.  Dit  is  egter  nie  alleen  teoreties  ’n  uitmun- 
tende  werk  nie,  maar  ook  prakties,  aangesien  hierin  volksname  naas  die 
botaniese  name  voorkom,  en  ook  waardevolle  wenke  gegee  word  met  die 
oog  op  aanplanting  en  voortplanting  van  die  bolplante  wat  behandel  word. 
Hierin  is  dit  by  implikasie  ’n  pleidooi  vir  die  behoud  van  ’n  groep  plante  waar- 
van  baie  bedreig  word  deur  stedelike,  nywerheids-  en  landbou-ontwikke- 
ling. 

Hierdie  uitgawe  is  beslis  die  mooiste  boek  wat  in  1989  by  die  Nasionale 
Boekhandel-groep  verskyn  het.  Dit  kan  selfs  die  mooiste  wees  sedert  die 
verskyning  van  H.  Herre  se  The  Genera  of  the  Mesembryanthemaceae  in 
1 971 .  Dit  is  so  omdat  die  boek  nie  met  kleurfoto’s  ge'illustreer  is  nie,  maar  wel 
met  waterverfskilderwerk  deur  Elise  Bodley.  Die  illustrasies  is  van  die  hoog- 
ste  gehalte. 

Die  uitgewers  moet  geluk  gewens  word  met  die  uitstekende  ontwerp,  blad- 
uitleg  en  die  fyn  versorgde  lettenA/erk  —  wat  die  publikasie  op  sigself  ’n 
unieke  uitgawe  maak. 

Die  Recht  Malan-prys  gaan  aan  Niel  du  Plessis  en  Graham  Duncan,  met  by- 
draes  deur  Bruce  Bayer  en  waterverfskilderye  deur  Elise  Bodley. 

M.E.R.-prys  vir  Jeugboeke 

In  hierdie  kategorie  is  1 9  werke  voorgelê  wat  jeugliteratuur  en  prenteboeke 
vir  kleuters  ingesluit  het.  Ook  hier  was  die  keuse  eenparig. 

Die  paneel  vermeld  graag  die  volgende  werke  vir  hul  meriete: 

Die  Pad  oor  die  berg  kom  huis  toe  —  Kowie  Rossouw 

Leopard  boy  —  Peter  Slingsby 

The  winner  of  the  M.E.R.  prize  is  Down  Street  by  Lawrence  Bransby,  and  the 
motivation  for  the  award  is  as  follows: 

This  contemporary  story  confronts  the  absurdity  and  tragedy  of  the  present 
socio-political  situation  in  South  Africa  with  conviction  and  passion.  A  few 
shortcomings,  such  as  the  lack  of  completeness  in  characters  and  situa- 
tions,  are  regarded  as  minor  defects  in  the  light  of  the  overall  merit  and 
relevance  of  this  book  for  teenagers,  which  marks  the  author’s  debut  as  a 
novelist.  The  exaggerated  emotional  intensity  teenagers  experience  in  their 
relationships,  the  lack  of  balance  in  their  perception  of  authority,  parents  and 
peers  and  their  fluctuating  emotions  are  effectively  and  realistically  portrayed 
in  character,  dialogue  and  atmosphere.  Human  loneliness  and  social  isola- 
tion  are  given  a  universality  which  raises  the  work  above  the  level  of  simply 
depicting  local  problem  situations.  The  destructive  power  of  deep-rooted 
prejudices  is  underscored  in  the  moving  and  realistic  denouement.  In  Down 
Street,  as  in  South  Africa,  there  are  not  easy  solutions. 


W.A.  Hofmeyr-prys  vir  Fiksie 

Vir  hierdie  prys  is  1 6  werke  voorgelê  uit  al  drie  genres.  Die  paneel  was  in  hier- 
die  geval  gelykop  verdeel  tussen  literêre  en  nie-literêre  spesialiste  en  die 
voorsitter  moes  sy  beslissende  stem  uitbring. 

Die  paneel  vermeld  hier  graag 

Noodluik  —  Elisabeth  Eybers 

Van  stiltes  en  stemme  —  J.M.  Gilfillan. 

Wat  in  Driepas  van  T.T.  Cloete  opval,  is  slegs  terloop  die  omvang  daarvan  in 
terme  van  191  bladsye  poësie.  Veel  eerder  die  oorstelpende  rykheid,  die 
byna  ensiklopediese  wydsheid  en  wysheid  wat  hierin  aanwesig  is.  Hier  is 
beleë  poësie  deur  ’n  meestervakman. 

Ek  noem  slegs  een  sentrale  aspek:  die  kuns  van  die  benoeming,  en  die 
heerlikste  verbande  en  verstrengelinge  wat  dit  vaardig  uitwys  —  soms  is  dit 
skakels  tussen  die  onwaarskynlikste  besonderhede.  Ander  kere  weer  ge- 
skied  dit  op  metafories-ikoniese  wyse,  want  daar  staan  êrens  in  die  bundel: 
“God  is  oor  die  sorgsame  besonderhede  besonder  /  begaan  /  God  is  die 
God  van  die  wonder”  (bl.  85)  —  en  op  ’n  ander  plek  ook:  “alles  is  aan  alles  ver- 
want  in  die  hemel,  op  land,  /  onderwater ...”  (bl.  173). 

Die  bundel  staan  in  die  teken  van  sy  eie  versamelsien  en  die  werklik  verbluf- 

fende  hoeveelheid  visies  wat  op  tematiese  en  verstegniese  vlak  geaktiveer 
word  om  hierdie  inklusiewe  kyk  te  vergestalt. 

Driepas  is  ten  slotte  ’n  magistrale  himne  aan  die  skepping,  met  Skepper  en 
skepsel  heerlik  aanwesig  daarin.  As  bundel  word  dit  gereken  saam  met  die 
bestes  in  Afrikaans.  Wat  hier  tot  stand  gebring  is,  is  niks  minder  nie  as  ’n 
katedraal  in  taal. 

T.T.  Cloete  antwoord: 

Meneer  die  Voorsitter,  ek  dink  altyd  (met  allerlei  byverbeeldinge)  aan  die 
beeld  wat  Van  Deyssel  vir  die  skrywer  gebruik  het:  jy  is  soos  ’n  bees  op  die 
vendusie  —  die  mense  knyp  jou  vel  geniepsig,  hulle  pluk  aan  jou  ore  en  lig  jou 
lippe  op  om  te  kyk  of  jou  tande  gesond  is  en  hoe  oud  jy  is;  hulle  praat  van  jou 
in  jou  teenwoordigheid  asof  jy  nie  daar  is  nie  en  hulle  nie  hoor  nie.  Daarom,  as 
daar  dan  ’n  keer  ’n  hand  met  ’n  sagte  vryf  oor  jou  lyf  kom,  is  jy  dankbaar.  Ek  sê 
baie  dankie  vir  die  vriendelike  en  goeie  woorde  van  prof.  Johl,  wat  hy  gewaag 
het  om  in  die  openbaar  van  Driepas  te  sê,  en  dankie  vir  dié  wat  met  hom 
saamstem.  Ek  waardeer  dit  opreg. 

Daar  is  ’n  ander  opvatting  van  die  digter,  ’n  baie  naïewe,  dat  dit  ’n  soort  mens 
is  wat  ’n  bietjie  anders  is  as  ander  mense,  iemand  wat  in  ’n  afgeslote  wêreldjie 
sit  en  snaakse,  ydel  goed  skryf,  goed  wat  abstrak  is,  om  dit  maar  so  te  noem. 
Gedigte  is  egter  iets  heel  konkreets.  Dit  is  ’n  verkenning  van  die  werklikheid 
waarbinne  ons  lewe  en  van  die  groter  werklikheid  rondom  ons  s’n,  tot  in  die 
verste  verte  —  soos  die  wetenskaplike  dit  ook  verken,  of  die  reisiger,  van  die 
vroegste  tye  af.  Die  gedig  is  ’n  poging  om  die  werklikheid  te  verstaan,  te  inter- 
preteer  en  te  waardeer,  en  veral  ’n  poging  om  dit  te  bewaar.  En  jy  word  selfs 
gewond  in  hierdie  verkenning  en  bewaringswerk. 

Gedigte  skryf  is,  as  u  my  reg  sal  verstaan,  ’n  nywerheid,  wat  sy  produkte  tas- 
baar  lewer.  Ek  gee  ’n  voorbeeld:  daar  word  vandag  gevra  of  Afrikaans  in  ’n 
nuwe  bedeling  ’n  bestaansreg  gaan  hê,  en  of  dit  gaan  oorleef.  Party  mense 
spekuleer  daaroor,  ander,  wat  invloed  het,  maak  selfs  beloftes  oor  die  voort- 
bestaan  van  Afrikaans  in  ’n  nuwe  Suid-Afrika,  nog  ander  maak  voorspook- 
sels.  Terwyl  hierdie  ander  spekuleer,  profeteer,  beloof,  voorspooksels  maak, 
waarborg  die  skrywer.  Hy  skryf  voort  soos  Buning  se  boer  wat  voortploeg,  of 
dit  nou  oordeelsdag  is  of  nie;  al  bars  die  bomme  rondom  hom  en  al  rook  die 
vure  en  vlieg  die  klippe,  hy  skryf,  en  terwyl  hy  so  voortdig,  gee  hy  bestaansreg 
aan  daardie  taal  en  aan  daardie  werklikheid  waaroor  hy  dit  het.  Die  digter 
doen  iets  heel  konkreets  vir  die  taal  in  die  taalwerklikheid.  Op  hierdie  manier 
skryf  die  digter  vir  oorlewing,  nie  net  van  homself  nie  maar  van  almal.  Ek  dink 
aan  ’n  uitspraak  van  Saul  Bellow:  die  skrywer  sit  in  ’n  kring  van  stilte  in  die 
orkaan,  ’n  oog  van  stilte  in  die  chaos,  ’n  plek  om  te  leef,  te  oorleef  en  te 
bid. 

Die  literatuur  is  natuurlik  nie  net  ernstig  nie  —  hy  lag  en  glimlag  ook,  hy 
ironiseer,  satiriseer,  en  ek  het  selfs  moeilikheid  daarmee  dat  sekere  een- 


105 


sydige  lesers  dink  ek  skryf  gedigte  wat  nie  by  my  ouderdom  pas  nie,  asof  ek 
baie  dinge  al  moes  afgesterf  het.  Baie  mense  sien  nie  die  verbluffende 
saamhoort  van  die  dinge  in  die  werklikheid  raak  nie. 

Ek  bedank  die  Nasionale  Pers  dat  hy  die  Hofmeyrprys  vanjaar  aan  my  gegee 
het.  Ek  lees  daaruit  dat  u  dink  ek  doen  iets  konstruktiefs  vir  hierdie  land  in  ’n 
tyd  waarin  dinge  omgekeer  word,  onderstebo  gedraai  word,  van  ’n  ander 
kant  bekyk  en  benader  word,  maar  ook  hernuwe  word. 

Dit  is  vanjaar  ’n  feesjaar  vir  die  Nasionale  Pers  —  hy  vier  sy  driekwarteeufees. 
Dit  is  ook  vir  my  ’n  lustrumjaar:  ek  het  net  mooi  tien  jaar  gelede  gewaag  om  te 
debuteer,  en  moes  intussen  in  ’n  dekade  publiseer  waaraan  ek  net  so  lank 
geskryf  het  as  ander  maar  waarvoor  hulle  omtrent  ’n  halwe  eeu  gehad  het  om 
te  publiseer. 

Ek'het  ’n  lang  verbintenis  met  die  Nasionale  Pers,  en  ek  loop  veral  met  Danie 
van  Niekerk  en  Charles  Fryer,  daardie  twee  fynproewers,  ’n  lang  pad  saam. 
Ek  sê  ook  vir  hulle  dankie. 

Die  Hofmeyrprys  is  ’n  prys  waarvoor  ek  ’n  baie  hoë  waardering  en 
respek  het. 

Jan  van  Tonder  by  die  aanvaarding  van  die  ATKV-prosaprys: 

Dit  is  met  gemengde  gevoelens  wat  ek  hierdie  prys  in  ontvangs  neem,  dames 
en  here;  my  dankbaarheid  vir  die  eer  om  hier  te  staan  en  die  sak  vol  geld  wat 
soos  manna  uit  die  hemel  gekom  het,  sukkel  om  iets  anders  in  my  te  onder- 
druk,  naamlik  om  van  die  suiwerste  lekkerkry  histeries  aan  die  giggel  te 
gaan. 

Ek  wil  die  ATKV  bedank  vir  sy  hoeveel  jare  nou  al  se  diens  aan  hierdie 
mooiste  van  alle  tale  —  Afrikaans  —  en  vir  die  beloning  van  kunstenaars  wat 
met  dié  beitel  klein  klippies  en  rotse  en  wêrelde  probeer  oopkap  en 
vorm. 

Daar  is  ander  dankies  ook:  my  uitgewer,  Marietjie  Coetzee,  wat  geen  moeite 
ontsien  om  van  titel  tot  by  jota  die  swaar  pad  van  boekmaak  met  my  saam  te 
loop  nie.  En  HAUM-literêr  wat  in  my  glo  lank  nadat  bankbestuurders  hand- 
doek  ingegooi  het.  (Dit  sluit  jou  natuurlik  nie  in  nie,  meneer  Ravenscroft.)  (’n 
Mens  moet  nooit  nie  jou  sop  sout  maak  nie.) 

Voorts  wil  ek  graag  my  pa  en  sy  bruid  van  die  afgelope  tien  jaar  of  wat,  en  my 
ma  wat  dalk  tog  nou  neffens  my  staan  en  glimlag  en  almal  wat  vanaand  in  my 
vreugde  kom  deel  het,  bedank. 

Die  keurders  wat  vir  die  ATKV  opgetree  het  om  vanjaar  se  wenner  aan  te  wys, 
wil  ek  op  hulle  smaak  felisiteer.  Natuurlik  bedank  ook. 

Inhierdie  stadiumsou  ekverkiesom  withoutfurthera’donadiewyntafel  doer 
gunter  te  beweeg,  maar  dit  voel  vir  my  of  ek  nie  net  my  vreugde  nie,  maar  ook 
my  frustrasie  met  u  mag  deel.  (Is  hier  iemand  in  die  gehoor  wat  weet  hoekom 
Gunter  Brusel  soveel  eer  kry  by  die  vrug  van  die  wynstok  terwyl  Noag  al  stof 
in  Bacchus  se  oë  geskop  het?  Ek  vra  maar  net.) 

Om  by  my  frustrasie  te  kom:  Ek  sien  dat  baie  mense  deesdae  van  hierdie 
tweeliter  Coke-bottels  op  hulle  grasperke  sit  om  te  verhinder  dat  honde 
snags  kromrug  daar  kom  staan,  maar  dit  lyk  vir  my  so  al  of  hulle  ’n  bose  gees 
vir  ’n  duiwel  verruil.  Die  dêm  bottels  is  ver  leliker  as  ’n  hondebol. 

Dit  bring  my  by  wat  ek  eintlik  wil  sê:  Hoe  ’n  mens  nou  ook  al  die  eindproduk 
van  ’n  hond  se  gestasie  sou  brei  of  verklein  of  vernoem,  en  nou  moet  u  my 
assebliefvirmy  woordkeusevergewe:  wanneerjymetjouveranderingsklaar 
is,  is  dit  dalk  nie  meer  ’n  drol  nie,  maar  dit  bly  stront. 

Laasgenoemde  is  die  oorsaak  van  my  frustrasie. 

Nog  net  een  resensent  het  gereageer  op  die  boek  waarvoor  ek  vanaand  die 
ATKV  se  prosaprys  ontvang.  Hy  maak  die  volgende  stelling:  Ek  haal  aan: 
“Ons  het  hierdie  soort  storie,  wat  die  afsonderlike  ontwikkeling  van  die  Ban- 
toestamme  op  etniese  grondslag  implisiet  as  ’n  soort  ideaal  voorstel  (en  dus 
aanprys),  in  hierdie  dae  waarin  die  apartheidsbestel  sy  laaste  stuiptrekkings 
beleef,  werklikwaar  nie  nodig  nie  —  goed  bedoel  ofte  nie.” 

Hierdie  resensent  het  nie  ’n  enkele  passasie  in  die  hele  boek  kon  opspoor 
wat  hom  geroer  het  nie,  niks  wat  mooi  was  nie  —  nie  eens  die  pragtige 
omslag  wat  Pierre  de  Wet  ontwerp  het  nie.  As  daar  ooit  ’n  voorbeeld  van 
ideologiekritiek  was,  is  dié  resensie  ’n  sprekende  voorbeeld  daarvan. 
Elders  sê  die  resensent  die  volgende:  Dat  ’n  mens  sou  kon,  en  ek  haal  weer 
aan:  “aanneem  dat  hierdie  verhaal  hom  afspeel  in  ’n  soort  utopie  waar  alle 
witmense  van  die  aardbodem  verdwyn  het.” 

Is  dit  sprekend  van  alle  (wit)  ideoloë  se  idee  van  Utopia  —  dat  daar  nie  ’n  wit- 
mens  te  sien  sal  wees  nie?  Beteken  die  frase,  “ons  het  hierdie  soort  storie 
werklikwaar  nie  nodig  nie”,  dat  dié  soort  boek  verbied  moet  word? 

My  boek,  dames  en  here,  wil  niks  sê  wat  die  geagte  resensent  daarin  probeer 
lees  het  nie,  maar  al  was  dit  so,  glo  ek  dat  ek,  soos  enigiemand  anders,  mag 
sê  wat  ek  wil  sê.  Daardie  reg  sal  ek  met  my  lewe  verdedig,  soos  ek  ook  hierdie 
resensent  se  reg  sal  verdedig  om  sý  mening  te  lug. 

Jare  lank  al  stry  skrywers  teen  sensuur,  nie  teen  dié  of  daardie  vorm  van  sen- 
suur  nie,  maar  alle  vorme  daarvan.  Het  ek  so  verstrik  geraak  in  my  Klein 
Karoo’se  isolasie  dat  ek  nie  gehoor  het  toe  medeskrywers  en  skrywers- 
organisasies  geskel  het  teen  die  ANC  se  planne  om  uiteindelik  die  pers  in 
“the  People”,  en  dus  die  regering,  se  hande  te  plaas  nie?  Hét  hulle  daarteen 
in  opstand  gekom,  of  het  hulle  aanvaar  dat  dit  net  so  onskuldig  is  soos  sen- 
suur  onder  die  nuwe  naam  van  “kulturele  boikot”? 

Die  skrywer  het  ’n  plig,  dames  en  here,  om  nie  net  verkeerde  ou  stelsels  af  te 
breek  nie,  maar  ook  om  te  sorg  dat  daar  gesonde  nuwes  in  die  plek 
daarvan  kom. 

’n  Skrywer  mag  hom  aan  nóg  staat,  nóg  ideologie,  nóg  kerk  gedienstig  maak. 
As  hy  so  in  verwondering  staan  oor  die  standbeeld  dat  hy  nalaat  om  die  klei  in 
die  voetstuk  genadeloos  aan  te  val  in  ’n  poging  om  dit  met  iets  sterker  en 
beter  te  vervang,  kan  hy  net  sowel  registreer  as  kopieskrywer  in  daardie 
organisasie  of  regering  se  propagandakantoor. 

Sensuur,  soos  die  ou  groot  gees  Stephen  gesê  het,  is  die  duiwel.  Geen  doel  is 
hoog  en  groot  genoeg  om  sensuur  as  middel  te  regverdig  nie,  want  toe  Pe- 
trus  die  Romeinse  soldaat  se  oor  afkap,  het  Christus  gebuk,  die  oor  opgetel 
en  teruggesit,  sodat  die  soldaat  weer  kon  hoor,  alle  soorte  evangelies,  sodat 
hy  self  kon  besluit  watter  een  hom  by  die  Hemel  sal  bring. 

Ek  dank  u. 

Wenner  van  Ou  Mutual  Letterkundeprys  bekend  gemaak 

Die  1 990  Ou  Mutual  Letterkundeprys  vir  ’n  debuutwerk  is  aan  Rita  Gilfillan  vir 
haar  bundel  kortverhale,  Van  Stiltes  en  Stemme,  toegeken.  Die  aankondiging 
is  op  23  Mei  in  Kaapstad  gedoen. 

Rita  het  ’n  tjek  ter  waarde  van  R5  000  van  Ou  Mutual  se  hoofbedryfsbestuur- 
der,  Gerhard  van  Niekerk,  ontvang.  Sy  is  tans  lektrise  in  Afrikaans  aan  die 
Universiteit  van  Durban-Westville. 

Vanjaar  se  beoordelaars  is  die  bekende  televisiepersoonlikheid,  Roelf 
Jacobs,  hoofbestuurder,  Afrikaanse  en  Engelse  radiogroep,  SAUK;  Lana 
Pieterse,  hoofbibliotekaris  by  die  Kaapse  Provinsiale  Biblioteek,  en  Jan  Ver- 
maak,  onderwysbeplanner  aan  die  Departement  van  Onderwys  en  Kultuur, 
Raad  van  Verteenwoordigers. 

Ses  debuutbundels,  wat  almal  tussen  1 986  en  1 989  deur  Human  en  Rous- 
seau  gepubliseer  is,  het  vir  die  toekenning  in  aanmerking  gekom. 

Bekendstelling  by  Barton  Keep  in  Pretoria,  26  Junie  1990,  van  Chris 
Pelser  se  roman,  Don  de  Ridder 

John  Kannemeyer: 

Chris  Pelser  se  Don  de  Ridder  handel  oor  die  klein  “heldedade”  van  die 
hedendaagse  Don  Quichote  wat  metsyagterryerdieSuid-Afrikavan  vandag 
deurkruis.  Soos  die  groot  werk  van  Cervantes  ’n  afrekening  was  met  die 
avonture  en  die  wonderwêreld  van  die  Middeleeuse  ridderromans,  is  Pelser 
se  roman  ’n  satire,  ’n  hekeling  en  ’n  ontheroi'sering  van  ’n  wêreld  wat  nie  meer 
mites  waardig  is  nie,  ’n  wêreld  waarin  ’n  eietydse  “ridder”  op  sy  seëvierende 
kruistog  reeds  by  voorbaat  deur  die  motorfiets  as  voertuig  tot  die  burgerlike 
verklein  word. 

Die  roman  werk  dan  ook  met  allerlei  toespelings  op  politieke  en  literêre 
aktualiteiteindiehedendaagseSuid-Afrika.Diegebruikvanpersonasieswat 
met  staatsmanne  en  skrywers  korrespondeer,  sorg  vir  skreeu-snaakse 
situasies  wat  aan  die  groteske,  makabere  en  surrealistiese  grens.  Wat  eer- 
tyds  verhewe  en  heroïes  was,  word  hier  belaglik  en  klein.  Soos  by  Cervantes 
is  Pelser  se  Ridder  met  die  Treurige  Gelaat  nie  ’n  groot  figuur  soos  Arthur, 
Roelant  of  Siegfried  nie,  maar  iemand  wat  teen  hedendaagse  windmeulens 
veg.  In  hierdie  boek  van  die  “sinvolle  lawwigheid”  word  niemand  gespaar 

nie.  Opperman  het  ’n  “appeltjie  te  skil”  met  Kannemeyer  wat  hom  verlustig  in 
al  sy  “literêre  bekgevegte”,  en  hy  oorweeg  om  sy  Sonklong  oorAfrika  te  ru- 
briseer  en  te  laat  uitgee  by  “die  pienk  vroutjies  van  die  groot  Afrikaanse 
literêre  uitgewery  in  die  Noorde”. 

Die  roman  eindig  met  ’n  huwelik  wat  met  ’n  hele  falanks  figure  uit  die  politieke 
en  literêre  arenas  aan  die  groteske  slotte  van  Leroux  se  groot  romans  herin- 
ner,  behalwe  dat  Pelser  sy  figure  op  herkenbare,  eietydse  persoonlikhede 
baseer,  nie  op  mitologiese  of  historiese  modelle  nie.  Die  burgerlike  huwelik 
gaan  met  die  reeks  ontploffings  oor  in  ’n  apokalips  wat  ook  aan  die  slot  van 
romans  soos  Magersfontein,  o  Magersfontein!  en  Onse  Hymie  laat  dink. 
Pelser  voeg  egter  iets  nuuts  toe  aan  die  Leroux-tradisie  deurdat  daar  nou  ’n 
bemoeienis  kom  met  die  skryfaksie.  In  laaste  instansie  is  die  sondebok  nie 
Leroux  se  Reus  nie,  maar  die  simboolsoekende  skrywer  wat  sin  aan  sy 
woorde  moet  gee.  Niks  gebeur  egter  nie  en  soos  die  skrander  Reinaert  van 
die  Middeleeuse  diere-epos  ontsnap  die  skrywer  op  die  laaste  bladsy,  al  bly 
die  kanse  van  ’n  heroïese  daad  om  “’n  berg  te  verskuif”,  steeds  latent. 
Met  hierdie  indrukwekkende  werk  lewe  Pelser  iets  nuuts  na  die  reeks 
romans  van  sy  groot  voorganger  en  skep  hy  nuwe  moontlikhede  vir  die 
Afrikaanse  romankuns  in  die  tragiese  vakuum  wat  die  dood  van  Etienne 
Leroux  gelaat  het. 

Uit  Chris  Pelser  se  antwoord: 

Die  Nigeriese  skrywer  Chinua  Achebe  het  by  geleentheid  gesê  ’n  skrywer  is 
nie  daar  om  tablette  teen  hoofpyn  voor  te  skryf  nie;  ’n  skrywer  is  daar  om 
hoofpyn  te  veroorsaak.  (Wat  waar  is.)  ’n  Meer  suidelike  Afrika-skrywer,  by 
name  Henk  Wybenga,  het  by  ’n  geleentheid  toe  hy  gedink  het  ek  hoor  hom 
nie,  maar  ek  wel  in  die  nabyheid  was,  gesê  Chris  Pelser  kan  nie  skryf  nie 
tensy  hy  oor  homself  skryf.  (Wat  ook  waar  is.) 

Beide  bogenoemde  uitsprake  het  my  in  ’n  mate  ontstel  —  veral  omdat  ek  toe 
reeds  in  ’n  gevorderde  stadium  met  die  werk  aan  Don  de  Ridder  was.  Maar 
toe  het  ek  gedink:  Omdat  beide  Achebe  en  Wybenga  reg  was,  moet  ek  maar 
die  bestevan  die  saak  maak.  Eksal  ’n  roman  skryf  wat  nie  alleen  hieren  daar 
’n  paar  ligte  kopseertjies  veroorsaak  nie,  maar  ook  ene  om  my  goeie  vriend 
Henk  se  opsomming  van  my  skrywerskap  gestand  te  doen. 

En  só  het  onse  vriend  Don  de  Ridder  besluit  om  op  reis  te  gaan:  ’n  kruistog 
nie  net  ter  wille  van  homself  nie,  maar  ook  ’n  soektog  op  soek  na  die  soge- 
naamde,  altyd  ontwykende  “ander,  hetsy  dan  alternatiewe  teks”. 

En  dít,  dames  en  here,  is  dit  waaroor  dit  basies  in  hierdie  teks  gaan.  Meer 
gaan  ek  nie  sê  nie,  anders  hoor  almal  die  storie  en  niemand  koop  die  boek 
nie.  Behalwe  net:  Om  dan  te  reis.  Om  ’n  boek  te  skryf  soos  wat  mens  op  reis 
gaan:  met  ’n  vae  idee  van  ’n  eindbestemming,  maar  sonder  dat  jy  werklik 
weet  wáár  en  hóé  jy  daarby  gaan  uiíkom.  Om  dan  uiteindeiik  die  geloof  te 
behou  —  want  dit  is  waaroor  dit  uiteindelik  gaan.  Skryf  is  en  bly  ’n  geloofs- 

daad,  soos  Ingrid  Jonker  dit  bykans  dertig  jaar  gelede  in  daardie  wonderlike 
kort  kortverhaal  van  haar  uitgespel  het.  En  om  dan  ná  sewe  of  agt  jaar  se 
harde  werk,  met  soveel  tussenpose  en  onderbrekings,  te  kan  sê:  “Hier  staan 
my  teks;  hy  kon  nie  anders  nie.” 

W.A.  de  Klerk: 

In  memoriam  Ben  Conradie 

In  my  matriekjaar  in  1 934  aan  die  Grey-Kollege  in  Bloemfontein  doen  ek  aan 
die  einde  van  die  eerste  kwartaal,  en  die  aand  voor  my  vertrek  na  ’n  CSV- 
konferensie  in  Bethlehem,  maagkoors  op.  Daar  was  nog  geen  kitsraad  daar- 
voor  daardie  dae  nie;  en  ek  moes  maar  ses  weke  lank  na  die  Nasionale 
Hospitaal  gaan,  om  daar  aan  ’n  stelselmatige  en  ontoegewende  proses  van 
uithongering  blootgestel  te  word.  Op  ’n  nag,  toe  ek  self  maar  ellendig  siek 
was,  probeer  my  kamermaat,  ’n  jong  polisieman  uit  Ladybrand,  al  ylende  om 
sy  keel  af  te  sny.  Ek  aanskou  met  skok  die  bloedige  toneel  en  gee  op  een  of 
ander  manierdie  alarm.  In  ’n  bedenklike  toestand  isdiejong  konstabel  teater 
toe  gesleep,  maar  was  op  die  duur  nog  heelwat  voor  my  uit  die  hospi- 
taal. 

In  ’n  toestand  van  talmende  náskok  word  ek  die  volgende  dag  besoek  deur 
die  reisende  sekretaris  van  die  CSV,  Ben  Conradie,  toe  student  in  sy  derde 
jaar  op  US.  Dit  was  die  begin  van  ’n  vrugbare  vriendskap  wat  56  jaar  geduur 
het.  My  afskeid  van  hom  was  ’n  lewendige  telefoongesprek  —  hy  het  met 
etlike  ander  dié  dag  so  gesels  —  enkele  dae  voor  sy  dood. 

Ben  Conradie  was  in  alle  opsigte  ’n  uitsonderlike  mens.  In  sy  Kaapse  dae  — 
ons  was  eens  bure  in  Pinelands,  Kaap  —  was  hy  geliefde  onderwyser  aan  die 
Hoërskool  Nassau,  later  ook  op  Durbanville  en  aan  die  Hoërskool  J.J.  du 
Preez  in  Parow.  Op  Pinelands  reeds  het  hy  met  sy  eerste  boeke  vir  die  jeug 
begin.  Daarvoor  was  hy  uitmuntend  geskik,  veral  ook  omrede  sy  jarelange 
kontak  met  jongmense  in  die  Voortrekkerbeweging.  Ook  die  hoogs  sukses- 
volle  Suid-Afrikaanse  en  buitelandse  toere  wat  hy  deur  die  jare  georganiseer 
en  aangevoer  het,  het  vir  hom  lewenstof  verskaf. 

Sy  oeuvre  het  nie  alleen  ’n  wye  verskeidenheid  boeke  vir  die  jeug  omvat  nie, 
maar  ook  biografieë  (Andrew  Murray,  ens.)  en  geleentheidstukke  soos  die 
kostelike  D/'e  Strooidak  preek  in  HetAfrikaans  (1975)  geskryf  vir  Radioteater; 
en  om  onbegryplike  redes  nog  steeds  wagtende  op  aanbieding.  Hierdie 
kroniek  van  die  enorme  stryd  om  Afrikaans  hier  in  die  Paarl  as  kanseltaal  tot 
sy  reg  te  laat  kom  (1919-1935),  sal  in  Radioteater  ’n  boeiende  ophelde- 
ring  verskaf. 

En  toe  Ben  al  eksistensieel  in  die  pylvak  was,  kom  hy  vorendag  met  ’n  reeks 
geestige  sonnet-bundeltjies,  toegewy  en  geskenk  aan  sy  onmiddellike  en 
geliefde  Strandse  samelewing,  waar  hy  hom  in  1975  gaan  vestig  het. 
Sonder  ooit  ’n  sweem  van  pretensie,  met  ’n  eie  skeptiese  kalmte,  het  Ben 
Conradie  nietemin  soms  die  treffer  voortgebring,  soos  sy  Goue  Voete,  die 

verhaal  van  ’n  swart  Soweto-sokkerspeler  (a  /a  Pele),  wat  op  die  duur  etlike 
tienduisende  eksemplare  tot  die  skrywer  se  eie  verwondering  en  vermaak 
verkoop  het. 

Sy  onafgebroke  gemeenskapsbetrokkenheid  blyk  ook  uit  die  skeppende 
sleutelrol  wat  hy  gespeel  het  in  die  opbou  van  die  NG  Kerk  se  pragtige 
Disapark-ontspanningsoord  vir  jongmense  op  Bettysbaai. 

Ek  dink  met  liefde  en  waardering  aan  hierdie  man.  Hy  was  inderdaad  sout 
van  die  aarde.  In  hierdie  dae  van  so  baie  steriele  attitudinising  deur  skrywers 
en  wil-wesers  is  die  herinnering  aan  Ben  Conradie  ’n  ware  labberkoelte  in  die 
bedompigheid.  Ons  sou  kultureel  armer  wees  sonder  sulkes. 


Inligting  gevra: 

Van  Johan  van  Zyl,  ’n  st.  9-leerling  van  die  Hoërskool  Vanrhynsdorp, 
die  volgende  versoek: 

“Ek  is  tans  besig  met  ’n  historiese  roman.  Ek  sal  bly  wees  as  u  dalk  iewers  in 
die  tydskrif  kan  publiseer  dat  enige  persoon  wat  enige  inligting,  hetsy  briewe, 
dagboeke,  foto’s,  dokumente  of  enige  ander  geskrifte  oor  Margaret  Board- 
man  (17  jaar)  en  Susannah  Boardman  (16  jaar)  het,  dit  aan  my  kan  stuur. 
Hulle  is  albei  dogters  van  William  Boardman,  ’n  predikant  wat  in  Mei  1 820 
met  die  “La  Belle  Alliance”  in  Algoabaai  aangekom  het.  Ek  soek  die  inligting 
net  om  uit  te  vind  wat  van  die  twee  meisies  geword  het  nadat  hulle  in  1 820  in 
die  Kaapkolonie  aangekom  het.  Ek  wil  dit  dus  net  as  ’n  historiese  vertrekpunt 
gebruik  aangesien  die  hele  verhaal  fiktief  is.  Ek  sal  alle  geskrifte  netjies  han- 
teer  en  weer  aan  die  eienaars  daarvan  terugbesorg.  Enige  een  wat  sommer 
net  ’n  geselsbriefie  oor  daardie  tydperk  en  hoe  die  mense  geleef  het,  wil  skryf, 
kan  gerus  van  hulle  laat  hoor. 

Mnr.  Johan  van  Zyl  (Junior) 

Privaatsak  X01 

Vanrhynsdorp 

8170 

Eben  Meiring 

Beckett  en  Fugard:  Waiting  for  Godot  en  Boesman  en  Lena 

Samuel  Beckett,  wat  in  Desember  laas  jaar  op  83  gesterf  het,  was  nie  net  die 
grootste  dramaturg  van  die  eeu  nie.  Hy  het  ’n  enorme  invloed  op  die  S.A. 
teater,  Afrikaans  én  Engels,  agtergelaat. 

Toe  Beckett  se  meesterwerk,  En  Attendant  Godot  (Waiting  for  Godot),  een 
winteraand  in  1953  op  die  planke  kom,  het  die  teater  ’n  nuwe  simboliek 
bygekry:  Godot  het  die  toeskouers  beklemmend  en  aktueel  van  aangesig  tot 
aangesig  gebring  met  sy  eie  feit  van  menswees.  En  dié  dramaturgie  het  vin- 

nig  deurgewerk  tot  op  ons  eie  verhoë. 

Samuel  Beckett  (en  Eugêne  lonesco)  se  nalatenskap  in  die  Afrikaanse  teater, 
en  in  veral  Barnard  en  Brink  se  toneel,  het  ek  al  in  die  jare  sestig  uitge- 
wys  * 

Beckett  is  duidelik  werksaam  in  Pa  Maak  vir  my  ’n  Vlieër  Pa  se  geteisterde 
personasies  soos  die  versukkelde  Org,  sy  rystoel-ma  en  die  “gekruisigde” 
Man,  sy  seun;  in  die  koms  van  die  Vreemdeling,  die  Man;  in  die  geslote  ruimte 
en  sy  simboliek  van  vervreemding;  in  sy  bandopname-tegniek,  ens. 

Brink  se  Bagasie  word  weer  oorheers  deur  dekades  van  wag  en  wag  en 
soek,  soos  na  ’n  singewende  koffer;  deur  pare  identiteitslose  verflenterde 
“vreemdelinge”  (Man,  Vrou,  ens.);  deur  ’n  gegoël  met  tyd,  meganiese 
opsêery,  absurde  humor,  ens. 

Maar  Beckett  het  net  so  diep,  nee  nog  dieper  ingewerk  op  ons  eie  voorste 
betrokke  Engelse  dramaturg,  Athol  Fugard,  en  sy  teater  van  “struggle”  —  en 
deur  Fugard  tot  in  Swart  Township  Teater. 

’n  Mens  sou  Samuel  Beckett  kwalik  kon  voorhou  as  ’n  “betrokke”  skrywer  in 
die  na-oorlogse  konteks  van  linkse  engagement.  Hy  bly  deurentyd  weg  van 
ideologie  en  politiek;  hy  kyk  verby  die  lokale  na  die  universele;  sy  verbon- 
denheid  is  eksistensieel.  In  Wladimir  se  woorde:  “...  op  dié  plek,  op  dié  oom- 
blik,  is  óns  die  mensheid,  of  ons  daarvan  hou  of  nie”  (Beckett,  1952: 
134). 

En  tog  is  geen  Suid-Afrikaanse  toneelwerk  so  ingrypend  aangetas  deur  die 
absurde  kuns  van  Samuel  Beckett,  en  vernaamlik Godot,  as  Fugard  se  Boes- 
man  en  Lena  nie.  Fugard  sê  wel  sy  Boesman  en  Lena- tema  was  “neither 
political  nor  social  but  metaphysical ...  a  metaphor  of  the  human  condition 
which  revolution  or  legislation  cannot  substantially  change”.  (Brater,  1 986: 
21 6).  Maar  dieselfde  tema  het  Beckett  se  universaliteit  vernou  tot  ’n  spesifiek 
plekgebonde  betrokkenheid:  “It’s  here  and  now.  This  is  the  time  and  place. 
The  walks  led  here  ...  no  time  for  apartheid  on  a  night  like  this”,  in  Lena  se 
woorde  (Fugard,  1974:  206-7).  Fugard  het  Beckett  se  idioom  ingespan  om 
sy  eie  Suid-Afrikaanse  “struggle”  uit  te  sê.  Met  ’n  hupstootjie  Brecht  het 
Boesman  en  Lena  se  “absurde”  herkoms  gegroei  tot  protestoneel  op  sy 
strakste  en  welsprekendste. 

Fugard  het  vroeg,  via  die  NTO  se  Kamertoneel  en  dié  se  opvoer  van  avant- 
garde-stukke,  met  Beckett  en  lonesco  kennis  gemaak.  In  die  sestigerjare  het 
Fugard  self  Beckett  se  Godot  en  La  Derniëre  Bande  (Krapp’s  Last  Tape)  in 
Johannesburg  op  die  planke  gebring.  Die  Suid-Afrikaanse  toneel  was  toe 
juis  in  ’n  klimaat  van  eksperimentele  vernuwing  aan’t  worstel  met  plaaslike  en 
universele  bestaansangs,  soos  Fugard  self  getuig  (Gray,  1982:  53). 
Fugard  het  al  in  Desember  1 962  só  oor  Beckett  getuig:  “Read  Beckett’s 
Malone  Dies  over  Christmas.  Hard  to  describe  whatthis  book,  like  his  Godot, 


*  Eben  Meiring  in  Die  Vaderland  van  6.1 .66;  1 4.1 .66;  1 .2.66;  22.2.66;  21 .3.66;  30.3.66;  Die 
Burger  van  9.3.66;  16.3.66;  23.3.66;  30.3.66;  6.4.66;  1.9.66;  6.9.66. 

Krapp  and  Endgame,  did  to  me.  Moved?  Horrified?  Depressed?  Elated?  Yes, 
and  excited.  I  wanted  to  start  writing  again  the  moment  I  put  it  down.  Bec- 
kett’s  greatness  doesn’t  intimidate  me.  I  don’t  know  how  it  works  —  but  he 
makes  me  want  to  work”.  Hy  is  aangegryp  deur  Beckett  se  hantering  van 
“Man’s  absurd  and  bruised  carnality”  (Benson,  1 983:  67,  68). 

Van  die  Godot  wat  hy  destyds  opgevoer  het,  sê  Fugard:  “When  we  did  Godot, 
thatimageof  disoriented  man,  dislocated  man,of  absurd  man,  pointlessness 
and  meaninglessness,  the  Africans  took  the  play  and  made  it  their  own  state- 
ment.”  (Hodgins  ín  Huber,  1 989:  50). 

Intussen  is  Fugard  se  eie  Boesman  en  Lena  deur  Roger  Blin,  die  regisseur 
van  Godot,  in  Parys  opgevoer. 

“I  work  in  images,  I  believe  that  poetry  must  function  and  still  come  back  to 
the  theatre  and  this  is  the  way  that  poetry  does  come  back.  I  mean,  Beckett  is 
a  poet  in  the  theatre...”  (Hodgins  in  Gray,  1 982: 221 ).  Berlin  sê  baie  dieselfde 
n.a.v.  Peter  Brook  se  “Beckettianisering”  van  KingLear.  “Beckettand  Shake- 
speare,  in  his  tragedies,  occupy  the  same  ground.  They  posit  vulnerable  men 
in  a  world  of  cries,  questioning  and  puzzled  men  in  a  world  of  mystery,  unac- 
commodated  men  on  a  bare  landscape.  How  can  anyone  who  saw  Brook’s 
King  Lear  forget  that  terrible  Beckettian  moment  when  the  blind  Gloucester, 
alone  on  a  bare  stage,  is  sitting  with  legs  crossed,  with  bleeding  eyes  staring 
directly  at  the  audience,  while  offstage  sounds  tell  of  war  and  death  ...” 
(Brater,  1986:  61). 

Fugarden  Beckettwerkaltweemet’n  metafoorvan  menswees.  Hullewysdie 
mens  —  ontwrigte  homo  sapiens  —  in  ’n  ewige,  onsekere  eksistensiële 
randsituasie,  immer  wagtend  op  iemand,  iets,  die  nag,  sin,  besig  met  ’n  een- 
sydige  afspraak.  Hulle  dramatiseer  die  “miskien”  van  ons  lewens,  die  vraag- 
teken  na  bestaan,  en,  uiteindelik,  die  ontsettende  waarheid  agter  menswees; 
hulle  laat  die  groot  vrae  onbeantwoord  bly. 

D  ie  Fugard  van  Boesman  en  Lena  is  op  so  te  sê  el  ke  vlak  deu  r  Godot  en  ander 
Beckett-tekste  aangetas.  ’n  Mens  kan  ’n  lang  inventaris  raakpunte 
optrek: 

Daar’s  vir  eers  die  ruimtelose  “niemandsland”,  die  godverlate  Wasteland  van 
die  absurde,  met  sy  kaal  dekor  en  die  tydloosheid  van  wag  en  stap  en  aanhou 
(en  tog  óók  ’n  besetenheid  met  tyd:  “Another  day  gone  ...  tramped  into  the 
ground”,  kla  Lena.  (Fugard,  1 974: 1 70).  “Gaan  julle  my  nou  ophou  tempteer 
met  julle  vervloekte  tyd?”  raas  Pozzo.  (Beckett,  1 952: 1 54))  Daar’s  die  buite- 
staander  wat  opdaag/nie  opdaag  nie:  Godot/Pozzo,  Outa  (nes  die  Man  in 
Vlieër)  is  katalisators  uit  eie  reg  wat  die  dieper  handeling  losprikkel.  Daar’s 
die  swerwende/ingehokte/gestremde  pare  wat  onskeibaar  voortleef  en  - 
wag  en  -strompel  en  tog  ook  nie  bymekaar  hoort  nie  en  rusie  maak:  Boesman 
en  Lena  (en  Org  en  die  Vrou  en  die  Man  in  Vlieër,  ens.)  is  almal  eie  familie  van 
Beckett  se  Wladimirs  en  Estragons  en  Pozzo’s  en  Lucky’s  en  Krapps  en 
Hamms  en  Clovs,  moeës,  ontredderdes,  gekruisigdes,  die  hele  mensheid, 
soos  dit  in  Godot  en  Vlieër  staán.  Hulle  is  almal  gyselaars  van  ’n  voort- 

slepende  ritueel  van  dwaal  en  stap  en  wag,  boemelaars  wat  hulle  menswees 
saamdra,  “your  life  on  your  head”  (Fugard,  1 974:  1 92),  wat  hulle  eksisten- 
siële  “rommel”,  hulle  vodde,  wortels,  leë  bottels,  modder,  pondokke  saam 
karwei.  Wladimir-  en  Boesman-hulle  is  konkrete  figure  met  liggame  én  hulle 
is  simbole  in  ’n  wyer  verwysingsveld.  Hulle  sit  vas  in  dieselfde  toiingrige, 
gemeenplasige  sukkellewe,  dieselfde  refrein  van  “niks  gebeur  nie”.  Hulle  is 
outsiders  wat  siklies,  tussen  nuttelose  “dooie”  tyd  deur,  op  ’n  mirakel  wag. 
Hulle  praat  baie  dieselfde  nimmereindigende,  hortende,  fragmentariese 
idioom:  “Your  words  are  just  noise”,  sê  Boesman.  “Nonsense”.  “Die  geraas 
van  ’n  vervloekte  lewe”  (Fugard,  1 974:  1 74),  nes  Wladimir-hulle  se  “non- 
sense”-dialoog  hulle  menswees  draagliker  moet  maak.  Hulle  klou  vas  aan  ’n 
verflenterde,  lagwekkende  menswaardigheid  op  dié  vervloekte  Becket- 
tiaanse  ondermaanse.  Hulle  tas  rond  na  identiteit  (Lena/Rose/Maria/Mary, 
Wladimir/Didi/Albert,  Pozzo/Abel/Caïn),  hulle  gryp  terug  na  die  “somtotaal” 
van  hulle  verledes.  Hulle  speel  ’n  tragies-komiese,  teatrale  speletjie  van  be- 
staan,  ’n  spel  binne  ’n  spel,  met  music-hall  á  la  Chaplin/Keaton/Laurel,  pan- 
tomimes,  bandopnames,  sirkuskomedie,  kamma-kamma:  Wladimir  en  sy 
“Sê,  Ek  is  gelukkig”  (Beckett,  1952:  101),  Lena  met  haar  “Happies.  We 
danced  them.  The  sad  ones  too.  Somebody  born,  somebody  buried  ...  It 
helps  us  forget. ..”  (Fugard,  1974:  208).  Hulle  is  tragies  en  hulle  is  koddig, 
Boesman  versus  die  geel  stootskraper  ewe  veel  as  Estragon  versus  sy 
skoen.  Boesman  en  Lena  is  mekaar  se  noodlot,  nes  Wladimir  en  Estragon, 
maar  hulle  is  dit  net  mensliker,deernisvoller,  ondanks  die  haat  en  skel  op 
hulle  lippe.  Kyk  ’n  mens  in  kleiner  detail,  word  Lena  wat  met  haar  moddertone 
vroetel  ’n  ewebeeld  van  Estragon  wat  nar-agtig  met  sy  skoen  sukkel.  Ter- 
selfdertyd  herinner  sy  aan  die  getiranniseerde  Lucky,  met  sy  ironiese  naam, 
nes  Boesman  aan  Beckett-paaiboelies  soos  Pozzo.  “But  Lena’s  husband  is 
not  just  a  South  African  Vladimir.  In  his  arrogance,  disgust,  self-hatred,  and 
secret  dependence,  he  is  also  a  Pozzo  and  a  Hamm,  just  as  Lena,  in  her  con- 
fused  passivityand  hard  resistance,  is  also  a  Lucky  and  a  Clov  —  and,  in  her 
final  claim  to  be  worthy  of  being  witnessed,  another  Vladimir  and  a  Winnie.” 
Outa,  weer,  is  “the  ultimate  Lucky  of  this  play”  (Brater,  1986:  216,217). 
Godot  het  sy  ritueel  van  skoene  en  voete.  Boesman  en  Lena  sy  “walking  and 
walking”  (Fugard,  1 974:  1 76).  Die  een  het  sy  “hondelied”,  die  ander  sy 
“hondestorie”,  ens.  Een  lang  tragies-komiese  misêre. 

Altwee  pare  vra  na  die  lewe  se  waaroms  en  die  waarheens:  Beckett  s’n  met 
“Hoekom? ...  Wat? ...  Wie? ...  Waar?”  (Beckett,  1 952: 20-27),  Fugard  s’n  met 
“Unanswerable  little  words:  Why?  How?  Who?”  (Brater,  1986:  216). 
Wladimir  en  Estragon  besin  oor  ’n  eensydige,  oënskynlik  sinnelose  afspraak 
wat  hulle  al  ’n  stuk  of  50  jaar  dag  na  dag  nakom.  Godot  se  nie-koms  hou 
Wladimir-hulle  in  ’n  staat  van  bitter  semi-bewuste  onderdanigheid.  “Wyds- 
been  oor  ’n  graf  en  ’n  swaar  geboorte ...  Ons  het  tyd  om  oud  te  word.  Die  lugis 
vol  van  ons  krete ...  Maar  gewoonte  is  ’n  groot  verdower ...  Ek  kan  nieaangaan 
nie  ...”  (Beckett,  1 952:  1 56-7).  Boesman  en  Lena  het  hulle  eie  ritueel  van 

krete — en  vloeke.  En  Lena  se  moeë,  voetseer  soeke  na  sin  in  haar  gewoonte- 
wêreld  word  gesimboliseer  “through  her  efforts  to  remember  the  sequence 
of  their  travels”  (Gray,  1 982: 1 86)  tussen  Redhouse  en  Swartkops  en  Vee- 
plaas  en  Korsten.  “That  walk  never  came  to  an  end  ...”  (Fugard,  1974: 
171). 

Beckett  stroop  sy  personasies  tot  die  naakte  feit  van  wees,  selfs  wanneer  hy 
hulle  skynbaar  laat  vashaak  êrens  tussen  tyd  en  ewigheid,  tussen  essensie 
en  eksistensie;  wanneer  hy  hulle  laat  speel  en  praat  en  doen  om  bloot  die 
indruk  te  wek  dat  hulle  bestaan.  Hy  maak  hulle  lewe  so  kaal  soos  ’n  geboorte 
op  ’n  graf. 

“Beckett  has  for  me  succeeded  in  making  man  naked  again ...  When  it  rains 
—  the  rain  falls  on  the  skin  of  Beckett’s  characters.”  (Benson,  1 983:  67). 
Boesman  en  Lena  hetóóksygrafte:  “Twomoreholessomewhere...  Andthen 
it’s  finished  ...”  (Fugard,  1974:  212).  Maar  Fugard  se  stuk  verloop  met  ’n 
smeerseltjie  optimisme  wat  by  die  swarter  Godot  kortkom:  “Anyway,  some- 
body  saw  a  little  bit ...”  (Fugard,  1974:  221). 

Die  uitkoms  waarop  Wladimir  en  Estragon  hoop  is  ’n  eksistensiële  een,  ’n 
verlossing  van  menswees;  Boesman  en  Lena  s’n  ’n  sosio-politieke  een.  By 
Beckett  is  dit  die  feit  van  wees  wat  die  mens  “ontmens”;  by  Fugard  is  dit  ’n 
stelsel,  ’n  ideologie  (“whiteman”,  “apartheid”  ...).  Fugard  het  Beckett  se 
naakte  menswees  verwerk  tot  ’n  eie  beklemmende  “plaaslike”  protes.  “But 
unlike  Didi  and  Gogo,  Boesman  and  Lena  are  not  waiting  for  deliverance,  or 
even  for  a  messenger.  They  are  already  defeated,  ruined  by  the  limits  and  the 
repressions  of  their  lives.  Their  memories  of  their  life  together  become  a  litany 
of  half-forgotten  destinations.”  (Gray,  1 982:  94-5). 

Fugard  stroop  sy  personasies  van  hulle  “spul  gisters”,  soos  die  Man  in  Die 
Koffer  se  lang  gewag  opsom  (Brink,  1965:  15),  deur  hulle  momenteel  te 
bevry  van  hulle  metaforiese  bagasie  en  via  hulle  misêre  tot  bewustheid  te  laat 
reik.  Boesman  kwalifiseer  byna.  Na  die  witman  sy  pondok  omgestoot  het, 
ontdek  hy  “Freedom!  That’s  what  the  whiteman  gave  us”  (Fugard,  1974: 
203).  Maar  vryheid  is  ’n  ver  pad,  en  toe  hy  die  stuk  sinkplaat  langs  die  pad 
sien,  tel  hy  dit  op  vir  ’n  nuwe  pondok.  Op  die  ou  end  is  dit  Lena  wat  kortston- 
dig  die  verlossende  woord  spreek:  “Tonight  it’s  Freedom  for  Lena.  Whiteman 
gave  you  yours  this  morning,  but  you  lost  it...  You  should  have  walked  away 
kaal...  That’s  what  l’m  going  to  be  now.  Kaal ...”  (Fugard,  1 974:  219).  Tot  sy 
besef:  “Can’t  throw  yourself  away  before  your  time  ...  Give!”  beveel  sy  ’n 
“grotesquely  overburdened”  Boesman  wanneer  sy  besluit  om  dié  se  las  te 
deel  (Fugard,  1974:  219-20).  Boesman  (en  die  Zach  van  Blood  Knot)  en 
Wladimir  en  Estragon  (hulle  staan  ’n  slag  “grotesk  vasgenael”  (Beckett,  1 952: 
29))  dra  almal  die  etiket  “grotesk”  saam  op  hulle  lang  pad  die  nag  in.  Fugard 
en  Barnard  se  stukke  sluit  selfs  af  met  byna  dieselfde  woord:  “darkness”  en 
“donker”,  ’n  eggo  van  Pozzo  se  slotwoorde  in  Godot:  “Hulle  gee  geboorte 
wydsbeen  oor  ’n  graf,  die  lig  blink  ’n  oomblik,  en  dan  is  dit  weer  nag...” 
(Beckett,  1952:  156). 

Godot  was  die  grootste  stuk  suiwer  spel  wat  die  20ste-eeuse  teater  beleef 
het.  In  dieselfde  trant  praat  Fugard  van  ’n  eie  “pure  theatre  experience” 
(Gray,  1982:  39). 

Herodotus  se  Geskiedenis 

Voor  sy  dood  in  1 980  het  prof.  J.P.J.  van  Rensburg,  in  lewe  hoogleraar  in 
Grieks  aan  die  Universiteit  van  Stellenbosch,  die  Geskiedenis  van  die 
Griekse  geskiedskrywer  Herodotus  volledig  in  Afrikaans  vertaal.  Prof.  Van 
Rensburg  is  naas  die  skrywer  van  die  eerste  Griekse  grammatikaboek  en  ’n 
oorsig  van  die  oud-Griekse  letterkunde  veral  bekend  as  vertaler  van  Griekse 
werke  in  Afrikaans,  waaronder  dramas  van  Euripides,  Sophokles  en  Aris- 
tophanes  en  van  die  llias  en  die  Odusseiea,  die  twee  eposse  van  Homerus.  In 
al  sy  vertalings  het  prof.  Van  Rensburg  probeer  om  ’n  natuurlik  idiomatiese 
Afrikaans  te  gebruik,  terwyl  hy  ook  so  na  as  moontlik  aan  die  oorspronklike 
gebly  het.  Hy  het  wye  erkenning  vir  sy  vertaalwerk  gekry  en  is  drie  keer  met 
die  Akademieprys  vir  Vertaalde  Werk  bekroon. 

Herodotus,  “die  vader  van  die  geskiedskrywing”,  het  nie  alleen  die  politieke 
gebeurtenisse  nie,  maar  ook  die  kultuurlewe  van  die  antieke  volkere  beskryf. 
Om  dié  rede  is  sy  geskrifte  besonder  interessant,  veral  die 
tweede  boek  wat  oor  ou  Egipte  handel  en  die  latere  boeke  waarin  hy  ’n 
kleurryke  beskrywing  van  die  oorlog  tussen  Griekeland  en  Persië  gee  — ’n 
gebeurtenis  wat  ’n  beslissende  invloed  op  die  ontwikkeling  van  die  Westerse 
beskawing  uitgeoefen  het. 

Die  ondergetekendes  voel  reeds  jare  lank  dat  prof.  Van  Rensburg  se  gewel- 
dige  arbeid  wel  in  ’n  publikasie  moet  neerslag  vind  en  dat  dit  in  latere  jare  ’n 
geweldige  aanklag  teen  ons  en  ons  geslag  sal  wees  indien  ’n  werk  van  hier- 
die  aard  en  belang  nie  in  Afrikaans  gepubliseer  kan  word  nie.  Daarom  sal  die 
ondergetekendes  by  instansies  wat  tradisioneel  sulke  publikasies  steun,  om 

finansiële  hulp  aansoek  doen.  ’n  Uitgawe  met  ’n  oplaag  van  1 500  eksem- 
plare  sal  volgens  onlangse  kosteberekenings  egter  alleen  kan  geskied  as 
1000  persone  gevind  kan  word  wat  hulle  bereid  verklaar  om  by  publikasie 
R60  per  eksemplaar  vir  die  boek  te  betaal. 

As  iemand  wat  belangstel  in  die  Afrikaanse  literatuur  in  die  besonder  en  die 
geestesprodukte  van  die  Westerse  kultuur  as  sodanig  nader  ons  u  dus  met 
die  versoek  om  onderstaande  vorm  in  te  vul  en  aan  die  aangeduide  adres 
terug  te  stuur.  Ons  beoog  om  agter  in  die  publikasie  ’n  lys  van  alle  donateurs 
en  intekenaars  te  publiseer.  Indien  1 000  bereidwilliges  nie  gevind  kan  word 
nie,  is  ons  egter  bevrees  dat  die  publikasie,  selfs  met  finansiële  steun,  nie  sal 
kan  voortgaan  nie.  Daarom  doen  ons  in  belang  van  die  Afrikaanse  literatuur 
’n  ernstige  en  dringende  beroep  op  u  om  ons  versoek  gunstig  te  oor- 
weeg. 

P.J.Conradie 

Professor  en  voorsitter  van  die  Departement  Grieks 
Universiteit  van  Stellenbosch 

J.C.  Kannemeyer 

Senior  Navorsingspesialis 

Instituut  vir  Taal-  en  Kunstenavorsing 

Raad  vir  Geesteswetenskaplike  Navorsing 

Pretoria 

20  Mei  1990 

Ek . 

onderneem  om  by  verskyning  van  Herodotus  se  Geskiedenis  in  die 
Afrikaanse  vertaling  van  J.P.J.  van  Rensburg, 

. eksemplaar/eksemplare  van  die  publikasie  teen  die  bedrag  van 

R60,00  elk  aan  te  koop.  Indien  ek  voor  publikasie  van  adres  verander,  sal  ek 
die  organiseerders  in  kennis  stel  daarvan. 

Adres:  . 


.  Poskode  . 

Stuur  u  vorm  aan:  Prof.  P.J.  Conradie,  Departement  Grieks, 

Universiteit  van  Stellenbosch,  Stellenbosch,  7600. 

Moet  asseblief  in  hierdie  stadium  geen  tjeks  stuur  nie. 

Martie  Muller 

Uys  Krige  se  Ryk  weduwee 

Hoe  verskil  die  drama  van  die  prosa? 

In  albei  word  ’n  storie  vertel,  maar  waar  die  prosa  hoofsaaklik  met  gebeure, 
handeling,  mense  en  ruimte  werk,  word  die  uiterlike  en  innerlike  handeling  in 
die  drama  sentraal  gestel.  Handeling  en  dialoog  is  die  hoofmomente  van  die 
drama.  Daarom  sal  ons  uitgangspunt  in  ’n  bestudering  van  hierdie  komedie 
wees  om  die  rol  van  die  komiese  deur  die  speelhandelinge  na  te  vors. 

Wat  is  ’n  speelhandeling? 

Die  speelhandeling  is  ’n  groep  handelinge  wat  mekaar  binne  die  verloops- 
plan  opvolg.  Die  verloopsplan  is  die  ‘skema’  van  die  drama.  Hierdie  skema 
bestaan  uit  speelhandelinge  wat  mekaar  opvolg  en  uiteindelik  na  die  ont- 
sluiting  van  die  komedie  lei.  ’n  Speelhandeling  is  afgesluit  as  dit  deur  ’n 
volgende  gebeurtenis  vervang  word,  bv.  ’n  nuwe  onderwerp  wat  begin,  of  ’n 
ander  karakter  wat  die  toneel  betree. 

Hoe  verskil  die  tragedie  van  die  komedie? 

Behalwe  dat  die  gebeure  in  die  tragedie  hoofsaaklik  tragies  is,  en  dié  in  die 
komedie  komies,  gaan  dit  in  die  tragedie  veral  om  mensbeelding,  terwyl  die 
komedie  by  uitstek  op  situasiebeelding  ingestel  is.  (Senekal  1 978: 1 20).  Die 
tragedie  “het  veral  te  doen  met  die  mens  in  ’n  besondere  situasie”  terwyl  dit  in 
die  komedie  “by  uitstek  gaan  om  die  verskillende  situasies  waarbinne 
mense  hulle  bevind”  (ibid).  Hierdie  situasies  sal  in  die  bespreking  van  die 
komedie  in  die  speelhandelinge  nagevors  word. 

Goeie  komedie  en  vermaakskomedie 

Daar  word  onderskei  tussen  goeie  komedie  (high  comedy)  en  ver- 
maakskomedie  (low  comedy). 

Goeie  komedie  wek  die  intellektuele  lag  op  —  die  denkende  lag  van  die  toe- 
skouer  wat  emosioneel  onbetrokke  by  die  aksie  bly.  Die  hoogste  vorm  hier- 
van  word  in  die  gevatte  gesprekke  tussen  die  karakters,  veral  verliefdes, 
gevind.  Baiekeer  word  ’n  humoristiese  siening  van  die  menslike  pro- 
blematiek  aangebied.  Dit  het  dus  meer  ‘diepte’  as  die  vermaakskomedie. 
Die  vermaakskomedie  is  op  die  verskaffing  van  vermaak  en  ontspanning 
ingestel.  Gelag  word  opgewek  deur  grappies,  kwinkslae,  growwe,  soms 
klugtige  humor  en  luidrugtige  of  hansworsagtige  fisiese  aktiwiteit.  Ons  kry 
soms  elemente  van  die  klug  in  die  komedie:  oordrewe  of  karikatuuragtige 
karakters  wat  in  onmoontlike  of  lagwekkende  situasies  geplaas  word. 

Vorme  waarin  die  komiese  in  die  komedie  gevind  kan  word:  (Conradie 
1981:  34-35) 

1 .  Komiese  situasies 

a.  Die  karakter  word  uiterlik  in  ’n  vernederende  posisie  geplaas  sonder 
dat  die  komiese  enige  dieper  betekenis  het.  (Die  ‘gly  op  die  piesangskil’- 
soort.) 

b.  Die  een  karakter  lei  die  ander  om  die  bos,  veral  iemand  wat  ’n  hoë  dunk 
van  homself  het. 

c.  Die  rolle  word  omgekeer  —  die  beskuldigde  word  bv.  die  aanklaer. 

d.  ’  ’n  Lagwekkende  misverstand  ontstaan  waar  twee  partye  dieselfde 
situasie  verskillend  verstaan. 

e.  ’n  Herhaling  van  dieselfde  soort  episode  kan  komies  wees. 

2.  Komiese  karakters 

’n  Tipe  komiese  karakter  is  die  karakter  wie  se  optrede  deur  een  gedagte  of 
strewe  oorheers  word,  soos  bv.  ’n  fiksheidbewustheid.  ’n  Ander  voorbeeld  is 
die  ydel  karakter  wat  altyd  op  sy  waardigheid  gesteld  is. 

3.  Die  woordkomiese 

Hier  kry  ons  bewuste  woordspeling  bv.  “van  ewigheid  tot ...  e  ...druiwetyd”  en 
ook  onbewuste  komiek  in  woorde  wanneer  ’n  karakter  nie  besef  dat  sy 
uitsprake  nie  by  die  situasie  pas  nie. 

Die  leerling  kan  nou  die  speelhandelinge  in  Die  Ryk  Weduwee  beskryf.  Eers 
beskryf  hy  die  onmiddellike  aksie,  dan  die  diepte-aksie  wat  hy  in  daardie 
speelhandeling  raaksien  en  derdens  moet  die  komiese  aksie  in  die  speel- 
handeling  bepaal  word.  Daar  moet  krities  na  die  komiese  aksie  gekyk  word: 
is  die  komiese  werklik  komies  of  blote  karikatuuragtigheid?  Is  hierdie 
komiese  handeling  gemotiveerd,  of  bloot  op  effek  ingestel?  Wanneer  daar 
geen  komieseaksieindiespelhandelingvoorkom  nie,  moetditookaangedui 
word,  sodat  later  bepaal  kan  word  of  die  komiese  voldoende  in  hierdie 
komedie  teenwoordig  is  om  as  komedie  te  kwalifiseer. 

As  die  speelhandelinge  dan  volgens  Van  der  Kun  se  (aangepaste)  skema 
‘geplot’  word,  sal  van  die  model  afgelees  kan  word  of  Die  Ryk  Weduwee  as 
komedie  geslaagd  is  al  dan  nie. 

Die  eerste  drie  speelhandelinge  sal  as  voorbeeld  aan  die  leerling  gegee 
word.  Die  res  moet  hy  self  doen. 

SPEELHANDELINGE 


1STE  SPEELHANDEUNG  (p.  11) 

Onmiddellike  aksie 

In  die  voorkamer  van  die  woonhuis  op  die  plaas  Soete  Inval  in  die  Boland,  is 
Elisabet  Roos,  die  huishoudster,  besig  om  die  kamer  aan  die  kant  te  maak. 
Die  weduwee  en  eienares  van  die  plaas,  Anna  de  Kock,  verskyn,  en  uit  die 
gesprek  tussen  Anna  en  Elisabet  blyk  dit  dat  haar  man  al  twee  jaar  dood  is,  en 
dat  sy  ’n  bekwame  voorman,  Piet  Swart  het  wat  haar  plaas  doeltreffend  be- 
stuur.  Hy  is  ’n  boer  wat  bankrot  gespeel  het.  Uit  die  gesprek  blyk  dit  ook  dat 
Elisabet  Jan  se  kamer  reggemaak  het:  hy  kom  kuier. 

Diepte-aksie 

Uit  Elisabet  se  houding  word  dit  duidelik  dat  sy  ’n  opgeruimde  meisie  is.  Dis 
dan  ook  sy  wat  die  viooltjies  in  die  populierbos  raakgesien  het  en  ook  daar- 
van  in  Jan  se  kamer  gesit  het.  Sy  moedig  Anna  dan  ook  aan  om  meer  in  die 
dorp  te  kom,  en  om  ’n  wandeling  deur  die  populierbos  te  neem. 

Anna  se  houding  is  lusteloos,  blykbaar  treur  sy  nog  oor  haar  man. 

Komiese  aksie 

Anna  is  hier  nie  ’n  blyspel-personasie  nie,  maar  ’n  gewone,  ernstige  persoon 
wat  amper  ’n  bietjie  tragies  aandoen. 

In  die  begin  van  die  speelhandeling  is  Elisabet  se  optrede  wel  komies  as  sy 
‘maak’  of  sy  klavier  speel  en  daarmee  saam  sing. 

2DE  SPEELHANDELING  (p.  12) 

Onmiddellike  aksie 

Piet  Swart  kom  in  om  die  papiere  vir  die  pluk  van  die  koejawels  aan  Anna  te 
oorhandig.  Hy  stel  voor  dat  hulle  betonvloere  in  die  boorde  bou  met  sluise 
elke  1 5, 20  tree  om  minder  water  te  mors.  Hy  vra  ook  of  hy  die  padskrapers 
kan  laat  kom  vir  die  plaaspad  wat  so  deur  die  reëns  uitgekalwe  is.  In  hierdie 
speelhandeling  word  dit  duidelik  dat  hy  voorheen  ’n  lemoenboer  in  Clan- 
william  se  distrik  was. 

Diepte-aksie 

Swart  se  optrede  dui  daarop  dat  hy  ’n  bekwame,  pligsgetroue  plaasvoorman 
is  wat  meer  as  sy  plig  doen. 

Uit  Anna  se  vraag:  “waar  kry  jy  jou  kennis  van  lemoenboerdery  vandaan?” 
blyk  haar  bewondering  virsy  boerderykennis.  Ook  haartevredenheid  metsy 
werk  spreek  uit  die  volgende  woorde:  “Jy  doen  meer  as  jou  plig, 
meneer  Swart.” 

3DE  SPEELHANDELING  (p.  13) 

Onmiddellikë  aksie 

Anna  se  50-jarige  gesette  vriendin,  Christine  Vermaak,  die  ‘konfytkoningin’ 
van  Wellington,  kom  al  springend  met  haar  Sitroentjie  op  die  slegte  plaaspad 
aan.  Sy  bring  ook  ’n  aantal  konfytbottels  saam.  Uit  hulle  gesprek  word  dit 
duidelik  dat  sy  vir  tien  jaar  al  ’n  weduwee  is.  Christine  moedig  Anna  aan  om 
weer  te  trou.  Uit  die  gesprekke  word  dit  duidelik  dat  Jan  ’n  suksesvolle  kom- 
ponis  is.  Christine  sê  ook  dat  haar  neef,  Etienne  Roux,  sal  kom  kuier. 

Diepte-aksie 

Uit  hierdie  speelhandeling  blyk  dit  dat  dit  miskien  nie  so  toevallig  was  dat 
Christine,  en  ook  haar  neef,  Etienne,  kom  kuier  nie.  Die  troupraatjies  vooraf  in 
hierdie  speelhandeling  was  nie  om  dowe  neute  nie.  Dit  lyk  dus  of  hulle  saam 
gekonkel  het. 

Komiese  aksie 

Christine  is  ’n  komiese  karakter.  Sy  babbel  aanmekaar  en  vra  vrae,  maar  gee 
die  ander  party  nie  geleentheid  om  te  antwoord  nie.  Dis  dan  komies  as  sy  sê 
“Praat  man,  vir  wat  bly  jy  so  stil?”  Die  situasie  is  komies  as  sy  Anna  se  rimpels 
op  haarvoorhoof  probeer  opspoor,  en  ookas  Elisabet  in  die  mandjies  loeras 
Christine  sê  “Wie  sê  daar  sit  nie  ’n  man  agter  daardie  konfytbottels  nie?” 

4DE  SPEELHANDELING  (p.  18) 

Onmiddellike  aksie 

Jan,  Anna  se  24-jarige  seun  arriveer  en  hy  korswel  met  Christine.  Hy  is  neer- 
slagtig  omdat  hy  nog  nie  die  regte  meisie  raakgeloop  het  nie.  Hy  is  moeg  vir 
praatjies  oor  kultuur  en  meen  dat  hy  nie  werklik  so  ’n  goeie  komponis  is  as 
wat  die  koerante  sê  hy  is  nie.  Hy  wil  ook  hê  dat  sy  ma  moet  trou.  Daar  moet  ’n 
man  op  die  plaas  kom.  Sy  sê  toe  daar  is  ’n  man  op  die  plaas,  verwysende  na 
die  voorman.  Hy  vra  sy  ma  oor  die  voorman  uit.  Sy  weier  om  veel  oor  hom  te 
praat,  want  sy  ken  hom  nie  eintlik  nie  en  stel  sogenaamd  nie  in  hom  be- 
lang  nie. 

Diepte-aksie 

In  hierdie  speelhandeling  word  Jan  se  latere  verhouding  met  Alida  voorberei 
as  hy  te  kenne  gee  dat  hy  na  die  regte  vrou  soek.  Ook  word  die  suggestie 
gelaat  van  die  moontlikheid  van  die  ontwikkeling  van  ’n  verhouding  tussen 
Anna  en  Swart. 

Komiese  aksie 

Ons  kry  hier  komiese  woordspelings:  As  Jan  sê  “binne  woeker  die  wurm!”  sê 
Christine  aan  Anna  as  sy  haar  arm  om  hom  slaan:  “Pas  op  Anna,  sy  ou 
wurmpie!”  As  Jan  vra:  “Hoe  gaan  dit  met  die  konfyt?”  antwoord  Anna:  “Sy’s 
so  konfyt  daarin  soos  altyd!” 

Die  ligtelike  geskerts  tussen  Christine  en  Jan  pas  by  die  komiese  aard  van 
die  stuk.  Die  dialoog  tussen  Jan  en  Anna  is  ook  komies  as  Jan  die  ernstige 
Anna  oor  die  voorman  uitvra:  het  hy  ’n  bles,  het  hy  nog  al  sy  tande? 

5DE  SPEELHANDELING  (p.  21) 

Onmiddellike  aksie 

Christine  se  neef,  Etienne  Roux,  word  deur  Swart  ondersteun  as  hy  die  huis 
inkom.  As  gevolg  van  die  slegte  pad  het  hy  in  ’n  akkerboom  vasgery.  Roux 
vergeet  van  sy  mankheid  as  hy  Anna  sien,  en  “vertoon”  sy  jonkheid  van 
liggaam  deur  sy  oefeninge  wat  hy  doen.  Anna  stel  Roux  aan  Jan  voor.  Ook 
Roux  verwys  na  Jan  se  roem  oor  sy  komposisies,  maar  Jan  voel  nog  steeds 
dat  hy  die  roem  nog  nie  geregverdig  het  nie.  Roux  gaan  na  die  populierbos 
“om  daar  stil  te  wees”.  Christine  gaan  stap  ook  in  die  populierbos  vir 
oefening. 

Diepte-aksie 

Dit  blyk  nou  dat  die  telkense  verwysings  na  die  slegte  pad  in  speelhan- 
delinge  2  en  3  hierdie  toneel  voorberei  het.  Uit  die  toon  van  die  gesprek 
tussen  Jan  en  Swart  blyk  dit  dat  Swart  ’n  gunstige  indruk  op  Jan  maak.  Ons 
het  hier  ’n  gunstige  uitbeelding  van  Swart. 

In  hierdie  speelhandeling  is  die  uitbeelding  van  Roux  ’n  bietjie  oordrewe.  Sy 
gepraat  oor  die  natuur  begin  naderhand  vervelig  raak. 

Komiese  aksie 

Die  aksie  is  komies  as  Roux  skielik  van  sy  mankheid  vergeet  die  oomblik  as 
hy  Anna  sien.  Roux  is  self  ’n  komiese  karakter  met  sy  voortdurende  liggaams- 
oefeninge  wat  hy  doen.  Roux  se  pogings  om  homself  as  jonk  voor  te  doen,  is 

komies,  maar  sy  kop-oor-pootjies  rol  is  ‘laeklas  komedie’.  Elemente  van  die 
klug  kom  dus  hier  na  vore. 

Dis  komies  as  Roux  na  die  populierbos  wil  gaan  om  daar  “stil  te  wees”  omdat 
hy  self  die  geraas  veroorsaak. 

6DE  SPEELHANDEUNG  (p.  26) 

Onmiddellike  aksie 

Frans  de  Waal,  60-jarige  wewenaar  en  Karooboer  van  Beaufort-Wes  betree 
die  toneel.  Hy  sê  aan  Anna  dat  sy  vrou  ses  maande  gelede  dood  is,  dat  hy  nou 
eensaam  is  en  na  ’n  vrou  soek.  Hy  het  een  van  die  mooiste  skaapplase  in  die 
distrik,  ’n  soort  strandhuis  op  Kleinmond,  en  hy  het  die  vrou  van  sy  hart  reeds 
ontmoet.  Anna  besef  nie  dat  hy  van  haar  praat,  voordat  hy  haar  direk  sê  nie. 
De  Waal  wil  hê  sy  moet  oor  sy  huweliksaanbod  nadink.  Sy  nooi  hom  om  oor 
te  bly  vir  aandete. 

Diepte-aksie 

Dit  blyk  dat  De  Waal  se  stil  manier  Anna  geval.  Die  flikkerinkie  van  ’n  glimlag 
om  sy  mondhoeke  laat  Anna  ontspan,  en  ook  glimlag.  Sy  nooi  hom  dan  ook 
graag  vir  aandete. 

Die  feit  dat  hierdie  ‘stil  man’  met  sy  beskeie  maniere  net  ná  die  joviale  en 
praterige  Roux  op  die  toneel  verskyn,  veroorsaak  dat  De  Waal  ’n  sielkundige 
voorsprong  bo  Roux  kry,  want  hy  wys  nou  gunstig  af  teenoor  Roux. 

Komiese  aksie 

Die  aksie  is  komies  as  De  Waal  en  Anna  oënskynlik  by  mekaar  verbypraat  as 
verskillende  betekenisse  aan  dieselfde  woorde  geheg  word.  Anna  dink  De 
Waal  praat  oor  ’n  ander  vrou,  en  al  die  tyd  was  dit  oor  haar! 

7DE  SPEELHANDELING  (p.  29) 

Onmiddellike  aksie 

Pierre  Naudéstel  homself  asgewese  prokureur,  boervan  Malmesbury,  voor- 
sitter  van  die  boerekooperasie,  gewese  burgemeester,  tans  onder- 
burgemeester,  rustende  diaken,  lid  van  die  skoolraad  ens.  aan  Elisabet  voor, 
menende  dat  dit  Anna  is.  Sy  spraak  is  deurspek  van  Bybelse  aanhalings  en 
hy  praat  gedurig  van  sy  vrou,  Debora,  wat  hom  1 4  maande  gelede  ontval  het. 
Hy  raak  dan  ook  heeltemal  aangedaan  as  hy  Elisabet,  menende  dat  dit  Anna 
is,  vra  om  met  hom  te  trou.  Sy  sê  aan  hom  dat  sy  die  huishoudster  is,  en  hy  vra 
haar  toe  uit  oor  die  grootte  van  die  plaas,  die  aantal  wingerdstokke,  lemoen- 

bome,  nartjie-  en  koejawelbome. 

Elisabet  gaan  af,  en  as  Christine  oor  die  stoep  aangestap  kom,  sien  hy  haar 
weer  vir  Anna  aan.  Sy  stel  die  saak  egter  gou  reg,  en  hy  het  al  van  haar,  die 
beroemde  mevrou  Vermaak  wat  so  baie  pryse  op  tentoonstellings  gewen 
het,  gehoor. 

Diepte-aksie 

Naudé  se  uitvraery  na  die  opbrengs  van  die  plaas  toon  waar  sy  eintlike 
belangstelling  lê:  meer  by  die  plaas  as  by  die  weduwee.  Daarom  die  maklike 
misverstand-huweliksaansoeke:  dit  word  so  vinnig  en  so  maklik  gedoen  dat 
hy  maklik  aan  die  verkeerde  vrou  die  huweliksaansoek  doen!  Solank  hy  net 
die  plaas  kan  kry! 

Komiese  aksie 

Naudé  is  ’n  komiese  karakter  omdat  hy  altyd  so  op  sy  waardigheid  gesteld  is. 
Hy  stel  homself  voor  as  gewese  prokureur,  voorsitter  van  die  boerekoópe- 
rasie,  gewese  burgemeester,  tans  onderburgemeester,  lid  van  die  skool- 
raad  ens. 

Die  herhalende  misverstand  -  wanneer  Naudé  iemand  anders  twee  maal  vir 
Anna  aansien,  is  komies. 

Ons  kry  hier  ook  ’n  komiese  aanmerking  as  Naudé  sê:  “Ek  weet  van  ’n  boer 
wat  hom  eenkeer  doodgelag  het.” 

8STE  SPEEL  HANDEL ING  (p.  34) 

Anna  en  De  Waal  kom  in,  ontmoet  vir  Naudé,  en  sy  nooi  hom  ook  vir  aandete. 
Roux  bring  vir  Anna  ’n  bossie  blomme  en  almal  word  geroep  vir  aandete. 


TWEEDE  BEDRYF 
TONEEL  1 

9DE  SPEELHANDELING  (p.  39) 

Onmiddellike  aksie 

Jan  speel  weemoedige  musiek  op  die  klavier.  As  Elisabet  hom  vra  waarom 
hy  treurige  musiek  speel,  sê  hy  dis  soos  hy  voel.  Anna  en  Christine  verskyn. 
Jan  vra  Anna  uit  oor  die  vryers.  Dit  blyk  dat  sy  Naudé  nogai  vermaakiik  en  voi 
lewe  vind,  en  hou  van  De  Waa!  en  Etienne  is  bietjie  deur  die  wind,  maar 

interessaní. 

Diepte-aksie 

(Mens  ervaar  ’n  mate  van  teleurstelling  as  die  aandete-toneel  nie  uitgebeeld 
word  nie.  Die  eerste  bedryf  het  geëindig  met  die  verwagtig  van  ’n  komiese 
toneel  met  al  die  vryers  saam  om  een  etenstafel.) 

10DE  SPEELHANDEUNG  (p.  41) 

Onmiddellike  aksie 

Anna  en  Jan  verkeer  in  gesprek.  Anna  voel  aan  dat  Jan  iets  op  sy  hart  het,  en 
moedig  hom  aan  om  haar  te  vertel.  Hy  sê  dat  hy  sy  lektorpos  aan  die  Kollege 
wil  verlaat.  Alhoewel  hy  nie  ’n  musiekonderwyser  is  nie,  maar  ’n  komponis, 
het  hy  sy  inspirasie  verloor  om  te  komponeer.  Die  Kollege  en  Suid-Afrika  kan 
hom  nie  veel  meer  bied  nie.  Hy  wil  ’n  paar  jaar  in  Europa  gaan  werk  en 
studeer,  maar  het  nie  geld  nie.  Sy  ma  onderneem  om  die  1 200  pond  wat  hy 
vir  ’n  jaar  nodig  het,  aan  hom  te  gee. 

11DE  SPEELHANDELING  (p.  43) 

Onmiddellike  aksie 

Jan  verstaar  hom  aan  De  Waal  se  dogter,  Alida  wat  saam  met  haar  pa  inkom. 
In  die  eerste  gesprek  wat  Jan  en  Alida  met  mekaar  voer,  vind  hulle  onmid- 
dellik  aansluiting  by  mekaar.  Hul  gesprek  het  ’n  romantiese  toon,  wat  plek- 
plek  deur  De  Waal  se  realistiese  aanmerkings  onderbreek  word.  De  Waal 
gaan  uit  om  Anna  te  soek. 

Diepte-aksie 

Die  harmonie  tussen  Jan  en  Alida  word  beklemtoon  as  De  Waal  se  opmer- 
kings  tussendeur  heeltemal  buite  hul  romantiese  toon  val.  As  hulle  van  mooi 
name  praat,  so  mooi  dat  hy  eintlik  ‘bang  is  om  dit  te  noem’,  kom  De  Waal  met 
sy  nugter,  en  in  hierdie  atmosfeer  growwe  opnoem  van  name  soos  “Skrik 
Van  Rondom”  en  “Skilpadtepel”. 

Tog  het  De  Waal  ’n  aanvoeling  dat  hy  oorbodig  is,  en  daarom  laat  hy  hulle  met 
hul  ‘waterpraatjies’  en  gaan  soek  na  Anna. 

Komiese  aksie 

Ons  het  hier  ’n  fyn  komedie-spel  as  De  Waal  se  dialoog  so  uit  wans  uit  met  die 
ander  twee  is.  Die  komiese  speel  op  dieptevlak  af.  Teenoor  Alida  se  roman- 
tiese  geluister  na  die  waterstroompie:  “Daar  hoor  ek  hom  ...  soos  sagte 
musiek  ...  ’n  yle  melodie  ...  soos  van  ’n  fluit  in  die  verte  ...”  is  De  Waal  se 

growwe  (met  sy  hand  oor  sy  oor  gebak)  “Ek  hoor  niks,  net  ’n  brommer  wat 
teen  die  venster  gons”  en  “Is  ons  ’n  besproeiingskommissie  of  wat?” 
komies. 

12DE  SPEELHANDËLING  (p.  45) 

Onmiddellike  aksie 

Alida  en  Jan  erken  dat  hulle  besonder  baie  van  mekaar  hou.  Jan  besluit  selfs 
om  nie  meer  na  Europa  te  gaan  nie,  en  verander  weer  vinnig  van  besluit  as  hy 
hoor  dat  sy  van  plan  is  om  te  gaan!  Dan  gaan  Jan  aan  Alida  die  popu- 
lierbos  wys. 

Diepte-aksie 

Uit  hul  pittige  en  terselfdertyd  humoristiese  dialoog  word  dit  duidelik  dat  hulle 
op  dieselfde  golflengte  is. 

Komiese  aksie 

Dis  juis  in  die  humor  wat  tussen  die  twee  mense  bestaan,  waar  hul  harmonie 
lê.  Kyk  bv.  na  die  volgende  gedeelte:  As  Jan  sê:  “Dan  is  dit  die  ‘coup  de 
foudre’”  vra  Alida:  “Wat  vir  ’n  ding  is  dit?”  Hy  antwoord:  “Die  bliksemslag ... 
wanneer  twee  mense  dadelik  weet  dat  hulle  mekaar  liefhet.”  Alida  sê  dan: 
“Ek  hoop  nie  dit  gaan  so  lawaaierig  wees  soos  ’n  bliksemslag  nie ...  en  dat  dit 
ook  ’n  bietjie  langer  sal  duur.” 

Kyk  na  die  volgende  stukkie  woordkomiek:  “Ek  is  eintlik  rusteloos  om  in 
daardie  onrus  my  rus  te  vind.” 

Jan  se  skielike  omswaai  om  wel  na  Europa  te  gaan  omdat  sy  ook  gaan, 
is  ook  komies. 

13DE  SPEELHANDELING  (p.  46) 

Roux  neem  Naudé  onder  hande  en  leer  hom  om  ’n  regop  houding  aan  te 
kweek,  en  gee  aan  hom  raad  oor  hoe  om  teenoor  Anna  op  te  tree,  veral  om  nie 
soveel  van  sy  vrou,  sy  prestasies  uit  die  verlede  te  praat  nie,  maar  eerder  oor 
sytoekomsplanne.  Hy  wysaan  Naudéhoeomoefeningetedoen,en  probeer 
hom  in  ’n  mediteer-posisie  te  kry.  Anna  kom  op  die  spulletjie  af  terwyl  sy  bene 
pateties  in  die  lug  rondswaai  in  sy  poging  om  in  die  posisie  te  kom.  Nadat 
Roux  hom  opgehelp  het,  gaan  hy  uit  om  na  Christine  te  gaan  soek. 

Diepte-aksie 

Dit  word  duidelik  dat  hierdie  ‘skynbare’  vaderlikheid  van  Roux  teenoor 

Naudé  vals  is  as  Roux  eers  wou  uitgaan  om  sogenaamd  vir  Anna  te  gaan  sê 
dat  Naudé  op  haar  wag,  maar  dan  (nadat  hy  haar  buite  gewaar  het,  en  moes 
vermoed  het  dat  sy  op  pad  terug  is)  weer  omdraai  en  Naudé  in  die  belaglike 
liggaamlike  posisie  kom  plaas  het  wat  hy  weet  Naudé  nie  werklik  sou  kon 
behartig  nie.  Sodoende  wou  hy  doelbewus  ’n  gek  van  Naudé  maak.  Voordat 
hy  uitloop,  por  hy  Naudé  dan  ook  aan  om  haar  te  vra,  wetende  dat  dit  na  so  ’n 
vernederende  posisie,  sielkundig  nie  die  regte  tyd  sou  wees  vir  ’n  huweliks- 
aansoek  nie! 

Komiese  aksie 

Die  aksie  tussen  Roux  en  Naudé  doen  komies  aan  omdat  hul  optrede  die 
teenoorgestelde  is  van  wat  normaalweg  van  twee  ‘mededingers’  verwag  sou 
word.  In  plaas  daarvan  dat  hulle  vyandig  teenoor  mekaar  staan,  skud  hulle 
hand  omdat  hulle  albei  so  ’n  “goeie  keuse”  wil  maak!  En  Roux  gee  aan 
Naudé  raad:  Hy  moet  nie  so  baie  oor  sy  oorlede  vrou  praat  nie,  nie  oor  wat  hy 
alles  was  nie,  maar  wat  hy  alles  in  die  toekoms  beoog,  en  hy  moet  spaarsaam 
werk  met  die  Bybeltekste. 

Dit  is  ook  komies  wanneer  diepsinnige  waarhede  letterlik-eenvoudig  gestel 
word,  soos  in  die  volgende  geval:  “dan  vloei  die  vrede  in  hom,  en  is  hy  ryp  vir 
die  filosofie”. 

Die  hele  situasie  is  komies  wanneer  Roux  Naudé  ontspanningsoefeninge 
laat  doen  en  Anna  op  die  spulletjie  afkom.  Dis  komies  dat  Naudé  in  ’n  ver- 
nederende  posisie  geplaas  word,  veral  voor  Anna! 

1 4DE  SPEELHANDEUNG  (p.  50) 

Naudé  vra  vir  Anna  om  met  hom  te  trou.  Sy  sê  egter  dat  sy  nie  weer  wil  trou  nie 
en  lok  hom  uit  om  haar  te  vertel  van  die  ander  weduwees  wat  hy  al  om  die 
hand  gaan  vra  het.  Hy  vertel  haar  van  ten  minste  twee.  Hy  gaan  uit  om  sy 
afspraak  met  Piet  Swart  na  te  kom.  Piet  gaan  vir  hom  raad  gee  oor  sy 
Afrikaners. 

Diepte-aksie 

Uit  Anna  se  navraag  na  die  ander  weduwees  aan  wie  hy  ’n  huweliksaansoel 
gedoen  het,  het  sy  afgelei  dat  hy  maar  net  vrou  soek,  en  met  enigeen  tevred» 
sou  wees. 

Komiese  aksie 

Die  onnatuurlike  houding  wat  Naudé  op  Roux  se  advies  aanneem  (regop  mel 
sy  bors  uitgestoot),  toon  Naudé  as  komiese  karakter,  en  dit  maak  hierdie  hele 
huweliksaansoek-situasie  komies.  Die  raad  wat  Roux  aan  hom  gegee  he 

om  nie  oor  sy  vrou  en  sy  verlede  te  praat  nie,  laat  hom  voortdurend  klei  trap, 
wanneer  hy  homself  telkens  in  die  rede  moet  val  wanneer  hy  dit  weer  doen. 
Roux  het  hom  dus  op  ’n  baie  slinkse  manier  benadeel.  Hierdie  in-die-rede- 
vallery  van  homself  is  vir  die  luisteraar  komies  omdat  hy  weet  waarom  Naudé 
dit  doen. 

Kyk  na  die  volgende  woordkomiek:  “Dis  nie  handvol  nie,  dis  landvol”  “Maar 
ek  stap  my  skoene  sandvol.” 

1 5DE  SPEELHANDELING  (p.  52) 

Onmiddellike  aksie 

Roux  doen  ’n  liefdesverklaring  aan  Anna.  Sy  sê  egter  aan  hom  dat  hy  haar  nie 
werklik  liefhet  nie  -  hy  het  sy  eie  gesondheid,  die  Boland,  die  lente,  die  lug  lief. 
Omdat  sy  binne  dit  alles  is,  verbeel  hy  hom  hy  het  haar  lief.  Hy  sê  egter  hy  het 
haar  werklik  lief  en  wil  met  haartrou.  Sy  wil  weetof  sy  dan  Soete  Inval  sal  moet 
verlaat,  en  professorsvrou  in  Pietermaritzburg  sal  moet  word.  Hy  sê  sy  kan 
self  kies:  as  sy  op  Soete  Inval  wil  bly,  kan  hulle  vir  die  volgende  agt  jaar 
gedurende  vakansies  by  mekaar  kuier.  Daarna  vestig  hy  hom  ook  op  die 
plaas.  Sy  voel  dat  sy  net  met  iemand  kan  trou  wat  sy  waarlik  liefhet,  en  hulle 
kan  oor  ’n  jaar  weer  daaroor  praat. 

Diepte-aksie 

Anna  het  Roux  deurgekyk  en  waarskynlik  besluit  dat  hy  haar  nie  waarlik 
liefhet  nie,  maar  eintlik  agter  die  plaas  aan  is  vir  ’n  gerieflike  aftreeplek.  Hy  is 
dan  selfs  bereid  dat  hulle  viragt  jaarafsonderlik  woon!  Daarom  gee  sy  hom  ’n 
jaar  kans  sodat  hy  “’n  helder  begrip”  van  sy  ware  gevoelens  kan  kry. 

Komiese  aksie 

Anna  se  aanmerking  is  komies  wanneer  sy  met  iets  aards  binne  die  roman- 
tiese  situasie  uitkom:  As  hy  sy  liefde  aan  haar  verklaar,  staan  hy  op  sy  een 
knie.  Sy  sê  dat  hy  moet  opstaan,  want  dit  laat  haar  verleë  voel  “En  dis  ook  nie 
goed  vir  jou  broek  nie.” 

1 6DE  SPEELHANDELING  (p.  55) 

Onmiddellike  aksie 

Roux  en  Naudé  bekla  hul  mislukte  huweliksaansoeke  by  mekaar,  en  probeer 
hul  pyn  met  wyn  lawe.  Roux  drink  net  een  glasie  en  voel  taamlik  moedeloos 
omdat  die  enigste  vrou  wat  hy  in  52  jaar  vra,  vir  hom  nee  sê.  Hy  ruk  homself 
reg,  en  gaan  stap  in  die  populierbos.  Naudé  drink  vier  glasies  leeg  en  begin 

klavier  speel.  Hy  speel  “T  rou”  en  sing  ook  daarmee  saam.  Hy  besluit  dan  om 
vir  Christine  te  vra  om  met  hom  te  trou  -  sy  kan  bak,  en  het  ook  ’n  erfporsie! 
Dan  speel  en  sing  hy  “Kom  ons  gaan  blomme  pluk”.  Bettie  kom  in  en  begin 
dit  sing.  Hy  is  opgewonde  oor  haar  pragtige  sang.  Hy  vra  aan  Bettie  waarom 
sy  nooit  getrou  het  nie.  Haar  antwoord  is  dat  haar  verloofde  verongeluk  het. 
Hy  vra  haar  ook  oor  haar  familie  uit  en  kom  agter  dat  sy  nog  ’n  wewenaar-oom 
het  wat  in  die  Pêrel  boer,  en  van  wie  sy  gaan  erf.  Hy  vra  haar  om  saam  met 
hom  blomme  te  gaan  pluk,  maar  sy  stap  uit  om  blomkool  te  gaan  pluk. 

Diepte-aksie 

Uit  hierdie  speelhandeling  word  dit  duidelik  dat  Naudé  vrou  soek,  nie  ter  wille 
van  die  vrou  nie,  maar  slegs  ter  wille  daarvan  om  iemand  te  hê  om  vir  hom  te 
sorg,  en  sommer  daarmee  saam  ’n  plaas  of  ’n  erfporsie:  Eers  vra  hy  Roux  uit 
oor  Christine  se  geldsake  en  later  weer  vir  Bettie.  Die  leser/toeskouer  begin 
vermoed  dat  hy  een  van  die  twee  gaan  vra  om  te  trou. 

Komiese  aksie 

Die  situasie  is  komies:  ’n  Oujongkêrel  en  ’n  wewenaar  wat  die  deugsame 
vrou  (wat  hul  albei  die  nee-woord  gegee  het)  se  voortreflikhede  met  Bybel- 
versies  besing. 

1 7DE  SPEELHANDELING  (p.  60) 

Onmiddellike  aksie 

Christine  kom  in  en  Naudé,  manhaftig  a.g.v.  die  sopies  wat  hy  inhet,  vra  haar 
om  met  hom  te  trou.  Sy  is  egter  verontwaardig  omdat  hy  haar  nou  vra  nadat 
hy  ’n  bloutjie  by  Anna  geloop  het.  Sy  sê  beslis  aan  hom  dat  sy  nooit  sal 
trou  nie. 

Diepte-aksie 

Die  leser  se  vermoede  uit  die  vorige  speelhandeling  word  hier  bewaar- 
heid. 

Komiese  aksie 

Ons  vind  komiese  woordspeling  in  Christine  se  taalgebruik:  “Wat  dink  jy  is 
ek?  ’n  Vanmelewesedae  se  verebed?”  “’n  Ou  sofa?”  (p.  60)  Dis  komies 
omdat  sy  juis  ’n  gesette  vrou  is. 

Ook  in  Naudé  se  dialoog  kry  ons  woordspeling:  “Ja,  dit  word  al  nouer  en 
kouer  om  my”  (p.  60) 

1 8DE  SPEELHANDELING  (p.  61) 

Onmiddellike  aksie 

Jan  en  Alida  kom  saam  met  Anna  en  De  Waal  in.  Die  twee  jonges  is  so  verlief, 
hulle  praat  geen  woord  met  mekaar  nie,  maar  lyk  soos  twee  slaapwan- 
delaars.  Naudé  verwonder  hom  aan  hul  romantiese  verliefdheid.  Anna  en  De 
Waal  gesels  baie  gemoedelik  en  soos  ou  vriende  met  mekaar.  De  Waal  lag 
selfs  vir  die  idee  dat  hy  haar  ’n  huweliksaansoek  gedoen  het.  Hulle  is  albei  in 
hul  skik  met  hul  twee  kinders  se  verhouding. 

Diepte-aksie 

Uit  hierdie  speelhandeling  word  dit  duidelik  dat  Christine  haarself  nie  toelaat 
om  te  verteder  nie,  maar  eintlik  ’n  warm  hart  het:  Sy  verteder  vir  ’n  oomblik  as 
sy  die  twee  verliefdes  sien,  maar  dan  besluit  sy  weer  dat  hulle  stuitig  is! 
’n  Egte  vriendskapsverhouding  het  tussen  Anna  en  De  Waal  ontwikkel,  en 
die  leser  begin  wonder  of  hierdie  verhouding  wat  lyk  asof  daar  meer  diepte  in 
is,  nie  dalk  tot  iets  gaan  lei  nie? 

1 9DE  SPEELHANDELING  (p.  63) 

OnmiddeMike  aksie 

Roux  kom  in  en  steek  ’n  ‘inspirerendetoespraak’af  oordieonfiksheid  van  die 
Suid-Afrikaanse  mans,  en  oor  hoe  hulle  afsteek  teen  die  grasie  en  skoonheid 
en  ook  moed,  durf  en  deursettingsvermoë  van  die  vrou!  Hy  sê  die  mans  rook 
te  veel  en  drink  te  veel  en  sit  te  veel. 

Swart  verskyn  en  sê  dat  daar  ’n  swart  Suidoostewind  opkom,  en  dat  almal 
asseblief  moet  kom  help  koejawels  pluk,  want  vier  van  sy  plukkers  lê  siek  en 
die  wind  sal  alles  afwaai. 

Diepte-aksie 

Dit  lyk  asof  die  skrywer  hier  ’n  verdieping  in  die  komedie  wil  inbring  met  sy 
oproep  dat  “ons  ons  liggame  so  verrinneweer,  dit  so  genadeloos  opfoeter! 
Omdat  ons  die  tempel  self  afbreek,  dit  tot  ’n  bouval,  ’n  treurige  ou  murasietjie 
laat  verkrummel.”  Tog  is  hierdie  verdieping  nie  geslaagd  nie,  want  dit  hou  nie 
verband  met  die  tema  van  die  komedie  nie.  Dis  soos  ’n  los  aanhangsel  wat 
niks  tot  die  verloopsplan  van  die  drama  bydra  nie. 

Swart  se  stil  beslistheid  maak  hier  ’n  goeie  indruk.  Hy  lyk  na  ’n  stil,  maar  sterk 
karakter,  wat  vinnig  en  doeltreffend  kan  optree  wanneer  nodig. 

Komiese  aksie 

Die  erns  van  Roux  se  tirade  oor  die  onf  iksheid  van  die  mans  word  elke  keer  in 

hierdie  komedie  gerelativeer  deur  Naudé  se  aanmerkings  as  hy  die  veralge- 
menings  van  Roux  na  homself  toe  terugbring,  bv.  as  Roux  sê  ons  eet  te  veel, 
antwoord  hy  met:  “Ek  ry  elke  Saterdagmiddag  te  perd  op  die  plaas”.  As  Roux 
sê  ons  moet  stil  word,  dfls  afsonder,  allenig  wees,  sê  hy:  “Ek  hoef  nie  na  die 
berge  te  gaan  nie,  ek  is  allenig  genoeg  in  my  eie  huis!” 

Die  toneel  eindig  op  ’n  komiese  hoogtepunt  as  Elisabet  die  blomkool  in 
Naudé  se  hande  stop  en  uithardloop  om  te  gaan  help  koejawels  pluk.  Hy  rol 
die  blomkool  soos  ’n  rolbal  onder  die  kombuistafel  in  en  hardloop  ook  by  die 
stoepdeur  uit. 

TONEEL  TWEE 

20STE  SPEELHANDELING  (p.  67) 

Onmiddellike  aksie 

’n  Romantiese  toneeltjie  tussen  Jan  en  Alida  waarin  hulle  bewus  is  van  die 
mooiheid  van  alles  en  ook  van  hul  liefde  vir  hul  land.  Daar  is  weer  sprake  van 
Jan  se  weggaan.  Hy  meen  dat  mens  die  gees  van  jou  land  selfs  beter  kan  ver- 
tolk  as  jy  afstand  het. 

21STE  SPEELHANDELING  (p.  70) 

Onmiddellike  aksie 

Swart  bring  vir  Anna  die  pos.  Sy  sê  aan  hom  dat  sy  vir  hom  ’n  salarisverho- 
ging  gaan  gee.  Hy  gaan  uit  en  sy  lees  die  brief  met  toenemende  ontsteltenis. 
Jan  kom  in,  merk  haar  ontsteltenis,  en  lees  ook  die  brief.  Oom  Hannes,  wat 
met  haar  geldsake  gewerk  het,  het  sy  geld  en  ook  haar  geld  alles  in  die  aan- 
delemark  verloor,  en  Soete  Inval  sal  verkoop  moet  word.  Jan  troos  haar  daar- 
mee  dat  hy  konserttoere  sal  reël  om  geld  te  maak,  en  dat  sy  by  hom  in  die 
Kaap  moet  kom  bly. 

Diepte-aksie 

Jan  se  onselfsugtige  aard  kom  hier  te  voorskyn.  Hy  is  bereid  om  sy  ideale  op 
te  offer  vir  sy  moeder.  Om  haar  beter  te  laat  voel,  sê  hy  dat  sy  studieverblyf  nie 
regtig  belangrik  was  nie  en  dat  hy  nie  nou  al  hoef  te  trou  nie. 

DERDE  BEDRYF 

22STE  SPEELHANDELING  (p.  77) 

Onmiddellike  aksie 

Christine  kom  om  hulle  op  te  beur  en  hulp  aan  te  bied.  Sy  bring  drie  blom- 


131 


ruikers  saam.  Ook  De  Waal  kom  bied  sy  hulp  aan.  Hulle  bied  lenings  aan  en 
De  Waal  wil  selfs  hê  Jan  moet  nog  oorsee  gaan.  Jan  en  Anna  hou  egter  voet 
by  stuk  dat  hulle  die  plaas  gaan  verkoop  en  self  sal  regkom. 

Diepte-aksie 

Jan  en  Anna  doen  hulleself  as  blymoedig  voor,  al  voel  hulle  neerslagtig. 
23STE  SPEELHANDELING  (p.  83) 

Naudé  en  Roux  het  albei  besluit  om  haar  weer  te  vra  om  te  trou,  en  hulle  stry 
oor  wie  dit  eerste  sal  doen.  Anna  kom  in  en  Naudé  gaan  na  Swart  om  hom 
weer  raad  te  vra.  Roux  doen  weer  ’n  huweliksaansoek,  Anna  weier  weer,  en 
hy  bied  vir  haar  ’n  tjek  van  2000  pond  aan  om  te  help,  of  selfs  om  te  leen.  Sy 
bedank  dit. 

Ook  Naudé  vra  haar  weer  om  haar  hand,  en  sy  bedank  dit. 

24STE  SPEELHANDELING  (p.  86) 

Onmiddellike  aksie 

Naudé  probeer  Elisabet  omhaal  om  met  hom  te  trou.  Ook  sy  weier. 

Diepte-aksie 

Dit  word  steeds  duideliker  dat  Naudé  net  ’n  obsessie  het  om  ’n  vrou  te  kry  en 
sy  eensame  dae  en  leë  huis  te  vul.  As  Anna  weier,  vra  hy  vir  Elisabet. 

Komiese  aksie 

Naudé  is  ’n  komiese  karakter  omdat  hy  altyd  op  sy  waardigheid  gesteld  is.  As 
Elisabet  sê  hy  ly  aan  “opgekropte  koerasie”,  herinner  hy  haar  daaraan  dat  hy 
’n  diaken  is!  Dit  is  komies  omdat  hy  die  een  karakter  is  wat  die  minste  ’n  waar- 
dige  indruk  maak. 

25STE  SPEELHANDELING  (p.  90) 

Onmiddellike  aksie 

Naudé  is  baie  treurig  en  moedeloos.  Hy  speel  weemoedig  op  die  klavier. 
Roux  kom  in  en  ondersteun  hom  as  hulle  uitstap.  Swart  kom  in  en  sim- 
patiseer  met  Anna  oor  haar  verlies.  Hy  is  egter  beslis  dat  hulle  nie  die  plaas 
moet  verkoop  nie.  Hy  meen  dat  hulle  met  twee  jaar  se  winste  die  skuld  sal 
dek.  As  Anna  aan  hom  vra  hoekom  hy  hom  so  oor  die  plaas  bekommer,  sê  hy 

dat  hy  haar  liefhet  en  met  haar  wil  trou.  Dit  kom  nou  uit  dat  hy  haar  al  30  jaar 
liefhet  (van  skool  af)  en  dat  hy  twee  plase  het  wat  deur  voormanne  bestuur 
word,  maar  hier  kom  werk  het  om  naby  haar  te  wees,  om  haar  te  help  en  haar 
by  te  staan. 

Diepte-aksie 

Hierdie  hoogtepunt  van  die  komedie  is  teleurstellend.  Dit  is  hoogs  onwaar- 
skynlik  dat  ’n  man  so  lank  op  die  plaas  vir  die  vrou  wat  hy  liefhet  sal  boer,  en 
haar  nooit  vra  om  met  hom  te  trou  nie.  Dat  hy  haar  al  30  jaar  liefhet,  en  niks 
daaraan  doen  nie!  En  dan  ewe  skielik,  as  daar  ’n  gedrang  van  oujongkêrels 
en  wewenaars  kom,  “in  die  rigting  begin  dink”!  Jammer  dat  die  komedie  hier, 
op  die  hoogtepunt,  moet  platval.  Die  hoogtepunt  is  juis  die  belangrikste 
gedeelte  van  ’n  drama  of  komedie  wat  goed  beplan  en  gemotiveer  moet 
wees. 

Komiese  aksie 

Die  onderlinge  ondersteuning  van  die  twee  wat  die  bloupas  gekry  het, 
bly  komies. 

26STE  SPEELHANDELING  (p.  94) 

Onmiddellike  aksie 

Alida  en  Jan  stry  oor  die  feit  dat  Jan  nie  meer  Europa  toe  gaan  nie.  Alida  wil  hê 
dat  hy  wel  gaan.  Die  telefoon  lui,  Jan  gaan  antwoord,  en  hy  kom  terug  met 
goeie  nuus:  Oom  Hannes  het  gebel  en  gesê  dat  alles  gaan  regkom,  want  die 
aandele  het  gestyg  en  hulle  sal  nie  meer  die  plaas  hoef  te  verkoop  nie,  en  Jan 
kan  na  Europa  gaan.  Anna  gaan  na  Swart  om  aan  hom  te  sê  dat  sy  met  hom 
sal  trou  en  sy  sê  aan  Bettie  om  nege  koppies  koffie  te  maak,  een  vir 
meneer  Swart  ook. 

Diepte-aksie 

Teen  die  einde  probeer  die  skrywer  die  komedie  ‘verhef’  na  ’n  meer  univer- 
sele  waarheid  as  hy  praat  van  die  stilte  van  ons  land  wat  ’n  ritme  het,  en  hier- 
die  ritme  van  hartseer,  vrees,  leed,  vreugde,  verrukkinge  is  in  Alida,  en  Alida  is 
Moeder  Afrikaself.  Hyslaag  niedaarin  nie,  wantditvorm  ’n  bloteaanhangsel 
aan  die  komedie,  en  is  nie  daarin  geïntegreer  nie.  ’n  Enkele  keer  of  twee  is 
melding  gemaak  van  ‘stiltes’  (deur  Roux)  maar  dit  vorm  glad  nie  ’n  inte- 
grerende  deel  van  die  komedie  nie,  en  is  nie  deel  van  die  hooftema  nie. 

VRAE 

1 .  Bespreek  die  komiese  aksie  (komiese  karakters,  komiese  situasies, 

komiese  dialoog  en  woordspel)  in  Die  ryk  weduwee  en  besluit  of  dit  ’n  goeie 
komedie  of  ’n  vermaakskomedie  is. 

Die  komiesekom  in  hierdie  blyspel  na  vore  in  die  vorm  van  komiese  karak- 
ters,  komiese  situasies,  komiese  dialoog  en  woordspel.  Ek  sal  eerstens  na 
die  komiese  karakters  kyk,  omdat  die  komiese  situasies  baiekeer  uit  die 
karakters  se  komiese  aard  voortspruit. 

Komiese  karakters 

Christine  Vermaak,  Anna  se  50-jarige  gesette  vriendin,  die  ‘konfytkoningin’ 
van  Wellington,  is  ’n  komiese  karakter.  Sy  babbel  aanmekaar  en  vra  vrae, 
maar  gee  die  ander  party  nie  geleentheid  om  te  antwoord  nie.  Dis  dan  komies 
as  sy  sê:  “Praat  man,  vir  wat  bly  jy  so  stil?” 

Ook  Christine  se  neef,  Etienne  Roux  is  ’n  komiese  karakter  met  sy  obsessie 
oor  fiksheid  en  die  voortdurende  liggaamsoefeninge  wat  hy  doen.  Roux  se 
pogings  om  homself  as  jonk  voor  te  doen,  is  komies,  maar  sy  kop-oor- 
pootjies  rollery  in  die  5de  speelhandeling  verlaag  die  komedie  hiertot  ’n  klug. 
Dis  wel  komies  as  Roux  na  die  populierbos  wil  gaan  om  daar  “stil  te  wees”, 
omdat  hy  self  die  meeste  geraas  veroorsaak! 

Omdat  Pierre  Naudé  so  voortdurend  op  sy  waardigheid  gesteld  is,  kom  hy 
ook  komies  voor.  Hy  stel  homself  voor  as  gewese  prokureur,  boer  van 
Malmesbury,  voorsitter  van  die  boerekooperasie,  gewese  burgemeester, 
tans  onderburgemeester,  rustende  diaken,  lid  van  die  skoolraad.  Sy  spraak 
is  deurspek  met  Bybelse  aanhalings. 

As  Elisabet  aan  hom  sê  hy  ly  aan  “opgekropte  koerasie”,  herinner  hy  haar 
ewe  waardig  daaraan  dat  hy  ’n  diaken  is!  Dis  komies  omdat  hy  die  een  karak- 
ter  is  wat  die  minste  ’n  waardige  indruk  maak.  Hy  toon  homself  veral  as 
komiese  karakter  wanneer  hy  vir  Anna  vra  om  met  hom  te  trou.  Die  onnatuur- 
like  verhouding  wat  hy  aanneem  (regop,  met  sy  bors  uitgestoot),  laat  hom 
komies  voorkom.  Veral  is  dit  komies  as  hy  Roux  se  raad  om  nie  so  baie  oor  sy 
oorlede  vrou  te  praat,  en  so  baie  aanhalings  uit  die  Bybel  te  gee  nie,  probeer 
toepas.  Hy  moet  homself  telkens  in  die  rede  val,  omdat  hy  so  gewoond  is  om 
dit  wel  te  doen!  Hierdie  in-die-rede-vallery  is  vir  die  luisteraar  komies  omdat 
hy  weet  waarom  Naudé  dit  doen.  (Hy  probeer  Roux  se  raad  volg,  en  daarmee 
benadeel  hyself  sy  kanse  by  Anna!) 

Elisabet  se  optrede  is  ook  soms  komies:  Sy  ‘maak’  of  sy  klavier  speel  en  sing 
daarmee  saam.  Later  stop  sy  die  blomkool  in  Naudé  se  hande  en  hard- 
loop  uit. 

Die  ander  karakters,  Anna,  haarseun  Jan,  Swart,  Frans  de  Waal  en  sy  dogter 
Alida,  is  nie  komiese  karakters  nie,  maargewone  karakters.  Hulle  land  wel  in 
komiese  situasies  en  ons  kry  veral  komiese  woordspel  tussen  hulle,  wat  dik- 
wels  ’n  verfynde  vorm  van  die  komiese  is. 

Ek  meen  dat  hier  wel  ’n  balans  is  tussen  die  komiese  en  nie-komiese  karak- 

ters.  As  die  komedie  net  uit  komiese  karakters  bestaan,  kan  dit  maklik  te 
klugtig  word.  Die  komiese  karakters  word  vermaaklik  aangebied  en  ons  kry 
nie  ’n  baie  verfynde  uitbeelding  van  die  komiese  nie. 

Komiese  situasies 

Ons  kry  heelwat  komiese  situasies  in  hierdie  komedie.  Eerstens  gaan  ek  kyk 
na  die  komiese  situasies  waarby  die  drie  komiese  karakters  hierbo  genoem, 
betrokke  is. 

Die  situasie  is  komies  as  Christine  Anna  se  rimpels  op  haar  voorhoof  probeer 
opspoor,  en  ook  as  Elisabet  in  die  mandjies  loer  as  Christine  sê:  “Wie  sê  daar 
sit  nie  ’n  man  agter  daardie  konfytbottels  nie?” 

Heelwat  komiese  situasies  in  hierdie  komedie  word  deur  Roux  en  Naudé 
veroorsaak.  Roux  het,  a.g.v.  die  slegte  pad,  in  ’n  akkerboom  vasgery.  Hy 
word  deur  Swart  ondersteun  as  hy  inkom.  Die  aksie  is  komies  as  hy  skielik 
van  sy  mankheid  vergeet  die  oomblik  wanneer  hy  Anna  sien,  en  as  hy  die 
jonkheid  van  sy  liggaam  ‘vertoon’  deur  die  oefeninge  wat  hy  doen. 

Die  herhalende  misverstand  wat  ontstaan  wanneer  Naudé  iemand  anders 
twee  keer  vir  Anna  aansien,  is  komies.  Eers  sien  hy  Elisabet  vir  Anna  aan,  en 
vra  haar  om  met  hom  te  trou,  toe  weer  vir  Christine. 

Die  aksie  tusssen  Roux  en  Naudé  doen  komies  aan  omdat  hul  optrede  die 
teenoorgestelde  is  van  wat  normaalweg  van  twee  ‘mededingers’  (om  Anna 
se  hand)  verwag  sou  word.  In  plaas  daarvan  dat  hulle  vyandig  teenoor 
mekaar  staan,  skud  hulle  hand  omdat  hulle  albei  so  ’n  ‘goeie  keuse’  wil  maak! 
En  Roux  gee  aan  Naudé  raad:  Hy  moet  nie  so  baie  oor  sy  oorlede  vrou  praat 
nie,  nie  oor  wat  hy  alles  was  nie,  maar  wat  hy  alles  in  die  toekoms  beoog,  en 
hy  moet  spaarsaam  werk  met  die  Bybeltekste.  Die  hele  situasie  is  komies 
wanneer  Roux  Naudé  ontspanningsoefeninge  laat  doen  en  Anna  op  die 
spulletjie  afkom.  Dis  komies  omdat  Naudé  in  ’n  vernederende  posisie  ge- 
plaas  word,  veral  voor  Anna! 

Die  hele  situasie  wanneer  Naudé  ’n  huweliksaansoek  tot  Anna  rig,  is  komies, 
omdat  Naudé  so  ’n  onnatuurlike  houding  aanneem.  Op  Roux  se  advies  staan 
hy  regop,  met  ’n  uitgestote  bors. 

Ook  Roux  se  huweliksaansoek  is  komies  as  hy  op  sy  een  knie  staan  en  Anna 
aan  hom  sê  dat  hy  moet  opstaan,  want  dit  laat  haar  verleë  voel  “En  dis  ook  nie 
goed  vir  jou  broek  nie”. 

Nadat  sy  hul  albei  se  huweliksaansoeke  geweier  het,  kry  ons  weer  ’n  ko- 
miese  situasie  as  die  oujongkêrels  en  die  wewenaar  die  deugsame  vrou  se 
voortreflikhede  met  Bybelversies  besing.  Nadat  hulle  later  vir  ’n  tweede  keer 
huweliksaansoeke  gedoen  het,  en  weer  geweier  is,  is  die  situasie  weer  eens 
komies  as  hulle  mekaar  weer  onderling  ondersteun. 

Die  eerste  toneel  in  die  tweede  bedryf  eindig  op  ’n  komiese  hoogtepunt  as 
Elisabet  die  blomkool  in  Naudé  se  hande  stop  en  uithardloop  om  te  gaan 
koejawels  pluk.  Hy  rol  die  blomkool  soos  ’n  rolbal  onder  die  kombuistafel  in 

en  hardloop  ook  by  die  stoepdeur  uit. 

De  Waal  en  Anna  veroorsaak  ook  enkele  komiese  situasies: 

Die  aksie  is  komies  as  De  Waal  en  Anna  oënskynlik  by  mekaar  verbypraat  as 
verskillende  betekenisse  aan  dieselfde  woorde  geheg  word.  As  De  Waal,  60- 
jarige  wewenaar  en  Karooboer  van  Beaufort-Wes  sê  dat  hy  vrou  soek,  en  dat 
hy  die  vrou  van  sy  hart  reeds  ontmoet  het,  dink  Anna  hy  praat  oor  ’n  ander 
vrou,  maar  al  die  tyd  het  hy  oor  haar  gepraat! 

Ons  kry  fyn  komediespel  wanneer  De  Waal  se  dialoog  uit  wans  uit  is  met  dié 
van  Jan  en  Alida  in  die  1 1  de  speelhandeling.  Die  harmonie  tussen  Jan  en 
Alida  word  beklemtoon  as  De  Waal  se  opmerkings  tussendeur  heeltemal 
buite  hul  romantiese  toon  val.  As  hulle  van  mooi  name  praat,  so  mooi  dat  Jan 
eintlik  ‘bang  is  om  dit  te  noem”,  kom  De  Waal  met  sy  nugter  “Skrik  van  Rond- 
om”  en  “Skilpadtepel”.  Die  komiese  speel  hier  op  dieptevlak  af.  Teenoor 
Alida  se  romantiese  geluister  na  die  waterstroompie:  “Daar  hoor  ek  hom  ... 
soos  sagte  musiek ...  ’n  yle  melodie  ...  soos  van  ’n  fluit  in  die  verte  ...”  is  De 
Waal  se  growwe  (met  sy  hand  oor  sy  oor  gebak)  “Ek  hoor  niks,  net  ’n  brom- 
merwatteen  dievenstergons”en  “Isons  ’n  besproeiingskommissieof  wat?” 
komies. 

Komiese  dialoog  en  woordspel 

Dwarsdeur  die  komedie  word  komiese  dialoog  en  woordspel  gevind.  Die 
ligtelike  geskerts  tussen  Christine  en  Jan  pas  by  die  komiese  aard  van  die 
stuk.  Die  dialoog  tussen  Jan  en  Anna  is  ook  komies  as  Jan  die  ernstige  Anna 
oor  die  voorman  uitvra:  het  hy  ’n  bles,  het  hy  nog  al  sy  tande? 

In  die  4de  speelhandeling  kry  ons  komiese  woordspelings:  As  Jan  sê: 
“Binne  woeker  die  wurm!”  sê  Christine  aan  Anna  as  sy  haar  arm  om  hom 
slaan:  “Pas  op  Anna,  sy  ou  wurmpie!” 

As  Jan  vra:  “Hoe  gaan  dit  met  die  konfyt?”  antwoord  Anna:  “Sy  is  so  konfyt 
daarin  soos  altyd!” 

In  die  7de  speelhandeling  kry  ons  ’n  komiese  aanmerking  as  Naudé  sê:  “Ek 
weet  van  ’n  boer  wat  hom  eenkeer  doodgelag  het.” 

In  die  1 2de  speelhandleing  kry  ons  ’n  komiese  dialoog  tussen  Jan  en  Alida. 
Dis  juis  in  die  humor  wat  tussen  die  twee  mense  bestaan,  waar  hulle  har- 
monie  lê.  Kyk  bv.  na  die  volgende  gedeelte:  As  Jan  sê:  “Dan  is  dit  die  ‘coup  de 
foudre’  vra  Alida  “Wat  vir  ’n  ding  is  dit?”  Hy  antwoord:  “Die  bliksemslag  ... 
wanneer  twee  mense  dadelik  weet  dat  hulle  mekaar  liefhet.”  Alida  sê  dan: 
“Ek  hoop  nie  dit  gaan  so  lawaaierig  wees  soos  ’n  bliksemslag  nie ...  en  dat  dit 
ook  ’n  bietjie  langer  sal  duur.” 

Kyk  na  die  volgende  stukkie  woordkomiek:  “Ek  is  eintlik  rusteloos  om  in 
daardie  onrus  my  rus  te  vind." 

In  ’n  dialoog  tussen  Naudé  en  Anna  (1 4de  speelhandeling)  kom  die  volgende 
woordkomiek  uit:  “Dis  nie  handvol  nie,  dis  landvol.”  “Maar  ek  stap  my 
skoene  sandvol” 

In  die  1 7de  speelhandeling  vind  ons  komiese  woordspeling  in  Christine  se 
taalgebruik:  “Wat  dink  jy  is  ek?  ’n  Vanmelewesedae  se  verebed?”  “’n  Ou 
sofa?”  Dis  komies  omdat  sy  juis  ’n  gesette  vrou  is.  Ook  in  Naudé  se  dialoog 
kry  ons  hier  woordspeling:  “Ja,  dit  word  al  nouer  en  kouer  om  my.” 

Die  erns  van  Roux  se  tirade  oor  die  onfiksheid  van  die  mans  word  elke  keer  in 
hierdie  komedie  gerelativeer  deur  Naudé  se  aanmerkings  as  hy  die  veralge- 
menings  van  Roux  na  homself  toe  terugbring,  bv.  as  Roux  sê:  “ons  sit  te 
veel”,  antwoord  hy  met:  “Ek  ry  elke  Saterdagmiddag  te  perd  op  die  plaas.”  As 
Roux  sê  ons  moet  stil  wees,  ons  afsonder,  allenig  wees,  sê  hy:  “Ek  hoef  nie  na 
die  berge  te  gaan  nie,  ek  is  allenig  genoeg  in  my  eie  huis!” 

Die  skrywer  slaag  na  my  mening  nie  daarin  om  hierdie  komedie  te  verhef  bo 
’n  redelik  oppervlakkige,  lekker-lag  komedie  nie.  Hy  slaag  wel  daarin  om 
verskillende  elemente  van  die  komiese  te  ontgin,  en  sodoende  vir  die  kyker  ’n 
lekker-lag  ontspanningsaand  aand  te  bied.  Die  komiese  karakters  word 
grappig  aangebied,  met  net  hier  en  daar  karikatuuragtigheid,  wat  die 
komedie  bietjie  naby  aan  die  klug  bring.  Die  komedie  bevat  heelwat  komiese 
situasies,  en  ook  komiese  dialoog  en  woordspelings,  met  selfs  hier  en  daar 
fyn  woordspel.  Ons  het  hier  dus  ’n  goeie  vermaakskomedie. 

Van  die  redaksie 


P.H.  Roodt  (Universiteit  van  Pretoria)  en  H.J.  Pieterse  (Unisa)  het  as  same- 
stellers  opgetree  vir  hierdie  nommer  wat  ook  ’n  huldiging  vir  Etienne 
Leroux  is. 

Ons  erken  met  dank  ’n  ruim  skenking  van  die  Stigting  vir  die  Skeppende 
Kunste  ter  stywing  van  die  TydskriHonós. 

